
Vreau să-l fac pe soțul meu să se îndrăgostească din nou de 
mine. 

Să vă explic. Acesta nu este un exercițiu inspirat de 
gloriosul matriarhat din anii '50. 

N-am citit niciun articol din revistele pentru babe, gen 
„Douăzeci de metode prin care să-ți păstrezi bărbatul”. Nimic 
n-ar putea fi mai departe de adevăr. 

Vreau să se îndrăgostească din nou de mine pentru ca, 
atunci când o să-l pun să dispară dracului din viaţa mea, să-l 
usture. Sau măcar să priceapă ce i se întâmplă. Să nu-și spună, 
pur și simplu: „A, ce bine!” 

Vreau să-l doară! 

Robert stă la masă în bucătărie în timp ce eu gătesc. Cu un 
aer absent. Cu nasul în telefon. Tastând repede cu degetele 
mari, ca un adolescent. Probabil că-i scrie ei. El habar nu are 
că eu știu. Pare același tip dintotdeauna. Tipul care ieri era 
soțul meu, bărbatul cu care am fost măritată vreme de 
optsprezece ani. Astăzi e omul care-și înșală soția. Mă trezesc 
holbându-mă la el, încercând să văd dacă-l dă ceva de gol. 
Cum de nu mi-am dat seama? Ridică privirea şi zâmbește. 

— Ce-i? Ce-am făcut? 

Vorbeşte şi fereşte de mine discret ecranul mobilului; 
probabil că nici nu-şi dă seama că face asta. Încerc să-i 
zâmbesc și eu. 

— Nimic. Mă gândeam doar... 

El ia sticla, îmi reumple paharul, apoi pe al lui. Acesta a 


fost dintotdeauna ritualul nostru de câte ori e acasă seara. Eu 
mă agit pregătind cina, în timp ce el se cocoaţă pe un scaun 
şi-mi povestește despre ce s-a mai întâmplat pe la muncă. Dar 
zilele astea are mai degrabă chef să stea cu un ochi în telefon 
şi să-mi acorde doar jumătate din atenţia sa. Măcar acum știu 
de ce. 

— Periculos, spune el acum. Prea multă gândire n-a făcut 
nimănui prea bine. 

Râd forțat. 

— Ah, ce noroc atunci că n-o fac prea des. De fapt, 
încercam să mă hotărăsc dacă să fac orez sau piure, deci chiar 
era o chestiune de viață şi de moarte. 

— Surprinde-mă. Vrei să te ajut? 

Îi fac semn că nu. Ultimul lucru pe care l-aș suporta e să ne 
jucăm de-a familia fericită. E prea curând. 

Sare de pe scaun, cu paharul într-o mână și cu telefonul în 
cealaltă. 

— Atunci mă duc să fac un duș. 

— Nu sta prea mult, spun eu. l-am promis Georgiei că 
mâncăm devreme. Trebuie să se vadă cu Eliza la 19:30. 

— Zece minute, zice el, iar eu trebuie să mă abțin să-l 
întreb la ce-i trebuie telefonul, dacă face doar un duș scurt. 

Telefonul l-a dat de gol, apropo. Acest vechi clișeu. N-am 
tras cu ochiul. Nu mi-ar fi trecut niciodată prin cap să trag cu 
ochiul. Nici măcar nu m-am obosit vreodată să-i cer parola 
pentru că n-o folosește niciodată, doar își trece degetul peste 
buton ca să-i citească amprenta. Deci, pur și simplu, a fost 
noroc chior că am văzut ce am văzut. Dis-de-dimineaţă, 
înainte să plece la studio — ametit de trezirea bruscă -— l-a lăsat 
pe blat când s-a dus să se îmbrace. Eu mă trezesc întotdeauna 
în același timp cu el în zilele în care se duce la studio, chiar 
dacă trebuie să iasă din casă la 6. Sunt destul de sigură că nici 
nu-mi dădusem seama că există ora 5:15 dimineața până când 
alarma n-a început să sune, într-o bună zi. Îmi place să-i țin de 
urât în timp ce-și mănâncă micul dejun. Să-l sărut la 
despărțire când pleacă. Niciunul dintre noi nu funcţionează 


total la ora aceea, deci pot doar să presupun că nu s-a gândit 
că nu e bine să-și lase telefonul la vedere. 

Eu nici măcar nu l-am observat. Dar apoi a bâzâit, semn că 
a primit un mesaj, iar eu m-am uitat fără să mă gândesc. 
Cuvintele „Te iubesc” mi-au atras atenţia, la fel ca numele de 
sus. Saskia. Fără să-mi dau seama ce fac, l-am înșfăcat repede, 
înainte ca mesajul să dispară și să nu-mi mai fie niciodată la 
îndemână. 


Doamne! Era gata să fim prinși aseară! MULT PREA 
riscant! Sper că Paula a crezut-o!!! Nu m-am simţit 
prea bine c-am fost nevoită s-o mint în faţă! Te iubesc 
XXX 


e 
x 


M-am holbat şocată la ecran, am apăsat câteva taste, 
sperând că pot accesa în mod miraculos întreaga conversație, 
dar n-aveam nicio speranță. L-am auzit pe Robert învârtindu- 
se prin dormitor, știind că se va întoarce din clipă-n clipă. Am 
memorat mesajul şi am aruncat telefonul la loc pe blat când i- 
am auzit paşii pe hol, prefăcându-mă fascinată de ceva din 
sertarul cu tacâmuri. 

Şi-a depistat mobilul care zăcea pe blat. Mi s-a părut mie 
sau chipul i-a fost străbătut de o mică expresie de teamă? Am 
încercat să mă port firesc, nu voiam să mă dau de gol că 
văzusem mesajul. L-a luat și l-a pus în buzunar, fără să se uite 
la ecran. 

Îmi doream foarte mult să-i zic câteva chiar în clipa în care 
iese pe uşă. Sau să-l pocnesc. De fapt da, câțiva pumni m-ar fi 
făcut să mă simt mult mai bine. Dar din fericire m-am 
stăpânit. Știam că trebuie să rumeg ceea ce văzusem. Trebuia 
să mă asigur că nu există nicio explicație nevinovată înainte 
de a o apuca pe o cale fără întoarcere. 

Acum revine vioi în bucătărie, proaspăt dușat, mirosind ca 
un soi de fruct chimic și îmbrăcat cu niște pantaloni vechi de 
alergat și un tricou lălâu. Îmi pun un zâmbet fals pe chip. 

— Vrei s-o strigi tu pe Georgia? Cinci minute. 


— Sigur. Miroase senzațional. 

Surâd extatic. Slavă Cerului pentru cursurile de actorie. Din 
păcate, n-am urmat niciun curs numit „Cum să-ți convingi 
soțul că totul e-n regulă când tu, de fapt, îți dorești să-l 
înjunghii cu o furculiță”. Să-mi aduceţi aminte. Dacă devin 
vreodată profesoară de actorie, asta va fi prima temă pe care o 
voi da elevilor mei. 

— E doar un chilii. 

Robert iese încet și-l aud strigându-i Georgiei că e gata 
cina. Știu că, mai presus de orice, nu trebuie să mă dau de gol 
în faţa fiicei noastre, așa că-ncerc să-mi potolesc agitația și să 
mă autoconving că totul e drept pe lume. 

Mă strădui din răsputeri să nu plâng. Scot dopul unei sticle 
de vin roșu şi-mi torn un alt pahar. Când Georgia dă buzna pe 
ușă, cu geanta plină de cărţile de care are nevoie pentru 
recapitularea de la prietena ei, stau lângă blat sorbind din vin 
de parcă n-aș avea nicio grijă pe lume. 

— Vrei un pahar? zic eu, știind deja răspunsul. 

Georgia se strâmbă de parcă i-aș fi oferit pipi de pisică. 

— Bleah. De ce n-ai niciodată vin alb? Sau vodcă? 

— Pentru că atunci ai accepta când ţi-aș oferi ceva de băut. 

Ea izbucnește-n râs. 

— Nu-i nimic. Fac Jăgerbombs ieftine la Vogue în seara 
asta. Pot să mă fac praf mai târziu. 

— George... spun eu, dar ea mă-ntrerupe. 

— Glumesc! 

— Sper. 

— Serios... e absint, de fapt. 

— Foarte amuzant. 

Se apleacă peste mine şi mă sărută pe cap exact când intră 
Robert, fără nicio grijă. 

— O-o. Ce-ai mai făcut? spune el. 

Vechea lui glumă: vezi Doamne, orice semn de afecțiune 
din partea adolescentei noastre e un fel de a-și cere scuze. 

Georgia râde și-și ciufulește părul, așezându-se la cină. Mă 
înclin și-i umplu paharul lui Robert. 


2. 


Nu sunt răzbunătoare din fire. Parțial pentru că sunt prea 
leneșă. Să te răzbuni cere efort. Dar n-am fost niciodată genul 
care să petreacă ore întregi complotând cum să i-o întorc 
colegului de birou pentru că n-o contrazice pe șefa când 
aceasta îl laudă pentru ceva ce am făcut eu. Asta a sunat de 
parcă aş avea o supercarieră, unde colegii rivali sunt angajaţi 
într-o luptă acerbă pentru supremație, croindu-și cu ghearele 
drumul către vârf, aruncându-se reciproc la pământ și 
călcându-i în picioare pe cei slabi. La drept vorbind, eu lucrez 
într-o patiserie. Ah, ce glumă bună! Grasa lucrează la 
magazinul cu prăjituri. Citesc asta pe chipurile oamenilor 
când le-o spun. Pariez că mor cu toții de nerăbdare să mă 
întrebe dacă sunt plătită în produse sau dacă meseria mea e 
cea de degustător-şef. Ca să fie clar, eu stau la vânzare, nu la 
bucătărie. Fac cafele la mașina noastră elegantă, încălzesc 
panini și pateuri, încasez banii. 

Dar de data asta Robert mă scosese din minţi. Știu că poate 
fi egoist. Are tendința de a se lua prea tare în serios, pe sine și 
slujba pe care o are. Și știu că ne-am înstrăinat puţin în ultima 
vreme. Ne înțelegem bine în continuare, dar el nu-mi mai 
împărtășește lumea în care trăieşte. Înainte venea seara acasă 
şi parcurgeam împreună replicile pentru următoarele câteva 
zile, râzând de întorsăturile caraghioase pe care le lua 
scenariul. Sau mă regala cu povești de la studio, la un pahar 
de Merlot. Nu mă întreba niciodată prea multe despre ce am 
făcut eu în ziua respectivă — probabil pentru că mie nu mi se- 
ntâmplă nimic notabil — dar poveștile lui despre ceilalți actori, 
despre machieuzele incompetente și despre producători 
băgăcioși mă distrau atât de mult, încât nici nu mă deranja. 
Fiindcă întotdeauna am crezut că, în sinea lui, ţine la mine. 
Doar că avea o slujbă care-l presa enorm și pentru care își 
făcea atâtea griji. 


N-aș fi crezut într-un milion de ani că mă înșală. De fapt, 
nu e adevărat. M-am mai întrebat, din când în când, în ultimii 
câțiva ani. Doar aşa, „cum ar fi să...?”, când îmi spunea că 
lucrează până târziu sau că filmează în deplasare. Dar am 
alungat întotdeauna acest gând. Îmi spuneam să nu fiu 
paranoică. Şi dacă mi-aş fi permis să cred că poate fi adevărat, 
nu m-aș fi gândit în ruptul capului că e vorba de Saskia. 

Robert și cu mine suntem împreună de douăzeci de ani. Ne- 
am întâlnit la școala de actorie, amândoi având visuri mari 
despre carierele stelare care ne așteptau, fără îndoială, în 
ciuda statisticilor care spuneau cu totul altceva. Cred că am 
citit odată că nouăzeci și nouă la sută dintre actori nu-și 
găsesc de lucru. Și nici nu luam în calcul faptul că doar vreo 
cinci oameni vor ajunge la un rol principal pe ITV. Dar asta nu 
oprea pe nimeni din anul nostru de la North London School of 
Speech and Drama să creadă că eram meniți să devenim 
viitoarele vedete. 

Dintre colegii noștri, numai Robert și alți patru sunt cei 
despre care veți auzi vreodată. Una pentru că s-a dus la 
Hollywood și a devenit noua divă ingenuă a cinematografiei, 
pentru vreo cinci minute. Ne-a dat cu asta peste nas fără milă, 
până când a rămas fără muncă. Acum vorbește cu un accent 
ciudat american și apare din când în când în presa britanică, 
povestind despre noua sa obsesie în privința ventuzelor sau a 
meditaţiei tantrice ori despre proprietățile vindecătoare ale 
legumelor crucifere, deși a dispărut de pe ecran de atâta 
vreme, încât nimeni nu-și mai amintește cu adevărat cine e. 

Alţi doi au cariere respectabile în teatru, iar cel de-al 
patrulea face 15 ani de închisoare pentru fraudă. 

Din punct de vedere financiar, Robert are, probabil, cea 
mai de succes poveste. 

Acum cinci ani a devenit actor în serialul dramatic de joi 
seara Fermierul Giles. Din păcate, el nu este fermierul Giles, 
care, alături de soţie și de cei trei copii ai lor, este inima 
serialului, ci personajul secundar Hargreaves, vecinul de 
treabă al fermierului Giles. 


Saskia, apropo, este Melody Hargreaves. Soţia grijulie, dar 
sexy, a vecinului cumsecade. Soţia de pe ecran a lui Robert. O 
femeie pe care el o ura de ani întregi. 

Cu redifuzările și cu nenumăratele vânzări ale serialului în 
străinătate — americanii, mai ales, adoră scenele bucolice care 
nu seamănă cu niciun loc pe care l-am văzut eu vreodată — 
Robert câștigă o mică avere. Dar ar renunța bucuros ca să 
câștige laudele și respectul de care se bucură unul dintre cei 
doi colegi de-ai noștri care joacă pe scenă, chiar dacă ei nu au 
conturi bancare nici pe departe la fel de grase ca ale lui. 

Dar n-ar recunoaște asta niciodată. 

Avem - nu, greşesc — aveam o viaţă bună, noi trei. Eu, 
Robert și fiica noastră în vârstă de șaptesprezece ani, Georgia. 

Până acum. 

Când am terminat colegiul, ne-am mutat împreună într-o 
cameră înghesuită din Finsbury Park și am încercat să ne 
găsim ceva de lucru, căutând audiții pe internet şi acceptând 
orice ofertă neremunerată care ni se ivea. Treptat, Robert a 
început să primească niște roluri, ici-colo. A ajuns să aibă un 
agent. Directorii de casting au început să-l cunoască. Când m- 
am pomenit gravidă cu Georgia, părea că singurul lucru firesc 
de făcut —- așa cum a pus Robert problema - era ca el să 
muncească și să-și clădească o carieră, în tip ce eu urma să am 
grijă de copil. Apoi, după ce el își va fi găsit drumul, putea să 
ia o pauză, să devină casnic, ca să-mi urmez și eu visul. Deși 
eram îngrijorată că rămân în urmă, chestia asta avea sens 
chiar şi pentru mine. Și, dacă e să fiu sinceră, visam să fiu 
aceea care să aibă grijă de fiica noastră. Doar că nu mă 
aşteptasem s-o aduc pe lume atât de devreme. 

În orice caz, sunt sigură că vă dați cu toţii seama încotro se 
îndreaptă povestea. 

Anii s-au scurs și Robert n-a simţit niciodată că e momentul 
potrivit să stea pe bară. Când Georgia a împlinit șapte ani am 
încercat, cu emoții, să testez apele. Dar fără experienţă, fără 


muncă funcţionărească atunci când am avut nevoie de bani, 


nu puteam nici să vorbesc cu cineva la telefon, darămite să 
pot intra pe ușa cuiva. Dacă aș fi fost pregătită să plec departe 
de casă pentru un angajament neplătit, să joc într-un spectacol 
cu un singur actor, în fața a trei oameni deasupra unei 
cârciumi la dracu-n praznic, poate că mi-aș fi croit drum în 
lumea artistică. Dar trecusem bine de treizeci de ani și aveam 
o fiică aproape adolescentă, care avea nevoie de mama ei. În 
plus, Robert întotdeauna spunea că pentru el e important ca 
lucrurile să fie stabile acasă, să nu-l tulbure nimic. Asta 
însemna că nu trebuia să ne facem griji pentru detaliile 
obișnuite ale vieții noastre de zi cu zi. Asta îi permitea lui să 
strălucească. 

Da, m-aţi înțeles corect. Așa a spus, că asta îi permite lui să 
strălucească. 

Cumva, asta a fost tot. Asta era viaţa noastră. Robert putea 
obține orice slujbă, putea lucra după orice orar ciudat la mare 
distanță, pentru că știa că acasă totul era în ordine. 

Apoi a primit rolul din Fermierul Giles, ceea ce a însemnat 
că zece luni și jumătate din an cât filmau el era blocat, 
împărțindu-și timpul între studioul din vestul Londrei și 
locaţiile din Oxfordshire. lar eu am aruncat toate fotografiile 
lucioase cu care încă-i asaltam pe directorii de casting 
(fotografii care nu mai erau conforme cu realitatea) și am 
acceptat slujba de la cafenea. 

Nu era nevoie de calificări. El a devenit o mică vedetă de 
televiziune, sau cel puţin un chip ușor de recunoscut. Eu am 
devenit o persoană care munceşte într-o patiserie pentru că 
programul se potrivește cu dorința mea de a fi acasă când 
Georgia se întoarce de la școală. 

Îmi imaginez că aveţi întrebări. Eu aș avea. De pildă, de ce 
o femeie inteligentă, independentă ca mine ar accepta un 
astfel de aranjament? Singurul răspuns pe care-l am e că l-am 
iubit pe Robert şi că aveam încredere că va veni şi șansa mea. 
Și am crezut că vorbeşte serios când a propus asta. Nu cred că 
se gândea să mă păcălească. Doar mai târziu, când a început 
să se bucure de cariera lui, când nu mai voia să renunţe nici 
măcar pentru câteva luni, când a început să-și facă griji că, 


dacă refuză roluri, s-ar putea să nu mai primească nicio ofertă, 
atunci de-abia s-a răzgândit. Și presupun c-aș fi putut să insist. 

Să pun piciorul în prag și să refuz să mai spăl vreun rând de 
echipament de sală până ar fi fost de acord să ia o pauză. Dar 
adevărul e că atunci nu mai credeam c-o să-mi găsesc de 
lucru. Și gândul că-l voi vedea pe Robert refuzând vreun rol 
ideal doar ca să stea acasă și să vadă cum eu ratez fiecare 
audiție era pur şi simplu prea umilitor. 

Și pentru că nu mi-am imaginat niciodată că mi-o va scoate 
pe nas. 

Seara e agonie pură. Încerc să mă prefac în fața lui Robert 
că totul e în regulă în timp ce mă gândesc la ce am de făcut. 
Nu mă ajută deloc că Georgia pleacă în clipa în care cina ia 
sfârșit, cu promisiunea că va fi acasă cel mai târziu la ora 
11:00. Nu are nicio apăsare. 

Dacă Robert ştie că i-am aflat secretul, are grijă să nu arate 
asta. 

— Saskia a apărut azi cu două ore întârziere, îmi spune el 
cât stăm împreună, în living. 

Caut disperată prin meniul Sky ceva care să-mi distragă 
atenţia și care să-nsemne că nu trebuie să ne petrecem seara 
conversând. Aproape că mă înec cu băutura când îl aud 
pomenindu-i numele. 

— Doamne, zic eu. 

Cum aș reacționa de obicei? Brusc, parcă nu mai știu cum 
să mă comport normal. 

— A certat-o cineva? 

Purtarea necuviincioasă a Saskiei e unul dintre subiectele 
lui preferate. 

Și, ca să fiu sinceră, și eu aș fi supărată în locul lui. Deşi 
acum îmi dau seama că, probabil, nu e supărat deloc. E doar 
praf în ochi. 

— Sigur că nu, oftează el. Pentru că nimeni nu rezistă 
lacrimilor și amenințărilor că-și dă demisia. 

Deși Robert susține că n-o poate suporta pe Saskia, trăiește 
oarecum în teroare la gândul că ea s-ar putea hotări să iasă 


din serial. E] e foarte conștient de faptul că show-ul n-ar putea 
supraviețui fără fermierul Giles, dar ar putea merge mai 
departe bine-mersi dacă vecinii acestuia s-ar muta și ar fi 
înlocuiți. 

— Probabil o vor da afară în cele din urmă, spun eu și simt 
o mică satisfacție când îi văd mutra panicată. Ah, ia uite, un 
nou serial pe BBC2 diseară. Trouble în Paradise. Nu te-ai dus la 
audiție pentru el? 

Știu foarte bine că s-a dus și că a fost afectat când nu a 
obținut rolul. 

— Hai să nu ne uităm, mormăie el. Trebuie să existe ceva 
mai bun de văzut. 

Robert urăște să se uite la serialele pe care le-a ratat. E și 
mai rău dacă actorul care a primit rolul e acoperit de laude 
sau, Doamne ferește, e nominalizat la vreun premiu. 

Presupune, pur și simplu, c-ar fi beneficiat de același gen de 
atenție dac-ar fi căpătat rolul. Nici nu-i trece prin minte că 
poate interpretarea lui n-a fost la fel de convingătoare. 

— Nu, ăsta pare ceva bun, spun eu, apăsând butonul ca să 
mă uit la serial. 

Fac eforturi enorme să mă prefac absorbită de film preţ de 
o oră și jumătate. Dar e mai bine decât să fiu nevoită să fac 
conversaţie. 

Mă duc la culcare cât pot de devreme, dar nu pot dormi 
deloc, copleșită de gânduri. Ce înseamnă mesajul acela? Ce s-a 
întâmplat de-o face pe Saskia să simtă că sunt aproape de a fi 
prinși? Prinși făcând ce anume? (Da, da, știu). Mă gândesc la 
ce s-a întâmplat în trecut. Aseară l-am sunat pe Robert să-l 
întreb pe la ce oră crede că se va-ntoarce acasă. Ziua de lucru 
se încheie la 19:00, dar actorii sunt liberi să plece când își 
termină de filmat scena. Mi-a răspuns o femeie. Saskia, 
presupun acum. Aproape uitasem, fusese un eveniment 
nesemnificativ. Robert trebuie să-şi lase tot timpul telefonul 
undeva când se duce să filmeze. Nimeni nu vrea să fie idiotul 
care strică o dublă bună din cauza unui sunet de apel ironic, 
cu un cântec din anii optzeci, care explodează brusc în 
mijlocul unei scene. 


Am vorbit cu nenumărați oameni de-a lungul anilor, care 
au răspuns în numele lui. N-am întrebat cum o cheamă. De ce- 
aş fi făcut asta? 

— Telefonul lui Robert Westmore, a zis ea când a răspuns. 

Îmi amintesc că m-am simțit ca o sadică pentru că mi-am 
sunat soțul la muncă ca să-l întreb la ce oră vrea să ia cina. 

— Ah, bună. Sunt Paula, soţia lui Robert. 

Mi-aduc aminte că a spus „Bună!” într-un fel foarte 
prietenos. 

— Nu e nimic important. Mă întrebam doar la ce oră 
termină în seara asta. Poate îi transmiţi tu să mă sune când 
are un moment liber? 

— Nicio problemă, Paula, a zis ea. 

Douăzeci de minute mai târziu, m-a sunat. Poate puţin 
agasat, dar așa e el deseori dacă vorbim când e la muncă. A 
zis că vor sta peste program puţin, dar că ar trebui să ajungă 
acasă pe la 21:15, cel mai târziu. O conversaţie normală, de 
rutină. 

În cele din urmă, a ajuns acasă la 21:00. Nimic din 
înfățișarea sau din purtarea lui nu-l trăda că ar fi făcut altceva 
decât să fi muncit. Nu avea nici ruj pe guler, nimic altceva din 
categoria asta. S-a dus la etaj să facă un duș, dar asta face de 
obicei. Se comporta normal, ca de obicei. Ceea ce mă face să 
cred că purtarea lui normală și obişnuită e cea a unui bărbat 
care are o aventură. 

După ce a plecat azi-de-dimineaţă, am pornit computerul și 
am căutat-o pe Google pe Saskia Sherbourne. Desigur, știu 
deja cum arată, dar acum am văzut sute de poze sofisticate cu 
ea pe covorul roșu sau la ieșiri nocturne fițoase. Lucrul care 
mă enerva cel mai tare era cât de încântată era de felul în care 
arată. Acel rânjet care spunea „o, da, credeți că sunt 
atrăgătoare”. Mă făcea să-mi doresc s-o pocnesc. Desigur, ea e 
subțirică, aproape subnutrită. 

Dar are înfățișarea aceea cu față rotundă, cu decolteu 
proeminent, genul care - din fericire - nu îmbătrâneşte 
frumos. Se va transforma într-o barmaniţă ţâţoasă înainte să-și 


dea seama ce i se întâmplă. M-am dojenit că sunt nemernică. 
Am încercat întotdeauna să nu judec oamenii după aspect, 
pentru că știu din experiența personală cât de dureros poate fi. 
Apoi mi-am amintit că e posibil ca ea să se culce cu soțul meu, 
așa că am savurat două fotografii în care era îmbrăcată cu o 
fustă scurtă care-i dezvăluia picioarele fără forme și genunchii 
OSoși. 

Potrivit paginii ei Wikipedia, e cu trei ani mai tânără decât 
mine, ceea ce probabil înseamnă că suntem de aceeași vârstă. 
Născută Susan Mitchell. Ha! Acum nu mai e atât de sofisticată. 

A crescut în Exeter, a urmat LAMDAU: (destul de 
discutabil, pentru că nu e RADA). Primul rol, într-o reclamă 
a băncii Nat West. 

M-am uitat prin lista ei de roluri, nu foarte interesată. Am 
ajuns la Viaţă Personală. Informaţiile cu Susan Mitchell/ 
Exeter/LAMDA se repetau. S-a măritat la 27 de ani cu Simon, 
a divorțat doi ani mai târziu. Apoi s-a căsătorit din nou în 
2009 — ceea ce înseamnă că atunci avea 31 de ani sau 34, 
depinde pe cine crezi - cu Joshua. Păreau să fie încă 
împreună; nu se menționau copii, nu se știe cu ce se ocupă 
Joshua. 

Exista și un link către un articol din revistele de duminică, 
așa că, desigur, m-am torturat citindu-l pe tot. E foarte 
recunoscătoare pentru rolul din Fermierul Giles, care a apărut 
exact când îşi punea problema să renunţe la actorie. Nu ia 
acest rol în glumă. E important pentru actorii din serialele de 
televiziune să-și amintească faptul că nu sunt decât o rotiță 
într-o mașinărie uriașă. Își amintește asta regulat, ca să 
rămână cu picioarele pe pământ. Dacă n-aş fi știut că totul e 
fals, m-aș fi gândit că a nimerit-o destul de bine. 

În paragraful următor bătea câmpii despre cât e de 
norocoasă să lucreze alături de Robert. Cum au devenit 
prieteni buni și cât de bine lucrează împreună, la nivel 
instinctiv. Am citit destule interviuri de genul ăsta ca să știu 
că era numai aiureală de PR, dar asta nu însemna că nu mă 
înfurie la culme. De parcă şi-ar fi bătut joc de mine. 

Am mai găsit și alte interviuri de-ale ei și apoi le-am recitit 


pe cele vechi ale lui Robert, pe care înainte cred că le-am 
văzut cu alți ochi. Amândoi încearcă întotdeauna să spună 
lumii cât de fabulos se înțeleg, cât de relaxaţi sunt laolaltă, 
încât uneori se ciondănesc în privința lucrurilor obișnuite, ca 
un cuplu veritabil. Îmi amintesc cât am râs cu Robert când am 
răsfoit împreună paginile astea. 

Cât l-am necăjit pe seama faptului că reușise să dea 
impresia că el și Saskia erau atât de buni prieteni, când, de 
fapt, el o ura. Îmi aduc aminte că-mi spunea cât e de 
important ca publicul să creadă cu adevărat în relația lor. 

Asta era cheia succesului. 

— N-am lucrat niciodată cu cineva căruia să-i pese mai 
mult, spunea, se pare, Robert cel din interviu, iar Robert cel 
din viaţa reală îmi citise replica pe un ton serios, dar la mișto, 
şi adăugase „de ea însăși”, ceea ce mă făcuse să mor de râs, 
din câte-mi amintesc. 

Când, de fapt, se pare că eu am fost victima acestei glume. 


3. 


De obicei, când Robert pleacă la serviciu, eu mă întorc în 
pat vreo oră, dar azi aveam o misiune. 

M-am decis să vânez probe care să-mi sprijine suspiciunile. 
Mesajul în sine nu era suficient ca să-mi pot construi cazul pe 
baza lui. Dar, dacă Robert punea ceva la cale, sigur mai 
existau și alte indicii. Dacă ar fi fost vorba de locul crimei, aș 
fi umplut dormitorul de luminol ca să văd unde sunt pete de 
sânge. Așa însă, tot ce puteam face era să răscolesc prin 
lucrurile lui personale, în speranţa că-mi va sări în ochi ceva 
care să-l incrimineze. 

Uram să fac asta, apropo. Nu sunt vreo băgăcioasă din fire. 
Am fost întotdeauna persoana aceea care e de părere că nu 
trebuie să tragi cu urechea, pentru că s-ar putea să auzi lucruri 
care nu-ți vor conveni. Așa că nu aveam un sistem bine pus la 
punct. M-am gândit unde mi-aș ascunde cele mai preţioase 
secrete dacă aș fi fost în locul lui și am început de-acolo. 

S-a dovedit că el nu credea că fundul unei valize pe care n- 
a folosit-o de cel puţin cinci ani sau cotloanele unui sertar 
unde-și păstrează diverse obiecte de care n-aş avea niciun 
motiv să mă apropii vreodată - chitanţe vechi, două brichete 
de pe vremea când fuma, benzi elastice, un Sony Walkman, un 
pedometru defect... un muzeu întreg al vieţii sale; îi spune 
„sertarul cu chestii” - nu sunt ascunzători atât de bune 
precum credeam eu. În disperare de cauză, am sunat-o pe 
prietena și șefa mea, Myra. 

— Ipotetic vorbind, dacă ai vrea să ascunzi în propria casă 
ceva ce n-ai dori să găsească nimeni, unde l-ai ascunde? 

— Vorbești despre Robert? 

— Ipotetic. 

— Gândește-te unde nu te-ai uita niciodată. Poate o cutie 
cu scenarii vechi? Are așa ceva? 

— N-am spus că e vorba de Robert. Dar da, are. 


— Încearcă acolo. Dacă nu găsești, sună-mă iar și o să vin 
cu altă sugestie genială. De fapt, sună-mă și dacă găsești ceva, 
pentru că vreau să știu ce se întâmplă. 

Am ignorat ultima parte și mi-am luat la revedere. A durat 
ceva să găsesc teancul de scenarii vechi și de agende pe care 
Robert le strânsese de-a lungul filmărilor la serial. Devine 
paranoic când vine vorba să le aruncăm, pentru că acolo sunt 
informaţii despre actori și despre staff care nu trebuie să se 
afle niciodată, de parcă toţi jurnaliștii din lume stau aliniați, 
ținându-și răsuflarea, așteptând să afle noua intrigă 
neplauzibilă din Fermierul Giles. În cele din urmă, am dat peste 
ele în spatele unui dulap dintr-o cameră pe care o numim 
aiurea birou, dar care este de fapt un dormitor pentru o 
persoană foarte mică. 

Cred că erau vreo douăzeci. Îmi amintesc că am făcut 
curățenie acum câţiva ani şi am scăpat de scenariile 
episoadelor deja difuzate. Robert dăduse autografe pe câteva 
dintre ele și le donase pentru niște licitaţii caritabile de-a 
lungul anilor. Le-am scuturat pe rând și, chiar dacă din când 
în când mai cădea din ele un obiect ciudat (o amendă de 
circulație, un șerveţel), nu era nimic care să semene cu o 
pereche de chiloți de damă sau cu o poză cu el și Saskia într-o 
poziție compromițătoare. Le-am strâns la loc și le-am 
înghesuit din nou în fundul dulapului. 

M-am gândit s-o sun din nou pe Myra, dar am hotărât să 
mai scotocesc și prin restul gunoaielor, înainte să-mi recunosc 
înfrângerea. Am scos niște cartușe pentru o imprimantă pe 
care n-o mai aveam de trei ani, un laptop vechi, de un 
portocaliu-țipător, cutia goală a vechiului aparat de 
fotografiat al lui Robert. Când am luat caseta ca s-o așez la 
locul ei, am simţit o umflătură tare în centrul ei. Era o cutie 
de lemn pe care n-o mai văzusem niciodată. Cam de 
dimensiunea unui pachet de cărți, dar de trei ori mai groasă. 
Lemn lăcuit și plin de înflorituri, cu o nuanţă frumoasă de 
chihlimbar. Am ridicat-o și am sucit-o în mâini înainte de a 
mă încumeta s-o deschid. 

Înăuntru era o inimioară de argint cu filigran încâlcit, plată 


pe una dintre părți. Un presspapier, am presupus. Cu o 
felicitare: „Iată inima mea, ţi-am spus că ţi-o dau ţie. S xxx”. 

Am îndesat-o în cutie la loc, cutia în caseta aparatului de 
fotografiat, caseta înapoi în dulap. Am îngrămădit lucrurile 
deasupra, am încercat să creez harababura care era acolo 
înainte. 

V-am avertizat că există întotdeauna motive pentru care nu 
trebuie să vă băgaţi nasul peste tot. 

De vreo oră patrulam prin apartament. Ce trebuia să fac? 
Cum să-mi salvez căsnicia? Într-un final, m-a izbit revelaţia. 
Nu trebuia. Nu voiam. Jucasem rolul secundar din viaţa lui 
Robert prea mult timp şi iată cum mă răsplătea. Nu mai 
suportam. 

N-o să-l las însă să scape ieftin. N-o să-l las să dispară în 
lumina asfinţitului cu nemernica de Saskia Sherbourne și să 
trăiască amândoi fericiți până la adânci bătrâneţi. N-o să mă 
uit pur şi simplu la paginile pline de fite din OK! și Hello! cum 
își unesc destinele. Ce drăguţ! Au jucat rolul unui cuplu 
căsătorit timp de cinci ani și s-au și îndrăgostit în viața reală, 
cu magnetismul lor de vedete multiplicat exponențial de 
numărul mare de fotografii făcute împreună. La naiba cu asta! 

Așa că mi-am făcut un plan. Cum spuneam, ne-am 
îndepărtat. El a început să nu mă mai observe, să nu-și mai 
deschidă sufletul în fața mea. A-nceput să i-o tragă colegei de 
platou. Am sacrificat totul deoarece credeam c-o scoatem 
împreună la capăt, dar se dovedeşte că Robert nu se gândea 
decât la el însuși. Dar dacă-l confrunt pur și simplu cu ceea ce 
am descoperit, mă tem că se va simți ușurat. Va putea să se 
mute fără mare deranj în noua lui viață. lar eu nu văd de ce ar 
trebui să-i fie atât de ușor. 

Cel mai probabil, o să vrea să aștepte până când Georgia se 
duce la universitate în septembrie (la Medicină la Bristol, 
mulțumesc de întrebare, e fată deşteaptă) înainte să renunțe la 
mariajul nostru. Mai ales din egoism. Vrea ca ea să-l considere 
Cel Mai Bun Tată al Secolului. Și, ca să fiu sinceră, nici n-aş 
îndrăzni să-i stric notele impecabile trântindu-i o astfel de 


veste. Așa că am ceva timp la dispoziţie. Trebuie să profit de 
el cât pot mai bine. 

Mă voi preschimba în soţia perfectă a lui Robert. Mă voi 
transforma din punct de vedere fizic — Robert pune mare preț 
pe înfăţişare și știu că felul în care m-am schimbat îl 
deranjează. Înainte se mândrea cu mine la braţul lui; acum, 
când mergem undeva împreună, pare oarecum jenat. 
Păstrează distanța, de parcă ar spera ca oamenii să presupună 
că sunt asistenta lui cea grasă, nicidecum soţia. Sunt sigură că 
el crede că eu n-am observat, dar se înșală. 

Nu mă-nțelegeți greșit, felul în care am decăzut mă 
deranjează și pe mine, dar din motive diferite. E un simptom 
al faptului că am renunțat la mine însămi. Mă simt letargică, 
inadecvată, mai bătrână decât ar trebui la cei 41 de ani ai 
mei. Așa că voi face ceva în privința asta. Încet-încet, ca el să 
nu observe. Mă bazez pe faptul că nu prea se mai uită la mine. 
Dacă voi continua să port aceleași haine lălâi și fără formă 
care mi-au devenit uniforme, nu cred că va fi curios să afle ce 
e sub ele. Apoi, după ce mă transform, o să apar ca un fluture 
şi o să-l las cu răsuflarea tăiată. 

Nu cred că e atât de superficial, încât să fie recucerit doar 
pentru că-mi voi recâștiga vechea înfățișare. O să pornesc și o 
ofensivă a seducţiei. O să mimez interesul față de întâmplările 
din viaţa sa de zi cu zi, o să-i povestesc ce se petrece la mine 
la muncă, o să rămân la curent cu lucrurile care-l pasionează, 
o să râd la glumele lui și o să glumesc și eu cu el, o să fiu 
acolo zâmbind, cu un gin tonic în mână și cu o tavă la cuptor, 
când vine acasă de la muncă. O să-ncerc să-mi amintesc toate 
lucrurile care ne legau înainte ca totul s-o ia razna — ce făceam 
în zilele libere, detaliile de care râdeam. O să-i reamintesc de 
cine s-a îndrăgostit și să sperăm că se va îndrăgosti din nou de 
mine. O va părăsi pe Saskia și va face totul să-și salveze 
căsnicia. 

Iar atunci o să-i spun că totul s-a sfârșit. 

O să fie cel mai important rol pe care-l voi juca vreodată. 


e 
x 


Vreau să-mi pun planul în aplicare înainte de a-mi pierde 


curajul. Nu sunt foarte sigură totuși ce înseamnă asta. N-am 
idee cum îl voi face să se conecteze din nou cu mine la nivel 
mental, dar pot începe să lucrez asupra mea. Voi încerc s-o 
regăsesc pe femeia de care era atras fizic odinioară. Dar a 
trecut mult timp de când n-am mai făcut sport, așa că habar 
nu am ce trebuie să fac. 

Lumea fitnessului e un mister pentru mine. Știu că 
principiul de bază e să mănânci mai puţin, să te mişti mai 
mult, dar în afară de astea sunt pierdută. Mă hotărăsc că a 
merge pe jos până la muncă e un bun început. Nu e atât de 
departe - patru staţii de autobuz - dar nu am făcut vreodată 
asta de când lucrez acolo. Orice altceva în afară de a sta jos 
mi se pare un real progres. Îmi mănânc ca de obicei pâinea 
prăjită cu unt și marmeladă la micul dejun, știind că și acest 
lucru trebuie să se schimbe, dar nu sunt stare să mă gândesc 
deocamdată la asta. Fac duș, mă îmbrac și-mi ia o veșnicie 
până mă decid asupra încălțărilor, de parcă mă duc să alerg la 
maraton. Mă opresc la o pereche de teniși Converse roz, pe 
care-i port când fac cumpărăturile săptămânale. Restul ținutei 
mele e la fel ca de fiecare dată când mă duc la muncă - o 
bluză lungă și lălâie peste o pereche de colanţi negri strâmți. 
Foarte strâmţi. Picioarele mele seamănă cu niște cârnaţi care 
amenință să scape de sub piele. Părul mi-l țin prins într-o 
coadă în vârful capului. 

Aproape că renunţ înainte de a începe când Georgia apare 
în bucătărie, pe la 7:45. La prima oră a dimineţii arată 
înduioșător de tânără în pantalonii de pijama cu flori roz, 
tricoul gri și fără machiaj. Oare pot să-i fac așa ceva? Îmi 
amintesc că Robert este cel care pare că vrea să ne spulbere 
căsnicia. Eu aș fi rămas pentru totdeauna, ăsta e jurământul 
pe care l-am făcut. 

Georgia cască, întinzându-și brațele deasupra capului. 

— Te-ai distrat aseară? 

Mama Elizei a adus-o acasă pe la 23:05, dar eu deja 
pretinsesem că mă doare capul și mă băgasem în pat, ca să mă 
gândesc la ale mele. În ciuda trezirii cu noaptea-n cap, Robert 
rămăsese să se uite la ştiri. Urăşte să se ducă devreme la 


culcare. 

Cu tine, aud o voce din capul meu, iar eu încerc s-o alung. 

— Mmm... 

Știu că n-are niciun sens să-ncerc să discut cu ea până nu 
bea o ceașcă de ceai și nu capătă un castron cu ceva ce pare a 
fi mâncare sănătoasă, dar cu siguranţă nu e. 

— Te duci la şcoală de la prima oră? 

Orarul de la școală al Georgiei a luat-o razna acum, când se 
apropie examenele finale. Se duce la școală numai când are 
programat un curs. Restul timpului a devenit „program de 
studiu” și elevii trebuie să se înghesuie la bibliotecă sau să 
înveţe acasă. În mod clar, cine a inventat sistemul ăsta nu a 
cunoscut niciodată un adolescent. 

Ea își dă ochii peste cap. 

— De ce m-aș fi trezit dacă nu m-aş duce? 

— Ai dreptate. Eu plec mai devreme. Ai grijă să încui. 

O sărut pe creştet și ies înainte să mă-ntrebe de ce. 

E o dimineaţă superbă. Soarele a răsărit și pare să fie o zi 
caldă de primăvară. Mă simt optimistă. Am preluat controlul. 
Peste nouă minute și jumătate, chiar înainte de a doua staţie 
de autobuz, mă simt de parcă m-ar fi călcat un camion. 
Pulpele mă ard și picioarele, neobişnuite să fie folosite în 
scopul pentru care au fost proiectate, mă dor în locuri care 
nici nu știam că există. Mi s-au format pete întunecate de 
sudoare la subrat. Sunt o ființă bipedă. Cum de mersul pe jos 
poate fi atât de greu? Cum de m-am delăsat în aşa hal? Încerc 
să-mi amintesc ultima ocazie cu care am mers mai departe de 
stația de autobuz de la capătul străzii noastre. Nu sunt în 
stare. 

În spatele meu aud un autobuz care se apropie huruind. 
Ducă-se naibii. E destul pentru o singură zi. Mă târăsc practic 
ultimii pași și, când mă arunc în el și mă așez, îmi aud 
răsuflarea întretăiată. Încerc din nou să mă gândesc când am 
făcut ultima oară sport. Înainte să lucrez la patiserie, asta e 
sigur. Deci cel puţin cinci ani. Simt deodată cum mi se face 
scârbă de mine. 


Nu e de mirare că Robert s-a uitat după alta. 

N-am întâlnit-o pe Saskia decât o dată. Cu ani în urmă, 
când serialul era la început și toată lumea era încă prietenoasă 
cu toată lumea. Înainte ca toate resentimentele meschine și 
geloziile care se ivesc când lucrezi în același grup de oameni 
să-și facă apariţia. Înainte ca actorii să-nceapă să-şi numere 
reciproc articolele din ziare și să compare importanța pe care 
o avea fiecare în serial. N-am întâlnit prea mulți membri ai 
familiei de la serviciu a lui Robert (așa cum le spune el). Nu 
din perioada de la început. Dar chipul ei îmi este atât de 
familiar, așa cum îmi este al meu când mă uit în oglindă. 

Mă-ntreb ce i-a spus despre mine şi apoi mă decid că de 
fapt nu vreau să știu. Soţia mea nu mă înţelege. S-a culcat pe o 
ureche. Nu mai avem nimic în comun. Bifaţi toate răspunsurile 
potrivite. Recitesc mesajul în mintea mea, pentru a suta oară. 
Este vreun strop de ambiguitate aici? Pot oare să mă-nșel? 
Poate fi doar un mesaj glumeţ de la o colegă? Sper că Paula a 
crezut-o!!! Te iubesc xxx. Nu. 

— lisuse, ce ai păţit? 

Myra mă privește de sus până jos când mă strecor pe lângă 
coada de clienţi, îndreptându-mă spre camera din spate cu 
tricoul murat de sudoare. 

— Plouă? 

— E o poveste lungă, spun eu. 

Mă spăl repede la toaletă angajaţilor, amintindu-mi în 
ultima clipă că nu am prosoape de hârtie cu care să mă şterg. 
Mă lipesc, aşadar, cu corpul de aparatul de uscat mâinile, 
lucru care nu este atât de simplu pe cât credeam, pentru că 
aerul cald vine pe dedesubt, iar apoi mă îmbrac cu aceleași 
haine transpirate pe care mi le-am scos. Salopeta mea (de 
culoare roz-pal, model retro chic, cu numele Myrei brodat cu 
litere italice pe buzunarul de la piept) va trebui să joace rolul 
unui scut. Să nu uit: să-mi aduc un schimb de haine cu mine 
dacă am de gând să mai încerc mersul pe jos. Sau poate să 
mă-ntorc acasă pe jos. E la vale. 

— Doamne, nu sta prea aproape de clienți, spune Myra 


când trec pe lângă ea, încercând să servesc un cuplu de la 
masa din față. 

Asta probabil înseamnă că hainele mele put puţin. 

Când cafeneaua se mai golește, Myra mă încolțește. 

— Deci care era treaba cu ascunzătorile? Ce-a făcut Robert? 

— Nimic. Nu știu. 

— Da, cum să nu, zice ea sceptică. 

lar apoi, din fericire, o lasă baltă. Ştie că o să-i spun eu 
totul când va fi cazul. 

Termin programul în fiecare zi la 14:30, după nebunia de la 
prânz, un compromis pe care i l-am smuls Myrei pentru că am 
fost de acord să lucrez fără pauză, înfulecând un sandviș ca să 
am energie când am o secundă să fug până în spate. Astăzi 
renunţ la budinca obișnuită din resturile nevândute de ieri și 
mănânc o banană. E un început. 

Când ajung acasă (în autobuz, cu picioarele îndurerate și 
slăbită de faptul că mi-am impus să nu mai mănânc ciocolată), 
plănuiesc ce să gătesc pentru cină. Robert e nebun cu 
sănătatea. Trupul îi este templu. Este dependent de zahăr, dar 
se află într-o continuă luptă cu sine însuși în privința greutăţii, 
de teamă că revistele glossy pot scrie oricând un articol despre 
burta lui. Ca urmare, eu de obicei încerc să stau departe de 
deserturi și termin prin a mă înfrupta din biscuiţi undeva pe la 
jumătatea serii. 

Azi petrec o veșnicie pregătind două feluri de negrese. Unul 
e practic un atac de cord la farfurie, plin de zahăr și unt, 
celălalt fel e o ciudățenie făcută din fasole, făină de cocos, 
îndulcitor şi praf de cafea („NU CU PRAF DE CACAO!” striga 
din laptop personajul agitat de pe YouTube pe care l-am 
consultat deja în materie de idei de deserturi sănătoase. Se 
pare că e o diferență, cine avea habar?) Cu toate acestea, 
magazinul cu hrană bio pe unde trec zilnic în drumul meu 
spre stația de autobuz (dar în care nu am intrat niciodată) 
avea aşa ceva, alături de restul ingredientelor. Dumnezeu știe 
ce gust o avea, dar o felie are doar 45 de calorii. Arată 
aproape identic. Destul de apropiate ca să nu observi diferența 


dacă n-o cauţi cu lumânarea. Mai târziu, o să mă îndop cu 
varietățile de superhrană, pretinzând că versiunea de 300 de 
calorii pe care i-o servesc lui Robert este exact același lucru. 
Dacă pot face asta în fiecare seară o să se îngrașe cam 
jumătate de kilogram la zece zile sau ceva de genul acesta și 
asta mă va face foarte fericită. Meschină? Cine, eu? 

Vine acasă la șapte 19:30. Face duş şi vine la masă la 
19:40. 

— Unde e George? 

Îşi toarnă un pahar de vin roșu. 

— Învață la Eliza. 

Și asta e tot. Aici se termină conversaţia noastră. Îmi 
scormonesc prin creier după un subiect de discuţie. Zilele 
astea, dacă nu e Georgia aici, tindem să mâncăm în tăcere. Îmi 
amintesc de vremurile în care ne luam vorbele din gură 
reciproc, atât de multe aveam să ne spunem. 

— Ai avut o zi bună? 

Mormăie un da, cu gura plină de pui. 

— Saskia a ajuns la timp? 

— A ajuns. 

Nu-mi vine să-l întreb altceva decât „I-ai tras-o azi?”, așa că 
mă întorc la mâncarea mea. În mod clar, trebuie să caut nişte 
subiecte comune de discuție. 


4. 


Ce e de făcut în privinţa Saskiei? În afara faptului că-mi 
vine s-o folosesc pe post de sac de box și apoi să-i așez capul 
pe peretele din living. Trebuie să mă asigur că relația lor e 
moartă și îngropată înainte să-i spun lui Robert să-și facă 
bagajele. Nu vreau să aibă niciun loc călduț unde să se 
refugieze. Mi-am tot stors creierul ca să-mi dau seama care e 
cea mai bună cale de a reuși chestia asta fără să mă dau de gol 
şi cel mai bun plan la care m-am putut gândi e acesta: să fac 
apel la partea ei bună (dacă are așa ceva). 

Dacă Saskia ajunge să mă placă, atunci cu siguranţă - dacă 
nu e un monstru, ceea ce poate fi cu ușurință — vina se va 
strecura în sufletul ei. Una e să ai o aventură cu un bărbat 
însurat dacă-i înghiți gogoşile despre faptul că nevastă-sa e o 
scorpie al cărei unic scop în viaţă e să-l facă nefericit. E cu 
totul altceva s-o cunoști și să descoperi că e dulce şi deloc 
amenințătoare și că-și iubeşte soțul și e evident că are senzația 
că şi el o iubește. 

OK, nu e un plan infailibil, dar e tot ce am deocamdată în 
minte. În plus, îmi voi satisface curiozitatea și o voi observa 
îndeaproape pe femeia pe care soțul meu a ales-o în dauna 
mea. Câștig pe ambele planuri. Trebuie doar să plănuiesc cum 
se va întâmpla asta. 

Trebuie să mă mișc repede, pentru că filmările se încheie 
peste două săptămâni și apoi vine lunga vacanţă de vară, după 
care nu voi mai avea ocazia să fiu în același loc cu ea. 

Din fericire, se apropie un fel de petrecere. Știu asta numai 
pentru că încercam să găsesc o perioadă în care să-i vizităm 
pe părinţii lui Robert în Bath și, când am sugerat o posibilă 
dată, el mi-a spus că nu poate în acel weekend pentru că în 
vinerea respectivă e ziua de naştere a producătorului. Lui 
Robert îi place să-și facă întotdeauna apariția la orice adunare 
legată de muncă. Acum știu de ce. 


Înainte mă invita şi pe mine, dar eu refuzam, gândindu-mă 
că m-aș fi simțit a cincea roată la căruţă și că, la urma 
urmelor, ar fi frumos să-şi petreacă vremea apropiindu-se de 
colegii lui. Da. Știu. După ceva timp nu m-a mai invitat și, 
dacă e să fiu cinstită, m-am simțit uşurată. Conversaţia cu 
străinii n-a fost niciodată punctul meu forte. 

— Petrecerea lui Josh e vinerea asta? întreb eu când ne 
așezăm la televizor. 

Ne uităm la Countryfile. Omorâţi-mă. Pe bune, omorâți-mă. 
Dar lui îi place la nebunie şi, în noul meu rol de nevastă 
ascultătoare, am fost de acord să-l urmăresc și eu măcar o 
dată. De fapt, chiar a fost sugestia mea. 

Întrebaţi-mă orice despre creșterea porumbului. Haide, 
întrebaţi-mă. 

— Mmm-hmm, face el, iar eu înțeleg că a încercat să spună 
da. 

— Cred că vreau să vin şi eu. 

Expresia care i se aprinde pe față este incredibilă. Are un 
moment când cred că se va îneca de-a binelea cu Cabernetul 
Sauvignon din care ia o sorbitură. Se adună repede. 

— Pe bune? Ce te-a apucat? 

— Nu ştiu. Pur și simplu cred că ar trebui să fac un pic de 
efort. 

— S-ar putea să... adică, n-o să te simți ciudat? 
Necunoscând pe nimeni? 

— La început, probabil că da. Puțin. Dar... adică... 

Ochi mari și inocenți. 

— Nu mă vrei acolo? 

Robert se uită oriunde, numai la mine nu. Nu mai e un 
actor atât de bun. 

— Ba da, desigur, dar... 

Mă-ntreb ce-i trece prin cap. Să inventeze o scuză de ultim 
moment ca să nu meargă? Oboseală sau o stare de rău? O va 
suna pe Saskia și-i va spune să rămână acasă? Dar oare ea 
măcar va fi acolo? N-am de unde să știu. E posibil să mă duc 
la o tâmpenie de petrecere degeaba. Dar e tot ce am. 

— E acasă la el? Unde locuiește? 


— Undeva în vestul Londrei. E o bătaie de cap. 

Nu se poate uita la mine. 

— Dar te duci oricum, nu-i așa? De-asta n-am putut merge 
la mama ta. 

— Trebuie să trec pe acolo. Așa se așteaptă lumea. 

Da, sigur, mă gândesc. E un edict pe undeva care spune ca 
toată distribuţia și tot personalul trebuie să ia parte la o ocazie 
socială oarecare la periferia Londrei, doar pentru că așa vrea 
producătorul. 

— Păi, e foarte bine. Acum o să ai companie la drum. 

— Nu mai aveam de gând să trec pe-acasă. E în direcția 
opusă. 

— Ne întâlnim la studio. Pot să iau un taxi. 

Nu mai poate spune nimic. L-am prins cu mâţa-n sac. 

— OK. Dar să știi că nu voiam să stau prea mult. Doar cât 
să creadă Josh că mi-am dat silința. 

— Bine. De-abia aştept. 

Mă-ntreb dacă Saskia se aștepta s-o ia cu maşina. Dacă nu 
cumva acum trebuie să vină singură. Poate va considera că e 
prea mare bătaia de cap. 

Vineri după-amiaza mă tot chinui să aleg cu ce să mă- 
mbrac. Pentru a treia zi la rând am mers pe jos prima parte a 
drumului spre serviciu, purtând niște pantaloni vechi de 
trening de-ai Georgiei, pe care nu i-a mai pus pe ea de ani de 
zile pentru că au niște culori la modă în 2014. Săptămâna 
viitoare am de gând să merg pe jos și dimineața, și după-masa. 
Nu e antrenament pentru maraton, dar tot e ceva. Evident, nu 
e nicio schimbare în privința aspectului meu fizic deocamdată. 
Tot măsura 48 port. Dar e-n regulă. Nu vreau ca Saskia să 
creadă că sunt o amenințare. Trebuie să mă compătimească, 
nicidecum să se ambiţioneze şi să devină competitivă. 

Vreau să par dulce și din topor. Că-mi pasă cum arăt, dar 
nu prea mult. Într-un final, aleg o fustă neagră care mă 
avantajează și o bluză verzuie, care e drăguță și feminină, dar 
oarecum lălâie. Mă spăl și mă usuc în tihnă pe păr - una 
dintre cele mai frumoase trăsături ale mele: lung, des, 


strălucitor și castaniu — și mă machiez. La 17:30 sunt gata, 
deşi taxiul meu nu trebuie să sosească decât la ora 18: 00. 

— Cum arăt? o-ntreb pe Georgia, care dă buzna în 
bucătărie să-și ia o cola dietetică din frigider. 

Mă măsoară din cap până-n picioare. 

— Fabulos. 

— Sunt cam emoţionată. Nu știu de ce am zis că vreau să 
merg. 

— Distrează-te, nu bea prea mult și nu face nimic din ce m- 
ar face să-mi fie rușine cu tine, dacă aș afla, spune ea, 
repetând exact discursul pe care i-l țin eu de fiecare dată când 
iese în oraş. 

Taxiul mă lasă la poarta studioului şi, așa cum am vorbit, îl 
aştept pe Robert să mă ia. Nu m-a invitat înăuntru, ca să 
vizitez platoul. E finalul zilei de filmare şi zăresc plecând 
câteva chipuri pe care le recunosc de la televizor. Probabil că 
se-ndreaptă acolo unde mergem și noi. David, fermierul Giles 
în persoană, mă vede şi-mi face cu mâna, dând jos geamul 
mașinii. L-am întâlnit de câteva ori în timpul filmărilor primei 
serii, când Robert și cu mine am ieșit să luăm cina cu el și cu 
soția lui. Dar nu a existat chimie între noi patru. Sunt totuși 
flatată că mă ține minte. 

— Bună! 

Mă duc către mașină. David pare să fie o fotografie a sa în 
mărime naturală. Cu şapca pe cap. În pielea fermierului Giles. 

— Pentru cine să fie? 

Îmi ia o clipă să-mi dau seama ce se-ntâmplă. Crede că sunt 
o fană, care așteaptă o fotografie cu autograf și poate șansa de 
a-și face un selfie cu el. Pentru o fracțiune de secundă îmi vine 
să-i dau apă la moară ca să-l scutesc de stânjeneală, dar apoi 
mă hotărăsc că lucrurile vor fi mai rele, de vreme ce-l voi 
vedea din nou peste o oră sau ceva de genul ăsta. 

— Nu. Adică... sunt Paula, David. Soţia lui Robert. 

Pare derutat preţ de o secundă, apoi, din fericire, răsuflă 
ușurat. 

— Paula! Mi s-a părut mie că te cunosc de undeva! Ce cauţi 


aici? 

— Îl aştept pe Robert. Vii la petrecere? 

— Da, din nefericire. Mă duc totuși mai întâi acasă, s-o iau 
pe Grace. De ce n-ai intrat? 

Aproape că spun: „Pentru că Robert mi-a spus să aștept 
aici”, dar mă stăpânesc. Mă-ntreb în trecere dacă David știe 
despre Robert și Saskia. Dacă există vreo bârfă pe platou. Îmi 
alung acest gând din minte. Nu mă pot gândi acum la 
umilință. 

— Ah... păi... știi tu... 

Din fericire, David nu e foarte interesat de răspuns și alte 
câteva mașini s-au încolonat în urma lui, așteptând să plece. 

— Păi atunci ne vedem mai târziu. Ești sigură că nu vrei 
totuși poza cu autograf? Poţi să obţii zece lire pe eBay! 

Se îndepărtează, chicotind în barbă. 

Mă asigur că nu fac contact vizual cu niciunul dintre ceilalți 
şoferi, ca să nu se întâmple din nou aceeași poveste. Ca 
urmare, când apare Robert, eu examinez o crăpătură din 
asfalt. 

— Tocmai m-am întâlnit cu David. Credea că sunt la 
vânătoare de autografe, spun eu în timp ce mă sui în mașină, 
în speranţa că-l voi face să râdă. 

Mă bucur când izbucnește în râs. 

— Clasic, spune el. Probabil că le dă și părinţilor lui 
fotografii cu autograf de Crăciun. 

Înfumurarea lui David e unul dintre subiectele favorite ale 
lui Robert. N-a recunoscut niciodată că are tendinţe 
asemănătoare în ultima vreme. 

— Trebuia să-l las și să văd dacă-și aduce aminte de mine 
la petrecere. 

— Nu! Trebuia să-i spui că vrei autograful meu, de fapt. Că 
nu-l vrei pe al lui, mulțumesc foarte mult. 

— Ha! Și să-i fac o poză să vedem ce mutră face! 

Mai schimbăm câteva replici de genul ăsta preţ de câteva 
minute, făcându-ne reciproc să râdem, și aproape că mă simt 
ca odinioară, în vremurile bune. Apoi Robert spune: 

— Vreau doar să fac act de prezență la chestia asta. Nu mă 


simt prea grozav. Migrenă, cred. 

De obicei când Robert merge la o petrecere dată de cineva 
din echipă, ajunge acasă la orele mici ale dimineţii, trezindu- 
mă cu eforturile lui exagerate de a nu mă trezi. 

— Ah. Când te-a luat? 

— După-amiază am simţit cum mă apucă. Pe bune, trebuia 
să contramandez. 

Nu am de gând să-l las să scape. 

— Haide, vezi cum te simţi când ajungi acolo. 

Ce-o să facă? O să mă scoată de-acolo dând din picioare și 
urlând în faţa tuturor, înainte să-mi identific prada? 

Robert se dă în spectacol, frecându-și tâmplele și oftând. 
Lecţia de actorie numărul 1: dacă personajul tău are o durere 
de cap, freacă-ți tâmplele. Scot niște replici pline de 
compasiune (nu uitaţi, încerc să fiu soția perfectă) și încerc să 
păstrez conversaţia la un nivel lejer. 

— Deci cine va mai fi acolo? întreb eu cât stăm în trafic, 
aproape de Chiswick. 

— N-am idee, zice el, ceea ce mi se pare de-a dreptul 
ridicol. 

— Păi, cine merge de obicei la chestiile astea? 

— Doar actorii și echipa de filmare, pe bune. Cine e prin 
preajmă. Cred că mâine se sărbătorește cu familia. 

Freacă, freacă. Oftează, oftează. 

— Vrei să conduc în locul tău? 

— Nu, spune el, cu un glas de martir. Mă simt bine. 

Locuința din Richmond a lui Josh e o frumuseţe în vechiul 
stil Virginia, înțesată de iederă, şi are de trei ori dimensiunea 
casei noastre. Sunt deja câteva mașini parcate pe alee și mă 
bucur că nu suntem noi primii. Vreau să am ocazia de a mă 
pierde în mulțime înainte ca Robert să-nceapă să mă bată la 
cap că trebuie să plecăm acasă. 

— Ar trebui să parchez pe stradă, zău. Ca nu cumva să ne 
blocheze careva. 

Nu-l contrazic. Parcăm lângă trotuar. E o seară frumoasă, e 
încă lumină. Inspir profund aerul dulce, parfumat. 

— Ar trebui să ne mutăm într-un cartier mai liniștit. 


Robert mormăie. 

— Nu vreau să fac naveta în fiecare zi. 

Nu vreau să-i demonstrez că-i ia mult mai mult timp să 
ajungă la studio de acasă de la noi, din Chalk Farm, decât ne-a 
luat să ajungem aici. Îmi imaginez că ultimul lucru pe care şi-l 
dorește Robert e să-și plănuiască viitorul alături de mine. Păi 
foarte bine, şi eu la fel, vreau să-i pot spune. Nici eu nu te mai 
vreau. 

Un tip care presupun că e Josh ne întâmpină la intrare. 
Atrăgător. La vreo 45 de ani, aș ghici. Foarte zâmbăreţ, 
îmbrăcat cu jeanși și cu un tricou uzat, dar scump. E clar c-a 
dat fuga acasă şi s-a schimbat în haine civile. Păr scurt, ten 
bronzat. Unul dintre acei oameni care se simt foarte bine în 
pielea lor. Opusul meu. S-a alăturat serialului abia acum vreo 
doi ani și știu că Robert n-are o părere grozavă despre el. 
Totuși e destul de prietenos. Ne oferă câte un pahar. Robert 
refuză paharul cu Prosecco, motivând că e la volan. Apropo, 
de obicei, când se duce la o chestie de genul ăsta ia un taxi ca 
să se poată aghesmui după placul inimii. În seara asta, în mod 
clar, vrea să fie pregătit s-o poată şterge rapid. În plus, mă- 
ntreb dacă el crede că dacă nu bea, n-o să beau nici eu. Și 
dacă nu sunt un pic alcoolizată n-o să am curajul să pun 
întrebări. 

— Eu vreau, spun eu, luând un pahar de pe tavă. 
Mulţumesc. 

— Începusem să cred că te-a inventat, spune Josh și tonul 
lui prietenos mă mai linişteşte puţin. 

— Paulei nu-i place de obicei să vină la petreceri, zice 
Robert un pic acuzator. 

Îmi imaginez că e îngrozit c-o să-ncep să mă autoinvit la 
fiecare eveniment de acum înainte. 

— Păi, mă bucur că te cunosc, în cele din urmă. 

— E un loc frumos, spun eu, privind în jur. 

De fapt, încerc să observ dacă Saskia este aici. 

— Mulţumesc. Nu stăm aici de mult timp. Încă mai avem 
de lucru la casă. 

El şi Robert încep o conversaţie despre ceva ce s-a 


întâmplat azi pe platou. E o poveste destul de simpatică 
despre una dintre actrițele mai în vârstă care își uitase rolul și 
repeta același lucru la nesfârșit, indiferent de ce spunea 
Robert, care-i dădea replica. Era genul de lucru pe care 
odinioară Robert mi l-ar fi povestit în maşină ca să mă facă să 
râd, imitând acum faza pentru Josh. 

Sunt deja vreo douăzeci de persoane adunate în livingul 
spațios, iluminat discret. Le studiez rapid pe tipe. Pe două le 
recunosc, fac parte din distribuţie. Niciuna nu este Saskia. În 
camera alăturată e mai multă activitate, dar nu văd destul de 
clar ca să-mi dau seama cine e acolo. În timp ce-mi plănuiesc 
următoarea mișcare, ușa de la intrare se deschide şi intră vreo 
doisprezece oameni deodată. 

— Eu mă duc la toaletă, zic eu, în timp ce Robert e asaltat 
de o ploaie de saluturi. 

Arată de parcă ar vrea să vină cu mine, dar cineva îl ia de 
după gât, iar eu dispar. Josh îmi arată încotro e baia. Desigur, 
eu nu vreau să merg la toaletă pe bune, așa că mă-ndrept spre 
cel mai întunecat colț și mă-nvârt pe lângă un grup de 
oameni, întrebându-mă ce să fac mai departe. 

Și atunci o văd. Sau, mai bine zis, o aud. Glasul acela 
pătrunzător. Doar un strop din accentul ei de Exeter 
ridicându-se la suprafață când nu e vigilentă. 

— Pe bune, a fost un țipăt! chițăie ea. 

Îmi răsucesc brusc capul și o zăresc, alături de altă femeie, 
care pare că vrea să-i spună să tacă odată, dar știe că n-ar mai 
spăla-o toate apele dac-ar face asta. Cu părul lung, des, de un 
blond-mieriu strălucitor, tuns bob, cu un zâmbet de 
autosatisfacție pe buzele ei suspect de pline (îmi amintesc 
titlul dintr-o revistă de bârfe, pe care o citești la dentist: „Oare 
Saskia, nevasta fermierului, și-a făcut operaţii estetice?”, 
alături de mai multe prim-planuri ale chipului ei, părți care 
arătau un pic ciudat. Nici nu avea sens. Hargreaves, 
personajul lui Robert, nu e fermier. E vânzător de antichități. 
Dar de când trebuie să lăsăm adevărul să strice știrea?) Ochi 
albaștri-scânteietori, de culoarea cerului mediteraneean. Slabă 
ca naiba. 


Mă uit de jur-împrejur ca să văd dacă Robert e încă ocupat. 
Îi văd doar creștetul prin mulțime, așa că-mi imaginez că-mi 
pot pune în aplicare planul în siguranţă. Îmi croiesc drum spre 
cele două femei, studiind-o pe Saskia pe traseu. Fără tot 
machiajul ăla de pe ecran pare mai tânără, dar nu chiar 
desăvârşită. Când mă apropii, ezit. Nu-mi vine să mă înfig să 
mă prezint. Încerc să par un pic pierdută și 
autocompătimitoare, sperând c-o să li se facă milă de mine, 
dar îmi închipui că, în realitate, își spun: „De ce se tot învârte 
ciudata asta pe lângă noi?” 

Vorbesc despre umărul înțepenit al Saskiei și despre faptul 
că nu pare să se simtă mai bine, indiferent ce-ar face. Saskia 
are o voce pe care-mi imaginez că ar folosi-o un chihuahua 
dacă ar putea vorbi. Sau un pechinez. Schiau, schiau, schiau. 
Ori o muscă. Un ţânţar mic și enervant, care vrea să te muște 
de călcâi. 

— Cel mai rău lucru e să-ți pierzi complet independența. 
Trebuie să ceri ajutor la toate cele. Mai deunăzi a trebuit s-o 
rog pe Sarah să mă ducă acasă pentru că mă durea atât de tare 
că nu puteam schimba vitezele! Mă face să mă gândesc cum o 
să fie când o să fiu bătrână şi neajutorată, haha! 

Chiar spune așa, „haha!” 

Reușesc să-i întâlnesc privirea celeilalte femei și zâmbesc. 
Slavă Cerului că există bune maniere. Acum se simte obligată 
să-mi zâmbească și ea și sunt sigură că se va gândi să mă 
includă în discuţie. Din nefericire, nu pare să aibă o etichetă 
atât de avansată, pentru că se întoarce din nou la Saskia şi mă 
abandonează. 

Încep să discute apoi despre sport. Saskia muncește mult să 
rămână în formă, în ciuda durerilor sâcâitoare. Descopăr că 
pasiunea ei e Bikram-yoga. Cea pe care, cum ar veni, o 
practici la saună. 

— Mie mi se pare o formă de tortură, zice amica când 
reușește să spună o vorbă şi-mi devine mai simpatică, în ciuda 
faptului că mă ignoră. 

— Devii dependent, spune Saskia. Eu mă duc în fiecare 
sâmbătă dimineață și mă ţine în formă tot weekendul. E acea 


senzaţie că scap de tot răul strâns în timpul săptămânii, că o 
iau de la zero. Mă umple de energie... 

— Eu consider că weekendul este un succes răsunător dacă 
ies din pijamale, o-ntrerupe cealaltă femeie, în mod clar 
disperată să poată interveni în discuţie. Unde mergi? Am o 
prietenă care se duce la sala de pe Regent's Park Road. 

— La Marylebone. West One Hot Yoga. E mai discret. Mai 
puţină lume. 

— Păi atunci ți se potrivește de minune. Să nu uit, trebuie 
să merg și să aprovizionez bufetul înainte să se consume toate 
chestiile care îngrașă. Vrei să-ți aduc ceva? 

— Nu, mulțumesc. Am mâncat mai devreme. 

Mincinoasă. Fac pariu că e genul care ronțăie dintr-o ţelină 
și pretinde că a luat cina. 

— Mă-ntore într-o secundă. 

Cealaltă femeie dispare. Nu prea am vreme de subtilități. 
Saskia se uită în jur după altcineva cu care să trăncănească. 
Nu pot să aştept să intre în vorbă cu altcineva, sper că se 
decide să se împrietenească exact cu mine. Mă uit rapid ca să 
mă asigur că nu ne-a remarcat nimeni. Camera s-a umplut și 
nu mai văd unde, presupun, Robert încă mă așteaptă să mă- 
ntorc. N-am nimic de pierdut. Arunc cu boltă paharul cu 
Prosecco pe spatele înveșmântat în purpuriu al Saskiei. Ea ţipă 
şi se-ntoarce acuzator. 

— O, Doamne Dumnezeule, îmi pare atât de rău! 

Scot o batistă din geantă și-ncep s-o şterg pe spate. 

— M-am împiedicat de șemineu. 

Văzută de aproape, Saskia e agreabilă, dar nu senzaţional 
de frumoasă. Nu știu de ce, dar asta îmi dă curaj. 

— E-n regulă, spune ea. Nu-ţi face griji. 

— Dacă vii până la baie te ajut eu să te speli. Altfel o să 
duhnești a alcool. 

— N-ar fi pentru prima oară, zice ea și zâmbește. 

Are un surâs minunat, naiba s-o ia. 

— Te rog, lasă-mă să te ajut să te ștergi. Nu cunosc pe 
nimeni aici și nu vreau să fiu ținută minte drept tipa care a 
stricat bluza cuiva. 


— Nu e nimic special, zice ea, Nicole Farhi. O am de mult. 
De cel puţin trei ani, pur și simplu mi-a plăcut nuanța. Nu 
crezi că roșul are ceva aparte? E o culoare atât de veselă... 

A terminat de vorbit? Îmi asum riscul. 

— Chiar și așa... 

— Bine, cred că n-are ce să strice. 

O conduc spre baie. 

— Doamne, îmi pare extrem de rău. Eu sunt Paula, apropo. 

Dacă-și dă seama cine sunt după nume n-o arată, deși sunt 
sigură că Robert a avertizat-o că voi fi aici. 

— Saskia. Și nu-ți mai cere atâtea scuze. A fost un accident. 
Putea să se-ntâmple oricui. Eu am căzut odată peste bordură și 
am scăpat înghețata pe un bebeluș! Îți imaginezi? 

După ce intrăm în baia tradițională, aranjată cu bun-gust — 
cu vană, faianță cu model floral deloc kitsch, chiuvetă 
originală, aş spune de porțelan —, încep s-o șterg pe spate cu 
hârtie igienică și apoi îmi folosesc paharul, pe care nu știu de 
ce-l mai am în mână, ca să picur apă pe pată. 

— O să fie și mai ud, mi-e teamă. Apoi pot s-o mai usuc un 
pic din nou. 

Îmi dau silința preţ de un moment, storcându-mi mintea ce 
să mai spun. Întregul scop al acestui exerciţiu este ca Saskia să 
afle cine sunt şi, poate, să fie lovită de vinovăția pe care eu să 
mă bazez mai târziu. Am rămas fără cuvinte din cauza 
încercării mele caraghioase. Din fericire, Saskia simte nevoia 
de a trăncăni, în ciuda situației stânjenitoare. 

— Deci de ce ești aici dacă nu cunoști pe nimeni? Doar 
pentru mâncarea gratuită, haha? Că doar nu pentru compania 
strălucită, îmi imaginez. 

E momentul să-mi fac intrarea. 

— Ah... pentru că soțul meu lucrează la serial. Robert 
Westmore. 

Încerc să n-o privesc când îi rostesc numele, nu vreau să mă 
dau de gol. Simt că atmosfera s-a schimbat, totuși. Aproape 
imperceptibil, dar s-a schimbat. 

— Ah! Tu ești soția lui Robert! Desigur. 

Și mi se pare că văd o mică scânteie în ochii ei, când 


măsoară concurența de sus până jos. 

Îi zâmbese cât pot eu de luminos și sincer. Deschis, 
prietenos. Categoric, nu suspicios. Trebuie să-i captez atenţia. 
Să-i câștig încrederea. Să par vulnerabilă. 

— Ne-am mai întâlnit o dată, de fapt... acum câţiva ani... 

— Ah, da, la cina aceea, nu-i așa? 

Nu era așa deloc. Era la petrecerea de final de serie, dar 
treacă de la mine. 

— Nu ştiu de ce am venit, sincer. De obicei spun nu. Nu mă 
descurc prea bine între oameni pe care nu-i cunosc. 

Atenţie. Nu deveni prea jalnică. 

— Dar cine se descurcă? Nu cred că lucrul ăsta se află pe 
lista nimănui de situaţii preferate. 

I-am udat bluza mai mult decât era nevoie, în încercarea de 
a nu lăsa conversaţia să lâncezească. Acum i-o flutur în stânga 
şi-n dreapta, de parcă așa s-ar usca. 

— Nu te stresa prea tare. 

Trage cu ochiul peste umăr în oglindă la propria spinare. 

— Câteva minute în plus vor face diferenţa. Ar trebui să-ți 
plătesc nota de la curățătorie, serios. Ca să fiu eu liniștită. 

— Nu e deloc nevoie, spune Saskia, iar eu mă trezesc 
gândindu-mă că pare destul de drăguță. 

Probabil eu aș face un circ mult mai mare dacă m-ar uda 
cineva cu ceva cu miros pătrunzător la o petrecere. Dar îmi 
amintesc că ea știe cine sunt, știe bine că se culcă cu soţul 
meu. La urma urmelor, nu e atât de drăguță. 

Știu că nu pot continua la nesfârșit. Saskia se va enerva 
dacă n-o voi lăsa să plece. Am un ultim impuls de inspirație. 

— Gata, zic eu. Mai mult de-atât nu cred că pot să fac. 

Vreau să se relaxeze, ca să-mi ofere o ultimă intrare. 

— Mulţumesc. E atât de cald dincolo că se va usca oricum 
imediat. 

Se răsucește să iasă. 

— Ah, apropo, spun eu. Am auzit fără să vreau ce spuneai 
despre umărul tău. Îl cunosc pe cel mai bun fizioterapeut. O 
prietenă de-a mea s-a dus la toată lumea și când a ajuns la el 
s-a vindecat în câteva săptămâni. A spus că diferența a început 


să se simtă imediat. 

Ochii Saskiei se luminează imediat. Cum să nu muște 
momeala? 

— Ai numărul lui telefon? Sau măcar numele lui...? 

— Trebuie s-o-ntreb pe prietena mea. Dar o să-ţi fac rost de 
el. 

Probabil crede c-o să-i dau detaliile lui Robert ca să i le 
transmită. N-o să aibă norocul ăsta. 

— Mulţumesc. Ar fi nemaipomenit. Mi se pare că am ajuns 
în punctul în care am nevoie de un miracol. 

— Păi, din câte înțeleg, cam așa stau lucrurile. 

Acum tot ce trebuie să fac e să-l caut pe cel mai bun 
fizioterapeut din Londra. 

Saskia și cu mine ne luăm la revedere călduros și-mi croiesc 
drum prin mulțime ca să mă-ntore unde l-am lăsat pe Robert. 
Discută cu un bărbat şi o femeie, dar văd cum aruncă priviri 
neliniștite în jur, încercând să mă localizeze. 

— Unde ai fost? spune el când apar lângă el. 

Aproape îmi vine să cred că i-am lipsit. 

— Poveste lungă. Am vărsat paharul cu băutură pe cineva. 

— Cred c-ar trebui să ne cărăm în curând, îmi șopteşte el la 
ureche. 

— Sigur, îi răspund. 

Misiunea mea aici s-a terminat. 


5. 


Robert pretinde că simte nevoia să zacă în pat dimineaţa, 
aşa că-l las în pace. Îmi pun pantalonii de trening ai Georgiei 
şi mă plimb în jurul blocului, cumpărând două cafele la 
întoarcerea acasă, ca alibi. Robert întotdeauna ieşea pe furiș 
şi-mi aducea un latte când se trezea mai devreme, în 
weekenduri. Nu-mi amintesc de când n-a mai făcut asta. 

Când revin acasă fac un duș (nota bene: dacă mergi 400 de 
metri şi transpiri, ar trebui probabil să faci ceva în legătură cu 
asta) şi apoi mă gândesc ce pot sugera să facem tot restul zilei. 
Cumpărături? O chestie prea solicitantă. Robert se enervează 
suficient acum, când e oprit pentru fotografii la fiecare câteva 
minute de oameni care vor să-i spună povestea vieţii lor. O 
galerie de artă? Idem. Ne-am putea duce la un talcioc sau la 
vreun târg de antichități nesimandicos. Pe vremuri petreceam 
ore întregi la astfel de târguri, uitându-ne la rarități. La 
început ne făceam iluzii despre ce o să cumpărăm când vom 
avea bani de aruncat şi, mai târziu, când cariera lui Robert a 
început să meargă bine, achiziționam toate ciudăţeniile. O 
cutie de lemn sculptat, o pereche de sticle verzi vintage, un 
vechi poster de varieteu. Era una dintre activităţile noastre 
preferate. 

— Ai chef să mergem la Swant®? zic şi-i ofer paharul cald 
cu latte când apare. 

— Doamne, nu. Am de gând să lenevesc azi, să nu fac 
nimic. Ultimul lucru pe care mi-l doresc e să stau cu orele în 
mașină. 

Păi atunci, asta e. 


* 


Mai târziu, caut pe Google umeri înțepenitți. Se pare că 
Londra e plină de fizioterapeuţi care pretind că știu soluția. 
Nu există nicio cale de a ști care spune adevărul și care nu. Îi 
trimit un mesaj rapid Myrei: „Știi pe cineva care a avut un umăr 


înțepenit și poate recomanda un fizioterapeut ca lumea?” Mă mai 
gândesc puţin şi adaug: „Pe aici pe-aproape de preferat?” Myra 
cunoaște pe toată lumea din apropiere și ştie problemele 
tuturor. Le discută în gura mare în fața altor clienți. 
Divorţurile, copiii reușiți, hemoroizii. 

Trei minute mai târziu primesc un răspuns: „Te simţi bine? 
Ce ai păţit?” Aşa că trebuie să mai trimit un mesaj în care-i 
explic că nu pentru mine întreb. 

— Mai târziu vrei să repetăm replicile? întreb, în timp ce-i 
duc lui Robert la prânz o salată de pui. 

El stă tolănit pe canapea uitându-se la Sky Sports, la 
discuţia dinaintea meciului. Eu mi-am omorât timpul curățând 
dulapurile din bucătărie. Suntem întruchiparea unui cuplu 
tipic din anii "60. 

— N-am apucat să mă uit deloc peste ele deocamdată. 

— OK, dacă apuci... 

— Dar îți mulțumesc. 

Se concentrează asupra salatei. E o situație disperată. 

— Azi e FA Cup, nu-i așa? spun eu, dând din cap spre 
televizor. 

Și uitatul la meciuri era, odinioară, una dintre chestiile pe 
care le făceam împreună. Orice sport, nu conta, câtă vreme 
puteam alege o echipă cu care să ţinem. 

— Prima semifinală. 

Îmi aduc și eu salata — lăsând deoparte cartofii noi şi felia 
mare de pâine pe care le mâneam odată — și mă așez lângă el, 
pe canapea. Dar nu înainte de a căuta pe Google cine joacă și 
de a studia niște forumuri, ca să văd care sunt subiectele 
controversate ale zilei. Îl simt încordându-se, de parcă ar 
crede că am venit să-i stric tot cheful. Așa că tac. Fac un 
comentariu la începutul meciului, despre cine va câștiga — 
informat, mi se pare mie — iar după vreo zece minute e deja 
relaxat și discutăm despre selecția echipei, de parcă vreunul 
dintre noi știe despre ce vorbește. La pauză se ridică, face 
pentru amândoi câte o ceașcă de ceai şi aduce doi biscuiţi pe o 
farfurie, iar mie mi se pare un gest prietenos. lau un biscuit și- 


l așez pe brațul de lângă mine ale canapelei, deși nu am deloc 
intenția de a-l mânca (și trupul meu e un templu, nu știai?). 
Știu că nici el nu-și va mânca biscuitul pentru că niciodată nu- 
| mănâncă, dar gestul contează. Când văd că e absorbit de 
repriza a doua îndes biscuitul în buzunarul puloverului. Dacă 
ar fi observat că refuz ceva dulce și-ar fi dat seama categoric 
că se-ntâmplă ceva. Biscuitul stă acolo, arzându-mi o gaură 
zaharisită în buzunar, cerând să fie mâncat, dar eu îl zdrobesc 
între degete, ca să nu mă mai ispitească. 

La finalul meciului am senzaţia că a fost o după-amiază 
oarecum reușită. Și, ca să fiu cinstită, uitasem cât e de 
distractiv să te uiţi la competiţii sportive. 

— A doua semifinală e mâine, spun eu, luând ceștile de 
ceai. 

— Ne vedem la meci, zice el și am senzaţia că da, am făcut 
un mare progres. 

Apoi telefonul îi bâzâie, semn că i-a venit un mesaj, şi-mi 
amintesc motivul pentru care fac toate astea. Mă-ntreb dacă e 
Saskia. Dacă i-a scris să-i spună că seara trecută a petrecut 
cincisprezece minute închisă cu mine într-o baie. Asta o să-l 
sperie de moarte. Nu pot decât să-i urmăresc fața când citeşte 
mesajul. Apoi ridică telefonul, arătându-mi ce scrie. 

Mart, scrie la numele expeditorului, unul dintre asistenții 
principali de platou. 

— Au schimbat programul pentru luni. Perfect, că oricum 
n-am repetat replicile. 

— Corect, spun eu, amintindu-mi să zâmbesc. 

Totul e normal. Nu suspectezi nimic. 

Luni, pe la amiază, Myra are un nume pentru mine. Știu că 
atunci când o voi suna pe Saskia să-i dau informaţia trebuie să 
profit de ocazie. N-are sens să-i dau, pur și simplu, detaliile 
despre fizioterapeut, să-i spun la revedere și să sper c-a fost 
suficient. E complet împotriva firii mele să mă împrietenesc cu 
cineva cu forța, dar de data asta este fix ceea ce trebuie să fac. 
Din fericire, Saskia își va manifesta curiozitatea față de rivala 
ei agățându-se de oferta mea. 


Mulțumită internetului, acum ştiu numărul de telefon direct 
de la birourile de producţie. Inima îmi bate aproape în gât 
când formez numărul. 

— Bună ziua, Fermierul Giles, se aude o voce cântată de 
femeie. 

— Ăăă... 

Aproape că închid. Îmi spun să răsuflu. 

— Aş putea vorbi cu Saskia Sherbourne, vă rog? 

Face o pauză. Desigur, nu mi-a trecut prin cap că probabil 
primesc tot felul de telefoane de la tot felul de nebuni, noapte 
şi zi, care vor să discute cu actorii. Știu că oamenii trimit 
coroane și scrisori de condoleanţe când moare vreun personaj. 
Mă blestem că nu i-am cerut Saskiei numărul de mobil. 

— Sunt Paula Westmore, soția lui Robert. 

Aştept un oftat care să-mi spună că numele meu este 
necunoscut, ca al oricărei neveste dispreţuite, dar nu aud 
nimic de genul ăsta. 

— Sigur. Bună, Paula. Stai să văd dacă e la ea în cabină. 

Îmi face legătură și aud sunând. Apoi aud un clic. 

— Paula! Hei! 

Sar în sus și aproape că scap telefonul din mână. 

— Bună. Eu doar... cum ţi-a fost weekendul? 

— Grozav, mulțumesc. Am avut de învăţat replici de mi-a 
venit rău, știi și tu cum e. Sau probabil că nu știi, ce noroc pe 
tine. Te-ai distrat vineri? N-ai stat prea mult. 

Nemernică. 

— Robert avea o migrenă. Dar da, a fost distractiv. Vreau 
să-mi cer scuze din nou că te-am făcut ciuciulete. De obicei nu 
mă plimb peste tot vărsându-mi băutura pe oameni. 

— Păcat, ar trebui s-o faci. E terapeutic. Și, oricum, bluza 
și-a revenit. E ca nouă. Nu-i nicio problemă. 

— Deci... spun eu. Ţi-am făcut rost de numele tipului cu 
umărul. 

— Mi-ai salvat viaţa. Mă doare atât de rău că nici nu pot 
să-mi desfac sutienul. 

Râde. De fapt nu râde, ci spune „Haha”. Încerc să alung 
imaginea pe care comentariul ei mi l-a creat și îi comunic 


detaliile. 

— O să-l sun chiar acum. 

— E aproape de jobul meu, îi spun, ceea ce e oarecum 
adevărat, chiar dacă nu e atât de aproape. 

Cinci minute cu autobuzul mai degrabă decât o plimbare pe 
jos. Dar ea nu trebuie să știe asta. 

— Anunţă-mă când te duci la el, poate ne vedem la o cafea 
sau ceva de genul ăsta. Dacă vrei... 

Mă simt ca un adolescent care invită o fată în oraș pentru 
prima oară. De ce naiba ar accepta invitația? Ce-i iese la faza 
asta? Ezită preţ de-o clipă. Probabil încearcă să-și răspundă și 
ea la întrebare. 

— Bine... minunat. Care e numărul tău de telefon? 

Nu-mi dau seama dacă vrea să fie doar politicoasă. Las 
toată povestea în seama ei. Altceva nu am ce face. 

Am întârziat la muncă. Robert e plecat la vreo două filmări 
de noapte, așa cum face cam din două în două săptămâni. 
Episoadele se filmează de-a lungul a două săptămâni, zece zile 
în cel mai bun caz, dintre care două în Oxfordshire, pentru 
turnarea scenelor de exterior. Depinde dacă personajul lui 
Robert apare în aceste scene sau câte are de filmat, astfel că 
poate fi plecat o singură noapte sau amândouă. 

Întotdeauna am savurat acele seri când suntem doar eu cu 
Georgia, sau chiar numai eu. Acum am sentimente amestecate. 
E o ușurare să iau o pauză de la noua mea persoană, neobosită 
şi interesată (de exemplu, azi-de-dimineaţă, la micul dejun: Eu 
[după o căutare frenetică pe Google]: „Ai auzit de individul 
ăla care intenționează să facă un transplant de cap?” Lui 
Robert îi plac la nebunie poveștile despre oameni de știință 
demenţi), dar mă și chinui imaginându-mi ce se poate 
întâmpla într-un hotel de la ţară unde locuiesc cu toții pe 
perioada filmărilor. Georgia a plecat aseară ca să înveţe la 
Eliza, așa că am încercat să mă destind cu noua serie a 
filmului House of Cards, care de-abia a apărut pe Netflix, și am 
sfârșit prin a viziona patru episoade unul după altul. Apoi m- 
am dus la culcare prea târziu şi am dormit prea mult. 


Aud autobuzul apropiindu-se huruind în spatele meu, în 
timp ce mă-ndrept spre staţie. N-am de ales și trebuie să alerg 
după el când mă depășește. Gâfâi cât pot în pantalonii de 
trening ai Georgiei, fluturând din brațe către oamenii care 
așteaptă, în speranța că unul dintre ei l-ar putea opri ca să 
ajung și eu. Desigur, toți presupun că sunt nebuna cartierului 
și-și întorc privirea în direcția opusă. Încă mai alerg deşelat 
când ultima persoană urcă în autobuz și ușa se închide. La 
naiba. 

Mă trântesc cu zgomot pe bancheta meschină din staţie, 
încercând să-mi recapăt răsuflarea. Și apoi îmi dau seama. 
Tocmai am alergat mai mult decât în toată viața mea de adult 
la un loc. OK, au fost doar o sută, maximum o sută cincizeci 
de metri. Și gâfâi mai rău decât am văzut-o gâfâind pe Paula 
Radcliffe după ce a alergat maratonul. Dar am făcut-o. O 
săptămână de mers pe jos o parte din drum m-a adus la 
această reușită incredibilă. 

De fapt, nu e chiar adevărat că n-am alergat de când m-am 
maturizat. Acum câţiva ani, rușinată de o ședință de 
cumpărături când trebuia să-mi iau o ținută pentru nunta unei 
prietene, m-am decis să mă ocup puțin de mine. Am 
împrumutat altă pereche de pantaloni de trening de-ai lui 
George și am anunţat că mă duc la alergare. Reacţia lui Robert 
(„Poftim? Tu??”) nu m-a descurajat. Am plecat de acasă, mai 
întâi mergând. După ce am cotit pe strada Prince of Wales am 
dat-o într-un fel de târâială chinuitoare. M-am simţit epuizată 
imediat. Plămânii parcă stăteau să-mi explodeze. Nu aveam o 
bustieră de sport (de ce să am așa ceva?), așa că sânii îmi 
fluturau în sus și-n jos de parcă voiau să mi se desprindă de 
piept. Dar nu asta m-a descurajat. Ci niște băieți care strigau 
„Vine cutremurul!” și apoi râdeau de se spărgeau. Am văzut 
cum un trecător chicotește când unul dintre băieți mi-a imitat 
mersul ondulat. Am cotit la primul colț și m-am întors acasă, 
cu coada între picioare. Robert n-a întrebat ce mi s-a 
întâmplat și eu m-am bucurat. 

Îmi dau seama că-n dimineaţa aceasta nimeni nu s-a holbat 
la mine. De fapt, s-au străduit cu toţii să nu se uite la mine, ca 


nu cumva să fie nevoiți să se implice în lupta mea disperată. 

Nu eram o grasă care încerca să-şi reintre în formă, adică un 

obiect de ridiculizat. Era o grasă care alerga după autobuz, 

ceva aparent mult mai acceptabil din punct de vedere social. 
Am avut o revelație. 


6. 


Surprize, surprize! Saskia îmi scrie ca să-mi spună că are 
programare la Omul Minune. Îi amintesc despre cafeaua pe 
care vreau să i-o ofer după (dacă se miră de ce sunt atât de 
insistentă, nu mă întreabă. Probabil crede pur și simplu că n- 
am prea mulți prieteni și are dreptate. Sunt unul dintre 
cazurile clasice care „au pierdut legătura cu prietenele de 
când s-au măritat”. Nu-mi place să recunosc, dar ăsta e 
adevărul. Lui Robert nu i-a păsat niciodată prea mult de 
prietenele mele, iar eu am renunţat la toate amiciţiile în 
favoarea noilor cunoștințe — de obicei acolo unde bărbatul era 
cineva cu care Robert avea o legătură, iar eu trebuia să mă 
implic într-o camaraderie forțată cu soţia acestuia. N-am 
niciun dubiu cine rămâne cu toți acești oameni în caz de 
divorţ. Nu că mi-ar păsa. O prefer oricând pe Myra în locul a 
zece prieteni de-ai lui Robert), iar ea acceptă cu graţie. 

Aranjez cu Myra să-mi iau liber (o programare la spital de 
care am uitat să-i spun). Îi promit să lucrez o oră în plus sau 
ceva de genul ăsta la sfârșitul zilei. Saskia și cu mine ne-am 
fixat întâlnirea la Pain Quotidien, în Highgate, în apropierea 
clinicii. lau autobuzul din staţia de lângă patiserie și ajung în 
mai puţin de zece minute, plimbându-mă relaxată, de parcă aș 
fi apărut de după colț. 

Saskia e deja afară când apar, sorbind ceva dintr-o cană 
mare, fără mâner. Zâmbeșşte când mă vede. 

— Hei! 

V-am spus că urăsc oamenii care spun „Hei?” 

— Bună. Cum a fost? 

— Senzaţional. Și, uite, mi l-a fixat cu bandă! 

Îşi suflecă mâneca tricoului ca să-mi arate banda kinetică 
albastră. 

— E prima oară când nu agonizez după câteva săptămâni, 
îți rămân datoare grupa mare. 


V-am spus că urăsc oamenii care spun „grupa mare”? 

Fac semn chelneriței și comand un latte. Pălăvrăgim un pic 
despre durerile și suferințele noastre şi cât de nasol e să 
îmbătrânești. Încă nu înțeleg de ce mi-a acceptat invitaţia, dar 
apoi spune: 

— De cât timp sunteţi căsătoriți tu și Robert? 

Uite-așa, din senin. Ah! Deci vrea informaţii. Vrea să se 
tortureze cu toate detaliile vieții de familie a amantului, 
detalii pe care el nu le împărtășește. Mă pregătesc de 
interogatoriu. Să-mi amintesc: ochii mari și să nu par ofensată. 
Dulce, deschisă şi încrezătoare. 

— De optsprezece ani, spun eu, zâmbind, de parcă gândul 
acesta m-ar face fericită. Aproape. Peste câteva luni e 
aniversarea noastră. 

Pot să-i arunc şi ei o firimitură. 

— Minunat. Faceţi ceva special? 

Ţine minte, trebuie să i se facă milă de mine, nu să simtă că 
trebuie să se lupte cu mine pe viață și pe moarte pentru 
bărbatul ei. 

— Ah, nu ştiu. Robert e atât de ocupat... 

— Toate devin monotone după o vreme, nu-i așa? Josh 
mereu spune... 

Nu aud restul frazei pentru că nu mă pot gândi decât „Cine 
mama dracului e Josh?” Și apoi îmi amintesc dintr-odată cum 
Robert bombănea pentru că postul de televiziune l-a angajat 
pe soțul Saskiei ca nou producător al serialului. Mormăind că 
acum ea o să primească cele mai bune replici. L-am cunoscut. 
Am fost la ea acasă. Joshua, în treacăt menționat pe 
Wikipedia, este soțul Saskiei, Josh. 

— Josh e soţul tău? 

Ea dă din cap. 

— Nu ştiai? De opt ani. 

Ne-ntrerupe o pereche care se apropie s-o roage pe Saskia 
să facă un selfie. Ea reuşeşte să fie rafinată și dominatoare în 
același timp. 

— Eşti şi mai frumoasă în realitate, se bâlbâie femeia, iar 
eu trebuie să mă stăpânesc ca să nu mă strâmb. 


Cei doi pleacă fericiți, iar Saskia mă privește de parcă mi-ar 
spune „Ce să-i faci? Nu-i vina mea că sunt populară”. 

— Nu aveţi copii, nu-i așa? 

Acum încep să fiu la fel de băgăcioasă ca ea, dar chiar 
vreau să aflu dacă sunt singura victimă colaterală. Sunt destul 
de sigură că nu au copii, dar știu că Josh are trei dintr-o 
căsnicie anterioară și Wikipedia nici măcar nu s-a gândit să-i 
menţioneze. 

— Nu. Cel puţin nu deocamdată. Nu mă grăbesc. Nu că 
vreau să amân până e prea târziu, dar știi, niciodată nu mi se 
pare momentul potrivit... 

Privesc în gol, îmi imaginez cum mă îndepărtez de ea. Când 
îmi revin, ea vorbeşte în continuare. 

— ... nu l-a făcut pe primul până la 43 de ani și totul a 
mers fără probleme, dar nu poți ști niciodată, nu-i aşa? Voi 
aveţi o fiică, corect? 

Mă concentrez din nou. 

— Georgia. Pleacă la facultate anul acesta. În fine, să 
sperăm... Examenele finale, știi tu. 

Aș putea vorbi la nesfârșit despre George şi despre 
trăsăturile ei speciale și unice, dar trebuie să mă opresc. O s-o 
las pe Saskia să joace rolul celei care vorbeşte prea mult. 

— Pariez c-o să-i duci dorul. Trebuie să fie groaznic, după 
toți anii ăștia în care trebuie să te gândești la fiecare mișcare 
de-a lor și apoi, brusc, n-ai nici cea mai vagă idee ce au de 
gând să facă. Nu... Nu vreau să spun c-o să intre-n belele sau 
ceva de genul ăsta. Doar că... 

Simt cum lacrimile îmi înțeapă ochii. Înghit în sec cu 
zgomot. Încerc să nu mă gândesc că Georgia se va muta de 
acasă. Nu cu toate celelalte probleme pe cap. Mormăi în semn 
de aprobare și Saskia se uită la mine cu ceea ce pare a fi 
compasiune autentică. 

— Totuşi, ştii cum se spune. Pentru un cuplu, viaţa începe 
de la zero când pleacă de acasă copiii. Poate că va fi ca a doua 
lună de miere, haha! 

Nici măcar nu mă înjosesc să-i dau replica. Târfa. 

Și, apropo, nu pot să-i suport pe oamenii care spun „haha” 


BOR 

Iată ce cred despre Saskia. Dacă nu ştiam ce știu despre ea, 
probabil aş fi plăcut-o destul de mult. Nu suficient cât să-mi 
doresc prietenia ei, dar destul cât să nu vreau să-mi tai venele 
dacă mă-ntâlnesc cu ea la o petrecere. E un pic enervantă dar, 
la suprafață, pare o persoană de treabă. Dar eu știu adevărul. 
Şi aici stă toată diferența. 

Trebuie să-i mai arunc un pic de momeală. 

— Nu pot niciodată să-l conving pe Robert să-şi ia o 
vacanţă, îi spun eu, amărâtă. 

— Mda, filmările se cam prelungesc. Dar nici în pauza din 
vară, totuşi? Atunci are timp la dispoziție. 

Ridic din umeri, mă uit în jos, la masă. 

— Uneori îmi vine să cred că nu vrea. Nu știu... n-ar 
trebui... 

Asta o prinde. 

— Nu. Continuă. 

— Păi, uneori mi se pare că nu-i suntem suficiente, eu și 
Georgia. Scuze, nu ştiu de ce-ţi spun ţie asta... 

Îi place la nebunie. E cu urechile ciulite. Se agaţă de fiecare 
cuvinţel de-al meu. 

— Sunt sigură că nu-i adevărat. Ce te faci să crezi aşa ceva? 

— Ah, e o prostie. Serios. Cred că lucrurile de genul ăsta se- 
ntâmplă când ești căsătorit de multă vreme. O s-o scoatem noi 
la capăt şi de data asta, mereu o scoatem. 

Clipesc, alungând niște lacrimi imaginare. Sau poate sunt 
reale. În acest moment nu sunt prea sigură. Adevărul e că, 
deşi am terminat-o cu Robert, asta nu înseamnă că nu jelesc 
încheierea căsniciei mele. 

— Nu te-am întrebat cu ce te ocupi, spune ea, schimbând 
vorba exact când îmi beau ultima înghițitură de cafea. 

— Lucrez la o patiserie, zic eu. 

Aștept obișnuita privire aruncată „rotunjimilor” mele dar, 
spre lauda ei, Saskia nu face chestia asta. 

— La servire, desigur. Nu la... 


— La ce patiserie? 

— E secret. Adică, e o chestie particulară. Nu că nu vreau 
să-ți spun unde lucrez. Nu e parte dintr-un lanţ de magazine 
sau ceva de genul ăsta. Încolo... 

Fac cu mâna vag înspre patiserie, dar nu dezvălui că se află 
la câțiva kilometri distanță. 

— Doamne, cum reziști tentației? 

Îmi imaginez că se gândeşte că, în mod evident, nu rezist. 

— Trebuie să-mi reintru în formă imediat. 

Îşi trece mâna peste abdomenul perfect plat când spune 
asta. Așteaptă s-o contrazic, aşa cum fac de obicei oamenii ca 
ea. Și, pentru că o joc perfect pe Doamna Dulcică și 
Inofensivă, mă forțez să fac asta. 

— Mie mi se pare că arăţi destul de bine. 

Își dă ochii peste cap. 

— Aparențele pot fi înșelătoare. Sunt una dintre persoanele 
acelea slabe care se îngrașă imediat. Sunt mulțumită de 
dimensiunile mele, dar nu sunt tonifiată. 

— E mai bine decât o persoană grasă-grasă, ca mine. 

Aproape că adaug „haha”, dar nu reuşesc. 

— Ah, dar tu nu ești... începe ea să spună, iar apoi se 
oprește, pentru că până și ea știe că ar fi caraghioasă dacă ar 
termina propoziția. 

Să vă explic niște chestii despre dimensiunile mele, pentru 
că Dumnezeu știe ce vă închipuiți. Sunt mare, nu mă-nțelegeți 
greșit, dar nu atât de mare, încât trebuie să mă dau jos din pat 
cu macaraua. Nu am nevoie încă de centuri prelungite de 
siguranță în avion, dar au început să mă strângă un pic. Sunt 
masivă peste tot — sâni, spate, coapse, braţe — dar trăsăturile 
încă sunt identificabile, nu sunt deocamdată un trup imens și 
amorf. Sunt destul de solidă ca prima insultă la care recurge 
cineva când îl enervez — cum s-a întâmplat ieri, când m-am 
băgat fără să vreau în faţa cuiva la coada de la autobuz — să 
fie, totuşi, „graso”. Vacă grasă. Târfă grasă. Port măsura 
48-50. 95 și ceva de kilograme ultima oară când m-am 
cântărit, deşi nu fac asta prea des. Când oamenii se uită la 
mine, prima oară văd grăsimea și apoi orice altceva. 


Când am plecat înapoi la serviciu, eu și Saskia eram cele 
mai bune amice, deşi m-am stăpânit din toate puterile ca să 
nu mă aplec peste masă și s-o strâng de gât. Spunând „haha” 
în timp ce fac asta. 

— Ar trebui să ne mai vedem și cu altă ocazie, zic eu. 

Din fericire, se pare că Saskia e pornită să afle mai multe 
detalii despre viața privată a iubitului ei. 

— Neapărat. O să te anunț când îmi fac următoarea 
programare. 

— Minunat. 

Se înclină și-și ia la revedere, îmbrăţișându-mă. 

— Ne vedem, spune ea, în timp ce eu mă îndepărtez, și mă 
opresc o clipă, imaginându-mi că mai are ceva de spus. 

Dar nu, desigur, nu are, așa că rămân oarecum suspendată 
în mijlocul gestului, apoi plec, făcându-i cu mâna. 

Dacă n-aş ști ce știu n-aş avea niciun motiv să nu-i spun lui 
Robert că m-am împrietenit cu una dintre colegele lui. E cu 
dus și întors, pentru că presupun că Saskia nu-i va spune, 
pentru că Robert s-ar panica îngrozitor din cauză c-ar putea fi 
descoperit. Sunt destul de sigură c-o s-o roage să nu se mai 
întâlnească niciodată cu mine. Dar ea probabil crede că eu îi 
voi spune, la modul nevinovat. Deci, cântărind situația, fac 
lucrul cel mai sigur de făcut. 

Aştept până când ne așezăm la cină, toți trei, apoi lansez 
bomba, cât de relaxată pot. O fac cu un zâmbet pe buze, ca să 
nu creadă că-l atac. 

— Ah, ghici cu cine m-am văzut azi? Cu Saskia. 

Pentru o clipă cred c-o să se înece cu risotto, dar el, ca un 
adevărat actor ce este, se repliază. 

— Serios, unde? 

— Am băut o cafea împreună. E o poveste lungă. Adică nu-i 
așa lungă, dar nu e deloc interesantă. 

— Nici nu mi-am dat seama că vă cunoașteți. 

— Nu prea ne cunoaștem. Pe ea am vărsat paharul de 
băutură la petrecere. 

— Corect. 


Văd că moare să întrebe mai multe, dar nu vrea să se dea 
de gol. 

— Pare OK. Dar plină de ea, desigur. Vorbeşte mult. E greu 
să mai spui și tu ceva, adaug eu, ca să mă amuz puțin. 

Robert râde scurt, dar nu pare a fi râsul lui. 

— Cam așa ceva. 

— Mi-ai spălat bluza albă? face Georgia, din senin. 

Și uite-așa subiectul se închide. Îmi imaginez că Robert nu-l 
va redeschide, ca să nu încep să mă-ntreb de ce. 


7. 


Mi se pare frustrant că-n mare parte din timp nu fac altceva 
decât să aștept. Să aştept ocaziile de a relua legătura cu 
Robert, să aştept să văd dacă Saskia mă contactează din nou, 
să aștept ca eforturile mele jalnice de a slăbi să dea roade. 

O discuţie prietenească despre fotbal în fiecare săptămână 
sau ceva de genul ăsta nu va fi suficientă ca să reaprindă 
scânteile căsniciei noastre. Mai ales că de-acum sezonul 
competițional se termină. Trebuie să fiu mai hotărâtă pentru 
că altfel, înainte să-mi dau seama, se face octombrie, iar 
Robert și Saskia vor dispărea în asfințitul tomnatic fără nicio 
grijă pe lume. Am încercat să fac o listă a tuturor lucrurilor pe 
care Robert și cu mine le făceam împreună, dar, în afară de 
vânătoarea de antichități şi de privitul competiţiilor sportive, 
nu mă pot gândi la altceva concret. Pur şi simplu ne 
înţelegeam. Sfârșitul poveștii. 

Cred că și eu eram pe atunci altcumva. Nu doar în privința 
înfățișării. Mai puţin stresată. Mai încrezătoare. Dar și el era 
altcumva. Mai relaxat. Mai puţin preocupat de felul în care-l 
privește lumea. Când mă gândesc la noi doi în acele vremuri, 
ne văd mereu stând pe terasa unei cafenele, prăpădindu-ne de 
râs. Petreceam ore întregi bând o cafea și privind oamenii. 
Inventam poveşti despre ceilalți clienți și despre necunoscutii 
care treceau pe lângă noi. Încercam să ne imaginăm ce spun 
aceştia, scornind mici dialoguri, imitându-le vocile. Acum 
sună stupid, dar asta este imaginea de când eram cei mai 
fericiți. Nu ştiu când am încetat să mai facem asta. 

Îmi dau seama că singurul lucru pe care-l pot controla sunt 
eu însămi. De când am ratat autobuzul la mustață și am avut 
revelaţia aceea, am conceput o întreagă strategie, în fiecare 
după-amiază merg pe jos prima parte a drumului de la muncă 
spre casă, rămân în urmă, la câteva sute de metri distanță de 
prima staţie, până ce aud autobuzul venind și atunci, când 


trece pe lângă mine, încep să alerg, fluturând din mâini. 
Întotdeauna îl ratez la un kilometru. Și atunci, când îmi 
recapăt răsuflarea (după cinci minute), gâfâi zgomotos, ca și 
cum m-aș hotărî s-o iau pe jos, și fac la fel cu stația numărul 
doi. O pot face doar de două ori. E suficient ca să transpir din 
greu, cu picioarele arzând și cu fața roşie pentru restul 
drumului meu cu autobuzul. 

Primele dăți m-am uitat în jur să văd cine-și bate joc de 
mine. Dar, ca și înainte, nimeni nu se uita la mine, decât poate 
cu milă pentru că n-am ajuns în stație la timp. 

Sunt o adevărată masă de urme de bătături, bășici, iritații 
dubioase sub sâni. Genunchii mă dor de parcă m-ar fi pocnit 
cineva peste ei cu un baros. În unele dimineți gambele mele 
refuză să colaboreze şi, practic, am ajuns șchioapă. 

Știu că am nevoie de ajutor, dar nu sunt pregătită să-l cer, 
deocamdată. Nu sunt gata să întâmpin privirile surprinse și 
râsetele înăbușite când mă-ntorc cu spatele. Nici măcar nu am 
cea mai vagă idee cui să-i cer ajutorul. 

Așa că adaug povestea de dimineață cu autobuzul în 
programul zilnic. Încep să-mi fac un rucsac cu haine de 
schimb și un prosop. Păstrez secretul pentru mine. 

Totuși Myra, ca o vrăjitoare ce e, şi-a dat seama că se- 
ntâmplă ceva. Mă hărțuie fără încetare. E ca un porc căutător 
de trufe când vine vorba despre secrete. Ştie că sunt acolo și le 
va dezgropa cu prețul vieţii ei. 

La început, cred că-și imaginează că am menopauză 
precoce. Cum altfel se pot explica transpiraţiile şi nevoia de a- 
mi schimba hainele în fiecare dimineață? Când îi spun 
răspicat că nu e cazul, presupune că am ceva probleme 
îngrozitoare acasă (ceea ce e adevărat, dar, desigur, ea nu știe 
nici jumătate) și că m-am mutat într-o grotă fără apă curentă, 
dar mi-e prea rușine să recunosc. Simt că rămân fără moduri 
de a o pune la punct când, într-o dimineaţă, spune: 

— Ai slăbit cumva? 

— Nu cred... mă bâlbâi eu. 

Se oprește din ce făcea — adică din curăţatul mașinii de 


făcut cafea - și zăngănitul numeroaselor brățări pe care le are 
întotdeauna pe mâini, sunetul obișnuit al zilei mele de muncă, 
se oprește brusc. Mă măsoară critic de sus până jos, cu 
mâinile-n şolduri. Trebuie să mă abţin să nu-i spun că părul ei 
scurt și roșu îi stă în cinci direcţii diferite, așa cum face de 
fiecare dată când se străduie prea tare. Mijește ochii la mine. 

— Ba da. Te simţi bine? 

Așa se întâmplă când nu ai grijă cum arăţi ani întregi; 
oamenii presupun că dacă slăbeşti înseamnă că ești bolnavă, 
nu c-ar putea fi alegerea ta. Deși nu vreau să permit nimănui 
să-mi afle secretul, nici nu vreau să-nceapă să se-ngrijoreze în 
privința mea și să-mi recomande vindecători holistici și diete 
cu sucuri care lecuiesc cancerul. 

— Mă simt bine, spun. Probabil din cauză că-mi fac griji 
pentru examenele Georgiei sau ceva de genul ăsta. 

— Nu credeţi că Paula a slăbit? zice Myra cu voce tare, 
adresându-se unei cliente obișnuite, doamna Cobham, care 
tocmai se așază la o cană de ceai și o felie de tort cu fulgi de 
ciocolată. 

Doamna Cobham mă studiază prin ochelarii ei cu rame 
groase. 

— Nu sunt sigură. Poate. Eşti la regim, drăguță? 

— Nu, spun eu și mă prefac absorbită la culme de ştergerea 
tejghelei, sperând că astfel vor înțelege că discuţia a luat 
sfârșit. 

— Ah, am uitat că sunteţi oarbă ca un liliac, zice Myra cu 
afecțiune, iar doamna Cobham râde îngăduitoare. 

Asta-i faza cu Myra: le poate spune oamenilor cele mai 
îngrozitoare chestii, dar scapă basma curată pentru că toţi o 
iubesc și nu zice niciodată nimic cu răutate. 

— Doar glumește cu dumneavoastră, doamnă Cobham, 
spun eu. Încearcă să mă stârnească pe mine. 

Epuizată, o invit pe Myra la mine într-o seară, când știu că 
Robert și Georgia nu sunt acasă. 

— Ce se-ntâmplă? face ea. 

Deşi suntem prietene bune, n-o invit prea des pe la noi. Lui 


Robert nu-i plac prea mult musafirii. 

— Ah, la naiba! N-o să-mi spui că ţi-ai găsit altă slujbă, nu-i 
așa? Sau că vrei concediu de maternitate? Eşti gravidă? 

Se uită zâmbind, la burta mea. 

— Sigur că nu! Vreau să vorbesc ceva cu tine, asta-i tot. 

Cum poate să reziste? 

Ajunge la exact 19:30, cu o cutie de prăjituri rămase 
nevândute. Încerc să mă prefac că nu sunt acolo. E suficient 
de greu la muncă, dar acum sunt gratis și la mine-n casă. 

Ne așezăm la masa din bucătărie și ea deschide cutia, 
împingând-o spre mine. Îmi adun toată voinţa. 

— Deocamdată nu, mulțumesc. 

— Chiar ești la regim, croncăne ea. Ştiam eu. 

O spune de parcă m-ar acuza de o crimă, ceea ce regimul 
chiar e, în ochii Myrei. Unul dintre motivele pentru care o 
iubesc la nebunie pe Myra Jones este că se declară pe de-a- 
ntregul fericită așa cum este. E mai masivă și mai în vârstă 
decât mine, trăiește singură și nu-i pasă deloc de lucrurile 
astea. E o adevărată inspiraţie. 

— OK. Da. Sunt. 

— De ce? Eşti superbă. 

— E o poveste lungă. E... O, Doamne, Myra, pot să am 
încredere în tine și să-ți dezvălui ceva? 

Ochii aproape că-i ies din cap. Se-ntinde după sticla de vin 
roşu ce se află între noi pe masă și toarnă câte un pahar 
pentru fiecare. 

— Desigur. Orice. Știu că-mi place un pic bârfa, dar n-aș 
spune nimic mai departe dacă tu nu vrei. 

Știu că e adevărat. Myra e o prietenă foarte loială. 

— E vorba de Robert, spun eu. Are pe altcineva. 

Aștept să priceapă ce i-am spus. Expresia ei trece de la șoc 
la compasiune, apoi la furie și în cele din urmă din nou la 
compasiune. 

— Nenorocitul. Eşti sigură? 

Îi povestesc ce s-a întâmplat până acum. Rămâne cu gura 
căscată când îi spun că e vorba despre Saskia și o cască și mai 
tare când îi povestesc că m-am întâlnit cu ea la cafea, dar 


intru-n amănunte și ea așteaptă să termin. 

— Doamne. O să-l dai direct pe ușă afară, nu-i așa? 

— Categoric. S-a terminat. 

— Bine. Mereu mi s-a părut că e cam cretin. 

Sunt șocată. 

— Poftim? 

— E așa, mereu înfumurat. Ca şi cum așteaptă ca toată 
lumea să-i ridice statuie. 

— Ca să fiu cinstită, o grămadă de lume îi ridică statuie. 

— Știu, dar nu asta-i ideea. E ca și cum s-ar crede mai bun 
decât toți. De parcă e mai important ca toată lumea pentru că 
apare la televizor. 

Știu că are dreptate. Asta e faza cu Myra. Observațiile ei 
pot fi dureroase, dar au întotdeauna un sâmbure de adevăr. 
M-am obișnuit ca Robert să fie Mister Popularitate, așa că e 
greu să recunosc. 

— Credeam că te înţelegi bine cu el. 

— E soţul tău. N-o să-ți spun că am impresia că omul pe 
care-l iubeşti e un imbecil cu aere de superioritate. Rahat, nu, 
n-o să-ți schimbi părerea, nu-i așa, şi conversaţia asta ar fi fost 
foarte stânjenitoare. 

— Pe care l-am iubit, spun eu. Omul pe care l-am iubit. Nu 
cred că-l mai iubesc. Nu cred că-l mai iubesc de mult, de fapt. 

— Deci care-i planul tău? Să-l faci să-și da seama cât de 
mult te iubește și apoi să-i spui să totul s-a sfârșit? 

— Cam așa ceva. 

Sună imbecil, știu. 

— Îmi place la nebunie, spune ea. I-o plăteşti așa cum 
trebuie. Totuși e nevoie de ceva mai mult decât să slăbești 
câteva kilograme și să vorbești cu el despre fotbal. 

— Știu. Am nevoie de ajutor. 

Îşi freacă palmele, cu o expresie pe care o capătă doar 
atunci când caută niscaiva căi de a-și face afacerea și mai 
profitabilă. 

— Elementul surpriză este crucial. Trebuie să se uite la tine 
şi să-şi spună „Uau!” Ca și cum te-ar observa pentru prima 
oară. Ai noroc că, deşi ai grăsime pe corp, ești slabă la față. 


Pentru o vreme nu va fi evident ce se-ntâmplă. Mă rog, în 
afară de atunci când... încă vă mai...? 

Numai Myra poate întreba asta direct. 

— Nu cât să se observe. Și în rarele ocazii când o facem 
deja am băut amândoi câteva pahare... 

— OK. Suficiente detalii. Poartă haine lălâi. Și e nevoie de 
ceva mai mult decât alergatul după autobuz. Trebuie să mergi 
la sală. 

— O, Doamne, nu. 

Gândul la toate acele trupuri perfecte trăgând de fiare mă 
face să plâng. 

— Sau ia-ți un instructor personal. Trebuie să faci ceva ca 
să dispară tot, nu să rămâi ca un sac imens de piele care 
atârnă. 

— De ce te-ai pornit așa dintr-odată cu chestia asta? 
Credeam că ai zis că arăt bine așa cum sunt? 

— Arăţi bine. Poţi să te îngrași la loc mai târziu, dar Robert 
e probabil cel care vrea să strângă-n braţe o slăbănoagă. 
Pariez că Saskia e slabă ca o coadă de mătură. Am dreptate? 

— Da, am spus cu amărăciune. 

— Ştiam eu. Deci e simplu. Poţi să slăbeşti. Tot ce trebuie 
să faci acum e să încerci să-l faci să se îndrăgostească de tine 
ca persoană, din nou. 

— Din păcate, nu e atât de simplu. 

— Încetul cu încetul, zice ea. Fă în continuare ce faci acum. 
Totul e de ajutor. 

— lau astea cu mine, zice ea, strângând cutiile cu prăjituri 
la plecare, o sticlă și jumătate de vin mai târziu. Nu vrem să ai 
ispita sub nas. Serios, nici să bei n-ar mai trebui. 

Ridic din sprâncene într-un fel care sper să transmită ce 
părere am despre ideea asta. 

Ea izbucnește în râs. 

— Nu, ai dreptate. Ar fi deja prea mult. 

Mă îmbrățișează din toată inima. 

— Mulţumesc, Myra, spun eu, lipită de umărul ei. 

Mă simt mult mai bine acum, că mi-am descărcat sufletul. 


— O să fie totul bine, spune ea. De fapt, n-o să fie, dar 
măcar o să fie și el nefericit. 

Îmi reproşez că n-am întrebat-o pe Saskia mai multe despre 
relația ei. Am fost atât de şocată de faptul că l-a pomenit pe 
Josh, încât nu mi-a trecut prin cap să-ncerc să deslușesc dacă 
sunt genul de cuplu care acceptă ca ea să se încurce cu un alt 
bărbat (chiar există oameni ca ăștia?) sau dacă el e în aceeași 
situație ca mine. Oare el o suportă pentru că e artistă ori 
vreun rahat de genul ăsta sau ar fi pur şi simplu devastat dacă 
ar afla adevărul? Nu mă pot abţine să nu mă gândesc că mi-ar 
fi fost util dacă aș fi ştiut. 

Nu se mai pune problema s-o sun din nou, dar mai am o 
armă în arsenal. Pasiunea Saskiei pentru hot yoga, în 
particular pentru orele de sâmbătă dimineaţa din Marylebone. 

Desigur, Marylebone e plin cu ore cursuri de Bikram(5:. Toţi 
oamenii aceia agili și frumoşi care se scaldă în transpirația 
celorlalți, zi și noapte. Eram atentă când trăgeam cu urechea, 
totuși. Îmi amintesc numele centrului. West One Hot Yoga are 
trei ore de câte 90 de minute în fiecare sâmbătă dimineaţă. 
Una cu noaptea-n cap pentru superfemei de la 7 a.m., apoi de 
la 9 și de la 11. Îmi închipui că între cursuri cineva trebuie să 
intre și să dea cu mopul. 

N-am nici cea mai vagă intenţie să mă duc la curs, evident. 
Ar trebui să cheme cineva ambulanţa. Eu nu fac nici măcar 
yoga la rece. Planul meu e să trec pe acolo întâmplător când 
iese ea de la curs. Ah, ce coincidență! Ce drăguţ să te-ntâlnesc 
aici! Merită încercarea. 

N-am nicio șansă să-l conving pe Robert că trebuie să fiu în 
West End la 8: 30 sâmbătă dimineaţă, când se termină prima 
oră de yoga. Îmi plac prea mult lenevelile din weekend. Îmi 
pot imagina însă că Saskia poate sări lesne din pat când se 
crapă de ziuă, gata să plece să-și modeleze trupul până la 
perfecțiune, dar era prea mult. M-am decis să spionez 
următoarele două ore de yoga. Dacă nu e, nu e și gata. Și 
chiar dacă e, s-ar putea grăbi, ar putea fi cu o prietenă sau ar 
putea avea o viață de care să-și vadă. Dar, în acest moment, e 


singura mea idee. 

Vine un moment delicat, când Georgia declară că vrea să 
meargă la cumpărături cu mine. Eu mi-am anunțat intențiile 
de la cina de vineri. George, ca de obicei, e pe drum spre 
Eliza. Robert se luptă cu o altă negresă „sănătoasă” care 
îngrașă. Aseară a ajuns la concluzia că piureul meu de 
rădăcinoase e „fantastic” şi m-a întrebat care era ingredientul 
misterios. Am râs și nu i-am spus că în portia lui am adăugat 
jumătate de tonă de unt (care nu s-a regăsit în farfuria mea și 
a Georgiei). Știu că vor trece luni întregi până ca toate astea 
să se adune pe abdomenul lui plat, dar faza asta mă face 
fericită. E ca și cum aș planta niște bombe micuțe pe 
dinăuntrul lui știind că, într-una dintre zilele astea, ele vor 
exploda la unison și-i va plesni nasturele de la pantaloni exact 
când o admiratoare înfocată îi va cere un autograf. 

— Nu se poate, am zis eu, aproape violent. Îţi caut cadou 
pentru ziua ta. 

Ziua de naștere a Georgiei e de-abia peste șase săptămâni 
dar, cu încrederea în sine specifică tinereţii, mă crede imediat 
pe cuvânt. 

— Ah, Dumnezeule! Ce? Ce cadou e? 

— Nu știu încă. E doar un raid preliminar ca să-mi fac 
oarece idee. E o misiune de căutare. 

Robert mormăie. 

— Vrei să vin și eu? 

Râd îngăduitoare. 

— Nu! Data viitoare, când restrâng variantele. 

— Poţi să mă scoţi pe mine la o gustare, îi spune Georgia, 
iar chipul lui Robert se luminează. 

Îi place că ea vrea încă să-și petreacă vremea cu el. E un 
tată minunat. În toate sensurile, în afara unuia singur. 

Sâmbătă ajung la West One Hot Yoga (care se dovedește a 
fi Westl Hot Yoga! — mă-ntreb dacă au plătit pe cineva să vină 
cu găselnița asta. Adică, pe bune. Primesc puncte-n plus 
pentru semnul exclamării?) cu vreo cincisprezece minute 
înainte să se termine cursul care a început la 9:00. E o cafenea 


oarecum vizavi (slavă Cerului pentru așa-zișii hipsteri din 
Marylebone care vor să fie sănătoși și pentru obsesia lor 
pentru flat white!6:), așa că aleg masa cu cea mai bună 
perspectivă, îmi comand un ceai și aștept. 

Încerc să inventez niște replici care să-i trezească interesul 
Saskiei, dar care să nu-i dea impresia că mariajul meu e deja 
mort și îngropat. Când hoardele de trupuri transpirate încep 
să iasă la 10:30 eu deja am scornit un întreg scenariu care mă 
prezintă drept soția iubitoare, năucă și sfâșiată de răceala 
bruscă din partea soțului. Ar trebui să ai inima de piatră ca să 
nu-ți fie milă de mine. 

Am pregătit şi câteva întrebări importante despre mariajul 
ei. Trebuie doar să găsesc o cale să le strecor în conversaţie 
fără să mă dau de gol. 

Nu-ndrăznesc să-mi iau ochii nici măcar o secundă de la 
mulțimea care iese; dacă o ratez n-am rezolvat nimic. Sunt 
surprinsă să văd și câţiva bărbaţi. Îmi imaginasem o încăpere 
plină de femei blonde și slăbănoage, trase la indigo. Și, în 
majoritate, descrierea li se potrivește, de fapt. E ca și cum te- 
ai uita după un urs polar pe un aisberg plin cu alți urși polari. 
Pe viscol. Sunt orbită de atâtea capete blonde ca mierea. Mă 
uit în continuare, până ies și ultimii. Cei mai mulți par să se 
ducă acasă fără să facă duș (nici nu le trece prin cap), așa că 
presupun că toţi locuiesc prin apropiere. Cu toţii își poartă cu 
mândrie costumele mulate de Lycra pătate de transpiraţie. 
Uitaţi-vă ce-am îndurat! Dar nu-i așa că merită pentru un 
asemenea corp? 

Urmează o mică sincopă și, exact când credeam că toată 
lumea a plecat, fără niciun semn din partea Saskiei, apar 
câteva femei cu părul ud, dar curat, purtând haine obișnuite. 
Aproape imediat încep să sosească altele, probabil pentru 
cursul de la ora 11:00. Desigur, nu-mi trecuse prin cap că 
Saskia m-ar putea observa la venire și atunci n-aş mai avea 
niciun fel de scuză că o oră și jumătate mai târziu stau în 
același loc. 

Fac tot ce pot ca să nu atrag atenţia asupra mea, adică stau 
acolo, pur și simplu, fără să-mi dau exact seama ce trebuie să 


fac. Chelnerița vine și mă-ntreabă dacă mai vreau ceva, dar eu 
o trimit la plimbare, atât sunt de concentrată la misiunea mea. 
Pe la 10:50 o zăresc pe Saskia pe partea cealaltă a străzii. Are 
părul strâns într-o coadă în creştet. Colanţi și o vestă colorată 
şi strâmtă. Geanta cu echipamentul pe braţul drept. Vorbeşte 
la telefonul mobil. Probabil cu soțul meu. 

Ţin capul în jos și-mi încrucișez degetele. Dacă mă observă 
stând aici, nu spune nimic, și sunt destul de sigură că nu va 
rata ocazia de a-și evalua încă o dată de aproape rivala. Respir 
uşurată. Acum că știu că e chiar acolo, am la dispoziţie o oră 
şi jumătate pe care trebuie s-o fac să treacă mai repede. Urăsc 
să-mi părăsesc locul în caz că pleacă mai devreme (am auzit 
că oamenii mai leșină pe la ore din astea din când în când, 
lucru la care-mi pare rău că n-am asistat până acum) sau că n- 
o să mai găsesc alt loc mai târziu. Totuși, nu pot sta aici bând 
ceai la nesfârșit. O să dau în bâţâială până iese ea. Și 
prăjiturile arată prea apetisant. În plus, sunt oameni care trec 
pe aici, uitându-se urât la mine ca să-mi dea de înţeles c-ar 
trebui să le cedez masa mea de la soare. 

Plătesc nota şi o iau spre Selfridges. Aș putea să caut 
cadouri pentru Georgia cât sunt pe-aici. Face optsprezece ani, 
aşa că va trebui să facem tam-tam mare. Vrem să-i cumpărăm 
câteva lucruri care s-o ajute să se descurce departe de casă 
(nici nu vreau să mă gândesc la asta), dar Robert și cu mine 
am vorbit de asemenea aseară (o seară amicală petrecută pe 
canapea, privindu-i pe unii bătându-se până la leșin la UFC. 
Genul de lucruri care apropie un cuplu) despre lucruri pe care 
le poate păstra. Ceva de care să-și aducă aminte întotdeauna. 
„O hotărâre de divorț înrămată”, aproape că mi-a scăpat, dar 
am reușit să mă stăpânesc. Acum mă-ndrept spre raionul cu 
bijuterii şi mă holbez pentru o vreme la prețurile enorme. 

Când mă-ntore la Westl Hot Yoga! toate mesele de la 
cafeneaua de vizavi sunt, așa cum credeam, ocupate. Așa că 
mă învârt pe lângă labradorul gras care își așteaptă sandvișul 
de la niște stăpâni care par absorbiți de propria mâncare. Ideal 
ar fi să stau jos și să mă uit la un meniu când va ieși Saskia. Ar 
fi mai ușor s-o invit să mi se alăture. S-o întreb dacă vrea să 


stea în picioare pe trotuar nu mi se pare o propunere atât de 
interesantă. 

Chelnerița care m-a servit cu numai o oră și jumătate 
înainte nu dă niciun semn că m-ar recunoaște. Cam așa de 
tare ies în evidență în mulțime. 

— Doar un loc? îmi spune ea, zâmbind. 

— Deocamdată. Aştept o prietenă. 

— Avem locuri înăuntru. 

— Prefer să aştept, dacă e-n regulă. 

Oamenii de la masa pe care o vânez ridică privirile, 
dezamăgiţi. Evident, sperau să-mi mut ochii trişti și disperaţi 
în altă parte. 

— Nicio problemă. Vă aduc meniul să vă uitaţi pe el cât 
așteptați. 

Îmi verific telefonul. Mai sunt trei minute până la sfârșitul 
cursului. Inima începe să-mi bată ca o vijelie. Şi, ca la un 
semnal, încep să se scurgă afară. Mai întâi cele încruntate și 
transpirate - nici picior de Saskia - apoi, cinci minute mai 
târziu, exact când mă așez la masă — cele care au făcut duş, cu 
părul curat și umed. Două, trei, apoi iat-o. Înainte să-mi dau 
seama ce fac, îi fac semn cu mâna și-o strig pe nume. 

Se uită la mine. Mă vede. Confuzie totală. Apoi un surâs. 

Arată excelent în jeanșii scurți și mulați și în tenișii 
Converse (sper să aibă glezne de elefant, dar, din păcate, nu 
are aşa ceva). Poartă aceeaşi bluză roșie pe care i-am vărsat 
băutura. 

— Paula! Ce Dumnezeu cauţi aici? 

Nu te bâlbâi. Nu vrei să creadă că ești un fel de urmăritoare 
obsedată. 

— Cumpărături pentru ziua de naștere. 

Dau ochii peste cap. 

— Georgia împlinește optsprezece ani peste câteva 
săptămâni și-ncerc să mă-ntrec pe mine însămi. 

— Se pare că faci toate eforturile, haha, spune ea, arătând 
că am un meniu în mână. 

— M-ai prins. Ah, vrei să mi te alături? Beau doar o cafea și 
apoi mă-ntorc la nebunie. 


Mă bazez că se va gândi că e o ocazie prea bună ca să fie 
irosită. Poate să afle niște informaţii în plus despre starea 
căsniciei amantului ei, iar el nu se poate supăra pe ea, căci ce 
putea face? Şovăie doar pentru o clipă. 

— OK, minunat. O cafea rapidă. 

Se așază lângă mine. 

— Ce făceai pe-aici? întreb eu, mimând inocenta. 

Hot yoga? Care hot yoga? 

— Bikram. Sunt obsedată. Dependentă de transpiraţie. Nu- 
ti face griji, am făcut duș, haha! 

— Întotdeauna mi-am dorit să-ncere! Se face prin 
apropiere? 

Premiul BAFTA pentru tipa îmbrăcată în albastru-pastel. 

— Chiar acolo. 

Face cu mâna înspre studioul care are un semn mare pe el: 
„Westl Hot Yoga!” 

— Ar trebui să vii într-o zi. Eu sunt aici în fiecare sâmbătă. 
Nu ratez ora, orice s-ar întâmpla. 

— Chiar și cu umărul? 

— Chiar şi cu umărul. Doar evit să apăs prea tare pe braţul 
acela deocamdată. Ah, individul tău face minuni, apropo. 

— Te-ai mai dus la el? 

— De două ori. Voiam să te sun, dar a fost în ultima clipă... 

Sau mai degrabă, te-a rugat Robert să n-o faci. 

— Ah, e OK. La muncă a fost nebunie așa că probabil n-aș 
fi putut... dar te simți mai bine. Mă bucur mult. 

Mă pune la curent cu tratamentul ei și-mi spune cât de mult 
și-a îmbunătățit mișcările, iar eu mă prefac că-mi pasă. 

— Asta-i bluza cu pricina? spun când epuizează subiectul. 

— O, da! Deci, după cum vezi, nu e ireparabil distrusă. 

— Acum mi-e frică să nu vărs din greşeală cafea pe el. Dacă 
am un soi de compulsie? 

— Îmi asum riscul. Ce-ai mai făcut? 

— Ăăăm... bine, zic, cu o urmă controlată de îndoială în 
glas. 

Nu exagera cu autocompătimirea sau o s-o calci pe nervi. 

— N-a sunat foarte convingător. 


Asta i-a captat atenţia. Când chelnerița apare, ea se decide 
că-i e foame și comandă o salată. („Nicoise, te rog, draga mea. 
Cu sosul lângă”). Comand și eu. Cu sosul pe deasupra. Oricum 
l-aș turna pe tot. Nu sunt încă pregătită pentru salată goală. 

— Deci, ce se-ntâmplă? spune ea, după ce chelnerița ne ia 
comanda. 

Îi zâmbesc scurt și suav. Biata femeie curajoasă, încercând 
din toate puterile să se ţină tare. 

— Ah, nu mare lucru... Am... Avem o perioadă mai 
ciudată. Cred, cu... nu știu... și mai e şi Georgia... 

— E un lucru dificil pentru cupluri, să se trezească dintr- 
odată cu cuibul gol. Nu că m-aș pricepe prea mult la asta, 
desigur... 

Dau din cap ca să-i dau de înțeles că mi-a spus asta deja. 

— E de-nţeles că ţie și lui Robert vă e greu să... 

Așteaptă, sperând că voi dezvolta ideea. Cât de ușor i-ar fi 
dacă i-aș spune că mariajul nostru e la final. Evident, n-o să-i 
dau satisfacția asta. 

— Uneori... n-ar trebui să vorbesc despre Robert când el 
nu-i de față, mai ales că voi doi lucraţi împreună... 

— Nu i-aș spune nimic, nu-ți face griji. Știu când trebuie să- 
mi ţin gura. 

Aproape că izbucnesc în râs, dar în schimb oftez, ca și cum 
cântăresc problema. 

— Uneori mi-e teamă că, atunci când vom rămâne doar noi 
doi, va-ncepe să se gândească la faptul că nu mai are niciun 
sens... 

Când spun asta, o lacrimă autentică îmi izvorăște în colțul 
ochiului. Joc teatru, dar nu joc teatru. Saskia se-ntinde şi-mi 
pune mâna îngrijită peste a mea și mă stăpânesc cât pot ca să 
nu i-o dau la o parte. 

— Sunt sigură că nu-i adevărat. Aveţi un trecut, asta 
trebuie să-nsemne ceva... 

Ridic din umeri. 

— Poate... 

Ne-au sosit salatele și chelnerița ne dă târcoale în mod 
bizar, neștiind ce să facă. Saskia își dă mâna la o parte, ca să-i 


facă loc. Mă şterg la ochi cu degetele. 

— Doar că... noi întotdeauna am fost atât de apropiaţi, iar 
acum păream foarte... distanți. Tu ai momente din astea... știi 
tu, cu Josh... când simți că nu e acolo uneori? 

— Oh, Joshie e un scump, spune ea. Sunt atât de norocoasă 
în privința asta. Nu trebuie să-mi fac griji... scuze, sună 
groaznic să-ți spun așa ceva. Nu voiam să sune așa. 

— Nu-i nimic. Eşti norocoasă. Mă-ndoiesc că există multe 
cupluri care pot spune că nu au perioade în care unul dintre ei 
se simte nesigur. 

— Am făcut un pact când ne-am cunoscut, spune ea, 
privindu-mă fix în ochi. 

E o actriță mai bună decât credeam. 

— Că vom fi mereu sinceri unul cu altul. Dacă unul dintre 
noi face ceva care-l calcă pe celălalt pe nervi sau ne facem 
reciproc nefericiți o să mărturisim fără reținere. Funcţionează. 

— Dar dacă unul dintre voi crede că celălalt îl înșală...? 

Ea râde ușor. 

— I-aş tăia ouăle, haha! 

Deci, în mod clar, nu au o relație deschisă. 

— Cum a ajuns să lucreze la serial? 

— N-a avut nimic de-a face cu mine! Mă rog, nu direct. El e 
liber profesionist, știi, și tocmai terminase un alt job la BBC, 
așa că și-a oferit serviciile. Nu spun că i-a dăunat că era soțul 
meu -— de fapt, asta sună oribil, să nu-i spui niciodată c-am zis 
așa ceva. Ar fi avut șanse să fie acceptat oricum, dar i-am pus 
o vorbă bună și producătorii executivi au înclinat balanța în 
favoarea lui. 

Nu-mi pot imagina de ce producătorii executivi ar asculta 
de o actriță considerată o pacoste când trebuie să angajeze pe 
cineva nou care să conducă serialul. Cel mai probabil ce mi-a 
spus atunci Robert era adevărat: s-au gândit că n-ar strica să 
fie cineva pe acolo care să încerce măcar s-o ţină sub control. 

— Cum v-aţi cunoscut? 

Îşi mută privirea în altă parte, ca o eroină a lui Tennessee 
Williams care-şi amintește ceva dulce-amar. 

— La Under the Blue Sky, spune ea, referindu-se la un alt 


serial oribil în care juca, înainte de a obţine un rol principal în 
Fermierul Giles. 

În acela era vorba despre un cuplu de expaţi stabilit în 
Spania. Cred că şi acolo juca rolul vecinei arțăgoase, dar sexy. 

— EI lucra în departamentul scenarii. Îl convingeam să-mi 
scrie toate replicile suculente, haha! 

Fac și eu haha odată cu ea, doar ca să fiu drăguță. 

— Tu şi Robert sunteţi împreună încă din facultate, sau am 
visat eu? 

Dau din cap și fac din nou o mutră jalnică. 

— De douăzeci de ani. E greu de crezut uneori. 

— E senzaţional. Ce realizare. 

Îmi muşc limba. 

— De-asta e atât de greu, știi, în acest moment... 

— E mare lucru, nu? Tot trecutul, spune ea, privindu-mă cu 
ceea ce pare a fi sinceră compătimire. 

Ăsta-i momentul în care mușcă momeala. 

Îmi las ochii în jos. Ca Lady Di la o conferință de presă. 

— E totul. 

Când ne luăm la revedere știu că am prins-o. I-am insuflat o 
urmă de vinovăţie. Acum trebuie s-o fac să dureze. 

— Nu... Poate nu-i pomenești lui Robert că ne-am văzut, 
spun eu când ea mă-mbrăţișează, după ce-am stabilit că ne 
vom întâlni curând. Pentru că lucraţi împreună și n-aş vrea să- 
şi facă griji că am discutat cu una dintre colegele lui despre 
viața noastră personală. 

Ușurarea de pe chipul ei e atât de evidentă că aproape îmi 
vine să râd. Îi ofer un bilet gratuit. Un loc în primul rând la 
spectacolul căsniciei mele. 

— Sigur că nu. Hei, ar trebui să vii la Bikram săptămâna 
viitoare. Putem lua prânzul după aceea. 

— M-aş duce direct la Urgență. Poate altă dată. Hai să luăm 
doar prânzul. 

— S-a făcut, zice ea, îmbrățișându-mă din nou. Te sun. 


e 
x 


Încă încerc să fac o listă a tuturor lucrurilor pe care Robert 


şi cu mine le făceam înainte cu plăcere, ca să mai avem câteva 
şedinţe bune de reconectare care să-i reamintească de ce a 
crezut dintotdeauna că sunt sufletul lui pereche. (Sfatul Myrei: 
cumpără o oglindă, așază-i-o în față și lasă-l să se uite la el 
însuși; asta o să-l facă fericit.) Să pui pe hârtie care sunt 
pasiunile pe care le împărtășiți cu partenerul de viață e mai 
greu decât credeţi. Doar dacă nu mergeţi încă la dansuri de 
societate sau nu faceți sex în public, adică. Și majoritatea 
activităţilor care-mi vin în minte - dansul până la 4:00 
dimineaţa luând ecstasy, mersul la demonstraţii antirăzboi — 
nu mai sunt lucruri pe care tânjim să le facem niciunul dintre 
noi, din câte-mi dau eu seama, de vreo optsprezece ani 
încoace. E ciudat cum tot la ce mă pot gândi ca pasiune 
comună datează dinaintea apariției Georgiei. După ce am 
devenit o familie și am început să facem chestii în familie, 
restul lucrurilor ni se păreau un pic imature, un pic triviale. 

Până acum pe listă am așa: urmărirea competiţiilor 
sportive, hoinăritul prin târguri de vechituri, weekenduri 
petrecute în afara orașului, plimbări. Am adăugat plimbările, 
deşi și eu, și Georgia am renunţat la asta cu ani în urmă. El 
pentru că a crezut că e un mod jalnic de a-ţi petrece duminica, 
eu pentru că eram prea ocupată să mă-ndop ca să mă calmez. 
E ceva ce cred că putem resuscita acum, totuși. 

În următoarea duminică, una foarte însorită, încep să 
pregătesc un picnic chiar înainte să se trezească Robert. Am 
cumpărat toate chestiile lui favorite de la un magazin de 
delicatese de pe stradă — ardei mici și roșii umpluţi cu brânză 
de capră, taramasalata!) şi pitta, mini-quiche. Le împachetez 
alături de somonul afumat și de sandvișurile cu brânză 
cremoasă (pline de grăsime pentru el, „mai ușoare” pentru 
mine) și o jumătate de sticlă de Prosecco. Am planificat ruta, 
așa cum făceam odinioară. La doar cinci sau șase kilometri 
depărtare (nu la cincisprezece, cât mergeam în trecut, dar am 
presupus că Robert nu va fi prea bucuros dacă va trebui să mă 
care-n brațe pe ultimii zece kilometri), înspre Heath:5, în 
grădinile din Golders Hill Park. Înainte mergeam și stăteam 
acolo ore întregi când Robert nu avea nimic de lucru, iar eu 


eram mamă casnică, privind-o pe Georgia alergând în sus și-n 
jos pe scări, chicotind. Îmi făceam griji că e singură la părinți. 
Încă-mi fac. I-ar fi fost mai ușor de îndurat povestea asta dac- 
ar fi avut un frate sau o soră. Dar asta nu s-a întâmplat, chiar 
dacă noi am încercat. 

ÎI aud foindu-se în dormitor. Îmi iau inima-n dinți. Îmi 
repet replicile în minte. „Trebuie nu doar să le spui, trebuie să 
le simți”, îl aud spunând pe unul dintre foștii mei profesori. 
Am crezut întotdeauna că era un idiot fitos, dar în acest 
moment pare exact sfatul de care am nevoie. 

Aud zgomotul toaletei, apoi paşii lui, poc, poc, poc pe 
coridor, până apare. Zâmbesc strălucitor. 

— ’neața! 

— Hă, face Robert. 

N-a fost niciodată o persoană matinală. Își dă părul la o 
parte de pe față, un obicei pe care-l are de când îl știu. 
Singura diferență e că pe atunci avea păr castaniu-închis și 
des, iar acum i se vede chelia în creștet. Știu cât de mult 
urăște chestia asta. Detestă faptul că, orice-ar face, nu poate 
opri exodul șuvițelor de păr, care-i părăsesc capul ca șobolanii 
corabia care se scufundă. Se gândește să-și facă un transplant. 
Machiorii îi fac ceva miraculos cu un fel de praf negru, ceea 
ce-nseamnă că nu i se vede începutul de chelie la cameră, dar 
e numai o chestiune de timp. Ca să compenseze, şi-a lăsat 
barba să crească, ca orice alt bărbat din ţara asta în acest 
moment. El crede că-i conferă calități hipsterești. Eu cred că 
seamănă cu Moş Crăciun când era tânăr. 

Chipul altfel arătos, cizelat al lui Robert este tras un pic 
înapoi de ochi. Nu c-ar fi ceva nasol la ei, dar sunt total 
neremarcabili. Nu are privirea aceea pătrunzătoare care să-l 
ajute să obţină rolurile principale. Sunt de un albastru-cenușiu 
pâclos. L-am văzut de nenumărate ori în oglindă, exersându-și 
privirea oțelită, când credea că nu mă uit la el. Totuși nu-i 
reușește. La vârsta mijlocie e în pericol să arate obișnuit. 
Păcat. 

Îi aşez în față o cană cu cafea. Se-ntinde după ea cu ochii 
cârpiți și o ia cu lăcomie. 


— E o zi superbă, zic și-i surâd. Așa că am pus ceva la cale. 

Mă privește rezervat. 

— Oh, Doamne. 

— Nu, o să-ți placă. Mergem, parcăm mașina sus în 
Hampstead și ne plimbăm până la grădini. N-am mai făcut 
asta de ani întregi. Am pregătit deja un picnic. 

Aștept să obiecteze, întrebându-mă dacă nu trebuia să mai 
stau puțin, ca să se trezească mai bine. 

— De când vrei tu să mergem la plimbare? 

— De acum. O să ne distrăm. 

— Ultima oară când am propus asta cred că vorbele tale 
exacte au fost: „De ce aș face așa ceva?” 

Ridică din sprânceană la mine. O provocare, dar una 
ghidușă. Izbucnesc în râs. 

— Da, mă rog, hai doar să spunem că am văzut unde 
greşeam. 

Se uită pe fereastră. 

— Chiar e o zi superbă. 

Știu că vrea să facă vreun comentariu apropo de faptul c-o 
să-ncep să gâfâi pe la jumătatea drumului. Încerc să-i abat 
atenția. Îi flutur în față punga de picnic. 

— Am ardei umpluti cu brânză de capră. 

Îmi zâmbește forţat. 

— Păi, în cazul ăsta... 

Bingo! 


* 


O oră mai târziu, ne plimbăm dincolo de iazul Whitestone, 
până în vârful dealului. Robert merge mereu repede, de parcă- 
l urmărește ceva mare și înspăimântător, totuși nu vrea să lase 
să se vadă c-ar vrea mai degrabă s-o rupă la goană. În 
consecință, gâfâi deja, ceea ce-mi afectează încercările 
sclipitoare de a face conversaţie. (Printre altele, m-am 
documentat asupra evoluţiei pregătirilor pentru Jocurile 
Olimpice de la Rio, asupra noilor piese din teatrele din toată 
tara și despre ce se mai întâmplă în The Archers, toate 
subiectele dragi inimii lui.) Încetinesc pasul, sperând că va 
încetini și el, dar merge mai departe. Dacă așa continuăm, în 


curând va trebui să mă așez. 

— Putem să... ăăă... trebuie să mergem puțin mai încet... 

Se întoarce și se opreşte. 

— Ah, sigur. Scuze. 

Măcar acum șchiopătăm unul lângă altul. Pentru cineva din 
afară pare un gest apropiat. Mă hotărăsc să testez unul dintre 
subiecte. 

— Ah! Am citit că e o nouă producție a lui Noises Offi10, 
spun, încă răsuflând din greu. Începe turneul național luna 
viitoare. 

— Corect, zice el. 

Îmi dau seama că e ca un căţel Jack Russell care crede că a 
văzut un șoarece; moare de nerăbdare să mărească pasul și să 
dispară în pădure. Robert a crezut dintotdeauna că plimbarea 
trebuie să fie exercițiu fizic, nu doar plăcere. 

— Ar trebui să mergem s-o vedem. Se joacă în Windsor, 
probabil că e cel mai aproape. 

— Mmm-hmm. 

— Vrei să mă uit după bilete? Am putea rămâne peste 
noapte pe undeva pe acolo... 

— Nu şi dacă mai am de filmat. Ştii că-mi place să-ncere să 
evit alte angajamente în weekendurile alea. 

— Sigur, spun eu, dezumflată. 

Noises Off era una dintre cele mai bune arme pe care le 
aveam. E o piesă pe care Robert o iubeşte, într-un oraș pe 
care-l adoră. 

— Mă rog, poate mergem totuși când ai pauză. 

— Grozav. 

Mai încerc o dată. 

— Ah! Am citit și o chestie despre Stone Rosesi!!!! S-au 
întors în turneu, îți poți închipui? Am putea să râdem puţin. 

Robert face o mutră care spune, practic: „ce mama dracului 
tot zici acolo?” 

— Mie mi se pare tragic. 

Mergem în tăcere câteva minute şi telefonul începe să-i 
sune în buzunar. Aștept să se uite cine e, dar el merge mai 
departe, privind în depărtare. 


— N-ai de gând să răspunzi? 

— Nu. Probabil e cineva care mă-ntreabă dacă vreau să 
reclam un accident pe care nu l-am avut niciodată. 

— Poate e ceva important. Dacă e de la muncă? 

Soneria s-a oprit. Își scoate telefonul din buzunar și se uită 
la ecran, ținându-l astfel încât să nu pot vedea eu, dar e foarte 
evident că asta face. 

— Număr necunoscut, zice el. Ţi-am spus. O să-l pun pe 
silent. 

Mergem pe poteca noroioasă care duce direct la grădini și 
ne-ndreptăm spre porţile principale către Golders Hill Park. 
Nu discutăm s-o luăm pe acolo, pur și simplu pe acolo ne 
plimbam înainte, şi simt un pic de tristeţe pentru că relația 
noastră funcționează pe pilot automat. 

E aglomeraţie astăzi pentru că e weekend și e soare. 
Familiile se joacă pe iarbă. Unii deja s-au așezat la picnic, deși 
nu e nici ora 12:00. La cafenea se vede coada până afară, dar 
eu vreau să rămânem la vechile noastre ritualuri pe cât de 
mult se poate. 

— Vrei să iau cafea? 

Se uită la coada lungă. 

— Serios? 

— Desigur. Stai aici, n-o să dureze mult. 

Se sprijină afară de un zid, iar eu mă așez la coada care 
înaintează lent. Văd cum își scoate telefonul din buzunar și-l 
examinează. Scrie repede un mesaj și-l trimite. Lasă-mă să 
ghicesc. „Nu mă mai suna! Sunt cu Paula. La plimbare!!!!” 
Oricum, ceva de genul ăsta. Mi-o imaginez pe Saskia 
proaspătă și strălucitoare după ședința de Bikram de ieri (și 
după gustarea cu mine), zâmbind când citește mesajul. Dându- 
şi peste umăr părul șuvițat în timp ce naivul Josh îi aduce cu 
dragoste o cafea. 

Când mă uit din nou, Robert îşi face un selfie cu un fan 
înfocat. Regula pare a fi că, dacă o singură persoană prinde 
curaj și-l abordează fără să primească un pumn în față pentru 
îndrăzneală, pe urmă toată lumea din apropiere se gândeşte 


să-și încerce norocul. Știu c-o să se enerveze. Blestemând 
faptul că e ţintă sigură și nu poate pleca pentru că nu-l voi 
mai găsi. 

Mă bucur o clipă de disconfortul lui și apoi fac ce-ar face 
orice nevastă bună și devotată. Îi trimit un mesaj, spunându-i 
să se ducă la grădini și o să-l găsesc eu după ce iau cafeaua. 
Desigur, el presupune că-i scrie Saskia — știu c-o să vrea să-i 
citească mesajul cât de repede cu putință -— și-l privesc cum 
ridică tăcut mâna spre o admiratoare de la coadă, care cu 
siguranță trăiește povestea vieţii ei, și vâră mâna în buzunar, 
privind în jur cu vinovăţie, nu cumva să-l prind asupra faptei. 
Când îmi vede numele se uită înspre cafenea și eu îi fac cu 
mâna, încurajatoare. 

Citeşte mesajul și zâmbește recunoscător. Văd cum îi 
respinge pe restul vânătorilor de autografe, spunându-le, 
presupun, că a apărut o urgenţă, și pleacă. 

După ce am în cele din urmă marele premiu în mâinile 
mele, știu exact unde-l voi găsi. Ne așezam întotdeauna în 
același loc, pe scări, după un colț unde e o singură bancă. 
Desigur, dacă e deja ocupată când ajunge el acolo, atunci nu 
am idee unde s-ar ascunde, dar când cotesc dau de el. Măcar 
de data asta nu e cu nasul îngropat în telefon. Stă sprijinit pe 
spate, cu faţa spre soare şi cu ochii închiși. A făcut efortul de a 
desface coșul de picnic în mijlocul băncii. Mă stăpânesc să-i 
atrag atenţia că alimentele perisabile ar fi fost mult mai 
fericite dacă ar fi rămas în punga termică un pic mai mult. 
Noua Paula nu i-ar face observaţie pentru absolut nimic. 

— Doamne, îmi pare rău, spun eu apropiindu-mă. N-am 
ştiut c-o să dureze atât. 

— Nu-i nimic. E destul de bine aici. E liniște. 

Îi dau cafeaua şi mă trântesc la capătul celălalt al băncii, 
îmi las capul pe spate, închid ochii. Are dreptate. E plăcut. 

Mai târziu, când mă murez în baie, încercând să-mi calmez 
mușchii revoltați, mă felicit pentru această zi reușită. Nu cred 
că s-a reaprins scânteia dintre noi — departe de așa ceva — dar 
am petrecut o după-amiază plăcută unul în compania celuilalt. 


Pe la finalul plimbării înapoi spre mașină gâfâiam ca un mops 
fumător, dar am reușit. Nu m-am așezat pe nicio bancă 
refuzând să mă mișc și așteptând să aducă mașina ca să mă 
recupereze. (M-am gândit la asta la un moment dat, dar am 
reușit să-mi țin gura.) 

Când am ajuns acasă am știut, din felul în care i-a povestit 
Georgiei pe unde ne-am plimbat, cât de frumoasă era pădurea, 
despre iepurașii pe care i-am văzut, că s-a simţit bine. 1-0 
pentru mine. 


8. 


Cum îi dai cuiva vestea că soţia lui are o aventură cu soțul 
tău? Nu pare un subiect de conversaţie la un dineu. 

Poate că mă joc cu focul, dar am decis că trebuie să provoc 
un cutremur. Dacă stau şi doar pierd un kilogram pe 
săptămână și aștept ca fie Saskia, fie Robert să aibă remușcări 
şi să se despartă nu e suficient. Trebuie să preiau controlul. 

Mă-ntreb dacă vreunul dintre ei și-a pus problema ce se va- 
ntâmpla cu Josh când adevărul va ieși la suprafață. Nu mai 
poate rămâne la serial. Nici nu-mi pot imagina cât va fi de 
umilit. Se așteaptă oare ca el să fie un gentleman și să se dea 
la o parte, pierzându-și astfel slujba? Mă simt indignată în 
numele lui. 

Nu pot lua telefonul ca să-i spun că mariajul lui pare să fie 
pe terminate. 

Dar știu unde locuiește şi știu și când poate fi singur acasă. 

Doar trebuie să-mi adun curajul să fac asta. 

Între timp, m-am decis s-o invit pe Alice, sora lui Robert, la 
noi la cină. Nu știu cum de pot justifica un astfel de gest 
altruist. Hai să spunem doar că Robert își adoră surioara. Eu, 
pe de altă parte, aș prefera să fiu încuiată într-un studio uriaș 
de Bikram, înecată în transpirația Saskiei, și obligată să fac 
mișcări de yoga la 40 de grade vreme de o săptămână decât 
să-mi petrec timpul cu ea. 

Știu că sună îngrozitor. E sânge din sângele soțului meu, 
singura lui soră. Mi-ar displăcea profund dacă el ar simţi față 
de oricare dintre membrii familiei mele ce simt eu pentru 
Alice. Și nu e ca și când n-aș fi încercat. Când Robert și cu 
mine ne-am întâlnit prima oară am fost entuziasmată să aflu 
că Alice era cu doar câțiva ani mai mică. Mi-am imaginat că 
vom fi cele mai bune prietene, aliate, confidente. Și apoi ea a 
venit în vizită. 


M-am simţit intimidată de ea imediat. Era de-a dreptul 
cool. Cumva, pe ea, jeanșii prespălaţi, balerinii, tricoul în 
dungi și eșarfa înnodată artistic sugerau stilul Andrey 
Hepburn, nu stilul vânzătoare de ceapă, cum mi-ar fi stat mie 
dacă aş fi încercat. Avea părul lung și blond, cât trebuia de 
dezordonat, ochii perfect conturați cu rimel și o țigară care-i 
atârna în colțul gurii. Și dacă n-ar fi emanat șmecherie, emana 
încredere în sine. Ceva ce mie mi-a lipsit întotdeauna. Visurile 
mele conform cărora ea mă va privi cu respect când am 
primit-o în marele oraș s-au spulberat și au ars în flăcări. 

A spune că Alice era răsfăţată era echivalent cu a spune că 
Hitler era un pic răzbunător. Era clar că Alice obținea imediat 
tot ce-și dorea. Am luat bilete pentru toți ca să vedem diverse 
piese la National — bani pe care nu-i aveam, dar voiam să fac 
o impresie bună. Alice a arătat imediat că-l voia pe Robert 
numai pentru ea. Actrițţă aspirantă (toți membrii familiei lui 
erau actori; întotdeauna mi-am imaginat casa lor ca pe o 
capitală a teatrului mondial), era disperată să vadă piesa, dar 
când a aflat că erau trei bilete, și nu două, a-nceput să bată 
din picior ca Violet Elizabeth Bott“ şi a spus exact așa: „Eu 
am venit să te văd pe tine. Nu vreau să-mi petrece toată seara 
cu ea”, chiar cu mine de față. Am așteptat ca Robert să-i 
spună să nu fie proastă, dar el m-a luat deoparte și mi-a zis că 
ea are, de fapt, dreptate. Așa că s-au dus singuri. Nici măcar n- 
au încercat să vândă biletul în plus ca să-mi dea banii înapoi. 

Ca să fiu cinstită, avea doar optsprezece ani când am 
cunoscut-o. Am crezut c-o să mai crească și-o să-şi dea seama, 
la un moment dat, că nu e buricul pământului, dar asta nu s-a 
întâmplat niciodată. A intrat la RADA anul următor și astfel, 
de fiecare dată când mergeam la ei în vacanțe, trebuia să 
ascult tot clanul (inclusiv pe Robert) spunând că e cea mai 
bună școală de teatru din lume și numai cei cu adevărat 
talentaţi au șansa de a intra acolo (voind să insinueze că orice 
nimeni fără har putea intra la North London School of Speech 
and Drama). Nu ştiu de ce, dar Robert n-o lua niciodată 
personal, aşa cum făceam eu. Era convins că sora lui era un fel 
de Mesia, așa cum și părinții lui erau convinși de asta. Ar 


trebui să subliniez aici că-i ador pe părinții lui Robert și ai lui 
Alice. Doar că au o slăbiciune, atâta tot. Și slăbiciunea aceasta 
se numește Alice. 

Oricum, aţi înțeles ideea. A fost alintată și pupată-n fund 
până a devenit insuportabilă. 

Dar iată cum stă, de fapt, treaba cu Alice. Are aproape 
patruzeci de ani. Treizeci și opt. N-a jucat niciodată în niciun 
rol la nivel profesionist. Bine, nici eu n-am făcut-o. Dar ea 
încă se consideră actriță, în vreme ce eu m-am resemnat și 
lucrez într-o patiserie. Ea încă merge la ateliere și la audiții 
deschise şi vorbește ca şi cum ar avea agenda plină de 
angajamente artistice. Ceea ce și are, doar că nu a scos 
niciodată bani de pe urma lor. E una dintre cei 99 la sută 
pentru care treaba n-a mers niciodată, oricât de mult s-au 
străduit. Și n-a avut niciodată vreo slujbă. Din câte știu, încă 
trăiește pe banii părinţilor. LA TREIZECI ȘI OPT DE ANI! 
Locuiește într-un apartament pe care i l-au cumpărat ei, în 
Islington. Primește o rentă lunară în contul bancar. Și ne 
prefacem cu toții că asta nu se-ntâmplă, de fapt. Între audiții 
bâjbâie în diverse căutări artistice, niciuna neaducându-i 
vreun venit. 

Totuși are tupeul să mă trateze în continuare ca pe o formă 
de viaţă inferioară pentru că am renunţat la viața mea de 
aspirantă şomeră și mi-am luat o slujbă plătită. 

Multă vreme am încercat să mă-nțeleg bine cu ea. 
Slăbiciunea lui Robert însemna că nu accepta nicio critică la 
adresa ei și, în plus, nu voiam să devin persoana aceea care 
vorbeşte de rău familia partenerului de viață de câte ori 
prinde ocazia. Dar vizitele ei au început să mi se pară 
insuportabile. A devenit din ce în ce mai dificil s-o ascult 
vorbind la superlativ despre rolurile ei şi ratările la mustață 
(se afla mereu printre ultimele două la orice rol dădea audiție, 
potrivit propriilor declaraţii, și, desigur, n-aveai cum să 
dovedești că n-a fost așa, după cum bine știa), iar regizorii 
care o sunau spuneau că erau disperaţi să-i găsească un rol 
potrivit, știam că mănâncă rahat. În alte circumstanţe poate că 
mi-ar fi fost milă de ea. Dar atitudinea ei și tendința întregii 


familii Westmore de a o trata ca pe un fel de vedetă 
nedescoperită făcea acest lucru imposibil. 

Așa că n-am mai invitat-o pe la noi de multă vreme. De câte 
ori dă un semn de viaţă întotdeauna îi sugerez lui Robert să 
se-ntâlnească ei doi, fără mine. (încerc să fac să sune ca și cum 
ar fi de dragul lor.) Și când sunt obligată să mă văd cu ea — de 
Crăciun, la nunţi sau la înmormântări — îmi mușc limba cât de 
mult pot și accept că, pur și simplu, voi fi exclusă din 
conversațiile lor. 

Alice nu s-a măritat niciodată (e o nemernică prea egoistă 
pentru asta). Și n-a avut niciodată copii pentru că atunci, 
desigur, ar fi trebuit să-şi asume responsabilitatea și pentru 
altcineva decât ea însăși. 

Georgia îi spune „Baby Janet”, dar numai când n-o aude 
Robert. 

Una peste alta, în strădaniile mele de a face lucruri care să-i 
arate lui Robert ce soţie fantastică sunt, i-am trimis un e-mail 
lui Alice și am întrebat-o dacă are chef să vină la noi la cină, 
sâmbătă seară. Chiar dacă sunt sigură că ar prefera să nu fiu 
acolo, gândul ispititor că-și va petrece vremea cu fratele ei, 
alături de mâncare gratis și băutură, sunt niște chestii la care, 
în mod evident, nu poate rezista. Primesc un răspuns scurt, 
câteva minute mai târziu: „Da. Minunat”. 

— Mătușica Alice vine pe la noi în weekend, îi spun 
Georgiei, care se-nvârte pregătindu-se de școală. 

— O, Doamne, pe bune? Când? 

— Sâmbătă seară. 

Îi cade faţa. Știu deja că şi-a făcut program și n-am de gând 
să încurc agenda socială a unei fete de 17 ani în ultimul 
moment. 

— Știu că ieși în oraș, dar ar fi drăguţ să fii pe-aici doar cât 
s-o saluți. 

Se relaxează vizibil. 

— Bine. Dar trebuie să-mi iei apărarea dacă-ncepe cu 
predica. 

Predica e o chestie legendară între mine și Georgia. Alice a 
presupus dintotdeauna că Georgia va dori să urmeze tradiția 


familiei și va merge la școala de teatru. Vestea că s-a înscris la 
Medicină și că nu are niciun interes în a juca pe scenă, a 
stârnit stupefacţie. 

— Toţi membrii familiei Westmore merg la școala de 
teatru, a spus Alice, citând parcă din Biblie. 

— Nu şi ăsta de-aici, a replicat Georgia, pufnind-o râsul. 

Cumva, a reușit întotdeauna să nu ia foarte în serios 
părerile mătuşii sale, așa cum și merită. 

— Dar... s-a bâlbâit Alice. 

M-am întrebat o clipă dacă va cere sărurile de leșin ca să-și 
trateze acest şoc. Nu m-ar fi mirat deloc. În schimb, m-a privit 
acuzator. 

— Cred că te moștenește pe tine. 

— Eu... eu chiar am fost la școala de teatru, dacă-ţi aduci 
aminte, i-am răspuns şovăind. 

— A, da, uit mereu, spune ea. Pare destul de incredibil. 

Ăsta, desigur, din partea lui Alice, era cel mai jignitor lucru 
pe care s-a gândit să-l spună. 

— Ha! a pufnit Georgia, iar eu m-am minunat din nou la 
felul în care fiica mea poate trata nesimțţirile lui Alice drept 
glume nevinovate. 

Asta o făcea inatacabilă. 

— Sincer, mătușică Alice, nu mă interesează. Sunt foarte 
fericită cu ce mi-am ales. 

Alice s-a lansat într-o lungă (şi plicticoasă) diatribă despre 
nobila artă a actoriei și cât de important era să-ți exprimi 
creativitatea și să nu te lași înrobit de o slujbă care să te 
sufoce. Mi-am suprimat dorința de a mă amesteca și de a 
spune că totul era în regulă în cazul lui Alice, ea avea părinți 
care erau fericiți s-o întrețină, dar George voia să-şi croiască 
propriul drum în viață. Am lăsat-o să bată câmpii, cu Robert 
dând din cap din când în când la mesajul ei înțelept. 

E un discurs care s-a repetat de multe ori de-atunci și e 
numit „predica”, de Georgia și de mine. 

— Așa o să fac, îţi promit, îi spun acum. Mă gândeam doar 
c-ar fi frumos față de tata. 

Când îi dau vestea lui Robert mă simt prost pentru o clipă 


că asta înseamnă atât de mult pentru el. Oare am stat în calea 
relației lui cu unica soră doar pentru că nu-mi place de ea? 
Totuși, senzația aceasta nu durează prea mult. Ea e un coșmar, 
iar el e... mă rog, ştim cu toţii ce este el. Cu toate astea, știu 
că am făcut lucrul care trebuia. Am mai urcat câteva trepte pe 
scara Soției Perfecte. 

— Va fi și George aici? întreabă el, în drum spre ușă. 

— O să iasă în oraş, dar o să rămână cât să spună bună 
seara. 

— Suficient cât să primească predica, spune el și chicotește. 

Sunt luată prin surprindere. Habar n-aveam că s-a prins de 
gluma privată a mea și a Georgiei. Îmi încălzește inima un pic. 
Un picuţ. 

— Exact. 

Sâmbătă dimineață plec de acasă, chipurile către Selfridges’ 
Food Hall ca să cumpăr delicatese pentru cină. De fapt, am 
luat deja tot ce-mi trebuie de la magazinele din cartier și totul 
stă frumos în frigiderul de la patiserie, de unde le pot lua mai 
târziu. 

În realitate, mă-ndrept spre Richmond. Dacă Saskia nu s-a 
trezit cumva fără vreun picior, ea merge acum în direcția 
opusă, la ora de la Westl Hot Yoga! Simt că mi se face rău. 
Tremur. Mă-ntreb ce naiba am în cap de fac asta. 

Încerc să mă calmez gândindu-mă la seara care mă 
aşteaptă, cu Alice. Asta a fost întotdeauna strategia mea cu ea. 
Să-ncerc să gândesc clar și să-mi măsor replicile la orice 
comentariu tăios pe care-l aruncă la adresa mea, ca să nu-mi 
sară ţandăra. E foarte terapeutic. Încerc să mă gândesc la cel 
mai răutăcios și lipsit de tact lucru pe care mi l-a spus 
vreodată. În final, reduc lista la două, între care nu pot alege. 

Primul e „Ai fi aproape drăguță dacă ai mai slăbi”. 

Asta a fost rostită acum câţiva ani, când petreceam 
Crăciunul alături de familia lui Robert, iar eu mă îndopam cu 
delicioasa plăcintă cu carne tocată, făcută în casă. Acel 
„aproape” m-a dat pe spate. Nici măcar atunci când, în mintea 
ei sucită, s-a gândit să-mi facă un compliment, tot n-a reușit 


să-l facă să sune măcar puţin flatant. 

Și mai e „Sunt atât de încântată că Georgia pare să fi 
moștenit mai multe gene din partea familiei Westmore. Cel 
puţin n-o să fie nevoită să-și facă griji pentru ce mănâncă”. De 
parcă silueta slăbănoagă a lui Alice ar fi fost naturală și nu 
rezultatul autoînfometării serioase, cuplate cu douăzeci de 
Marlboro pe zi. De parcă Robert n-ar fi petrecut ore întregi pe 
banda de alergat, încercând să țină cântarul la respect. 

Când spune chestiile astea, tot ce pot face e să mă 
stăpânesc și să n-o pocnesc. Dar când nu e prin preajmă, 
lucrurile astea mi se par de-a dreptul amuzante. Fac ca timpul 
să treacă mai ușor. Când ridic privirea din nou, trenul e 
aproape de Richmond. Merg pe jos vreo zece minute, în zona 
unde casele sunt mai mari și mai retrase față de stradă, îmi 
amintesc zidul scund de piatră cu nalbe de grădină în spatele 
lui și acoperit de caprifoi. O idilă demnă de o carte poștală, 
dintr-o mică oază din sud-vestul Londrei. 

O zăresc de-a lungul străzii și încetinesc pasul. N-am de 
unde să știu dacă Saskia s-a dus de fapt la Bikram sau nu. Mă 
uit la ceas — mai sunt vreo zece minute până la începerea 
cursului. Mă gândesc să-i trimit un mesaj, dar nu știu ce să 
spun, în afară de a o întreba direct unde e, ceea ce i s-ar părea 
un pic ciudat. Dar acum sunt aici. Nu vreau să mă pierd cu 
firea. Îmi pregătesc în cap un discurs în care explic că eram 
prin zonă și m-am oprit așa, la plesneală, în caz că e acasă. O 
să creadă că sunt o urmăritoare, dar tot ar fi mai bine decât să 
afle ce pun la cale cu adevărat. 

Înainte să-mi dau seama ce fac mă trezesc în faţa ușii lor de 
la intrare. E o mașină pe alee, dar ar putea aparţine oricăruia 
dintre ei. Cumva reușesc să sun la ușă și să n-o iau apoi la 
goană. 

Așteptarea e agonie pură. Apoi aud ceva mișcare. Un bărbat 
tușind. 

Mutra lui Josh arată că mă recunoaște, dar nu știe exact de 
unde anume. 

— Bună. 

Apoi își dă seama. 


— A, ești Paula, nu-i așa? Mi-a luat puţin să-mi cadă fisa 
cine ești. Ce Dumnezeu cauţi aici? 

E atât de deschis şi prietenos - chiar dacă e și un pic 
contrariat — încât știu că n-are habar ce vreau să-i spun. 

— Ăăă... Eşti... Saskia e acasă? 

Acum pare de-a dreptul confuz. În mod evident, Saskia nu 
l-a pus la curent cu prietenia noastră incipientă. 

— Nu. Te aștepta? 

— Nu. Deși am luat masa de câteva ori împreună în ultima 
vreme, deci... Uite, Josh, știu c-o să ți se pară un pic bizar, dar 
pe tine voiam să te văd. Putem sta de vorbă puţin? 

Pare încolţit. Sunt sigură că-i stric planurile de a petrece o 
zi minunată în liniște și mă simt prost că n-are idee cât de 
mult i-o voi strica. El crede că e un mic inconvenient când, de 
fapt, sunt pe cale să-i distrug viaţa. Aproape că-mi vine s-o las 
baltă. 

— Sigur. Ăă... vrei să intri? E totul în regulă... Robert...? 

Desigur, presupune c-o să-i spun că una dintre cele mai 
mari vedete ale sale e la dezalcoolizare sau ceva de genul ăsta. 

— Da. Nu e vorba despre muncă. Nu chiar. 

Îl urmez în holul de la intrare, apoi la bucătărie. 

— Cafea? spune el, iar eu zic da, doar pentru că mi se pare 
greu să refuz pe cineva care-mi oferă cafeină. 

Totuși, trebuie să-i curm repede suferința, știu asta. 

— O să spun direct ce am de spus, încep eu, iar el se 
oprește, cu filtrul de cafea în mână. 

Nu e niciodată de bine când auzi vorbele astea. Are mâini 
frumoase. Mâini capabile, ar spune mama mea. Îi plac la 
nebunie bărbaţii cu mâini capabile. 

— Cred că... s-a întâmplat că... cred că Robert și Saskia au 
o aventură. 

Izbucnește în râs. 

— Poftim? Nu fi caraghioasă. 

— Îmi pare rău, Josh. E adevărat. Am citit un mesaj. 

A pălit la faţă. 

— Arată-mi. 

— Nu pot. Nu am parola lui Robert, deci n-am putut să-i 


fac poză sau ceva de genul ăsta, dar îl știu pe dinafară. 

Se așază pe un taburet la bar, a uitat de cafea. Mi-ar fi prins 
bine cafeina, să fiu sinceră, dar mi se pare nepoliticos să-i cer. 

— Atunci cum de l-ai văzut? 

Îi explic toată tărășenia. Până şi mie mi se pare de necrezut, 
trebuie s-o spun. Expresia lui rămâne neschimbată. 

— Şi ce spunea? Continuă. 

Inspir profund. Trebuie s-o nimeresc la fix. 

„Doamne. Semnul exclamării. Era gata să fim prinși aseară. 
Semnul exclamării. MULT PREA riscant! Sper că Paula a 
crezut-o. Semnul exclamării, semnul exclamării, semnul 
exclamării. Nu m-am simţit prea bine să trebuiască s-o mint în 
față. Semnul exclamării. Te iubesc. Pupic, pupic, pupic”. 

Mă sprijin și mă uit la el, neștiind ce să mai spun. Îşi trece 
mâna prin părul tuns scurt. 

— Apoi i-am căutat prin lucruri și am găsit o chestie. O 
inimioară. Un fel de dovadă de iubire, nu știu. Oricum, mai 
era și o felicitare... 

Repet cuvintele de pe felicitare, inclusiv cei doi pupici de la 
final, nu vreau să omit nimic. 

El tace o clipă, apoi spune: 

— Ai avut vreo bănuială înainte? 

Scutur din cap. 

— Nu. Mă rog, câteodată m-am întrebat de ce întârzia 
uneori... 

Pentru că nu am dovezi de arătat, îmi trece prin cap că-și 
imaginează că inventez elaborat. Sau că sunt o nebună care-i 
poartă pică frumoasei sale soţii. 

— Dar tu...? 

Mă priveşte de parcă sunt dusă cu capul. 

— Doamne, nu. Niciodată. Să-nțeleg că a recunoscut? 

Fac o pauză pentru efect. Trebuie să priceapă exact ce-i 
spun. 

— Nu i-am spus deocamdată că știu. 

— De-abia azi ai aflat? 

— Nu. Acum câteva săptămâni. Uite care-i treaba, Josh... 

Încă stau în picioare și mă simt un pic ameţită, așa că mă 


aşez pe unul dintre scaunele de la bar. 

— Vreau să te rog să n-o pui deocamdată în fața faptului 
împlinit. Pe Saskia. Știu că sună ridicol. Știu că tot ce-ţi 
dorești acum e să pui mâna pe telefon și s-o-ntrebi ce mama 
dracului se întâmplă. Așa eram și eu când am aflat. Dar mi-e 
teamă că dacă află că știm, asta le va da scuza perfectă ca să 
oficializeze relația... 

— Nu, spune el, și seamănă cu un animal rănit. 

— Îmi pare rău că a trebuit să fiu eu cea care-ţi spune asta. 

— O să-l omor, în gâtu mă-sii, zice el și mă abțin să-i 
amintesc că la dans e nevoie de doi parteneri. 

— Stai la coadă. 

El nu râde, cum speram eu să facă. Sigur că nu, tocmai i-am 
spulberat lumea. 

— Spuneai că te-ai întâlnit cu ea? zice el, ca și cum ar fi 
auzit de-abia acum informaţia. 

— Da, dar... 

Mă-ntrerupe. 

— De cât timp durează chestia asta? 

Habar n-am. 

— N-am idee. Nu s-a schimbat nimic cu adevărat, de-asta 
totul e atât de derutant. 

— Crezi că... Adică, vorbim de luni întregi? De ani? 

— Nu știu. Sincer. Ţi-am spus tot ce știu. 

— Și ești categoric sigură, nu-i așa? Adică, ce scria în mesaj 
şi de faptul că era de la Sas? 

— Da. În afara cazului în care el are pe altcineva în agendă 
sub numele de Saskia. 

Se agaţă de chestia asta de parcă i-aş fi aruncat un colac de 
salvare pe timp de furtună. Sare de pe scaun și-ncepe să se 
plimbe-n sus şi-n jos. 

— Asta e. De ce ar risca să fie prins în halul ăsta? 

Nu mint, deși m-am gândit și la asta. Dar m-am hotărât că 
am dreptate. Poate că dacă ar fi avut o altă femeie ascunsă 
sub numele Saskiei ar proteja-o pe respectiva dacă ar fi prins, 
dar tot ar fi în rahat până la gât. Ideea e că Robert nu s-a 
gândit niciodată că eu aş vedea ceva incriminator. N-avea 


niciun motiv să se ascundă. 

Îndoiala lui Josh îmi oferă însă o plasă de siguranță. 

— Poate că mai e un motiv pentru care să te abții s-o 
confrunți. Imaginează-ți că eu m-am înșelat și tu o acuzi de 
ceva ce n-a făcut. Îi știi parola? 

Dă din cap. 

— Sigur că da. 

Asta mă ia ușor prin surprindere. 

— Pe bune? Eu n-am idee care e a lui Robert. El își 
foloseşte amprenta digitală. 

— Sas şi cu mine am împărtășit mereu lucrurile de genul 
ăsta. De-asta toată chestia asta pare de-a dreptul... 

— Nu te-ai uitat niciodată prin telefonul ei, totuși? 

Se uită la mine de parcă l-am acuzat c-a jefuit un pensionar 
în scaun cu rotile. 

— Sigur că nu! 

— Păi cred că e momentul să-ncepi. Dacă te poți uita la alte 
mesaje între ei, se poate confirma. Sau infirma, nu se ştie 
niciodată. 

— Rahat, face el, trântindu-se din nou pe unul dintre 
scaunele de lângă superba masă de lemn vechi din mijlocul 
bucătăriei. 

Acum sunt mai sigură că nu se va da de gol imediat și încep 
să observ cât de elegant decorată e casa lor. Ca într-o revistă, 
numai că locuită. Cu dragoste. 

— Nu vreau să devin acea persoană. 

Îmi dau seama că trebuie să mai aștept înainte să-l 
informez de restul planului meu. Nu e pregătit. 

— Doar promite-mi, te rog, că n-o să-i spui nimic până nu 
vorbim din nou. Trebuie să ne punem de acord în privinţa a ce 
vom face şi când vom face. Altfel, dacă-i vei spune Saskiei, se 
va duce direct la Robert și-i va zice și voi scăpa totul de sub 
control. Te rog, Josh, singurul lucru care mă menţine 
sănătoasă la cap e să știu că am toți așii în acest moment. 

Deși-mi dau seama că e devastat, e un tip de treabă. Îi pare 
rău pentru mine. Știu că fiecare fibră din el vrea să se ducă în 
Marylebone, s-o scoată de la cursul ei idiot de hot yoga și să-i 


ceară să-i spună adevărul, dar nu cred c-o va face. 

Mă-ntreabă despre inimioară și i-o descriu cât pot de bine. 
Bilețelul. „S”-ul. 

— Îmi pare rău încă o dată că a trebuit să fiu eu cea care-ţi 
dă vestea. M-am gândit doar că meriți să știi... 

— Ai procedat corect, zice el și măcar asta e o ușurare. E la 
fel de nasol pentru tine cum e și pentru mine și știu că nu ţi-a 
fost ușor. 

Schimbăm numerele de telefon înainte să plec. Îl trec în 
agendă sub numele de „Gail”. Eu nu sunt proastă. 

Robert e în toane bune. De când i-am spus c-am invitat-o pe 
Alice, a fost amabil cu mine. E oarecum enervant. El și 
Georgia au făcut curat în apartament. Nu știu cum o fi 
convins-o să facă asta sâmbătă dimineață. A mituit-o, îmi 
imaginez. O înţelegere secretă ca Georgia să poată încălca 
vreo regulă pe care am impus-o eu. 

Nu prea-mi pasă. Georgia e conștientă, cât poate fi o 
adolescentă, de importanța examenelor sale. Robert a înțeles 
asta întotdeauna mai bine decât mine. Eu tind să mă panichez. 
Simt nevoia să-i reamintesc la nesfârșit să n-o dea în bară. O 
aud pe mama care-mi făcea la fel și, deși țin minte că mă 
enerva la culme că nu avea încredere în mine, eu tot repet ca 
papagalul aceleași lucruri. 

Azi tac din gură. În parte pentru că sunt ușurată că nu 
trebuie să fac eu curat. Mă concentrez pe despachetatul plasei 
pe care am recuperat-o de la patiserie pe drum înspre casă 
(aproape că n-am mai scăpat de Myra, care era disperată să 
mai afle detalii), punând conţinutul în frigider. Zâmbește, îmi 
spun. Nu mai are sens nimic dacă te dai de gol acum că te 
roade ceva. 

— Ce-a mai făcut Alice în ultima vreme? Ceva ce-ar trebui 
să ştiu? 

Robert vorbește la telefon cu sora lui cam o dată pe 
săptămână. Am încetat de mult să mai întreb despre ea. El 
râde sec. 

— Ca de obicei. Cred că avea un iubit de-o vreme încoace, 


dar se pare că s-a terminat acum. 

Alice avea un șir nesfârșit de iubiți bogaţi, de obicei mai în 
vârstă decât ea. Dacă mă-ntrebaţi pe mine, ea este una dintre 
acele persoane care se hrănesc din conflicte. Îi plac extremele, 
certurile cu ţipete și despărțiri isterice, urmate de scuze 
devastatoare și de promisiuni că se va schimba. Odată am 
întrebat-o - când încă mă prefăceam că-ncerc să leg o 
prietenie cu ea de dragul lui Robert — de ce atrăgea 
întotdeauna relaţii cu surplus de dramă, iar ea a ridicat din 
sprânceană, a tras un fum prelung din ţigară și spus: 

— Mă face să simt că trăiesc. 

M-am abținut cât am putut să nu râd. Dar asta e Alice. E 
vedeta principală în propriul film din mintea ei. De obicei e 
un film în franceză, de neînțeles și în alb-negru, îmi imaginez. 

— Probabil că deja are pe altcineva, spune Robert acum, 
drept șarjă prietenească. 

— Cunoscând-o, probabil că așa e, aprob eu. 

— Mi-aș dori să se stabilească la cineva, zice el. 

N-am vorbit niciodată serios despre asta, de ani întregi, 
pentru că eu exprimam întotdeauna un sentiment similar, iar 
Robert devenea defensiv și spunea ceva penibil, gen „Alice e 
un spirit liber sau un fluture”. Așa că sunt de-a dreptul 
surprinsă să-l aud spunând asta acum. Chiar și mai surprinsă, 
având în vedere faptul că stabilitatea mea pare să fie ultimul 
lucru la care se gândeşte de câtva timp încoace. 

— Ştiu. Nu că ne-ar fi recunoscătoare dacă-i spunem asta. 

— Nu, spune el. Mai bine să nu-i dăm niciun sfat pe tema 
asta. 

Alice soseşte într-un vârtej de eşarfe de mătase și parfum 
Chanel No. 5. Între degetele mâinii drepte îi flutură cu 
delicateţe o ţigaretă electronică, iar în stânga strânge o sticlă 
cu ceva efervescent. 

Se aruncă în braţele fratelui ei, mimând zgomotos că-l pupă 
pe ambii obraji, apoi face același lucru cu Georgia și, cu mult 
mai puțin entuziasm, cu mine. Chiar o aud spunând „Muah! 
Muah!” când se apropie de urechea mea. Arată bine într-o 


bluză marinărească și jeanși prespălaţi suflecaţi. Balerini în 
picioare. Practic, aceleași haine pe care le purta când am 
întâlnit-o prima oară, acum aproape douăzeci de ani. Părul ei 
lung și blond e pieptănat într-o parte și răvăşit la modul 
studiat. Ochii verzi îi sunt machiați cu rimel. Încă e o 
frumuseţe, nu încape nicio îndoială. 

— Ai slăbit. 

Mă ţine la distanţă de un braţ, prinzându-mă în capcană, în 
timp ce Robert și Georgia se răsucesc să privească. Eu mă 
înroșesc de vinovăţie. Era clar că Alice, care e obsedată de 
aspect — și la fel de slabă şi astăzi —, va observa. 

— Ah, nu cred. Poate puţin. Am mers la o plimbare... 
adaug eu, de parcă un urcuş pe Heath ar fi putut aduce o 
diferență vizibilă. 

Deşi probabil nu e departe de adevăr. 

Mă prinde de talie și strânge. Ca de obicei, sunt îmbrăcată 
într-o bluză largă și colanți. Apucă o bucată destul de mare de 
carne — mie așa mi se pare, în vreme ce eu stau acolo, 
simțindu-mă ca o vită evaluată la piață. 

— Ai slăbit. Categoric. 

— Chiar, mamă, parcă ai slăbit puţin. 

Georgia îmi zâmbește larg. Știu cât de mult ar însemna 
pentru ea să-mi reintru în formă. 

De fapt, chiar mă simt flatată că Alice a observat, deşi asta 
îmi aduce aminte că a fost dintotdeauna obsedată de faptul că 
m-am îngrășat atât de mult. E de la poliția măsurilor la haine. 
Pentru ea, o femeie care se delasă și se îngrașă mult e 
echivalentul uneia care-și neglijează copiii. De câte ori are o 
relație sordidă cu vreun bărbat însurat spune într-un fel 
atotștiutor, că soţia „s-a delăsat”, insinuând astfel că e vina 
nevestei că el a fugit cu o narcisistă slăbănoagă care-şi petrece 
fiecare minuțţel făcându-şi griji pentru cum arată. Și uitându- 
se mereu dezaprobator la mine. 

Din fericire, Robert şi-a pierdut deja interesul față de trupul 
meu. 

— Ce să-ţi aduc, Alice? Sticla aia e rece? 

Ea îi întinde şampania. 


— Nu chiar, dar merge. 

— Avem și rece, mă bag eu în vorbă, cu un zâmbet mare și 
fals pe față. 

Șampania e pe lista chestiilor favorite ale lui Alice și în 
plasa mea de cumpărături se găseşte o sticlă de șampanie. 

— Avem? întreabă Robert și mă priveşte întrebător. 

Nu avem niciodată. 

— Am cumpărat eu, spun. Ocazie specială. 

El mă recompensează cu un surâs, impresionat că satisfac 
gusturile scumpe ale soră-sii. 

— Excelent. Pe asta o pun la rece pentru mai târziu, bine? 

— Arăţi minunat, ca de obicei, Alice, zic eu, cu ochii mari, 
fără strop de sarcasm. 

Ea încearcă să fie modestă: 

— O, nu, mi-am pus și eu pe mine vechitura asta. 

Aproape că mă pufnește râsul. Sunt o actriță mai bună 
decât ea. 

Ne aşezăm la masa din bucătărie, cu ușile balconașului 
deschise, pentru că e o seară frumoasă. Alice începe 
monologul „Poveşti despre mine” — ceea ce practic înseamnă 
că vorbește despre ea și despre viaţa ei fabuloasă pentru 
următoarea jumătate de oră. Sunt povești despre iubiți care au 
răpit-o şi au dus-o în sudul Franței și despre peţitori nedoriți 
care sunt pe jumătate morți după ea. 

În timpul tiradei, mă deconectez și doar o privesc. În ciuda 
bănuielilor mele că a recurs la Botox (plătit de Dumnezeu știe 
cine), tenul ei începe să arate un pic ca hârtia. Ridurile fine se 
insinuează ca niște plante agățătoare în jurul ochilor. Chestia 
asta mă frapează ca un amănunt aproape tragic. Să fii cineva 
pentru care înfățișarea a fost întotdeauna cel mai important 
lucru. Să te consideri o frumuseţe răvăşitoare toată viaţa ta, 
doar ca să observi cum aceasta începe să pălească înainte ca 
altceva să-nceapă să aibă însemnătate. Măcar eu am încetat să 
mă bazez pe aspectul meu exterior în urmă cu ani buni. Nici 
nu-mi imaginez cât de obositor trebuie să fie. 

Primul lucru care m-a șocat la Alice când am cunoscut-o n- 
a fost lipsa ei totală de interes în privința mea, ci încrederea 


în sine. Ştia întotdeauna că toată lumea din încăpere a 
remarcat-o. Îmi amintesc că o dată mi s-a plâns că fetele n-o 
plăceau pentru că erau intimidate de frumuseţea ei. Fusese 
mereu o maestră a laudei de sine ascunsă sub o falsă 
modestie. Biata de mine, săraca de mine — apropo, ai observat 
că sunt superbă? Credea cu tărie în faptul că oamenii care nu 
voiau să-i fie prieteni erau pur și simplu geloși. 

Eu, pe de altă parte, credeam că indiferența ei față de mine 
înseamnă că sunt ștearsă. Provincială și naivă, în contradicţie 
cu sofisticarea ei urbană și sclipitoare. Mi-a luat ani întregi ca 
să-mi dau seama că era, pur și simplu, speriată c-o să devin 
mai importantă decât ea în viaţa lui Robert. 

Mă ridic și-mi fac de lucru, pregătind mâncarea. Măslinele 
sunt deja pe masă și, în timp de vorbește, Alice ronțăie una cu 
dinții ei mici și perfecţi. Apetitivul e salată cu brânză de 
capră, gata preparată, în afara faptului că a trebuit să prăjesc 
un pic brânza. Brânză din care știu că Alice va lua o 
îmbucătură, o va declara delicioasă și apoi o va lăsa în 
farfurie. În acest moment mi-ar plăcea să fiu în stare să fac 
același lucru, dar arată atât de apetisant, încât îmi iau liber o 
seară de la dietă. E și așa suficient de traumatizantă. 

— Deci, spun eu, făcând un efort să fiu prietenoasă, ce mai 
faci? Nu cumva mi-a spus Robert că ai un spectacol nou sau 
ceva de genul ăsta? 

Chiar mi-a spus, acum câteva săptămâni, înainte de 
nașterea noului eu. Știu asta pentru că a închis telefonul și mi- 
a spus că Alice se hotărâse să scrie și să joace o piesă despre 
propria viață fascinantă, iar eu am zis ceva de genul: „Iisuse 
Hristoase, cine-o să se ducă să vadă aşa ceva?” 

Se luminează la față, are o nouă ocazie de a vorbi despre 
sine. 

— Da! Sunt de-abia la început, știi. M-am gândit, pur și 
simplu, că am câteva povești extraordinare de spus și ar trebui 
să le pun pe hârtie. Deocamdată caut un regizor. 

— Senzaţional, spun. 

Nu-i senzaţional deloc. Am auzit povestea asta de mai 
multe ori, piese pe care Alice e pe punctul să le producă și-n 


care să joace. 

Niciuna dintre ele nu apucă să vadă lumina zilei. 

— Unde te gândești s-o pui în scenă? 

Ea clatină șampania în pahar. 

— Ah, mă rog, ideal ar fi ceva gen Donmar... 

Georgia pufneşte, apoi își revine. Depozitul Donmar are o 
capacitate de vreo 250 de locuri. Nu sunt 250 de oameni pe 
lume care să vrea să meargă și s-o vadă pe Alice bătând 
câmpii despre ea însăși, nici dacă piesa s-ar juca de-acum 
până la sfârșitul vieţii ei. 

— Corect. Wow! Nu e așa că... vreau să spun, chestia asta 
va fi rezervată cu mult timp înainte... 

— Da, desigur, spune ea. Și mă-ntreb oarecum dacă n-ar fi 
mai bine într-un loc mai intim. Ştii tu, mai conversațional. 
Cum ar fi King's Head. Sau Etcetera. 

Locurile pe care le pomenește sunt din ce în mai mici, dar 
tot fabulează. O singură reprezentaţie într-un teatru de 
dimensiunea unei debarale, cu un singur loc, ar trebui să fie 
suficientă. Ar putea să-l ducă pe tipul cu care se vede în acea 
perioadă. Ah, probabil că şi Robert ar vrea să meargă. Ar 
putea să facă o stagiune prelungită cu două reprezentații. 
Desigur că nu spun nimic din toate astea. 

Îl văd pe Robert că mă privește, fără-ndoială așteptându-se 
să mă încrunt, așa că-mi păstrez expresia deschisă și 
prietenoasă. 

— Va trebui să spui povestea despre tipul care te-a 
distribuit în filmul acela care nu exista. E extraordinară. 

Știu că asta e una dintre poveştile preferate ale lui Alice 
despre ea însăși. Nu cred niciun cuvânt. E vorba despre un tip 
foarte atrăgător, de mare succes (se pare că toţi bărbaţii care o 
curtează pe Alice sunt atrăgători și plini de succes), care a 
organizat o falsă audiție doar ca s-o cunoască. Îmi amintesc că 
prima oară s-a enervat când mi-a spus asta pentru că i-am 
răspuns că, în mod evident, era un infractor sexual periculos și 
c-ar trebui să-l reclame la poliție. Acum o ascult repovestind 
toată faza, dar râd și mă minunez în momentele potrivite. 

Scot grătarul și pun brânza pe farfurii. Georgia simte că e 


clipa să evadeze. Se produce un iureș cu îmbrățișări și mult 
parfum. 

— N-am avut timp să vorbesc cu tine ca lumea, spune Alice 
bosumflată. 

— Ne vedem în curând. Am întârziat, minte Georgia și 
dispare înainte să-nceapă predica. 

Din păcate, asta înseamnă că trebuie s-o suport eu. 

— Ce păcat, începe Alice de-ndată ce ușa de la intrare se 
închide. Dar presupun că trebuie s-o lăsăm să facă propriile 
greșeli. 

De obicei, aici aș fi izbucnit. Nu suport felul în care crede 
că le ştie pe toate despre toată lumea. Și cel mai rău e că-și 
închipuie că toată lumea trebuie s-o sfârșească așa, ca ea. 
Astăzi îmi mușc limba. 

— Exact. Nu poți forța pe nimeni să facă nimic din ce nu-și 
dorește. Oricât ai vrea asta. 

— E adevărat, din păcate. 

Soarbe din șampanie. Apoi își îndreaptă atenţia spre fratele 
ei. 

— Așadar, Robbie... 

E singura persoană care-i spune vreodată Robbie. El nu e 
deloc un Robbie. I-am spus o dată Rob, la începuturile relației 
noastre, și a fost foarte categoric, zicând că el este un Robert. 

— ... ce mai face marele fermier Giles? 

Pălăvrăgesc veseli, iar eu îi las în pace, concentrându-mă să 
ciugulesc din brânză, exact ca Alice. Minunat, uite cum devine 
noul meu model în viață. 

Robert zâmbește relaxat. 

— Nu-i așa că e plăcut? Ar trebui să facem asta mai des. 

Când pleacă într-un taxi sunt deja extenuată din cauza 
efortului prelungit de a mă preface că-mi pasă, dar Robert este 
atât de bine dispus, încât probabil că a meritat chinul. Se- 
ntinde după sticla de vin și toarnă în ambele pahare. 

— Mă duc să mă pregătesc de culcare, spun căscând. Mă 
întorc să beau vinul. Lasă curăţenia pentru mâine. 

— O să umplu doar mașina de spălat vase. 


Îl las s-o facă. Mă duc în dormitor să mă schimb. Pe la 
jumătate, fac ceva ce nu fac niciodată - mă duc și mă postez 
în fața oglinzii imense, doar în chiloți. Știu că Alice are 
dreptate. Hainele mi se par mai largi și sunt sigură că am 
slăbit câteva kilograme. Deși mă aşteptam să fiu plăcut 
surprinsă, am o dezamăgire. Colăceii de grăsime încă mi se 
revarsă în toate direcţiile. Brațele îmi flutură când le mișc și 
genunchii mă dor, din cauza efortului de a-mi susține trupul 
în fiecare zi. Deși încep să mă simt mai puternică, nu există 
nicio urmă de mușchi pe nicăieri. 

Poate c-am slăbit, dar nu se vede. Desigur, am evitat să mă 
uit în oglindă de atât de mult timp, încât nu m-am zărit 
niciodată când eram foarte grasă. Dar eram mai grasă de-atât, 
în mod clar. Grasă și imensă. 

Mă bag nefericită în pijamale (un alt tricou larg și o altă 
pereche de colanţi, ce caraghios!) și mă-ntore la bucătărie. 
Robert s-a reașezat la masă, cu paharul în mână. 

— Cred c-o să mă duc la culcare, de fapt. Sunt praf. 

— Ah, spune el și pare dezamăgit. 

Nu e genul care să bea de unul singur. Știu că-mi permit să 
pierd punctele albe pe care le-am câștigat în seara asta, așa că 
mă forțez să cedez. 

— OK, bine, o să beau un pahar, dacă tot mi l-ai umplut. 

Mă așez vizavi de el. 

— Mulţumesc pentru seara asta, spune el. Știu că poate fi 
uneori dificilă, dar înseamnă mult pentru mine s-o văd pe la 
noi. 

O altă steluță aurie în dreptul meu. Încerc să fac 
conversaţie — nu pot merge mai departe cu subiectul „n-a fost 
minunat s-o avem pe Alice musafir?”. Sunt înspăimântată c-o 
să vrea s-o invite în fiecare weekend. Din fericire, mă salvează 
Georgia care dă buzna pe ușă, cu câteva vodci la bord. 

— Gata, pot să intru? șuieră ea, șoptind conspirativ. 

— Domnișoară, sunteți beată? râde Robert. 

— Doar un pic. A mai rămas ceva șampanie? 

— Nu! spunem Robert și cu mine la unison. 

— Mi-aţi stricat tot cheful. 


— Acum chiar că mă duc la culcare. 

Dau pe gât ultima înghiţitură de vin roșu. 

— Și tu la fel, îţi sugerez. 

Îşi dă ochii peste cap, dar se duce împleticindu-se în 
camera ei, făcându-ne cu mâna. 

— Crezi că suntem niște părinți oribili pentru că ne lăsăm 
fiica de șapteșpe ani să vină acasă ameţită? 

— Și ce dacă, noi n-am făcut asta niciodată la vârsta ei? 
zice el, cu un zâmbet. 

Doamne, mă gândesc, eram doar cu câţiva ani mai mari 
decât Georgia când ne-am cunoscut. Ce deprimant! 

— Era altceva. 

El ridică din sprânceană. 

— În ce sens? 

— N-am idee. 

Lucrurile merg atât de bine încât încep să mă-ntreb dacă nu 
cumva o să vrea să facem sex. Robert are întotdeauna 
inițiativa. Eu am renunțat la asta acum câţiva ani, pentru că 
am început să-mi fie teamă că se va uita la burta mea umflată 
și mă va respinge. Și nu se-ntâmplă prea des. Chiar rar, de 
fapt. Mai ales în ultima vreme — acum îmi dau seama -— din 
motive evidente. Dar când o face, se-ntâmplă de obicei într-o 
seară ca asta. Câteva pahare de alcool, un pic de conversaţie 
despre zilele de mult trecute, amândoi făcând un mic efort. O, 
Doamne, sper că nu. Nu când știu că de fapt nu cu mine vrea 
să fie. 

Mă înclin și-l sărut pe creștet. 

— Noapte bună. 

Când ajunge și el în pat mă prefac cu talent că dorm 
buștean. 


9. 


Când telefonul zbârnâie anunțându-mă că am un mesaj și 
văd pe ecran numele Gail sunt o clipă derutată. N-am nici cea 
mai vagă idee cine e. Apoi îmi aduc aminte și mă uit în jur cu 
vinovăţie, ca şi cum urmează să fiu descoperită. 

E scurt și la obiect. 

Putem vorbi? 

Robert doarme adânc, din cauza șampaniei și a vinului 
roșu. Trimit un mesaj înapoi, „Sună-mă în 5 minute”, îmi pun 
pantalonii de trening ai Georgiei și ies în stradă, tot în pijama, 
cu un hanorac pe deasupra. Cu telefonul lipit de mână, 
așteptând să sune. Nu îndrăznesc să-l sun pentru că nu știu 
dacă e undeva unde poate răspunde în siguranță. Impulsurile 
acestea simultane de teamă și entuziasm. 

Sunt înnebunită din cauza așteptării și, exact când cotesc pe 
strada principală, soneria telefonului meu - melodia generică 
pe care nu m-am obosit niciodată s-o schimb, ceea ce-nseamnă 
că-mi verific geanta ori de câte ori sună telefoanele oamenilor 
din jur — se aude dintr-odată. Mă uit la numele de pe ecran și 
răspund, înainte de a suna și a doua oară. 

— Bună. 

— Paula. Sunt Josh, zice el, ca şi cum nu mi-aş fi dat seama 
de asta până acum. 

— Da. Bună. Ce mai faci? 

— La alergat. Tu? 

— Mă plimbam. Deci? 

Îl aud cum inspiră profund. 

— Cred că s-ar putea să ai dreptate. 

— Rahat. Spune-mi. 

— Am prins ocazia să mă uit târziu aseară, când ea s-a dus 
să facă baie. Era un singur mesaj între ei... 

— Serios? 

Mi se pare greu de imaginat cum un singur mesaj poate fi 


atât de devastator, încât să constituie o dovadă irefutabilă. 

— ŞI...? 

— E un răspuns la cel pe care l-ai văzut tu. Scrie doar: 
„Totul e-n regulă. Nu-mi scrie; ar putea vedea”. 

Aștept continuarea, dar asta e tot. O parte din mine vrea să 
se încrunte și să-i spună lui Josh că asta nu dovedește nimic, 
dar știu că, de fapt, dovedește. 

— Rahat. 

— Este... Nu ştiu dacă pot suporta una ca asta. 

Vocea lui Josh se frânge. Îmi pare extrem de rău pentru el. 
Spre deosebire de mine, el tot mai credea că mariajul lui este 
perfect, până ieri. 

Hai să-ncepem. 

— Uite ce cred eu. Vreau ca Robert să primească exact ce 
dorește. Știu că probabil nu simți la fel ca mine. Probabil că tu 
vrei să-ncerci să-ți salvezi căsnicia. Dar, oricum priveşti 
problema, trebuie să ne străduim să-i despărțim. Încercarea 
noastră de a-i separa o să-i facă să ne urască și probabil îi va 
uni. 

Traversez strada, ajungând în parc. Aerul e greu de mirosul 
lavandei. Câinii, fericiți cu atâta libertate după ce au stat 
îngrădiți o seară întreagă, aleargă în jur, înnebuniți. Îi explic 
lui Josh planul meu, așa cum e el. El mă ascultă fără să mă- 
ntrerupă. 

— Nu sugerez să faci același lucru sau să cauţi şi tu 
răzbunare, vreau doar să te rog să mă ajuţi să-i despărțim. Și 
să nu-i lăsăm să afle că știm până când nu-i despărțim. 

Asta e oferta mea. Cine l-ar putea condamna dacă refuză să 
aibă de-a face cu chestia asta? 

— Nu știu, Paula. Nu știu dacă mă pot purta normal în 
prezenţa ei. Sau în prezenţa lui. Trebuie să lucrez cu ei, pentru 
numele lui Dumnezeu. 

— Nu spun că va fi ușor. Dar cel puţin așa, când se vor 
despărți, va fi pentru că așa vor ei, nu pentru că tu i-ai spus ei 
că așa trebuie. 

Tăcerea se prelungește atât de mult, încât mă-ntreb dacă nu 
cumva s-a întrerupt legătura. Îmi desprind telefonul de ureche 


și mă uit la el. Trei liniuţe. 

— Josh? 

— Aici sunt, spune el. Mă gândeam. 

— După ce se termină, vei avea toate atuurile. Te poți 
hotărî s-o confrunţi sau nu. 

— Știu, ştiu, spune el nerăbdător. Scuze, nu voiam să mă 
răstesc la tine. E mult, știi bine. 

— Poţi să renunțţi în orice moment. Doar să te asiguri să mă 
anunti. 

Încă o pauză, apoi spune: 

— OK. O să-ncerc, asta e tot ce-ţi pot promite. 

— Mulţumesc. 

— Deci care e planul tău ca să-i despărțim? 

— Trebuie doar să-i facem să se simtă vinovați, atât. 

Cădem de acord să ne întâlnim peste câteva zile. E un 
început. 


* 


Am prea multă energie ca să mă duc direct acasă. Urc până 
în vârful dealului, dorindu-mi ca disconfortul provocat de 
epuizarea fizică să copleşească orice alt sentiment. Mă 
gândesc la cum se va trezi Saskia, plină de bucuriile unei zile 
de duminică, și dacă va observa că soțul ei și-a schimbat 
perspectiva în privința ei pentru totdeauna. El îi va zâmbi cu 
îngăduintă, dar ochii îi vor rămâne trişti. Aproape că mă-nfior 
când mă gândesc la asta. Când ajung în vârf, sunt leoarcă de 
transpirație și gâfâi ca o locomotivă cu aburi. Mă răsucesc 
pentru a mă întoarce și mă trezesc cuprinsă de dorinţa de a 
alerga. Aşa că alerg. Cu graţia lui Lee Evansi!% care se tot 
împiedică pe scenă, mă rostogolesc la vale, fluturând din 
braţe. E o chestie entuziasmantă. Și e la vale, desigur, lucru 
care ajută mult. 

Mă-ntâlnesc cu Josh două zile mai târziu. M-a sunat şi m-a 
întrebat dacă vreau să ne vedem la o cafea. Sunt cel puţin 
surprinsă, dar nu pierd șansa de a afla ce se petrece. Ne 
întâlnim la o cafenea din Holland Park. Cu ceai verde de chi- 
chi şi pudră de macha'!5. 


— Nu trebuia să fii la muncă? îl întreb când mă așez. 

E deja acolo, bând ceva care seamănă cu ciocolata albă, dar 
care ar putea fi latte. Provoc pe oricine să observe diferența. E 
în toiul zilei de filmare și, presupun, producătorii sunt o 
necesitate. 

— N-or să-mi simtă lipsa pentru câteva ore. 

Ridică din umeri. 

— Robert și Sas filmează o serie de scene în bucătărie, deci 
măcar sunt sigur că vor fi ocupați. 

— Cum a mers? 

Are ochii roșii ca și cum n-ar fi dormit, cu reprize lungi de 
plâns. Mă panichez. Dacă s-a dat de gol? 

— Rău, spune el. Nu-ţi face griji, încă nu s-a prins că știu, 
adaugă, de parcă mi-ar citi gândurile. 

— Nu vreau s-o jignesc, dar trebuie să fie oarbă dacă nu 
vede că e ceva în neregulă. Arăți ca naiba. 

— Mulţumesc, râde el. l-am spus că am făcut o alergie 
oribilă. Pufnesc şi-mi trag nasul și mă tot frec la ochi. 

— Ai observat ceva diferit la ea... acum, că știi? 

El ezită un moment, în vreme ce se apropie chelnerița, 
căreia îi comand un ceai de mentă. Eram atât de emoționată 
că mă-ntâlnesc cu el, încât am băut rapid trei cafele de 
dimineaţă și apoi a trebuit să fac o plimbare ca să mă liniștesc. 

— Nu, dar am știut dintotdeauna că e o actriță bună. 

Reușesc să nu mă strâmb. 

— Chiar a vorbit despre Robert. S-a plâns că el își încalecă 
replicile cu ale ei într-o scenă sau alta. 

— Clasic. Și Robert se plânge tot timpul de ea. Asta e în 
mod evident strategia lor. 

Ia o înghiţitură din cafeaua lui uriașă. 

— Cred că la început chiar nu se înțelegeau. Doar dacă nu 
crezi că povestea asta a început în primul sezon? 

Nici nu mă pot gândi la asta. Că Robert mă-nșală poate de 
cinci ani. Clatin din cap. 

— Nu. E ca intriga unei piese proaste. Doi oameni se 
detestă reciproc atât de mult, încât e evident că între ei e o 
tensiune sexuală. 


Josh râde și chipul i se transformă, trăsăturile tăioase 
dispar. 

— De fapt, am avut o poveste ca asta anul trecut, mai ţii 
minte? Credeam la vremea respectivă că e un clișeu nenorocit. 
Voiam s-o scot din scenariu, dar tocmai venisem și nu voiam 
să devin antipatic tuturor scenariștilor. 

— O, da! Personajul Saskiei și veterinarul! Vezi tu, adevărul 
oglindește ficțiunea. 

Expresia i se schimbă din nou. 

— Crezi că scenariștii știau despre Sas și Robert și s-au 
gândit c-ar fi nostim să scrie un episod bazat pe ei? 

Ridic din umeri. 

— S-au întâmplat lucruri și mai ciudate. Nu poţi să-ncepi 
să-ți faci griji dacă oamenii știu sau nu. Nu acum. 

Plimbă lingurița prin cafeaua lui îmbibată în alcool. Ridică 
privirea la mine, cu un surâs mic pe față. 

— Săptămâna viitoare e ședința serialului. 

Fermierul Giles e o combinaţie între telenovelă și dramă la 
care filmările nu-ncetează, de fapt, niciodată. Fac 23 de 
episoade pe an, cu două săptămâni pauză de Crăciun și o lună 
liberă în timpul verii. Oamenii nu se mai satură de intrigile 
rurale și familiare ale serialului. E ridicol de demodat și 
melodramatic și trece de la o intrigă la alta așa cum Taylor 
Swift trece de la un iubit la altul. 

În fiecare an, chiar înainte de vacanţa de vară, producătorii 
şi scenariștii participă la o ședință și toată lumea vine cu idei, 
ca să se asigure că au suficient material pentru sezonul 
următor. Tot acesta este momentul în care se decide ce 
personaj părăsește serialul sau dacă apar unele noi. Pentru o 
clipă mi se pare că vrea să spună că-l va da afară pe Robert. 
Oricât de mult îmi doresc răzbunarea, nu cred c-ar fi o idee 
bună ca tatăl fiicei mele să-și piardă locul de muncă. 

Cred că Josh mi-a citit expresia pentru că spune: 

— Nu voiam să spun că... ne-am putea distra însă puţin cu 
intrigile... 

După ce actorii se asigură că le-au fost reînnoite contractele 
pentru încă o serie, atenția lor se-ndreaptă spre traiectoria 


poveștii. Pentru că, după ședință, personajele heterosexuale au 
devenit gay sau invers, iar amanțţii s-au dovedit a fi frați. Un 
actor care jucase rolul unui tată și soț dulce și tandru poate 
descoperi peste noapte că a fost, în tot acest timp, un criminal 
în serie. Hai să spunem că nu are sens ca un membru al 
distribuției să dea personajului său profunzime, pentru că nu-l 
cunoaște cu adevărat. Nimeni nu-l cunoaște. 

E întotdeauna uluitor cât de personal iau unii dintre ei 
chestia asta. Robert râdea de protestele anuale, când actorii 
spuneau „personajul meu n-ar fi făcut niciodată așa”, 
caracterizându-le drept prețioase. Dar asta probabil pentru că 
Hargreaves rămăsese, în mare măsură, același de la început. 

— Ha! Ah, Doamne, putem să le dăm niște roluri nasoale? 

Dintr-odată mă simt mai optimistă decât în ultimele câteva 
săptămâni. Chiar dacă e o tentativă ilogică de a-i despărți pe 
Robert și pe Saskia, mă va face fericită. Și-mi va oferi șansa de 
a juca rolul soției empatice. 

— Care ar fi cel mai groaznic coşmar al Saskiei? 

El nu pare să șovăie când răspunde: 

— Să nu mai fie frumoasă. 

— Poate-o desfigurați cumva. Un accident. 

— Nu, ar fi prea dramatic. I-ar plăcea la nebunie, pentru c- 
ar crede că va câștiga un premiu BAFTA. Poate ar fi mai bine 
să se delase, ca temă continuă. 

— Să se-ngrașe! Ai putea s-o faci foarte grasă. 

Deși toată lumea trebuie să păstreze secretul după ședință, 
până când scenariile apar, peste câteva săptămâni, mereu se 
află câte ceva. Robert vine mereu acasă cu câte-o informaţie 
pe care a prins-o din zbor, cu chipul strălucind de bucurie 
răutăcioasă. Pentru că Josh și Saskia sunt căsătoriţi, el îi poate 
povesti ce se-ntâmplă în serial când are chef. Și oricum, în 
acest caz, actrița va afla mai devreme secretul, oricine-ar fi ea, 
ca să-nceapă să se îndoape din timp cu plăcinte. 

Josh râde. 

— Ar trebui să-și petreacă toată vacanța de vară 
îngrășându-se. O, Doamne, asta e genială. Fă-o, te rog. 

— O să mă omoare. 


— Dar va merita. O să ne și ajute. Robert pune mare preţ 
pe aspectul exterior. 

— Va trebui să-i conving și pe scenariști, evident. Cumva, 
nu cred că va fi prea greu. Nu sunt sigur că e persoana lor 
favorită. 

Am auzit poveşti despre cum Saskia se năpustea pe platou, 
strigând că ultimul scenariu era de căcat și cine l-a scris nu 
poate redacta nici măcar un manual de utilizare pentru un 
congelator. Să nu uit însă că am auzit chestia asta numai din 
gura lui Robert, deci cine ştie cât adevăr e în ea? 

— Şi o să trebuiască să inventez o poveste bună care să 
meargă cu asta. Nu poți să spui „cineva se îngraşă”. Trebuie să 
existe un motiv. 

— Detalii, zic eu. Poţi s-o faci. Altceva? 

— OK, spune el, iar eu văd că-i place din ce în ce mai mult 
ideea. Ceva pentru Robert. 

— N-ar suporta să fie personaj negativ. Adoră să fie 
idolatrizat. Toate bătrânelele cred că e un scump. 

Josh surâde. 

— Care e cel mai urât lucru în care-l putem transforma? 
Știu! Într-un pedofil! 

— Iisuse. Mergem prea departe. Nu cred că Georgia... 

— Ai dreptate. Nu e oricum serialul potrivit. Ne-am pierde 
jumătate din audienţă. Ce altceva? Beţiv violent? Îşi bate 
soţia? 

— N-ai mai făcut asta cu celelalte personaje? 

— Dumnezeu știe. Probabil. Escroc? Gata, știu. Zici că-l 
plac bătrânelele? Atunci, hai să-l facem pe Hargreaves un 
impostor, care escrochează bătrânii din localitate și le fură 
economiile. 

— Perfect. Se dovedește că le fură moștenirile preţioase de 
familie de ani întregi. Trebuie să fie cu adevărat rău. 

— Malefic, mă aprobă el. Și o să-ncerc să strecor ideea și în 
primele câteva episoade. 

Primele două sau trei episoade ale sezonului următor sunt 
deja scrise în oarecare măsură, din cauza schimbărilor rapide, 
îmi zice el. După ședința de creaţie, scenariștii fac mereu 


eforturi să rescrie unele secțiuni pentru a integra noile 
întorsături ale poveștii. În acest fel, Robert va afla curând 
veștile. N-are niciun sens să plantăm explozibili și să nu-i 
detonăm decât la final. 

Ne mai gândim și la alte lucruri care le-ar putea face viața 
nefericită pe platou. Hargreaves va avea un flirt cu Marilyn, 
barmanița mai tânără (şi-n curând mai drăguță, de vreme ce 
personajul Melody, interpretat de Saskia, „s-a delăsat”). 
Voluptuoasă, cu părul negru ca pana corbului. În mod clar, lui 
Robert îi va plăcea asta la nebunie, ideea că Hargreaves e încă 
perceput suficient de viril cât să atragă o femeie care are 
jumătate din vârsta lui, dar va fi o mare lovitură pentru 
mândria Saskiei. Ei îi place să se creadă sirena serialului. În 
schimb, hotărâm noi, va flirta și ea cu un grăjdar arătos, iar 
acesta îi va râde în față. 

Personajul lui Robert, Hargreaves, va intra într-o afacere cu 
Smyth, nerușinatul mascul alfa. Asta nu-i o problemă în sine, 
doar că Robert îl disprețuiește cu înverșunare pe Jez, actorul 
că-l joacă pe Smyth. (Atenţie însă, el o „dispreţuia” și pe 
Saskia, din câte ştiam eu, până acum câteva săptămâni, așa că 
cine ştie, poate el şi Jez au, la rândul lor, o aventură.) Nu 
poate suporta să fie în aceeași încăpere cu el și, din câte-mi 
spune Josh, îi e chiar teamă de el, pentru că Jez e un psihopat 
violent. Robert nu se pricepe să fie speriat, în mod clar nu-i 
convine deloc. 

— Trebuie să lucrez la ideile astea ca să mă asigur că 
scenariștii vor fi de acord cu ele. Cu toții votăm la fiecare 
intrigă, așa că trebuie să-i conving, spune el din nou, și sper că 
nu e vreun fraier ineficient căruia or să i se opună toți și-l vor 
călca în picioare dacă nu le plac ideile lui. 

Nu pare să fie așa, dar nu se știe niciodată. Îmi aduc aminte 
că Robert mormăia despre el că e total neremarcabil, dar să 
nu uităm că Robert are propriile lui bătălii. 

— Desigur, zic eu, chiar dacă numai una dintre ele are 
succes, tot e ceva. 

Îmi privesc telefonul. Suntem aici de o oră şi timpul a 
zburat. Cine știa că răzbunarea poate fi atât de distractivă? 


Cred că Josh are aceleași sentimente. Nu-mi pot imagina că 
viaţa cu Saskia e plină de voioșie. E greu să mi-i imaginez pe 
ei doi murind de râs din cauza unei prostii. 

— Probabil ar trebui să mă-ntorc, spune el acum, făcându-i 
semn chelneriței ca să-i aducă nota. 

Îmi refuză hârtia de cinci lire pe care i-o flutur prin față. 

— Te simţi bine, totuși? spun eu, un pic vinovată. 

Îi cade fața și-mi doresc să nu-l fi întrebat aşa ceva. Poate 
că ora asta în care ne-am făcut reciproc să râdem și am făcut 
planuri împotriva oamenilor care ne înșală a valorat mai mult 
decât discuţiile despre cât suntem noi de supăraţi. 

— E un căcat, ce pot să spun? O să fiu bucuros când luăm 
pauza de vară. 

— Nu poate fi ușor să-i vezi împreună. 

— De ce crezi că te-am întrebat dacă ne putem întâlni 
acum? Ori făceam asta, ori mă uitam la ei cum se împacă 
giugiulindu-se în bucătărie de cinșpe ori la rând. 

Mi se-ntoarce stomacul pe dos. N-am avut niciodată nimic 
împotriva scenelor de dragoste ale lui Robert cu partenera de 
pe ecran. Nu e ca şi cum ar juca în Cele cincizeci de umbre ale 
lui Grey. În Fermierul Giles, a sta în pat aproape de cineva de 
sex opus, chiar şi complet îmbrăcat și cu pătura trasă până la 
bărbie, e considerat ceva un pic îndrăzneţ. Dar săruturi, 
îmbrăţișări, toate chestiile astea, nu-mi păsa de ele. De ce să- 
mi pese? Actoria e o meserie ca oricare alta. Dar ideea că le 
face acum, gândindu-mă că ne păcălesc pe toți ascunzându-se 
la vedere, mă face să vomit. 

— Fără scene cu săruturi, zic eu, înainte să mă pot stăpâni. 

— De acord. 


10. 


— Plec numai pentru câteva săptămâni! 

Georgia pare îngrozită. Se duce în Ibiza cu câţiva prieteni, 
pentru că examenele s-au terminat. Am condus-o amândoi la 
aeroportul Luton ca să ne luăm la revedere. A mai fost plecată 
cu colegii ei de câteva ori și înainte, deci nu e mare scofală, 
dar de data aceasta pare ceva simbolic. A terminat școala. Va 
ieși pe ușa casei noastre pentru totdeauna. Am impresia că 
Robert se gândește cam la același lucru, pentru că-și 
stăpânește cu greu o lacrimă, în timp ce ne luăm la revedere 
de la ea la terminalul Plecări. 

— Trei săptămâni, spun eu. N-am stat trei săptămâni fără 
să te văd din ziua în care te-ai născut. 

Ea se uită în jur, observă că părinţii Elizei sunt și ei cam 
plângăcioși şi se relaxează, acceptându-ne îmbrățișările. 
Robert și cu mine o înconjurăm cu braţele în același timp, 
ceea ce face să părem că ne îmbrățişăm unul pe altul, cu 
George storcită la mijloc. Mă-mpotrivesc dorinței de a mă 
desprinde și de a-l împinge cât colo, în același timp. 

După ce ea pleacă, Robert și cu mine rămânem acolo 
așteptând, neștiind ce să facem mai departe. Apoi o pereche 
de bătrânele, îmbrăcate elegant pentru călătorie, așa cum 
numai oamenii în vârstă o fac, de parcă s-ar duce la cină, îl 
observă și se-ndreaptă spre noi, ca să ceară o poză, fără 
îndoială. 

— Vrei să mergem? spun eu, fără să mă dau de gol că le-am 
văzut. 

— Sigur, zice el, dar bătrânelele sunt mai rapide decât 
mine, strigându-l zgomotos, lucru care-i face pe toţi să se 
răsucească și să se uite curioși. 

Dintr-odată totul arată ca un film cu zombi, deşi 
protagonistul nu e în pericol de a fi mâncat, ci fotografiat 
până la moarte. 


— La naiba, murmur eu în barbă, fără să mă pot stăpâni. 

Știu că jumătate din dimineaţa mea se va irosi aici. 

— Eu mai bine... îmi cer scuze... 

Se întoarce către mulțime cu un zâmbet strălucitor, mereu 
profesionist. 

Îl privesc încercuit, înghiontit din toate părțile de bătrânele 
simpatice, şi-mi verific telefonul să văd dacă am vreun mesaj. 
Așa am făcut toată săptămâna, de parcă asta ar fi fost slujba 
mea cu normă-ntreagă, să aştept vești de la Josh. Până acum o 
singură misivă scurtă. Ca răspuns la întrebarea mea „Cum 
merg treburile?” de joi am primit un „Totul e bine”, deloc 
lămuritor. Şedinţele, știam eu, fuseseră miercuri și joi. Mă- 
ntreb dacă a impus măcar una din ideile noastre sau dacă ăsta 
e un semn că a reușit cu mai multe dintre ele, la un nivel 
superior. 

Sunt pe punctul de a mai scrie un mesaj când Josh îmi 
răspunde, ca prin farmec. 

Poţi vorbi? 

Desigur, Saskia va fi la Bikram, tonifiindu-și trupul ei 
superb. Sunt tentată să-mi asum riscul. Robert e în continuare 
înconjurat de morţii vii și se pare că așa vor sta lucrurile 
pentru o vreme. Mă hotărăsc că merită riscul. Josh va înțelege 
cu siguranță că trebuie să închei convorbirea, dacă va fi cazul. 

— Dacă-nchid, să nu mă suni din nou, îi zic eu înainte să 
mă poată saluta. 

— Normal, spune el, de parcă ar fi cel mai firesc lucru de 
pe lume. O să fiu scurt, oricum. Voiam doar să te anunț că a 
mers perfect. Toate ideile noastre au fost aprobate. 

— Ha! E uimitor. Bravo ţie. 

— Scenariștii le mai rumegă, dar pot să-ţi spun că Saskia va 
trebui să mănânce de-acum înainte pentru trei sau patru 
persoane. 

— Ai apucat să-i spui? 

— Nu. O să mă omoare. Desigur, n-o să recunosc niciodată 
c-a fost ideea mea. O să-i zic că m-am opus, dar am fost 
depășit numeric. O să creadă pur și simplu că sunt incapabil. 

Mă-ntorc spre mulțimea din jurul lui Robert, chiar atunci el 


se uită la mine spunându-mi din priviri: „Poţi să vii să mă 
salvezi?” și revin la telefon. 

— Bravo ţie. 

— M-am gândit că vrei să știi. Și vom planta primul semn 
al carierei malefice de escroc a lui Robert chiar în primul 
episod. Asta înseamnă că-i pot spune despre asta în timpul 
vacanței. 

Mă uit la soțul meu, înconjurat de publicul lui iubitor, 
niciunul dintre fani neavând sub 70 de ani. 

— Perfect. 

Deodată îmi dau seama că Robert vine spre mine, surâzând 
de parcă și-ar cere scuze admiratorilor să-i și făcându-mi semn 
să-i spun că trebuie să plecăm, nu contează de ce. În secunda 
în care scapă din ghearele lor, expresia i se schimbă într-o 
iritare acuzatoare. 

— Trebuie să-nchid, zic eu și închei convorbirea cu Josh, 
fără să mai apuce să-și ia la revedere. 

— De ce mama dracului nu m-ai salvat? spune Robert 
furios. 

Apropo, acesta a fost rolul meu întotdeauna. Trebuie să fiu 
personajul negativ și să-l iau de-acolo, în vreme ce el 
protestează, spunând c-ar vrea să mai rămână și să mai 
discute cu „marii nespălați”, așa cum îi numea el în particular. 

— Scuze. A sunat Myra. 

Dă ochii peste cap. 

— Credeam că n-o să scap niciodată de acolo. 

— E drăguţ cât de mult te adoră, totuși, nu-i așa? Măcar tu 
ai noroc că joci un personaj atât de simpatic. 

Încerc să nu rânjesc când spun asta. 

Pentru că Robert susține că n-o suportă pe Saskia, am voie 
să vorbesc urât despre ea de câte ori prind ocazia, fără să pară 
că sunt o scorpie. E un hobby. Lui Robert îi place întotdeauna 
să urmărească serialul. Spune că-l ajută să-și îmbunătățească 
personajul, dar eu știu că-i place să-și vadă mutra și să se 
minuneze cât de bine joacă el în comparaţie cu ceilalți. (De 
fapt, mi-a şi spus asta odată. Îi place să atragă atenţia asupra 


nuanţelor prestaţiei sale și să fie sigur că știu și eu cât e de 
special.) L-am ratat joi seară, când am scos-o pe Georgia la 
masă ca să sărbătorim terminarea examenelor, așa că sâmbătă 
ne așezăm ca să vedem episodul, cu paharele de vin în față. 

— Doamne, ce s-a întâmplat cu Saskia? spun eu la un prim- 
plan. Fața ei arată foarte ciudat. Crezi că și-a făcut o operaţie 
nereușită? 

Ca să fiu sinceră, Saskia arată de zece ori mai bine decât 
oricare dintre noi într-o zi bună, dar eu știu cum să-l scot din 
minți pe soțul meu. 

Desigur, el trebuie să fie de acord cu mine. 

— Ha! Probabil. 

— Probabil se simte amenințată de Marilyn, zic eu, 
pomenind personajul cu care, deşi Robert nu știe încă, 
Hargreaves va avea o aventură în curând. E greu să ai toată 
cariera bazată pe felul cum arăţi și apoi să vezi cum asta se 
duce naibii. Adică, talentul ei actoricesc n-o s-o ducă foarte 
departe. 

E adevărat că Saskia nu e o mare actriță. Se fofilează, doar 
pentru că are de interpretat cam același fel de roluri. 

Ca să fiu sinceră, nu mă simt chiar bine când fac astfel de 
comentarii. Eu nu sunt o scorpie înnăscută și femeile își bat 
capul cu felul în care arată și fără contribuția mea. Dar când el 
mormăie ceva în semn de aprobare mă simt trădată. Voiam să- 
l oblig să spună și el ceva urât despre Saskia. 

— Fata aia care-o joacă pe Marilyn e superbă, nu-i așa? 

Poate-l ajut să-și mute atenţia asupra altei femei. 

— Şi e și bună. Credibilă. 

— A mers la RADA, spune el, de parcă așa s-ar explica 
totul. 

— A fost un episod bun pentru tine, îi spun eu când vine 
genericul. 

N-o să vă mint, Fermierul Giles mă plictiseşte până la 
lacrimi. E atât de monoton, dar cu aceste intrigi exagerate din 
când în când producătorii ţin telespectatorii cu sufletul la 
gură. Totul e un pic exacerbat, de la rivalități la coafuri. 

El cască și se-ntinde. 


— Un singur lucru am de spus despre Josh. I-a făcut pe 
scenariști să-şi mai condimenteze un pic ideile. Scenariile sunt 
clar mai bune. 

— De ce nu-ți place de el? Mie mi se pare că face treabă 
bună. 

— E un tip de treabă. Mă rog, l-ai cunoscut. Nu sunt sigur 
că e destul de capabil, asta-i tot. 

— Mi-ai spus cumva că e însurat cu Saskia? Sau am visat? 

Robert se strâmbă. 

— Da, este. 

— Așa a obținut slujba asta? 

— Dumnezeu știe. De fapt, nu-i corect. Cred că are 
suficientă experienţă. Pe hârtie, cel puţin. 

— Saskia a devenit mai bună de la venirea lui? 

— Nu cât să observ. 

Trebuie să recunosc că Robert nici nu tresare când îi 
pomenesc numele. Nicio clipă nu se străduiește să-și dea 
seama ce trebuie să spună sau să se abțină pentru a nu se da 
de gol. 

— Nu cred că e foarte distractiv să fii căsătorit cu cineva și 
apoi să fii nevoit să-l disciplinezi la muncă. 

— Nu cred că e deloc distractiv să fii căsătorit cu ea. 

Râde din toată inima la propriul lui comentariu și mă forțez 
să râd și eu. 


11. 


E prima mea ședință cu antrenorul personal pe care mi l-a 
găsit Myra. Am încercat să protestez, dar ea n-a acceptat, în 
ciuda impresiei ei că sunt tentată să mă las pe tânjeală când e 
vorba de forma mea fizică, e hotărâtă să mă ajute să-mi ating 
scopul de a mă răzbuna pe Robert. Lui i-am spus că lucrez o 
oră în plus după-amiaza. Și chiar dacă sunt îngrozită, mă 
bucur că am o scuză să nu mă duc acasă. Ideea că se va-nvârti 
pe acasă în următoarele patru săptămâni mă umple de groază. 

Myra flutură mâinile în semn de rămas-bun de parcă e 
prima mea zi de școală. 

— Să nu te-ntorci superslăbănoagă, bine? 

— Foarte amuzant. O să fiu norocoasă dacă mă mai întorc. 

Mă aştept ca sala să fie plină de tineri perfecţi, care-și ung 
mușchii cu ulei și ridică greutăţile uriașe deasupra capetelor 
ca şi cum ar fi niște beţigașe. Locul însă e liniștit. În timp ce 
aştept emoţionată ca fata din spatele recepției să-și termine 
convorbirea telefonică, mă uit în jur. O femeie — mai în vârstă 
decât mine, aş spune, dar într-o formă fantastică — pare a face 
ceva chinuitor într-un colț al încăperii, dar râde, ceea ce e 
semn bun. Poate că are parte de endorfinele despre care 
vorbeşte toată lumea sau poate e doar masochistă. În afară de 
ea și de instructorul ei, sala e goală. 

E un șir de aparate pe care le recunosc - două cross- 
trainere, două biciclete, trei benzi de alergare - apoi o 
grămadă de obiecte negre de metal, care par niște instrumente 
dintr-o cameră de tortură. Aproape că mă răsucesc ca să ies 
valvârtej. 

Exact când mă gândesc serios la asta, recepționera închide 
telefonul și se-ntoarce spre mine zâmbind. 

— Paula? 

Dau din cap agitată. 

— Eu sunt. 


— Nu fi atât de înspăimântată. O să fie bine. Îi spun lui 
Chas că ai venit. 

Când am făcut programarea, cu Myra stând lângă mine în 
timp ce am sunat ca să se asigure că nu dau înapoi, am fost 
dezamăgită că erau numai antrenori bărbaţi disponibili în 
intervalul orar pe care-l voiam eu. Nu știu de ce, dar mi se 
părea că dacă aş fi avut o femeie-instructor totul ar fi fost mai 
puțin umilitor. Avusesem coşmaruri cu un tinerel care râde cu 
colegii lui vorbind despre găina grasă pe care se străduie s-o 
readucă în formă. 

Când apare, Chas se dovedeşte a fi mai în vârstă decât mă 
aşteptam - undeva pe la 35 de ani — și pare un tip cumsecade. 
La început, pentru că primul lucru pe care-l face e să-mi spună 
că trebuie să mă cântăresc și să-mi testez grăsimea corporală. 
Îi zic că e-n regulă, nu vreau să știu cât cântăresc, iar el râde 
şi-mi spune că n-am încotro, deci ar fi mai bine s-o fac mai 
repede și să scap. 

Vorbeşte cu mine într-o cameră mică alăturată, în vreme ce 
mă prinde de colăceii din talie și de pe braţe cu ceea ce pare a 
fi un clește. 

— Deci care e programul tău obișnuit de fitness? 

Izbucnesc în râs. 

— Plimbarea până la frigider? 

Urăsc să fac asta. Glume despre propriile mele dimensiuni. 
E felul meu de-a spune: „Da, și eu știu că sunt grasă”. 

El e suficient de amabil ca să surâdă. 

— Pe bune, totuși... 

— Ăăă. Nimic, de fapt. Mersul pe jos, presupun. Zilele 
trecute am alergat la vale pe un deal. 

— Cât de des mergi pe jos? Şi cât? 

Acum face un fel de calcule pe hârtie, bazate pe ce i-a spus 
cleștele. 

— În fiecare zi aproape. Doar vreo cincisprezece, douăzeci 
de minute. 

Aștept să se strâmbe. În schimb, expresia nu i se schimbă de 
la optimismul prietenos dinainte. 

— Păi, e ceva. Nu trebuie să subestimezi importanța 


mersului pe jos. 

— Dar fac asta de numai câteva săptămâni... 

— Bine, scoate-ţi pantofii şi șosetele şi urcă pe cântar. Ai 
idee câte kilograme ai? 

Scutur din cap că nu. Mint. Acum câteva săptămâni, în ziua 
în care mi-am început noul regim, m-am forțat să privesc 
adevărul în față. 95,4 kilograme. El se uită la cântarul 
electronic. 

— 93,89 de kilograme. 

Încerc să fac calculul în minte. Nu-mi iese. 

— Nu știu cât înseamnă asta. 

Scrie greutatea la notițele mele. 

Nu-mi vine să cred. 

— Oau. Am slăbit aproape două kilograme, în doar câteva 
săptămâni. 

Chas zâmbește. 

— Credeam că ziceai că nu știai câte kilograme ai. 

— Spuneam adevărul. Căci credeam că am 95 și uite că am 
vreo 93. 

— Asta a făcut mersul pe jos. 

În ritmul ăsta, Chas rămâne fără slujbă, iar eu o să-mi 
petrec vremea mergând pe jos prin nordul Londrei. 

— Și care e obiectivul tău principal? Scăderea în greutate? 

— Da. Şi tonifierea, știi tu. Nu vreau să-mi atârne pielea. 

— Greutățile se vor ocupa de asta. Cu dieta cum stai? 

Îi povestesc despre îmbunătățirile pe care le-am făcut în 
ultima vreme și pare impresionat. Chas însuși pare o reclamă 
vie pentru alimentaţia sănătoasă. Chiar și părul lui, care e des 
şi ușor umflat, spune că dieta lui e perfect echilibrată. Dinţii îi 
sunt albi, ai unui om care n-a pus niciodată gura pe vin roșu. 
Îmi reamintește de David Hasselhof, dar fără poza pe care 
scrie „armăsar”. Se uită la calcule. 

— Deci grăsimea ta corporală e de 44 la sută. O s-o 
verificăm regulat ca să vedem dacă descrește. 

44 la sută. Sunt 44 la sută grăsime. 44 la sută din mine 
arată precum cocoloașele din ţevile de la o chiuvetă 
înfundată. 


— Iisuse. 

— O s-o facem să scadă, nu te-ngrijora. 

Mi-ar plăcea să fiu la fel de încrezătoare cum e Chas. Sper 
că va spune că asta a fost totul pentru ziua de azi și că munca 
grea începe data viitoare, dar, desigur, nu aşa merg treburile. 
Nu m-am simțit niciodată mai stânjenită. Nici măcar nu 
folosim greutăți („Te iau ușor”), dar după puțin mers lent pe 
bandă, o serie de genuflexiuni și de urcări pe un stepper jos și 
câteva mişcări de braț cu benzile elastice, transpir de parcă aş 
fi la saună și gâfâi ca un buldog. 

— Nu pot... spun eu de vreo mie de ori și, ca să nu mint, el 
mă lasă din când în când să-mi trag sufletul. 

Am impresia că e ultima oară când se va întâmpla așa ceva. 

Ultimele cinci minute sunt o binecuvântare, căci el îmi 
întinde mușchii chinuiți cât eu stau pe podea, ca lovită de 
camion. 

— Când mai ai programare? spune el în vreme ce eu mă 
dezlipesc de saltea, lăsând o urmă transpirată cât mine de 
mare. 

Îmi imaginez niște savanți extratereștri examinând urma 
peste mii de ani, de parcă ar fi Giulgiul din Torino. Vor 
conchide că oamenii erau masivi, mamifere amorfe făcute din 
44 la sută grăsime. 

Vreau să spun „niciodată”, dar am rezervat douăzeci de 
ședințe ca să mă forțez să mă duc (și pentru reducerea 
generoasă). 

— Joi, gem eu. 

Îmi surâde cu dinţii lui mari şi drepți. 

— Minunat. Și bravo. Ai început și ai făcut o promisiune, 
asta-i cel mai important. 

Aș vrea să-l pocnesc, dar nu am puterea. 

Știind că Robert va fi probabil acasă când o să ajung eu, fac 
un duș rapid și mă schimb în hainele de la muncă. Nu se pune 
problema s-o iau pe jos. Transpiraţia încă picură de pe mine 
când mă urc în autobuz. 


te 
x 


— A înnebunit de furie. 


Josh îmi zâmbește de partea cealaltă a mesei. Suntem în 
aceeași cafenea, cu cafelele pe masă. Oficial, lucrez câteva ore 
în plus la Myra, și Josh e la birou, pregătind următoarea serie 
de filmări de după vacanţă. 

— OK, povestește-mi totul. Ce i-ai spus? 

— Am încercat să sune totul cât mai optimist. Ca și cum are 
povestea asta importanţă pentru ea... 

— Care-i povestea, apropo? Îmi imaginez că nu merge cu 
„te îngrași şi te delaşi”. 

— Mănâncă la modul compulsiv de când a aflat că nu poate 
avea copii. 

— Iisuse. Cine ar accepta așa ceva? 

— Ştiu. E o telenovelă în cel mai rău sens al cuvântului. 
Dar, să fiu sincer, telespectatorii vor adora faza asta. E o 
tragedie. 

— Deci când te întorci după pauză se va întâmpla deja? 

— Exact. Dar încearcă să păstreze secretul față de 
Hargreaves, pentru că se teme c-o va părăsi dacă va afla că nu 
poate avea copii. 

— Își mănâncă sentimentele! 

Fl râde. 

— Corect. 

— OK, deci i-ai comunicat chestia asta. 

— l-am spus c-o așteaptă o intrigă grozavă și c-o să atragă 
foarte multă atenţie, şi evident că s-a bucurat. Apoi i-am zis 
despre ce e vorba și ea m-a întrebat dacă va trebui să poarte 
proteze. Desigur, nu se pune problema, din cauza costurilor și 
a timpului pe care-l pierzi ca să le pui în fiecare zi... 

— Şi? 

— Şi apoi i-a căzut fisa. M-a întrebat dacă-i cer cumva să se 
îngrașe și i-am spus că de-aia îi dezvălui intriga de-acum, ca 
să-nceapă cât mai curând. Ah, am uitat! l-am dus și un tort 
mare. Numai cu frişcă și ciocolată. Și m-am dus să i-l cumpăr 
atunci. 

— Ha! 

— Practic mi l-a aruncat în faţă. Tot spunea că refuză s-o 
facă. Aşa că atunci am spus: „Uită-te la Charlize Theron. S-a 


urâțit îngrozitor când a jucat rolul acelei criminale în serie şi a 
câștigat o puzderie de premii”. 

— O, Doamne, chiar crede c-ar putea câștiga un premiu 
BAFTA. 

Chiar dacă n-ar trebui să-mi pese de asta, chiar dacă se va 
întâmpla după ce totul se va fi terminat, pentru că BAFTA se 
decernează de-abia în aprilie sau mai, tot detest faptul c-ar 
putea fi cel mai bun lucru care i s-a petrecut vreodată Saskiei. 

— A, nu, nu va câștiga. 

— Cum poți să fii sigur? 

— Pentru c-o să uit s-o înscriu. Depinde de producători ce 
serial pun la bătaie. Dacă nu participă la cursă, n-are cum să 
câștige. 

— N-o să afle? 

— Cum? Dacă nu-i spune nimeni... 

Nu-mi dau seama dacă e mândru de întorsătura poveștii din 
felul în care se lasă pe spate și se uită la mine. 

— O, Doamne, te-ai dovedit a fi un geniu malefic. 

— Fac şi eu ce pot. 

— Deci Charlize Theron a luat premii atunci? 

— Nu imediat. A negociat foarte mult cât trebuia să se 
îngrașe. Cât de repede putea să slăbească la loc. Plângea la 
greu și spunea „dacă nu mă mai găsiți atrăgătoare când o să 
fiu grasă?” — şi aştepta reacţii. Ceea ce era superb, puţin spus. 
Adevărul e că nu mi-ar păsa dacă ar avea o sută treizeci de 
kilograme și ar fi aceeași persoană care credeam că e acum 
câteva săptămâni. 

— Mă rog, asta spui acum... 

Mă-ntrerupe, mai însuflețit decât niciodată. 

— Ăsta e adevărul. Îmi iubesc soţia. Nu sunt atât de prost s- 
o judec numai după înfățișare. 

— E norocoasă, spun eu cu nostalgie. 

— În mod evident, ea nu crede asta. 

Urmează o tăcere stânjenitoare în care eu nu știu ce să zic, 
iar el cred că se simte un pic aiurea pentru ieșire. În cele din 
urmă spun: 

— Nu, mă rog, cine ştie ce cred ei? 


— Nu mă pot concentra la muncă, întrebându-mă ce pune 
ea la cale. Măcar când filmăm pot să-mi fac o idee. 

— Robert a fost plecat ieri toată după-amiaza. Spunea că și- 
a aranjat o lecţie de golf. 

Josh își lasă fața în mâini. 

— Sas mi-a spus că se duce la spa. A zis că n-are sens s-o 
sun pentru că fie va fi la masaj, fie va fi prea extaziată după 
aia ca să mai poarte o conversaţie. Rahat. 

— N-are sens să ne torturăm încercând să ne imagină 
detaliile. Știm ce fac, nu trebuie să știm cum și unde. 

Își lasă cana de cafea jos şi mă privește. 

— Chiar crezi că-și plănuiesc un viitor împreună? 

— Habar n-am. 

Are din nou lacrimi în colțurile ochilor. Și le șterge și-l văd 
cum încearcă să-și controleze tremurul bărbiei, ca să nu 
izbucnească în plâns. Mă uit în altă parte, dându-i timp să se 
adune. Mă-ntreb dacă nu cumva chelnerița crede că suntem 
un cuplu care trece printr-o perioadă mai dificilă. 

— M-am uitat pe program pentru când ne-ntoarcem la 
filmări, spune el, încercând să zâmbească. 

E de-a dreptul sfâșietor să-l priveşti. 

— Încerc să-i programez pe cât pot în zile diferite. Să-i 
împiedicăm să se-ntâlnească. Evident, jumătate din scenele lor 
sunt împreună, deci... 

— Bună asta. Orice obstacol le putem pune în cale. Poate ar 
trebui să ne rezerv o vacanţă sau ceva de genul ăsta. Să-l țin 
departe vreo săptămână. Ca să fiu sinceră, nu-mi doresc să 
petrec mai mult timp cu el decât sunt nevoită, în acest 
moment. 

— Crezi că va accepta? 

Pare încrezător și știu că s-ar simți mult mai bine dacă nu s- 
ar tot întreba în fiece minut ce tot face nevastă-sa, în loc să 
muncească. 

Sunt ani întregi de când Robert și cu mine n-am mai mers 
într-o vacanță de vară cum trebuie pentru că, oriunde ne-am 
duce, devine paranoic că oamenii îi fac poze pe ascuns în slip. 
Ceea ce se și-ntâmplă, de cele mai multe ori. 


— Ducă-se naibii. O să rezerv și gata. O să-i spun că-i o 
surpriză. Dacă mergem unde vrea el să meargă dintotdeauna, 
o să par Nevasta Anului, chiar dacă e supărat pe mine. 

În cele din urmă, toate locurile bune sunt rezervate pentru 
că e sezonul vacanțelor și majoritatea oamenilor au avut 
bunul-simţ să facă rezervări dinainte. Îmi propun să-i cer 
Myrei două săptămâni libere și să-l anunț pe Robert că am 
făcut-o ca să petrecem mai mult timp împreună cât nu 
lucrează. A spune că pare îngrozit când îi aduc asta la 
cunoștință e un deserviciu adus cuvântului „îngrozit”. Imediat 
după ce-l anunţ îmi dau seama că el și Saskia plănuiseră să-și 
petreacă zilele astea împreună. Nici măcar nu trebuie să mă 
lipesc de el ca marca de scrisoare ca să fiu sigură că asta nu se 
va-ntâmpla. Planurile sunt suficiente. 

Stăm pe balconașul nostru care dă înspre grădina de jos. 
După o săptămână de ploaie la Wimbledon soarele a apărut 
dintr-odată și jumătate din Londra pare să fie pe-afară, 
savurând momentul. Robert culege absent frunzele moarte de 
pe mușcatele din ghivecele de lângă el. 

— Îmi imaginam că ne putem petrece vacanţa la domiciliu, 
spun eu, prefăcându-mă că nu-i urmăresc expresia feței. Nu-mi 
plăcea deloc ideea că trebuie să stai singur, eu fiind la serviciu 
şi George plecată. Credeam c-o să te plictisești de moarte. 

Nu mă poate contrazice. Robert ar fi (de obicei) prima 
persoană care recunoaște că urăște să stea singur prea mult 
timp. Are nevoie de public. 

— Am niște chestii aranjate, totuși. Planuri, zice el irascibil. 

Ridic din umeri, ca și cum n-ar fi deloc important. 

— Cum ar fi? 

— l-am spus lui Alice c-o să-mi petrec o zi cutreierând 
galeriile cu ea. Și golf. Mă gândeam să mai iau câteva lecţii. 

— Poţi să faci toate astea, spun eu luminoasă. Pot să vin și 
eu cu tine şi Alice. Sau, mai bine, vă duceţi voi la treburile 
voastre culturale, și apoi ne întâlnim cu toţii la prânz. Pe unde 
umblați, știi cumva? 

— Nu am stabilit detaliile deocamdată. 


— Și m-ai bătut întotdeauna la cap să-nvăţ golf. Aș putea 
veni cu tine la o lecţie. 

Se strâmbă. 

— Tu urăști golful. 

Aşa e. Îl urăsc. Pentru mine e pe aceeași treaptă cu darts-ul 
şi cursele moto. Sporturi care n-ar trebui numite sporturi. 

— Numai pentru că n-am încercat niciodată. O să fie 
distractiv. În orice caz, Myra a angajat deja pe cineva să-mi 
ţină locul, așa că vrei, nu vrei, nu scapi de mine. 

— Bine, spune el, nepăsându-i deloc că-mi taie vorbele 
scurt. 

— Mă gândeam c-o să fii încântat, spun eu, aproape 
izbucnind în lacrimi. 

Doar cât să-l fac să se simtă prost, nu cât să-l fac s-o ia la 
goană. Mă descurc foarte bine, prefăcându-mă că încerc să-mi 
stăpânesc lacrimile. Mă uit în altă parte, de parcă încerc să mă 
ascund de el. 

El se înmoaie, pentru că nu e un monstru. Mă gândesc 
pentru o clipă că el nu-şi dorește să fiu nefericită, orice-ar face 
el. 

— Sunt, iubirea mea. Mi-aș fi dorit să-mi spui dinainte. 
Poate că săptămâna următoare ar fi fost mai bine... 

— Voiam să-ţi fac o surpriză. Nu m-am gândit. 

Se înclină și mă sărută pe creștet. 

— O idee bună, mulțumesc. 

— Și dacă ai planuri e-n regulă, spun eu, ştiind că deja i-am 
stricat cheful și n-o să se mai simtă atât de invincibil ca să 
dispară de acasă pentru perioade lungi. 

Și mă voi asigura că oricum n-o va face, apelând la 
elementul surpriză din când în când. 

— Sunt mulțumită să mă-nvârt pe aici de una singură, știi 
asta. 

Când îi scriu lui Josh ca să-i spun ce am făcut, primesc 
înapoi o feţişoară zâmbitoare. 


12. 


Sunt din nou lângă Westl Hot Yoga! de data asta avem o 
întâlnire. I-am trimis Saskiei un mesaj prietenos acum câteva 
zile — „Ai chef să mâncăm împreună sâmbătă?” — şi ea aproape 
c-a zis sărut mâna. 

Categoric arată radioasă, nu știu dacă de la Bikram sau de 
la sesiunea prelungită pe care sunt destul de sigură c-a avut-o 
cu soțul meu când Josh și cu mine eram amândoi la muncă 
joi. Ceea ce se-ntâmpla era aproape supranatural (când i-am 
spus c-o să-ntârzii un pic la serviciu — din cauza lui Chas și a 
aparatelor sale metalice de tortură, deși nu i-am mărturisit 
asta, desigur — a zis că oricum n-o să fie acolo pentru că și-a 
aranjat un meci de golf cu un jucător profesionist de la clubul 
din Highgate la care e membru), dar nu am ce să fac în 
privința asta. Am încercat să-mi canalizez furia interioară în 
efortul fizic, cum am citit că fac majoritatea oamenilor, dar n- 
am reușit decât să-i spun lui Chas că e un nemernic când m-a 
rugat să adaug niște greutăți la a treia serie de urcări pe 
stepper. 

În orice caz, nu ştiu ce i se-ntâmpla Saskiei, dar arată bine. 
Mă-mbrăţișează şi-mi spune cât de mult se bucură că mă vede. 

— Arăţi foarte bine, spune ea sincer. 

— Şi tu. 

Poartă o pereche de jeanși albi suflecați și o bluză mulată 
de culoarea zmeurei, care-i expune decolteul generos tuturor 
celor interesați. Și o pereche de șlapi fițoși. Picioarele și 
brațele îi sunt acoperite de un bronz-mieriu care e prea 
frumos ca să fie natural. Arată la fel de tonifiată ca 
întotdeauna, așa că-mi imaginez că Josh pierde lupta cu pusul 
la îngrăşat. Îmi trag tricoul peste burtă şi mă urăsc că fac asta. 

— Cum te bucuri de vacanță? Credeam că pleci pe undeva. 

— Păi, desigur că Josh nu-și ia liber, nu crezi? Și singură nu 
e amuzant. Și toate prietenele mele lucrează, așa că biata de 


mine sunt blocată la domiciliu. 

Mă agăţ de replica ei, punând jos meniul pe care tocmai îl 
luasem. 

— O, da! Săptămâna trecută n-a fost ședința cu scenariile? 
Robert e întotdeauna ca pe coji de ouă, întrebându-se ce 
soartă îngrozitoare va avea în sezonul următor. 

— Mie-mi spui. 

Râd fals. 

— Sunt sigură că tu n-ai de ce să-ți faci griji. Josh n-ar 
îndrăzni. 

Mă privește smerită. 

— I-am spus întotdeauna că nu trebuie să mă trateze diferit 
de restul actorilor. 

Da, bine. 

— Deci ai vreo informaţie? Sau trebuie să păstreze 
secretul? 

Face o pauză gândindu-se dacă-mi poate sau nu spune 
veştile rele. Pe de altă parte, mă place și știe că, fiind măritată 
cu unul dintre ceilalți actori, cunosc regulile, așa că am 
senzația c-o va face. Aștept răbdătoare. 

— Aşa ar fi de obicei, dar... o, Doamne, Paula, nu trebuie 
să spui nimănui, nici măcar lui Robert... 

— Sigur că nu. Nici măcar nu i-am spus că suntem prietene, 
mai știi? 

Așa că-mi povesteşte totul. Cât de mare va fi provocarea și 
cum Josh i-a spus că probabil va câștiga niște premii. Mimez 
surprinderea când ajunge să-mi dezvăluie că trebuie să se 
îngrașe zdravăn. 

— Oau. Cât devotament! Bravo ţie. 

— Știu că pare superficial, dar nu știu dacă pot. 

— Crede-mă, e simplu. 

— Haha. Ştiu ce vrei să spui. Dar dacă nu pot slăbi la loc și 
rămân... 

Tace brusc, probabil dându-și seama că e pe cale să mă 
insulte. 

— O să poţi. Gândește-te că e o provocare. Josh are 
dreptate, or să te copleşească nominalizările la BAFTA. 


— Așa crezi? spune ea, părând optimistă pentru prima oară 
şi eu mă gândesc „O, Doamne, cât seamănă cu Robert”. 

Îşi doresc doar laude şi atenţie. Sunt ca niște școlărițe 
pretențioase care știu că sunt mai drăguțe decât oricine 
altcineva, dar au nevoie s-o tot audă. La nesfârşit. 

— Categoric. Și, hei, te pot ajuta. Sunt expertă. 

— N-ar mai trebui să te crezi inferioară tot timpul, zice ea, 
ceea ce este un lucru drăguţ, trebuie să recunosc. 

Chelnerița apare să ne ia comanda. Saskia cere obișnuita ei 
salată Nicoise cu sosul alături. 

— O, nu, nu asta, spun. la ceva mai sățios. 

Protestează dându-se în spectacol, apoi alege un cartof copt 
cu brânză și unt. Doamnele transpirate de la Westl Hot Yoga! 
ar face apoplexie. 

— Cu brânză în plus, zic eu în numele ei. Și unt în plus. 
Totul în plus. 

Pentru mine comand salată Nicoise și mă forțez să cer sosul 
pe margine. 

— Tu ce faci? spune ea în timp ce așteptăm să vină 
mâncarea. Tu și Robert plecați pe undeva? 

Nicio aluzie, nici cel mai mic semn că ar şti ceva. Îmi 
imaginez că Robert i-a spus despre vacanţa noastră de-acasă. 
Despre cum i-am dat vestea și i-am stricat vara. Mă hotărăsc 
să-mi bat un pic joc de ea. Când i-am spus lui Josh că ne- 
ntâlnim - oferindu-i detaliile poveștii — sfatul lui a fost să nu 
joc în continuare pe cartea simpatiei. 

— O să vadă slăbiciunea și o să dea înapoi. Sas nu e 
solidară cu femeile. Nu e nici empatică în privința asta. Acolo 
unde ţie ţi-ar fi milă de o altă femeie, ea ar vedea o 
oportunitate. 

L-am întrerupt. 

— N-aș fi făcut asta deloc. 

— Păi, da, ăsta-i secretul. Tot ce spuneam e că nu cred că 
va funcționa s-o faci să-i fie milă de tine. 

Am dat să spun: „Pare adorabilă, pricep de ce vrei să-ţi 
salvezi căsnicia”, dar, desigur, n-am făcut asta. 

— Nu, ne-am trezit prea târziu, îi zic ei acum. Deși Robert 


m-a convins să stau câteva săptămâni acasă ca să petrecem un 
pic de timp împreună. 

Nu e asta povestea în ceea ce-o privește. În varianta 
adevărată care i-a fost prezentată, Robert a fost la fel de 
îngrozit de decizia mea, cum îmi imaginez că a fost şi ea. 
Aştept o reacţie și, pentru că nu e o actriță atât de grozavă, se 
dă de gol că asta era o chestie nouă pentru ea. Maschează 
chestia asta destul de repede, totuși. 

— Ce drăguţ. Vă-nţelegeţi mai bine? 

— Ştii tu, de fapt, chiar da. În ultimele câteva săptămâni a 
fost, în fine... să spunem, foarte atent. 

Ridic din sprânceană într-un fel care sper să transmită că 
viața sexuală a mea și a lui Robert s-a trezit din nou la viaţă. 
Funcţionează (Doamne, mă pricep). Pare c-o să i se facă rău. 
Îmi oferă ceea ce pot descrie drept o strâmbătură. Un rictus 
care nu exprimă nimic. 

— Oau. Asta e grozav. Mă bucur mult pentru tine. 

— Şi eu! Nu știu ce s-a întâmplat, dar am fost ca niște 
adolescenţi desfrânaţi de vreo săptămână încoace. 

Aproape râd când spun asta. E atât de departe de adevăr. 
Mutra ei e de nepreţuit. Ochii căscați, gura larg deschisă. 

— Adică, scuze că sunt atât de explicită, dar... știi tu... sunt 
sigură că pot avea încredere în tine. 

De fapt, există riscul ca această nestemată s-o facă să uite 
înțelegerea de a păstra prietenia noastră în secret și o să se 
năpustească asupra lui ca să-l ia la întrebări. În adâncul 
sufletului, știu totuși că n-o va face. N-ar risca ca el să afle că 
ea pune întrebări, discutând despre el cu nevastă-sa, pe la 
spatele lui. Ar face-o să pară mult prea nesigură. 

— Sigur că poţi. Nu e de mirare că arăţi atât de bine. 

Încearcă să râdă. Se hotărăște să scoată un „haha” sec. 

Mă-ntreb dacă arăt diferit. Mai bine. În cele câteva 
săptămâni care au trecut de când n-am mai văzut-o am făcut 
mai mult sport decât în ultimii zece ani la un loc. 

— Deci ce plănuiţi să faceţi în cele două săptămâni libere? 
Dacă tot te-a convins Robert? 

Nu se poate stăpâni, trebuie să afle toate detaliile. 


— Ce răsfățuri ţi-a rezervat? 

— Nu sunt sigură deocamdată. E foarte misterios. 

— Doamne, ce palpitant! 

— Cred că pur și simplu se simte vinovat c-a fost puţin 
distras în ultima vreme. Mă simt prost acum că ţi-am povestit 
despre asta. Exageram, cred. 

Ea strânge colțul şervețelului ei în pumn. Nici măcar nu 
cred că-și dă seama că face asta. Savurez momentul. 

— Să sperăm. Sunt sigură că ai dreptate. 

Păstrăm tăcerea preţ de-o clipă. Nu-mi mai încap în piele 
de bucurie pentru mica mea victorie. Saskia are o față aproape 
furioasă, de parcă m-ar învinui că, aparent, soțul meu dă 
semne că ţine la mine. 

— A spus ceva la muncă vineri că aţi dus-o pe Georgia la 
aeroport în weekendul trecut... 

Știam eu! Robert încercase să protesteze pentru că nu era 
nevoie de amândoi să ne luăm la revedere și să facem circ că 
George pleacă numai pentru câteva săptămâni. Și știam, pur și 
simplu știam, că spera să se sustragă și să se întâlnească în 
acel timp cu Saskia. Josh ar fi crezut că ea e la Bikram. Eu aș 
fi fost prinsă undeva în Luton. Ar fi fost crima perfectă. Așa că 
am exagerat, spunând că George a zis că ne vrea pe amândoi 
acolo. Că era foarte emoţionată pentru că era ultima ei 
vacanţă de vară, înainte de a pleca de acasă. Un pic mai târziu 
s-a strecurat afară din casă „la alergat”, fără îndoială cu 
mobilul în mână. Un punct pentru mine. 

Totuși, nu e nevoie să-i spun Saskiei toate astea. 

— Mă rog, eu am făcut asta. El s-a jelit că trebuie să se 
trezească prea devreme, suflețelul drag. L-am lăsat dormind ca 
pe un adolescent. 

Sincer, dacă ar inventa cineva o cameră invizibilă pe care s- 
o operezi doar cu ajutorul unei clipiri de pleoape, aș scoate 
banii pentru ea imediat, numai ca să-i imortalizez expresia. 

— Ah. Din felul în care vorbea, credeam că e o chestiune de 
viață şi de moarte. 

Încearcă să facă o glumă, dar ştiu că e revoltată pentru că a 
minţit-o. Că au avut ocazia perfectă să se întâlnească, dar, nu 


se ştie de ce, el a ales să-i servească o scuză. 

— Tipic Robert, spun eu și-mi dau ochii peste cap, într-un 
fel sper eu afectuos. 

Simt că am făcut destule pentru o singură zi. Acum ea e cea 
paranoică și nesigură. Nu vreau să risc s-o pierd de tot, deși 
îmi imaginez că curiozitatea o va face să-și dorească disperat 
să ne întâlnim din nou. 

— Cum a fost la yoga? 

— Bine. 

Aștept mai multe detalii. Aștept pălăvrăgeala fără sens. Dar 
ea se concentrează la cartoful ei copt — de dimensiunea unui 
mic submarin — de parcă ar fi un scenariu pe care trebuie să-l 
înveţe până mâine. 

Las hotărâtă sosul pe marginea farfuriei și atac salata. 

Pentru că va trebui să anulez două săptămâni de 
antrenamente cu Chas, am programat niște ședințe în plus 
săptămâna aceasta, știind că Robert va fi supărat în cele mai 
multe zile, încercând să priceapă de ce amanta sa încrezătoare 
şi relaxată a devenit dintr-odată disperată și suspicioasă. Să nu 
mă-nţelegeți greșit, încă-l urăsc pe Chas și tot ce reprezintă el 
cu pasiune (nu-i corect, el e superamabil, doar c-aş prefera să 
nu mai fiu nevoită să-l văd niciodată), dar am o misiune. În 
vreme ce Saskia își va mări gabaritul, eu voi intra la apă. 

Am ales să-mi iau liber în cele două săptămâni din mijlocul 
vacanței lui Robert. Mi s-a părut cel mai perturbator. În felul 
acesta, să sperăm, Saskia va fi ofticată pe el în următoarele 
câteva zile după veştile mele şocante, dar nu-i vă putea spune 
de ce. Apoi îşi va petrece următoarele două săptămâni 
întrebându-se ce face el cu mine, neputând să-l sune când 
dorește, neavând altceva de făcut decât să aștepte s-o 
contacteze el. Și atunci va rămâne singură o săptămână până 
la reluarea filmărilor, timp în care, aproape inevitabil, relaţiile 
se vor răci, pentru c-o să-i povestesc cât de bine ne-am simţit 
împreună. Nu prea o să fie idila lungă de-o vară la care 
sperau. 

Ajung zilnic acasă de la serviciu, vânătă și traumatizată, cu 


părți din mine care nici nu știam că există ţipând și 
protestând. În ciuda eforturilor lui Chas de a mă pune să fac 
stretching la finalul fiecărei ședințe, mă doare trupul ca 
niciodată. Mi-a fost rău o dată (după ce m-a pus să-mping o 
cutie grea de lemn de-a lungul și de-a latul sălii), am plâns de 
două ori (când m-a rugat să-mping cutia grea de lemn a doua 
şi a treia oară) și am înjurat de mai multe ori decât mi se pare 
acceptabil. În tot acest timp, Chas a zâmbit larg şi vesel, cu 
dinții lui lați, albi și drepți și mi-a strigat cuvinte de 
încurajare. Îi spun că-mi doresc să-l pocnesc, așa că el 
sugerează să adăugăm boxul la programul nostru de acum 
încolo. Sunt mult prea epuizată ca să mă cert cu el. 

Cu toate acestea, nu pot să neg faptul că unele părți din 
mine intră la apă. Părți întâmplătoare, cum ar fi câțiva 
centimetri deasupra genunchilor și chestia aia tremurătoare 
din jurul sutienului. Chas îmi spune că fiecare slăbește în felul 
lui, dar mă asigură că tot restul trupului meu va face în 
curând același lucru. N-o să mai fiu în principiu o persoană 
grasă, ci una cu niște genunchi mai subțiri și cu sutiene care 
atârnă. Toate hainele îmi sunt mai mult sau mai puţin largi și 
cred că au început să mi se tonifieze și mușchii. Se văd în 
adâncime, dar se văd. În cea de-a treia zi merg pe jos tot 
drumul până acasă după ora cu Chas și chiar îmi place. Mă 
gândesc că am fost răpită de extratereștri. Asta nu sunt eu. 

Cu o singură excepţie, Robert e absent în fiecare după- 
amiază, când eu ajung acasă, așa că fac o baie fierbinte și-mi 
ling rănile de război. Încerc să nu mă gândesc pe unde umblă 
și ce face. Josh și cu mine comparăm notițele în privința 
orelor şi scuzelor pe care le primim și suntem destul de siguri 
că au petrecut majoritatea zilelor împreună, doar că habar nu 
avem unde. Caut semne pe la noi prin dormitor, în caz că 
Robert are tupeul s-o aducă aici, dar nu găsesc niciun fir blond 
de păr și nici nu miros pe nicăieri parfumul ei tare și floral. 
Când îi spun asta lui Josh, recunoaște c-a făcut același lucru. 
Deși el spune, de fapt, că a studiat patul conjugal cu o lupă ca 
să caute fire de păr pubian necunoscut, ceea ce ne face pe 
amândoi să râdem isteric când ne gândim la absurditatea 


gestului. 

În serile în care Robert şi cu mine stăm acasă împărtășim o 
tăcere amicală, bem o sticlă de vin și ne uităm la televizor. 
Nu-l chestionez niciodată ce-a făcut în timpul zilei, nu 
subliniez că răsuflarea îi miroase a vin, deși îmi spune că s-a 
plimbat toată după-amiaza în Hyde Park sau că are o dungă 
mică de ruj roz lângă urechea stângă când îmi povestește cât 
de tare s-a enervat în John Lewis{16, încercând să găsească un 
dulap nou. Nici măcar nu-i spun că nu vreau un dulap nou, 
nici nu i-am spus vreodată așa ceva. Zâmbesc, râd, glumesc și 
râd la glumele lui. Cine n-ar vrea să fie însurat cu mine? 

Vineri seara, când Robert se-ntoarce, în cele din urmă, de la 
„O partidă de golf”, pare frânt de oboseală. Agitat. Nu prea era 
comportamentul unui om care-şi petrecuse ziua pe la ţară, 
urmărind o minge pe care o tot pierdea. Pentru cineva care se 
bronzează ușor, nu are nicio culoare pe chip, într-o zi de vară 
atât de frumoasă și de însorită. Mă opresc din a-l întreba dacă 
nu a purtat vreun voal sau dacă nu cumva Highgate are 
propriul microclimat, dacă nu cumva el stătuse sub un cer 
noros în vreme ce eu mă scăldasem în soare. Eu mă 
bronzasem o idee doar venind acasă pe jos, deşi mă dădeam 
cu cremă protectoare cu factor 30, doar atât am de zis. 

Desigur, îl întreb despre joc (care a avut loc, ce convenabil, 
împotriva cuiva pe care nu l-am cunoscut niciodată, un tip pe 
care l-a întâlnit la clubul de golf și n-are nicio intenţie de a-l 
revedea şi-n alte locuri). E întors pe dos, totuși. Ceva s-a 
întâmplat. 

Când prind momentul potrivit îi trimit lui Josh un mesaj, 
întrebându-l dacă poate vorbi. Răspunsul pe care-l primesc 
sună așa: 

Nu. Jumătate de oră? 

Nu pot risca. Robert s-a dus să facă un duș, dar apoi va 
apărea. 

Nu pot, răspund eu. Mâine? 

Cădem de acord să vorbim după ce Saskia va pleca la 
Bikram. Sunt oarecum tentată să-mi dau întâlnire cu ea, dar i- 
am spus deja lui Robert că masajul meu de sâmbătă dimineață 


a fost anulat. Mă roade curiozitatea, așa că-i trimit un alt 
mesaj lui Josh: 

Ea pare OK? 

Încă aştept replica atunci când Robert se întoarce și se duce 
la dulap ca să ia niște pahare pentru vin. Mai târziu, când 
apuc să mă uit la telefon, văd răspunsul: 

Nu prea, de fapt. 

Saskia avea ochii roșii, îmi zice el când vorbim a doua zi 
dimineață. Mă plimb în parc în cercuri, după ce i-am spus lui 
Robert că mă duc de urgență să iau lapte, pentru că s-a 
terminat. Asta a însemnat că a trebuit să vărs laptele 
semidegresat pe care-l aveam în chiuveta din bucătărie când 
el nu era atent. Ştiam că nu mă va contrazice. Niciunul dintre 
noi nu-și putea începe ziua fără cafea. 

— Crezi că s-au despărțit? întreb eu, fără suflu. Pare prea 
simplu. 

A făcut o pauză, apoi a vorbit. 

— l-am verificat telefonul când dormea. Nimic, de bună 
seamă. 

— Doamne, e atât de enervant să nu ştim ce se-ntâmplă. 

— Mă-ntreb cum comunică, spune el. 

— Telepatic, zic eu, iar el izbucnește în râs. Așa de intensă 
e relaţia lor. 

— Simt că nu mai ştiu cine e. 

Oftează. Mă așez pe o bancă, cu fața la soare, aşteptându-l 
să vorbească. 

— Poate ar trebui să-mi reduc pierderile... 

— Stai puţin. Habar n-avem ce se-ntâmplă. 

Mă uit la o fetiță cu hanorac roșu care aleargă după un 
porumbel. 

— Crezi că sunt un idiot pentru că vreau să rămân cu ea? 

— Nu contează ce cred eu. 

Mă ridic și merg mai departe. În timp ce vorbim fac şi un 
pic de sport. 

— Dar asta crezi? Fii sinceră. 

Ei bine, m-a întrebat, îi răspund. 


— OK. Da, aşa cred. Pare a fi o vacă absolută. Ai putea găsi 
pe cineva mai bun. 

El râde și mă simt ușurată. 

— Nu, pe bune, spune-mi ce crezi. 

Când ajung lângă blocul nostru, îmi dau seama că am uitat 
de lapte. Mă răsucesc și mă-ndrept din nou spre strada 
principală. 


13. 


Cu ajutorul Myrei am pus la punct un program neobosit 
pentru vacanţa de la domiciliu a mea și a lui Robert. Galerii 
de artă, matineuri, plimbări în parc. Ostenesc numai când mă 
gândesc la el şi, ca să fiu sinceră, mi-ar plăcea să stau pe acasă 
câteva săptămâni nefăcând nimic, dar nu asta e ideea. Încerc 
să aranjez câte o ieșire în fiecare zi în speranţa că nu va tânji 
după „o partidă de golf”. Și-mi păstrez planurile destul de vagi 
ca să nu aranjeze el nimic înaintea mea. Chiar am pus la cale 
câteva seri acasă la părinţii lui Robert, deoarece știu că 
trăieşte cu impresia că nu-i vizitează destul. Mie-mi convine. Îi 
iubesc pe mama și pe tatăl lui Robert. Cum de-au ieşit din ei 
Robert și Alice nu reușesc să-nţeleg. 

Lloyd şi Christine sunt amândoi actori, desigur, deși 
niciunul nu mai lucrează zilele astea. Amândoi au avut mica 
lor felie de succes în anii '70. De fapt, s-au cunoscut pe platoul 
unui serial despre o şcoală — unul avea 24 de ani, celălalt 23, 
dar jucau rolurile unor puști de 16 ani — care a durat vreo 
patru ani. După asta, amândoi au avut dificultăți în carieră și, 
din fericire pentru Robert şi Alice, au pus bazele unei afaceri 
cu antichități care mergea destul de bine. Lui Robert îi place 
să spună în interviuri că acesta este unul dintre motivele 
pentru care s-a simţit atât de bine jucând rolul lui Hargreaves, 
de parcă a lua o vază în mână și a o întoarce cu fundul în sus 
e un talent pe care a trebuit să-l șlefuiască ani întregi. 
Niciunul dintre ei n-a renunțat însă la actorie și, din când în 
când, apăreau în diverse seriale dramatice. De fapt, Lloyd 
tocmai a filmat câteva zile la Game of Thrones și a venit acasă 
spunând că n-a văzut atâtea sfârcuri la un loc toată viaţa lui. 

Sunt ridicol de mândri de Robert în felul acela în care 
numai părinţii pot fi. Și, partea cea mai bună, mă iubesc mult, 
necondiționat, se pare. Singura lor nepoată, Georgia, poate 
merge pe apă, dacă-i întrebi pe ei. 


Locuiesc în centrul orașului Bath, într-o casă pe care au 
cumpărat-o în 1975 pentru mai nimic și acum probabil 
valorează vreo cinci miliarde. E casa în care au crescut Robert 
şi Alice și de fiecare dată când merg acolo trebuie să mă lupt 
cu invidia, gândindu-mă ce fel de copilărie au avut ei. Nu că a 
mea ar fi fost nasoală. Deloc. A fost doar un pic plictisitoare. 
Un pic insipidă. O casă cu două camere la parter și două la 
etaj în suburbii, cu o salcie micuță în grădina din față și cu 
mers la biserică duminica. Întotdeauna îmi imaginez că Robert 
și Alice au crescut într-o frenezie artistică sofisticată. În timp 
ce eu mă jucam Kerplunki!7: cu Cathy, vecina de alături, ei 
erau la teatru sau li se permitea să soarbă dintr-un cocteil cu 
şampanie, la o petrecere fabuloasă în grădină. Mă-ntreb ce s-o 
fi ales de Cathy. Se pricepea foarte bine la Kerplunk. Probabil 
e chirurg acum, cu mâinile alea pricepute. 

Casa părintească a lui Robert era una dintre frumusețile de 
culoarea mierii, cu patru nivele și cu terasă pentru care e 
celebru orașul Bath. Oarecum retrasă față de stradă, cu 
balustrade negre înconjurând curtea din față. O grădină 
surprinzător de mare în spate. Cu parchet de lemn și cu 
jaluzele originale, restaurate și aduse la vechea lor glorie, 
întotdeauna sunt multe discuţii despre parcare şi despre cât de 
greu este să găsești un loc pe-aproape, dar nu cred c-aș găsi alt 
cusur despre traiul de aici. Mă rog, în afara infidelității soțului 
meu, adică. 

Din cauza problemei cu parcarea am venit aici cu trenul și, 
când ne facem apariţia într-un taxi după o călătorie scurtă de 
la gară, Christine stă veselă la unul dintre geamurile din față, 
așteptând să ne zărească. Probabil c-a stat acolo toată 
dimineaţa, pentru că nu cred că i-am spus cu care tren venim. 

— Draga de ea, spun și-i fac cu mâna, iar faţa ei se 
luminează. 

Robert zâmbeşte cu indulgență. Ce-i al lui e al lui. Își 
iubește sincer părinţii. 

Motivul pentru care am pus la cale această vizită acum nu e 
doar pentru că știu că Robert se va bucura sau pentru că mi-e 
mai ușor să mă relaxez în preajma lui, cu Lloyd şi Christine de 


față, căci n-aş vrea să-și dea seama de atmosfera proastă 
dintre noi. Ci pentru că vreau să-l fac să se simtă vinovat. Or fi 
ei superindulgenți și orbi la defectele copiilor lor, dar știu că 
le-ar fi foarte greu să-și ierte fiul dacă acesta m-ar înșela. 
Lloyd şi Christine au rămas împreună la bine și la greu și sunt 
mândri de chestia asta. Toate ispitele erau în faţa lor, așa spun 
mereu despre viața lor în lumina reflectoarelor, dar ei le-au 
evitat în mod constant. Știau ce contează cu adevărat când se 
aşterne praful. 

— Dragilor! spune Christine, deschizând teatral ușa de la 
intrare. 

Nu e făcută pentru apariţii discrete. Ne îmbrățișează pe 
amândoi, într-un vârtej de eșarfe și de parfum care miroase ca 
și cum ar fi fost îmbuteliat în anii '70. Christine e încă o 
frumuseţe, dar începe să semene cu un lemur speriat și de- 
abia trezit din somn din cauza micilor operaţii — pe care n-o să 
le recunoască niciodată — pe care și le-a făcut ici și colo. Ochii 
îi sunt acum rotunzi cum nu erau când era mai tânără, toate 
pungile eliminate cu bisturiul. În tinereţe îşi pensa exagerat 
sprâncenele (așa era moda) și nu i-au mai crescut niciodată ca 
lumea, așa că acum are niște dungi maronii şi nefireşti care se 
arcuiesc permanent deasupra ochilor, la vreo juma de 
centimetru mai sus decât locul inițial al sprâncenelor ei. De 
data asta remarc că are obrajii netezi şi rotunjori. Umflaţi ca 
doi piepţi grași de pui. Mi-ar plăcea să-i spun c-ar trebui să 
înceteze, că e superbă aşa cum e, dar ar însemna că admit că 
am observat şi e o lege nerostită conform căreia niciuna dintre 
noi nu face asta. 

— Haideţi, haideţi. Lloyd e la magazin, dar se întoarce 
repede. De-abia aşteaptă să vă vadă. 

Ne lăsăm bagajele pe hol și o urmăm în uriașa bucătărie de 
la demisol. Ușile dau înspre grădina din spate și înspre curtea 
din față. Casa lui Lloyd și Christine este atât de mare, încât 
Robert și cu mine avem aici dormitorul nostru permanent (la 
fel ca Alice), deși venim în vizită doar de câteva ori pe an. Dar 
cu toții știm că prima chestie pe listă când venim în vizită e o 
ceașcă de ceai (înainte de ora 12:00) sau un gin tonic (după 


ora 18:00). 

Simt că mă relaxez când absorb căldura pe care mi-o oferă 
Christine, de parcă e un radiator mobil dat la maximum. Dacă 
aș fi fost pisică, știu în poala cui m-aș așeza. 

— Ce mai faci, draga mea? 

Mă desprinde un pic de ea. 

— Arăţi la fel de bine ca întotdeauna. 

— Și tu, îi zic, pentru că arată bine. 

Orice și-ar face la față nu m-ar determina să-mi schimb 
părerea. 

Când Lloyd se-ntoarce acasă (mă strânge în braţe ca un urs) 
intrăm pe FaceTime cu Georgia în timp ce ea stă-ntinsă pe un 
şezlong, la plajă. Lloyd și Christine nu prea-nţeleg ce se- 
ntâmplă și tot spun chestii de genul „Când a filmat asta?” 
(Lloyd) și, la un moment dat, când le explic că asta se petrece 
în timp real, Christine face cu mâna și ţipă „Cucu!” la 
nesfârşit. Aproape că-mi dau lacrimile de râs când închidem, 
după ce am stabilit că se distrează de minune și că nu-i este 
deloc dor de noi. Mă uit la Robert și descopăr că se distrează 
la fel de tare. 

La cină (gătită de Christine și Lloyd împreună, ca într-un 
episod pe dos din I Love Lucy) nu-mi vine să cred cât noroc am 
când Lloyd pomenește cât de trist i se pare faptul că fiul unor 
vechi prieteni de familie divorțează, pentru c-a descoperit că 
soția sa se vede cu un alt bărbat de ani întregi. Exact 
deschiderea de care aveam nevoie. 

— E pur şi simplu îngrozitor. Cum poate fi cineva atât de 
crud față de persoana pe care-ar trebui s-o iubească? 

Știu că vorbesc cu cine trebuie, în ceea ce-i priveşte pe 
Lloyd și pe Christine. Trebuie doar să aprind un artificiu și se 
pornesc și ei. 

— E oribil, spune Christine. Adică, el nici nu avea idee, îţi 
dai seama? 

— Oamenii nu sunt pregătiți să repare nimic în zilele 
noastre. 

Lloyd preia ștafeta. 

— Un pic de plictiseală și deja partenerul a plecat cu 


altcineva. 

— Toată lumea vrea satisfacţii imediate zilele-astea. 

Christine și Lloyd folosesc des expresii ca „zilele-astea”. 

Rareori la modul pozitiv. Acum ea se apleacă sprijinindu-se 
pe coate, continuându-și discursul. 

— Pe vremea noastră, dormeai cum îți așterneai. Nu-i așa, 
Lloyd? 

— Așa e. Îți spun eu, am avut noroc. 

Se-ntinde și-și pune mâna peste a ei, iar eu trebuie să mă 
abţin ca să nu lăcrimez. Sunt atât de drăguți. 

Robert tace mâlc. Cred că se teme că dacă spune ceva, se va 
da de gol. Christine însă nu-l lasă în pace. 

— Cred că-l cunoşti, Robert. Mark Tyler. Nu era cu tine-n 
clasă la școală? 

— Ah, ăă, da, cred că da. Nu eram chiar prieteni, de fapt. 

Pare un pic fals, în mod evident dorindu-și să schimbăm 
vorba. 

— Dar e oribil, nu-i așa? E un băiat atât de simpatic, insistă 
Christine. Poţi să-ți închipui? Erau căsătoriți de douăzeci de 
ani. Aveau doi copii. 

— Mmm... face el. Nasol. 

— Am întâlnit-o de câteva ori, nu-i aşa, Lloyd? 

Lloyd dă din cap, aprobând-o. 

— I-aș spune eu ce cred despre ea dacă aș vedea-o acum. 

— Mă rog, spune Robert tare, schimbând subiectul. Mi-ar 
plăcea să mai beau un pahar cu vin. Mai vrea cineva? 

Vreme de două zile, părinţii lui Robert ne răsfață și ne fac 
toate poftele. Sunt atât de încântați că pot avea grijă de noi 
amândoi, încât, deși instinctul meu mă îndeamnă să-i ajut cu 
gătitul şi curăţenia, așa cum aș face în oricare alt cămin, mă 
abţin și-i las să continue. Nu e greu să-mi dau seama cum 
profită de ei cineva ca Alice. 

Când vine vorba despre ea, în timp ce stăm la masa imensă 
din grădină, savurându-ne coniacul de după cină, mirosul 
caprifoiului e copleșitor, iar eu îmi păstrez părerile pentru 
mine însămi. Nu vreau să fiu eu aceea care le spune că fiica 


lor are tot atâtea șanse să capete un rol principal într-un 
spectacol cât are să fie distribuită în rolul următorului James 
Bond. Nu doar pentru că n-ar interesa pe nimeni, ci și pentru 
că n-ar munci și nu s-ar implica pentru ca una ca asta să se 
întâmple. 

— Mă-ntreb când va avea prima reprezentaţie... spune 
Christine și iar o iau de la capăt, readucându-și aminte despre 
teatrele unde lucrau în anii '60, cum li se spunea atunci și ce- 
au devenit acum. 

Robert şi cum mine îi lăsăm să bată câmpii. Îmi imaginez 
că așa își petrec serile când sunt doar ei doi, ţinându-se de 
mână și trezind la viață amintirile, cu atâta drag. 

— Ne-am văzut cu ea săptămâna trecută, nu-i aşa, Robert? 
zic când se opresc puțin. 

— Mmm... face Robert. 

E tăcut în seara asta. Mă-ntreb dacă încearcă să-și dea 
seama dac-ar fi sigur să se furişeze și s-o sune pe Saskia de la 
o cabină telefonică. N-ar îndrăzni s-o sune acum, totuși, nu 
seara, când e posibil ca Josh să fie prin preajmă. În ciuda 
regulii lor fără mesaje, el e clar agitat din cauza faptului că ea 
i-ar putea scrie, pentru că, din când în când, se uită la telefon, 
ridicându-l din fața lui, de pe masă, într-un fel în care numai 
el poate vedea ecranul. La un moment dat se duce înăuntru, 
luându-și mobilul cu el. Crede că nu observ sau că, dacă 
observ, nu înțeleg ce se-ntâmplă. 

— Ştiu. Ce drăguţ. E minunat că voi trei vă-nțelegeţi atât de 
bine, spune Christine, iar eu îmi mușc limba și zâmbesc. 

Îmi verific mobilul când Robert e la baie și ne pregătim de 
culcare. Am un mesaj de la „Gail” care spune atât: Asta, 
alături de o captură de pe ce pare a fi pagina de Wikipedia a 
Saskiei. 

Sunt un pic derutată pentru că la început nu știu la ce să 
mă uit, dar apoi observ partea în care ea își declară vârsta. 
Acum, acolo scrie: „Sherbourne pretinde că are 38 de ani, dar, 
în realitate, are 43”. 

Pufnesc în râs. 


Trag cu urechea ca să fiu sigură că Robert nu vine în 
cameră. Josh a adormit probabil deja, dar îi trimit oricum 
răspuns. 

Tu ai făcut asta?? 

Răspunsul lui vine aproape imediat. 

Eu? Cum să fac așa ceva? 

Apoi pune o fețișoară zâmbitoare. Râd în gura mare exact 
când Robert se întoarce de la baie. 

— Un filmuleţ cretin cu pisici, zic eu, în chip de explicaţie. 

Îi arunc replica, dar nu-l rog să-l vadă. Lui Robert nu-i plac 
animalele. Își dă ochii peste cap, dar nu la modul răutăcios. 

— Mii de ani de evoluţie au condus la asta. Filmuleţe cu 
pisici care se izbesc de uşi de sticlă. 

Râd și eu cu el. 

— Hai să ne uităm atunci, zice el şi eu ştiu că face un efort 
să fie drăguţ. 

Eu, însă, sunt prinsă cu mâţa-n sac. Apăs o tastă aiurea pe 
telefon, ca să şterg mesajele incriminatoare. 

— Ah, nu mai știu unde era. L-am văzut pe Twitter. 

— Ah, în fine, zice el, urcându-se lângă mine în pat. Or să 
mai fie o mie la fel mâine. 

— Ai avut o seară frumoasă? îl întreb în timp ce el se 
întoarce să închidă veioza de pe noptiera lui. 

— Minunată, zice el. Ar trebui să vin aici mai des. 

Crede că nu m-am prins. Probabil că nu şi-a dat seama de 
ce-a făcut. Dar eu am auzit-o, schimbarea aceea subtilă de la 
„noi” la „eu”. Îmi spune tot ce trebuie să ştiu despre ce-i trece 
prin cap. 

În cea de-a doua săptămână mă mănâncă rău de tot să mă- 
ntorc la serviciu. Mi-e dor chiar de o ședință cu Chas, ceea ce 
arată cât de rău merg lucrurile. Vreau să stau singură, așa cum 
nu mi-am dorit niciodată înainte. Am obosit să fiu amabilă, 
optimistă, Paula cea de treabă, dar trebuie să vă spun că mă 
descurc de minune. Lui Robert i-a plăcut chestia asta, în ciuda 
propriei firi. A primit toate lucrurile lui favorite (mă rog, în 
afara unei blonde enervante anume) pe tavă, ca micul Lord 


Fauntleroy - de ce nu s-ar fi distrat? Am fost la piese de 
teatru, am fost pe la galeria Courtauld și pe la Royal Academy, 
ne-am plimbat pe Heath. Am rezistat eroic la discuţii despre 
Top Gear și am petrecut ore întregi pe internet în timpul 
dimineților, căutând subiecte amuzante pe care să le deschid a 
doua zi la micul dejun. Ba chiar ne-am rezervat o lecţie de 
golf (în același timp, dar cu persoane diferite, bineînțeles. Nu 
cred că ar fi fost prea fericit să rabde o oră în care cineva ar fi 
tot repetat „Deci ţine crosa aşa. Nu așa. Invers”) și, chiar dacă- 
mi venea să mă arunc de pe pod pe la jumătatea lecţiei, i-am 
tot bătut câmpii după aceea cât de mult m-am distrat și cât de 
mult m-am înșelat în toți acești ani. A fost încântat, mi-am dat 
seama. Nu că vrea să joc cu el, desigur, mai ales că jumătate 
din partidele lui de golf nu sunt partide de golf, dar a apreciat 
fără-ndoială sentimentul. Pentru două săptămâni pe care le 
petreci cu cineva cu care nu vrei să fii, de fapt, au trecut cât se 
poate de bine. 


14. 


Saskia s-a îngrăşat patru kilograme, îmi spune Josh vesel, 
cu următoarea ocazie. Sunt pe drum spre serviciu, sărind 
practic în sus de fericire că l-am lăsat pe Robert încă în pat. 
Ultimele două săptămâni mi-au demonstrat că nu mi-e deloc 
teamă să fiu de una singură. De fapt, de-abia aştept. 

— În trei săptămâni? E foarte bine. 

— A început să şi arate. E devastată. 

— Arată îngrozitor? 

Imediat după ce spun asta îmi dau seama că e cam mult 
pentru urechile lui Josh. E prea de treabă. 

— Nu. Doamne, nu, nu asta vreau să spun. Încă arată 
superb. Doar că nu se mai poate vedea așa. O face să-şi piardă 
încrederea în sine. 

— Povestea vieții mele. În fine, sunt destul de sigură că azi 
se întâlneşte cu Robert, deci să sperăm că el observă. 

Josh îmi zice c-o să-l cheme pe Robert la o ședință 
săptămâna aceasta, ca să discute noua poveste a personajului 
său. Mai e doar o săptămână până la reînceperea filmărilor și 
întreaga harababură se pune în mișcare pentru încă un an. Doi 
actori au fost concediați (unul nepopular în rândul 
spectatorilor, îmi spune Josh, şi altul prea plictisitor ca să mai 
găsească scenariștii povești și pentru el) și deja li se 
comunicase că vor părăsi serialul în următoarele câteva 
episoade. Mi-e un pic milă de ei, își vor pierde slujbele din 
senin. Vor mai trece luni sau poate chiar ani întregi până ce-și 
vor găsi un alt rol plătit. 

— Şi când o să-ţi iei liber? 

El izbucnește-n râs. 

— Dumnezeu știe. 

Chas s-a hotărât că e momentul să mă cântărească din nou, 
ca pe o vacă premiantă la piața de carne. M-a ciupit deja cu 


forcepsul, deși mai avea să-și completeze calculele. Așa 
umilitor cum e, mă bucur că m-am întors. Când îmi spune 
veştile, mi se pare că nu aud bine. 

— 84,8 kilograme. 

Se uită peste notițele de data trecută. 

— E minunat. Aproape cu nouă kilograme mai puţin. 

— Eşti sigur că nu sunt 91 de kilograme? 

Trag cu ochiul la notițe. 

— Bravo, spune el, zâmbind. Și procentajul de grăsime 
corporală este... 

Mâzgăleşte ceva pe foaia de hârtie. Parcă aştept să anunţe 
câștigătorul de la X Factor. Suspansul e insuportabil. 

— „treizeci şi opt. 

— Uau. Și asta-i de bine? 

— E excepțional. La 39 la sută ești considerat obez, deci tu 
te încadrezi acum în categoria supraponderalilor. 

Asta mă face să pufnesc în râs. 

— Deci nu mai sunt obeză la distanță de unu la sută? 

El observă că m-am înveselit. 

— Exact. Și e o mare realizare. 

— Dar dacă mănânc câteva pungi de chipsuri și stau o zi pe 
canapea o să fiu probabil din nou obeză. 

— Ai toate motivele ca să nu mai faci acele lucruri. 

Când ajungem în sală mă pune la treabă mai mult ca 
înainte pentru că, așa cum îmi tot reamintește, nu m-a văzut 
de două săptămâni. Nu-mi pasă. Chiar și când mă simt rău, fac 
tot ce-mi spune. Nici măcar nu mă plâng. 

S-a întâmplat ceva. 

Ceva important. 

E puţin să spun că a fost ceva neașteptat. Dacă e să fiu 
sinceră, nu e în primele zece lucruri care credeam că se vor 
întâmpla. Probabil nici printre primele un milion. 

Au trecut mulți ani de când am sărutat ultima oară pe 
cineva într-un parc, la lumina zilei. Și au trecut mulți ani de 
când am sărutat ultima oară pe cineva care nu era Robert. Ca 
astea două condiţii să se petreacă în același timp trebuie să 


aibă aceeaşi cotă la pariuri ca Donald Trump să devină 
preşedinte. Hopa, staţi așa. 

N-a durat mult. A fost doar o clipă, înainte de a-mi reveni 
în fire şi de a-l împinge cât colo. Dar aş minți dac-aș spune că 
nu mi-a plăcut. Mai mult pentru faptul că era o noutate, cred. 
Nu datorită celui care m-a sărutat. Cel puţin așa încercam să- 
mi spun. 

Mai târziu, încerc să pun cap la cap toate amănuntele. E un 
pic încețoșat, pentru că rezultatul final a estompat oarecum ce 
fusese acolo înainte. Ne sprijineam pe o balustradă, într-o 
parte liniștită din Hyde Park, admirând iazul de dincolo de ea, 
după ce căzuserăm de acord să ne-ntâlnim la intrarea cea mai 
apropiată de hotelul Mandarin Oriental, îi povesteam lui Josh 
cum mi-am sacrificat toate principiile preţioase prefăcându- 
mă că sunt interesată de golf. 

— Nu te merită, a zis Josh, iar eu am râs și am spus că 
amândoi meritam ceva mai bun. Nu, a adăugat el cu — îmi dau 
seama, privind în urmă — un soi de intensitate. Vorbesc serios. 

Până să mă dezmeticesc, chiar s-a întâmplat. Nu m-a tras 
lângă el, pur și simplu. Ne-am privit o clipă fix în ochi, și am 
savurat momentul, am ridicat braţele. Apoi gura lui era lipită 
de-a mea și eu am fost atât de şocată, încât am lăsat să se 
întâmple asta. 

Mi-am revenit în fire destul de repede. Chestia asta nu avea 
cum să ne fie de vreun ajutor. Oricât de plăcută era senzaţia, 
oricât de flatată eram, fără îndoială, nu era corect. 

M-am îndepărtat cât de ușor am putut, în circumstanțele 
date. 

— Nu, am spus, cu răsuflarea un pic tăiată. N-ar trebui. 

— Chiar îmi place de tine, Paula, a zis și, trebuie să 
recunosc, am simţit o fluturare în stomac pentru că nimeni nu- 
mi mai vorbise așa de foarte multă vreme. 

Dar, pe bune? Chiar îi plăcea? 

— Nu e corect. Am fi la fel de răi ca ei. 

— Nicidecum. 

Mi-a dat părul la o parte de pe față și am simţit cum roșesc. 
Am încercat să mă stăpânesc. 


— Josh, tu încerci să-ți salvezi căsnicia. Cum o să te ajute 
dacă mă săruți pe mine? 

S-a uitat în depărtare. A oftat. 

— Nu cred că mai vreau asta. Nu cred că mai poată fi 
salvată. Nu-mi mai pasă ce face. Aș spune că s-a terminat. 

Asta era o noutate. Totuși mă simțeam jenată. 

— Chiar dacă e adevărat, e prea devreme. Ar fi o relație de 
consolare. 

A zâmbit. E mare păcat că el și Saskia n-au avut copii, căci 
ar fi fost înzestrați cu niște zâmbete criminale. 

— Ar fi chiar atât de rău? 

— Ar fi încurcat. Trebuie să ne concentrăm la ce e 
important. Să-i facem să se despartă... stai așa, de ce-ţi mai 
pasă dacă se mai despart sau nu acum? 

— Pentru că-ți pasă ţie. Și pentru că nu vreau ca ea să aibă 
parte de un final fericit. M-am molipsit de dorința ta de 
răzbunare. 

A ridicat din sprâncene și a dat din ele ca să știu că glumea. 

— OK, bine, hai să lucrăm la asta și să vedem ce se 
întâmplă. 

— Eşti sigură că nu te mai pot săruta o dată? 

Și-a trecut degetele peste fața mea, atât de ușor încât am 
simțit mângâierea și în cu totul alte părți ale trupului. Ce se 
întâmpla? Nu mă gândisem niciodată la Josh în felul acesta, 
dar trupul meu părea să creadă că poate ar fi trebuit s-o fac. 

Mi-a fost greu să răspund, dar am zis că sunt sigură. De 
fapt, nu, n-am zis asta deloc. De fapt, am zis: „OK. Doar o 
dată, bine? Ca să-mi amintesc senzația”. 

Așa că m-a sărutat, iar eu m-am adâncit în senzaţie și am 
savurat-o. Pentru o clipă foarte scurtă am uitat de tot: de 
Robert, de Saskia, de faptul că un grup de adolescenţi își 
băteau joc de noi, trecând pe-acolo. 

— Eşti minunată, știi bine asta, a zis el când s-a desprins 
din nou, iar eu, cu manierele unei puștoaice de treisprezece 
ani, am pufnit în râs și am spus: 

— Încetează. 

— Pot să aştept, a spus. Sau nu, dacă tu nu vrei... Îmi place 


la nebunie faptul că nu vrei să faci nimic pe la spatele lor. 

După ce zis asta, m-a tras spre el și m-a sărutat pe frunte. 
Eram atât de confuză, în același timp flatată, entuziasmată, 
excitată și îngrozită, că nu știam ce să fac, așa că m-am întors 
şi am plecat. 

După asta, între noi am simţit o stinghereală care nu mai 
fusese acolo înainte. Ne-am continuat drumul - amândoi 
gândindu-ne, în mod evident, că e mai bine să mergem mai 
departe — dar conversaţia noastră a părut forțată. Am început 
să-mi fac griji că-l voi pierde ca aliat. Că-i voi răni orgoliul 
într-un moment când era deja rănit. Când am ajuns la 
Bayswater Road m-a anunţat că trebuie să se-ntoarcă la 
serviciu. Filmările reîncepuseră luni și întregul platou era un 
haos. 

— Nu-ţi face griji, a spus el când ne-am luat la revedere, cu 
un cuplu respectabil la câțiva paşi în urma noastră. Nu va fi 
întotdeauna la fel de penibil. Trebuie să mă duc și să-mi ling 
rănile puţin. 

— A fost drăguţ, am zis. Nu-i vorba că n-ar fi fost drăguţ. 

— Doamne fereşte să fie asta prezentarea oficială. 

A râs, iar eu am simţit cum mă mai relaxez un pic. 

— Măcar a fost drăguţ și irezistibil? 

Deci uitaţi care e problema. Oricât aș încerca, nu pot trece 
cu vederea ce s-a întâmplat. N-am nicio îndoială că Josh voia 
numai să se răzbune pe Saskia sau să simtă că a preluat 
controlul asupra situaţiei sau ceva de genul ăsta. Poate că la 
momentul respectiv chiar a crezut că-i place de mine, nu știu. 
Și acum orgoliul său e puţin rănit, dar o să-i treacă. 

Problema, de fapt, e cu mine. Îmi tot repet momentul în 
minte. Nu m-am gândit niciodată c-o să-l găsesc atrăgător pe 
Josh — evident, arată bine, dar eu nu am căzut niciodată în 
fund după înfățișare; nu și fără alte detalii care s-o susțină — 
dar brusc îmi dau seama că asta s-a întâmplat. Sunt atât de 
tristă, încât, imediat după ce cineva se arată un strop interesat 
de mine, mă-ndrăgostesc fulgerător? DA! vă aud pe toți 
strigând. În mod clar. 

Mă pot consola cel puţin cu gândul că am făcut ceea ce 


trebuia. Nu numai pentru că vreau să-i fiu superioară lui 
Robert din punct de vedere moral și e greu să faci asta dacă te 
prostești cu altcineva. „Tu ai făcut-o primul” nu prea merge 
aici. Mai degrabă e vorba că nu vreau să mă expun și mai 
multor dureri de inimă. Nu vreau să mă-ndrăgostesc de 
cineva, doar ca să văd cum respectivul se suceşte și spune că a 
fost o mare greșeală și că trebuie să ne vedem fiecare de 
drumul lui. 

Nu cred c-o să mă-ndrăgostesc de Josh. Dar înțelegeţi voi ce 
vreau să spun. 

Şi acum mi se pare prea stânjenitor să-i scriu vreun mesaj. 
Să nu creadă cumva că-l plac. V-am spus că am treisprezece 
ani? Chiar atât am, judecând după maturitatea emoţională de 
care dau dovadă. În mod interesant, mi-am dat seama că mai 
există bărbați arătoși care ar putea fi interesați de mine și asta 
mă făcea să-l suport mai ușor pe Robert. Ca și cum mă făcea 
să-l urăsc mai puţin. Să-mi pese mai puțin. 

Vineri am primit un mesaj de la Saskia, în care mă-ntreba 
dacă vreau să ne întâlnim sâmbătă, la ora obișnuită. 

Sau tu și Robert încă sunteţi în vacanța la domiciliu? m-a 
întrebat ea acuzator. 

În mod evident, era disperată să audă ce era mai rău. M-am 
decis s-o las să transpire și i-am trimis un mesaj scurt. 

Nu pot sâmb. R vrea ca noi 2 să ne petrecem ultimele 2 zile 
împreună! Săptămâna viitoare? 

Am încercat să-mi imaginez mutra ei când a citit mesajul. 
Mi-am închipuit agonia prin care trecea gândindu-se că ne-am 
distrat atât de bine, încât Robert n-ar suporta să stea departe 
de mine nici măcar o clipă. 

S-ar putea să vin la fizioterapie luni sau marţi, a scris ea. Bem 
cafeaua pe-acolo? 

Am decis să nu subliniez faptul că e ciudat că nu știe în ce 
zi are programarea, având în vedere faptul că era atât de greu 
să faci rost de aşa ceva. Și că era greu de crezut că va găsi o 
oră disponibilă pentru a se potrivi cu intervalul în care sunt 


liberă. Ştiam că minte și știam că și eu mint; nu trebuia să mai 
subliniem asta. Luni e ziua cu Chas, așa că sunt de acord să 
ne-ntâlnim la cafeaua obișnuită în Highgate marţi, pe la 
14:45. 

Mă hotărăsc că e momentul să accelerez un pic lucrurile și 
uite-așa, sâmbătă dimineață (încă la „masaj”. Aţi fi crezut că 
m-am relaxat suficient până acum), mă întâlnesc cu Myra pe 
Oxford Street și facem ceva ce n-am mai făcut de șapte ani, pe 
puțin. Ne cumpărăm haine frumoase. De fapt, la drept 
vorbind, nu e chiar adevărat. Am mai cumpărat ținute drăguţe 
uneori, dar în general am optat pentru hainele largi, fără 
formă. Mă băgăm într-un cort și ziceam că m-am îmbrăcat. 
Azi silueta mea de 80 şi ceva de kilograme caută niște haine 
care i se potrivesc. Care o pun în valoare. Chas ar fi mândru 
de mine. 

— Ce mama naibii, face Myra când probez prima ţinută, la 
H & M. Ai făcut talie. De unde dracului a venit chestia asta? 

— De la Chas, îi zic, iar ea îmi zâmbește lasciv. 

Myra îl adoră pe Chas. A intrat într-o zi la cafenea (din 
întâmplare, nu-i spusesem că lucrez acolo) și practic ea a- 
nceput să saliveze când i l-am prezentat. Îi place aspectul lui 
musculos. De atunci, ridică enervant din sprâncene de câte ori 
pomenesc numele lui Chas, de parcă suntem într-un grup 
conspirativ de fane. Nu mă crede în ruptul capului că mie nu- 
mi place de el, așa c-o las pur și simplu să creadă ce vrea. 

— Nici aripioarele nu-ți mai flutură ca odinioară. 

— Doamne, Myra, știi cum să complimentezi o fată. 

— Ce? ziceam şi eu. Ca ale mele. Uită-te. 

Ridică un braţ și și-l mișcă în sus și-n jos. Fac și eu la fel. 
Creăm o briză atât de puternică, încât fata de lângă mine se 
mută mai încolo. 

— Și ale mele, uite. 

— Da, dar numai când le mişti tu. Ale mele fac așa tot 
timpul, de parcă ar fi de capul lor. 

— De-asta m-ai trimis la Chas, nu uita. A fost ideea ta. 

— Trădătoareo, spune ea cu afecțiune. 


Ca să fiu sinceră, sunt la fel de uluită ca ea când mă uit în 
oglindă. Trupul meu nu s-a schimbat mai mult decât cred eu 
că se observă, dar mă simt mai confortabil cu el. Nu vreau să-l 
mai ascund într-un tricou supradimensionat. 

Cumpăr o rochie drăguță de vară, cu model cadrilat, cu 
partea de sus mulată și fără mâneci (fără mâneci!) și fusta 
cloș, niște pantaloni capri și câteva bluze care chiar mi se 
potrivesc. La Topshop adaug un pulover cu mânecă scurtă și o 
chestie largă, dar care e mulată pe bust. 

Și, pentru prima oară în istorie, îmbrăcăminte specială 
pentru sala de sport. OK, o altă versiune a colanților, dar sunt 
colanți de sport. Nu colanții „m-am resemnat, du-mă afară și 
scurtează-mi suferința”. În plus „ţin transpiraţia la distanță”, 
orice ar însemna asta. Câştiguri pe toate planurile. 

Când ajung acasă, le ascund pe toate în garderoba Georgiei. 
N-am terminat deocamdată. 

Duminică îi spun lui Robert că mă duc să mă tund, iar el 
fuge la terenul de golf. Câteva ore mai târziu, ies de la salon 
cu jumătate de cap făcut șuviţe și bronzată cu spray-ul. Miros 
ca un câine care s-a bălăcit într-un iaz plin cu bălării și, în 
acest moment, arăt de parcă aș fi fost înmuiată în vopsea de 
lemn de mahon. Dar fata de la salon — care a văzut părți din 
mine în timp ce stăteam acolo într-un slip de hârtie, cu 
vopseaua curgând și încercând să ignor umilința, părți pe care 
nu le mai văzuse nimeni de ani întregi — îmi spune că totul va 
arăta mult mai natural când o să spăl spray-ul mai târziu. 

— Ai căzut în strachina cu sos? spune Robert când ajunge 
acasă. 

Sunt îmbrăcată în ţinuta mea obișnuită fără formă, cu noul 
şi strălucitorul meu păr legat la spate, dar nu pot ascunde 
faptul că am o altă culoare decât cu cea care am plecat de- 
acasă, azi-de-dimineaţă. 

— Ah, m-am hotărât să-mi fac un bronz cu spray-ul. Myra 
mă tot bate la cap. 

Nu e atât de interesat ca să mă chestioneze mai departe, iar 
asta îmi convine de minune. 


Marţi dimineață îmi usuc părul şi-mi pun rochia cadrilată. 
Trebuie s-o port cu pantalonii de trening, pentru că am de 
gând să merg pe jos, dar combinaţia arată chiar drăguţ. 

Robert tocmai se trezeşte când eu sunt pe punctul de a 
pleca de-acasă. Jur că rămâne mut când mă vede. 

— Arăţi bine, zice el, și ăsta e, poate, cel mai frumos 
compliment pe care mi l-a făcut de ani întregi. 

— Mulţumesc, zic eu lejer. 

Vreau să observe, dar nu vreau să creadă că i se pregătește 
ceva. 

— Scuze dacă cearşafurile arată ca naiba. Credeam c-o să se 
ia toată vopseaua la duș. 

— Le pot schimba eu. 

Nu mai spune nimic, dar îmi dau seama că mă privește în 
timp ce mă-nvârt prin bucătărie. 

Toată ziua, clienții obișnuiți mă admiră în toate felurile. Mă 
simt ca un ponei căruia-i admiră lumea crupa. Sau ca un 
avocado care așteaptă să fie declarat copt în galantar, la 
Tesco. Nu știu de ce, dar se pare că e acceptabil ca mușteriii 
noștri să-mi atingă părul și să mă prindă cu mâinile de 
grăsimea de pe braţe, chiar dacă redusă, scoțând exclamații 
felurite despre transformarea mea. E flatant, dar în același 
timp se-ncalcă niște granițe pe care, în mod normal, nu le-aș 
permite oamenilor să le încalce. 

Saskia e deja acolo când ajung la cafenea. Am mers pe jos 
tot drumul și n-am transpirat deloc. Aproape că n-o recunosc. 
Patru kilograme sunt doar patru kilograme, dar, din nefericire 
pentru Saskia, trei dintre ele par să i se fi lipit de față. 

— Bună! Arăți bine, spun eu, în vreme ce ea mă- 
mbrățișează. 

— Las-o baltă, zice ea, strâmbându-se. Tu însă chiar arăţi 
grozav. 

Mă măsoară de sus până jos. Mă-ntreb dacă transformarea 
mea pare la fel de radicală altora cum mi se pare mie a ei. Din 
felul în care nu-şi poate lua ochii de la mine, sunt sigură că 
aşa e. 


— Ce ţi-ai făcut? Arăţi incredibil. 

— A, ştii tu. Încerc să mă port așa cum trebuie... 

— Ah, funcţionează, în mod evident. Eu mă simt jalnic. 

Mai devreme, Josh mi-a trimis un mesaj în care-mi 
povestea că reacţia celorlalți actori și ai echipei de filmare la 
balonarea Saskiei fusese o veritabilă încântare. După spusele 
lui, se îngrășase 5 kilograme, apropo. Nu prea rău în doar 
patru săptămâni. Venise deja plângând la el și spunându-i că 
are senzaţia că toți se holbează la ea și o vorbesc pe la spate. 
Ceea ce, probabil, era adevărat. Se numește bucurie provocată 
de necazul altuia. Sau karma. Saskia și-a petrecut toți acești 
ani tratându-i pe toți ca naiba și acum ei îi savurează 
nefericirea evidentă. 

De-abia aștept să se difuzeze primul ep., îmi scrie el. Deja văd 
titlurile din ziare! 

Din păcate, primul episod al noii serii va fi difuzat de-abia 
peste câteva săptămâni, dar am simţit o senzație plăcută când 
m-am gândit ce reacţii va provoca. Un singur comentariu 
nasol pe Twitter despre felul în care arată o va arunca 
probabil în braţele disperării. Oamenii comentează pe 
marginea talentului ei actoricesc tot timpul acolo și ea de-abia 
reacționează, dar o singură remarcă în privinţa bărbiei ei 
duble poate declanșa un dezastru. 

Adevărul e că încă arată minunat. Și chiar Robert, cu 
obsesia lui pentru aspectul exterior, va fi de părerea asta. Dar 
am dat o lovitură serioasă încrederii ei în sine. Nu va mai fi 
aceeași persoană. 

— Gândește-te la premii, zic acum și râd, ca să-i arăt că 
glumesc. 

— Da, şi gândește-te la cum voi arăta când voi urca pe 
scenă să le primesc, haha! Am avut câteva săptămâni 
mizerabile, ca să fiu cinstită, spune ea şi observ că are 
cearcăne, ca și cum n-ar fi dormit. 

— Doar din cauza mâncatului? spun eu cu ipocrizie. 

E greu să nu zâmbesc când zic asta. Casc ochii larg. Sunt 
îngrijorată. 

— Ah, mâncatul și alte câteva lucruri. Nu vreau să te 


plictisesc. 

— Nu, spune-mi. Eu te bat mereu la cap cu problemele 
mele... 

— Nu, nu e mare scofală, serios. Am petrecut prea mult 
timp de una singură, cred. Ştii că asta te poate face s-o iei 
razna... 

De fapt, nu știu. 

— ...Mult mai important decât asta, spune-mi cum ţi-a 
mers — cum îi ziceai? — vacanţa la domiciliu. 

Hai că-ncepem. Faţa mi se luminează când îmi aduc 
aminte. 

— A fost fantastic. Chiar mai bine decât dac-am fi plecat 
undeva. 

Bat câmpii despre lucrurile pe care le-am făcut și locurile 
pe care le-am vizitat, de parcă chiar ar vrea să le audă. Nu 
vrea deloc. Știţi privirea aceea pe care o are un căţel când ai o 
minge în mână și așteaptă să i-o arunci? Acea privire. 

Când fac o pauză ca să răsuflu intră direct în subiect. 

— Cum v-aţi înțeles tu cu Robert, până la urmă? Asta-i 
întrebarea de un milion de dolari. 

Aruncă-i-o. Aruncă-i mingea aia nenorocită. 

Aș vrea să-i puteți vedea mutra. Sincer, v-ar pufni râsul și 
trebuie să fac eforturi ca să nu mă pufnească și pe mine. Aleg 
o mutră extaziată. 

— Minunat. De-a dreptul superb. Sincer, Saskia, e o cu totul 
altă persoană. Doar am... nu știu, ne-am înțeles cum ne 
înţelegeam pe vremuri. 

Prin contrast, pe faţa ei se citeşte „îmi vine să vomit”. 

— De ce crezi că s-a întâmplat asta? 

M-am gândit la asta, știind c-o să mă-ntrebe. 

— Nu ştiu. Mă-ntreb dacă nu cumva are legătură cu faptul 
că George va pleca în curând de acasă și că Robert vrea să ne 
reconectăm cumva, dar cred că, de fapt, e ceva mai profund. 
S-a întâmplat ceva care l-a făcut să se îndrăgostească din nou 
de mine... Știu că sună prostesc... 

Saskia se uită în jur ca și cum ar vrea să găsească găleata de 
vomitat. 


— Doamne. Nu. Sună ca un basm. A spus el ceva? 

— Doar că... Nu le pot spune pentru c-o să mă simt prost... 
dar, da, lucruri frumoase. Lucruri adorabile. 

Îşi pune o linguriţă de zahăr în ceai, ceva ce n-am mai 
văzut-o făcând până acum, și amestecă energic. Ceașca se 
zgâlțâie, atât e de violentă mișcarea. Oamenii de la celelalte 
mese se uită-n jur. 

O femeie rămâne cu gura căscată când își dă seama cine 
face tot acest zgomot. Își ia telefonul. Recunosc așteptarea 
fericită din felul în care oamenii se uită la Robert chiar înainte 
de a trece la atac. Într-o clipă, sare de pe locul ei și se- 
ndreaptă spre noi. Cu o șovăială nevrotică, pasiv-agresivă. 

— Tu ești! spune ea, foarte zgomotos. Nu eram sigură. O, 
Doamne, sunt o admiratoare fanatică. Știu că urăști asta 
probabil, când încerci să-ți bei cafeaua cu o prietenă, dar dacă 
fiica mea... 

Saskia îi taie macaroana. 

— Nu vezi că port o conversaţie privată? 

Practic ţipă şi toată lumea din local se răsucește. De când 
mă-ntâlnesc cu Saskia, n-am văzut-o niciodată purtându-se 
altfel decât cuviincios cu fanii. Odată mi-a spus că era 
pregătită să plătească prețul pierderii intimității, pentru că 
dacă n-ar fi fost admiratorii n-ar fi avut serviciu. Zâmbesc 
agitată la femeia care așteaptă, dar ea nu e deloc interesată de 
mine. 

— Wow. Nu e cazul să fii atât de nepoliticoasă, zice ea. 

Mă hotărăsc să intervin și s-o salvez pe Saskia de sine 
însăși. De data asta. Numai pentru că sunt îngrijorată că dacă 
intră în vreun conflict, cineva ar putea filma toată scena și ar 
putea-o posta pe YouTube, și n-am niciun chef ca Robert să ne 
vadă împreună. În plus, așa îmi va fi datoare. 

— Saskia tocmai a primit niște vești proaste, spun eu cu cea 
mai blândă voce posibilă. 

Îmi pun mâna peste a Saskiei, ca să-mi arăt solidaritatea. 

— Scuze. De-abia le-a primit, așa că... 

Femeii îi cade fața. 

— O, Doamne, e îngrozitor. Mie ar trebui să-mi pară rău, 


m-am băgat așa... 

— N-aveai de unde să știi. 

Îmi imaginez că se-ntreabă dacă ar fi totuși OK să solicite 
selfie-ul pentru care a venit. Nu m-ar surprinde. Din fericire, 
chiar atunci, o lacrimă i se rostogolește Saskiei pe obraz. 
Trebuie să fie reală, pentru că am auzit de la Robert că 
trebuiau să-i facă lacrimi false, cu glicerină, ca să poată 
plânge în serial. Robert însuși are un întreg repertoriu de 
plânsete de furie / regret / inimă zdrobită la care poate apela 
oricând i se cere. E foarte mândru de asta. 

— O să vă las în pace, spune femeia, bătând în retragere. 
Sper că totul va fi bine. 

Dau ușor din cap, de parc-aş vrea să spun: „E prea târziu 
deja”, doar ca să fiu sigură că pleacă. 

— Te simţi bine? o-ntreb pe Saskia, după ce suntem din 
nou singure. 

Ea dă din cap și-și şterge lacrimile. Îmi zâmbeşte apos. 

— Sunt bună, nu-i aşa? Ştiam eu c-o voi speria, spune ea 
neconvingător. 

— Ce face Josh? întreb eu din senin. 

Ea dă din mână a lehamite. 

— Eh, știi tu. 

Sunt surprinsă. De obicei, nu mai prididește să-mi spună cât 
de fericită e căsnicia ei. 

— E totul în regulă? 

— Da! Doamne, da, e-n regulă, zice ea, dându-și parcă 
dintr-odată seama că așa trebuie să prezinte situația, mai ales 
mie. Doar că e greu, știi, că nu petrecem deloc timpul 
împreună, asta e tot. Vreau s-o întreb în ce toane se scaldă 
Josh. Dacă a observat vreo schimbare la el. Dacă faptul că m-a 
sărutat și-a lăsat amprenta asupra lui. Evident, n-o fac. 

— Ce mama naibii... 

Robert s-a întors de la ședința cu Josh. Desigur, am vorbit 
deja cu Josh la telefon, așa că știu că lucrurile n-au mers bine. 
Sau au mers, depinde cu cine ţineţi. 

A fost pentru prima oară când am vorbit după întâmplarea 


din parc. Când mi-a dat mesaj să mă-ntrebe dacă pot vorbi era 
să-i spun că nu, pentru că mi-era teamă că va fi ciudat. Din 
fericire, adulta din mine a învins, pentru că, de fapt, Josh s-a 
comportat ca întotdeauna. Deschis, prietenos, fără încordare. 
A limpezit apele dintre noi fără să stăm față în faţă și să 
lămurim lucrurile. I-am adus la cunoștință ultimele informații 
de la întâlnirea mea cu Saskia. 

— E disperată, i-am spus eu, iar el a izbucnit în râs. 

Robert își trântește cheile pe masă. 

— Puteau la fel de bine să mă facă pedofil. 

— Nu e chiar așa, spun eu. Atunci chiar că n-ai mai fi putut 
ieși în public. 

Ne aflăm pe hol. Robert nici n-a intrat bine pe ușă și mi-a și 
dat veștile. Acum se plimbă nervos în sus şi-n jos prin 
bucătărie, iar eu mă țin după el. Desigur, nu m-am gândit prea 
bine cum să-i gestionez dispoziția proastă. 

— Hargreaves n-ar jefui pe nimeni, cu atât mai puţin pe 
bătrânei. 

— Când şi-au făcut vreodată scenariștii griji ce e posibil și 
ce nu? 

Pornesc cafetiera electrică și iau plicul de cafea. 

— A organizat acel eveniment de strângere de fonduri, mai 
ţii mine, când bătrânul domn Watkins era pe punctul să-și 
piardă casa. Și i-a plătit lui Mary Simmons mai mult decât 
merita pentru dantela ei veche, când i-a fost milă de ea că-i 
murise soțul. Am construit tot nenorocitul ăsta de personaj 
ştiind că are o inimă de aur. 

Aproape că izbucnesc în râs. Știu că Robert își ia rolul în 
serios, dar acum, pe bune. E exagerat să spui că Hargreaves e 
un personaj complex, bidimensional. Deși, ca să fiu sinceră, 
una dintre dimensiuni ar fi „inimă de aur”, iar cealaltă ar fi 
„personaj masculin”. 

Se trântește pe unul dintre scaunele de la bucătărie. Mă duc 
la el și-mi așez mâna pe umărul lui, plină de empatie. 

— E așa de rău? S-ar putea să fie o poveste bună. Tu mereu 
spui că scenariile sunt slabe. 

— Ştii bine care e publicul meu principal. Bătrânelele mă 


adoră. Și acum o să fiu personajul negativ. Or să-mi ceară 
capul. Or să facă o petiție ca să-l trimită pe Hargreaves la 
închisoare și mă vor scoate din serial înainte să mă 
dezmeticesc. 

— Nu fi naiv. 

— Ar trebui să mă plâng la șefii cei mari. Să le spun că Josh 
Carpenter habar n-are ce face. Distruge tot serialul. 

— A fost decizia lui, vrei să spui? 

— A lui și a scenariștilor. Sincer, n-ar fi în stare nici măcar 
să organizeze o pişare la berărie. 

Mă așez lângă el, eu, vocea raţiunii. 

— Poate ar fi mai bine să nu faci valuri. Vezi cum merg 
lucrurile o perioadă. 

— Ăsta e finalul personajului meu, o să ating fundul 
prăpastiei. Într-un fel sau altul, la anul or să mă dea afară. 

— Ei bine, dacă te dau afară, asta e. leși în stil mare, așa 
cred eu. 

El bate cu pumnul în masă. 

— Şi apoi? 

— Ai știut dintotdeauna că nu va dura la nesfârșit. În 
actorie nu ai siguranţa zilei de mâine. 

Se scarpină-n barbă de parc-ar avea purici. 

— Distrug serialul. I-au dat Saskiei un rol nenorocit. În care 
trebuie să se plimbe încoace și-ncolo arătând ca o balenă 
eşuată pentru că nu poate avea copii sau ceva de genul ăsta. 
Ce fel de rol e ăsta? Au pus-o la îngrășat încă din vacanţă. 
Desigur, n-ar trebui să spun nimic, deci... 

— Ce? spun eu lejer. Ca să nu dau fuga și să-i sun pe cei de 
la revista OK!? 

— Ştii ce vreau să spun. 

— Doamne, fac pariu că detestă chestia asta. Am senzația 
că e una dintre persoanele obsedate de felul în care arată. Cât 
te poți îngrășa într-o lună? Poate nici n-o s-o mai recunosc 
când o s-o revăd. 

El scoate un mormăit, care poate însemna orice. 

— Imaginează-ţi discuţia dintre ea și Josh când a trebuit s-o 
convingă că trebuie să facă asta. 


Izbucnesc în râs. 

— Cred că e un om foarte curajos. 

— E un idiot nenorocit, scuipă Robert, iar eu îmi amintesc 
că trebuie să-i arăt susținerea mea. 

— Cu siguranță așa pare a fi. Nu-ţi face griji totuşi, probabil 
îl vor da afară pe el. 

Mai târziu, îi scriu lui Josh. 

Deci totul a mers ca pe roate. 

Îmi răspunde repede. 

Clasic. Mi-ar fi plăcut să fii și tu acolo. 

Și mie, îi scriu. 

Și, pentru o fracțiune de secundă, mă trezesc că-mi doresc 
să fi trăit acest triumf față-n față cu Josh. Imaginea ochilor lui 
căprui și intenși își face loc în mintea mea. N-am idee cum și 
de unde. 


15. 


Saskia și cu mine stăm la soare. Sau, cel puţin, la căldură. 
Soarele își face apariția doar ocazional. Atmosfera a devenit 
încărcată și capricioasă. Oamenii se plimbă de colo-colo 
transpiraţi, de parcă tocmai ar fi ieșit din duș. Totuși se simte 
o briză ușoară venind dinspre fluviu și profităm de ea cât 
putem. 

M-a sunat când eram la muncă, de dimineaţă. A avut o zi 
liberă, mi-a zis (Robert filma la greu toată ziua. O secvență 
din scenele de la grajdurile fermierului Giles, cu toate 
animalele la pășunat, economisindu-se astfel banii de 
producţie. Urmau să adauge mugetele și behăielile mai târziu, 
la montaj) și se plictisea. Aveam chef să ne-ntâlnim? 

Așa că am mers pe jos până-n Richmond ca să mă văd cu ea 
la una dintre cafenelele de lângă pod. Asta-i faza cu Saskia. 
Are un fel de putere Jedi care te face să fii de acord să-ţi 
petreci ore întregi bătând Londra în lung și-n lat ca să ajungi 
într-un loc aflat la două minute de casa ei, chiar dacă ea e 
aceea care propune întâlnirea pe nepusă masă. Reușește să fie 
mereu în prim-plan. 

Are ceva pe suflet, îmi dau seama. Am comandat ceva de 
băut - Cola Zero pentru mine, varianta plină de zahăr pentru 
ea — și acum așteptăm comanda, stând tăcute, privind rațele și 
bărcuţele. Saskia tăcută e și așa o ciudățenie destul de mare. 
Dar mai are ceva bizar. Ceva, dar nu știu exact ce anume. 

— Deci, cum merg lucrurile? spun eu, negăsind ceva mai 
interesant de zis. 

— Ah... știi tu... bine. Încă mă-ndop pentru Anglia și așa 
mai departe. 

— Josh e OK? 

— Dap. 

Se-ntoarce și se uită la fluviu. Suspansul mă omoară. Sunt 
pe punctul de a o atrage din nou în discuţie, dar chiar atunci 


mă privește fix, cu o mutră îngrijorată. 

— Paula, pot să?... Am ceva să-ți spun. 

Simt cum inima mi-o ia la galop. O să-mi mărturisească 
faptul că se culcă cu soțul meu? 

— OK... 

— E vorba despre Robert. El... O, Doamne, te rog, iartă-mă 
pentru că-ți spun asta... 

Spune-mi odată și gata, îmi vine să ţip. Știu oricum. 

— Ce anume? Continuă. 

— El... are o aventură. 

Aștept să adauge „cu mine”, dar ea nu face asta. Stă acolo 
pur și simplu și se uită la mine, plină de îngrijorare. 

— Nu-nţeleg. 

— Îmi pare rău că eu sunt cea care îți dă vestea asta, dar 
am ajuns să te plac foarte mult și nu m-aș putea suporta dacă 
nu ţi-aș spune... 

Alarmele încep să-mi sune în cap. Mintea mi se învârte, 
încercând să priceapă ce spune Saskia acolo. 

— Cu cine? 

Acu-i acu. Acum o să mi se confeseze că e vorba de ea. Își 
pregătește doar intrarea. Inspiră lent. 

— Cu Samantha. 

Mă uit la ea, dezorientată. 

— Samantha, repetă ea. Fata care-o joacă pe Marilyn. 


16. 


Rămân uluită în tăcere, cu gura căscată. Oare cum am 
putut înțelege toată faza atât de greșit? 

— Samantha? 

Saskia dă din cap. 

— A trecut deja... ştiu de ceva vreme. 

Mă gândesc la felul în care mă chestiona mereu despre cum 
îmi merge cu Robert. Oare ca să-şi dea seama dacă știu sau 
nu? Ca să decidă dac-ar trebui să-mi spună sau nu? 

— Cum ai aflat? 

Se uită oriunde, dar nu la mine. 

— Am intrat peste ei o dată. 

Mă aud cum icnesc. 

— M-am dus în cabina ei să împrumut ceva, nu mai ţin 
minte ce. Încuietoarea e stricată, deci la ea e întotdeauna 
descuiat — încă de pe vremea actorului ăla care-l juca pe Ryan, 
ţi-l mai amintești? În fine, el obişnuia să stea acolo și odată s-a 
încuiat pe dinăuntru şi nu mai ieșea. Au trebuit să spargă ușa. 
Se pare c-a avut o criză din cauza steroizilor. Nu-ţi cresc 
mușchi din ăia așa din senin... 

Aștept, dorindu-mi să se întoarcă la poveste. Cred că-mi 
observă nerăbdarea pentru că închide subiectul despre Ryan și 
pasiunea lui pentru steroizi. 

— În fine, erau pe canapea. Cred că erau la început, pentru 
că-și asumau un astfel de risc. Presupun că majoritatea 
oamenilor ar fi bătut la ușă, dar mie nu mi-a trecut prin cap. 

— Chiar se... 

— Cam așa ceva. Dar am ieşit cu spatele și nu m-au văzut. 
Dar câteva săptămâni mai târziu el era de-a dreptul enervant 
la o petrecere — ştii cât de îngâmfat poate deveni? Așa că i-am 
spus că i-am văzut, doar ca să-l dezumflu. La început a negat, 
dar apoi a băut câteva pahare și, în cele din urmă, a 
recunoscut că e adevărat. Cred c-a regretat asta imediat, 


pentru că m-a implorat să nu mai spun nimănui. Și, desigur, n- 
am spus. Dar apoi tu și cu mine ne-am împrietenit... 

— Ştiai când ne-am întâlnit prima oară? 

Ea dă din cap. 

— Ştiam. Îmi pare rău. Voiam să-ţi spun ceva - am fost 
înșelată în prima căsnicie și știu cât e de groaznic să afli că 
erai complet indusă în eroare — dar nu credeam că e treaba 
mea. În plus, îi promisesem lui Robert. Dar apoi ai început să 
spui cât de bine mergeau lucrurile între voi și cum părea că s- 
a schimbat și a-nceput să mă roadă. Pentru că aventura lor 
continuă. 

Asta nu explică mesajul, totuși. Încerc să-mi amintesc ce 
scria în el. De parcă mi-ar citi gândurile, Saskia spune: 

— Chiar l-am acoperit o dată. Când l-ai sunat. Mai ţii 
minte? Își lăsase telefonul în camera verde și când ţi-am văzut 
numele am răspuns fiindcă mi-a fost teamă că altcineva s-ar fi 
dus să-l caute în cabina lui. Știam că sunt acolo împreună. 

Acum îmi amintesc tot. 

Doamne! Era gata să fim prinși aseară! MULT PREA riscant! 
Sper că Paula a crezut-o!!! Nu m-am simţit prea bine să 
trebuiască s-o mint în faţă! Te iubesc xxx 

E posibil. Partea cu „Te iubesc” e puţin exagerată, dar 
Saskia e genul de persoană care își revarsă afecțiunea asupra 
tuturor chelnerițelor pe care le cunoaște de cinci secunde. 
Pentru ea nu-nseamnă nimic. 

Nu are sens pentru mine cum de Robert are totuși încredere 
în ea. Îmi spune mereu că nu se împacă bine. Poate că a fost o 
strategie. 

— De ce i-ar fi spus ţie? N-are nicio logică. 

Ea ridică din umeri. 

— Cred că — și iartă-mă dacă sună grosolan -— cred că voia 
să demonstreze că încă poate seduce o femeie ca ea. Adică, ai 
văzut-o pe Samantha - mai tânără, înţelegi tu. Frumoasă. Cred 
că se dădea mare. Era destul de beat. 

— Rahat, spun, iar Saskia crede că sunt supărată că tocmai 
am aflat că soțul meu se vede cu altcineva, așa că-mi pune 
mâna peste a mea. 


— Meriţi ceva mult mai bun, spune ea. 

Nu pot să-i mărturisesc motivul pentru care sunt cu 
adevărat supărată, și anume că tocmai i-am sărutat soțul. 

Soţul care nu s-ar fi gândit niciodată să mă sărute dacă nu 
l-aș fi convins că soția lui are o aventură. 

Nici nu mă pot uita la ea. Inventez o scuză ca să pot pleca 
acasă. Trebuie să procesez ce se-ntâmplă. 

— Te rog doar, spune ea când ne luăm la revedere, să nu-i 
dai de înţeles că știi de la mine. Mi-ar face viaţa un iad la 
muncă. 

— Sigur că nu, zic eu. Nu mă duc valvârtej acasă ca să-l 
pun la zid. Nu până nu găsesc o cale plauzibilă în care aș fi 
putut afla. Nu te-aş amesteca niciodată în povestea asta. 

— Îmi pare rău, Paula, spune ea, pentru a suta oară. M-am 
tot întrebat dacă trebuie sau nu să-ți spun. 

— Ai procedat corect. Nu-ţi mai face griji. E mult mai bine 
să ştiu. 

Mă îmbrățișează și o îmbrăţișez și eu, simțindu-mă cea mai 
rea persoană din lume. 

Tot drumul către casă sucesc ideea pe toate părțile. Eram 
atât de convinsă că aveam dreptate în privinţa lui Robert și a 
Saskiei, încât am interpretat dovada ca să-mi convină mie? 
Încerc să privesc situaţia rațional. 

Dacă nu încerca să studieze statusul căsniciei noastre, de ce 
s-a întâlnit cu mine de la bun început și de ce se întâlnește cu 
mine în continuare? 

Poate chiar mă place? Poate îi e greu să-şi facă prieteni noi 
pentru că e cine e, așa că a profitat de ocazie? 

Dacă nu aveau o aventură, de ce i-ar fi răspuns Robert la 
mesaj spunându-i să nu-i mai scrie? 

Pentru că-i era teamă să nu spună ceva despre Samantha, 
iar eu să văd? Pentru că-i era frică de faptul că Saskia se va da 
de gol din greșeală? Pentru că n-o poate suferi și era o cale 
simplă de-a scăpa de ea? 

Dacă nu se-ntâlneau, de ce lipseau la aceleași ore? De ce 


toanele lor păreau că se oglindesc? 

Coincidenţă. Doar la asta mă pot gândi. La asta și la faptul 
că fusesem atât de dornică să văd nişte semne care puteau 
însemna probabil orice, doar ca să-mi susțină mie teoria. 

Când privesc problema așa, nu mai am nimic concret. 
Nimic care s-o incrimineze. Nimic care să justifice faptul că 
am dat fuga la soțul ei și l-am anunţat că-l înșală. Nimic care 
să justifice faptul că l-am făcut să creadă că mariajul lui s-a 
sfârșit. 

Și, desigur, dintr-odată e evident că există mai multe femei 
în viaţa lui Robert al căror nume începe cu litera S. 

Rahat. Până ajung acasă mă conving că sunt cea mai oribilă 
persoană care a trăit vreodată pe fața pământului. Când dau 
cu ochii de Robert aproape că-ncep să-mi cer scuze că m-am 
îndoit de el, până-mi aduc aminte că e la fel de vinovat ca și 
înainte. Numai Saskiei ar trebui să-i cer scuze. 

Saskiei și lui Josh. 

Nici nu mă pot gândi ce-o să-i spun lui Josh. O să mă 
urască, pe bună dreptate. Nu numai că am plantat sămânța 
îndoielii în căsnicia lui, dar l-am și încurajat să facă nişte 
lucruri care-i pot periclita cariera. Mă gândesc cât ne-am 
distrat când ne-a venit ideea cu îngrășatul Saskiei și mi se face 
rău. Karma pare să mă lovească pentru că sunt nesuferită, 
meschină și afurisită, toate lucrurile pe care eu le urăsc. Oricât 
de înspăimântător ar fi acest gând, trebuie să pun capăt 
acestei povești cât de curând. 

Robert bate câmpii despre serial, dar eu nu-l ascult decât pe 
jumătate. Mă-ntreb dacă e prea târziu ca personajul Saskiei să 
poată face dintr-odată copii. Greutatea pusă pe ea ar putea fi 
explicată printr-o sarcină. Ar putea să-i îndese o căptușeală ca 
să-i sporească proporţiile, iar adevărata Saskia ar putea pierde 
kilogramele care-o fac atât de nefericită. Pot să-i sugerez asta 
lui Josh, după ce-o să treacă peste ce am să-i mărturisesc. Dac- 
o să treacă vreodată. 

Robert spune ceva ce mă readuce la realitate. 

— Ce ai zis? Scuze, mă gândeam la altceva. 


— Spuneam c-am primit tranșa următoare de scenarii. 
Acum l-au pus pe Hargreaves să aibă o aventură cu Marilyn! 
Adică, nu că asta ar fi imposibil, dar el i-a fost întotdeauna 
devotat lui Melody. Parcă nu mai știe nimeni cine e 
Hargreaves. 

Ah, la naiba, de asta uitasem. Planul nostru era s-o scoatem 
din minți pe Saskia. Nu mai cred nicio secundă că Robert e cu 
adevărat deranjat de noul scenariul. Îmi imaginez că totul îi 
merge ca pe roate. 

— Câţi ani are, vreo 22? 

Nu mă pot abține. Chiar dacă trebuie să repar harababura 
pe care am provocat-o, nu-l pot lăsa să scape atât de ușor. 

— Poftim? 

— Cum o cheamă? Pe actrița care-o joacă pe Marilyn. Nu e 
tinerică de tot? 

— Samantha? Habar n-am. De ce? 

— Pentru că ai spus că se poate întâmpla. Ea și Hargreaves. 
Iar mie mi se pare destul de improbabil, asta e tot. Nu e ca și 
când el ar fi putred de bogat sau ceva de genul ăsta. Adică el 
are patruzeci și ceva de ani, iar ea are douăzeci şi doi... 

— Are patruzeci şi unu de ani, mă corectează el și, pentru 
prima oară în după-amiaza asta, aproape că izbucnesc în râs. 

— Cum zici tu. E prea bătrân pentru ea. E vulgar. 

— Nu e vulgar. Multe femei tinere cred că bărbaţii mai în 
vârstă sunt atrăgători. Dar e ceva ce Hargreaves n-ar face nici 
în ruptul capului. 

— Crede-mă, e vulgar. O să pară un bătrân pervers. 

— Mă rog, asta nu mă face să mă simt mai bine, 
mulțumesc. 

— Eram de acord cu tine, nimic altceva. E o idee oribilă. 
Dacă bătrânelele nu te vor urî pentru că devii escroc, or să te 
urască pentru că te ţii după o femeie atât de tânără că-ți putea 
fi fiică. 

— EL, nu eu. 

— Desigur, asta voiam să spun. Dar știm că ele nu vor 
vedea lucrurile așa. 

— Pentru numele lui Dumnezeu, Paula. Deja îmi fac 


suficiente griji în privinţa asta. Nu mă ajuţi deloc. 

Îmi dau seama, în adâncul sufletului, că, deşi e îngrijorat de 
reacția pe care noua poveste o va stârni în rândul publicului, e 
mândru de aventura cu Marilyn. Lumea va vedea că Robert 
Westmore alias Hargreaves e în continuare destul de 
atrăgător, încât o femeie superbă și tânără să-l poată 
considera irezistibil. Și, din păcate, se pare că asta s-a 
întâmplat și în realitate. Deși sunt sigură că la mijloc stă faptul 
că, probabil, aceasta este prima slujbă a Samanthei, iar Robert 
e o figură bine-cunoscută de ani întregi. E un pește mare într- 
un iaz banal, obișnuit, de mărime medie, iar ei asta i se pare 
probabil ceva impresionant. 

— De ce nu discuţi cu Josh dacă te deranjează? spun, știind 
care va fi răspunsul. 

Robert pufnește. 

— Ce rost ar avea? 

Ridic din umeri. 

— Măcar ştii c-ai încercat, presupun. 

Mai târziu, în aceeași seară, ca să-ncerc să-mi iau gândurile 
de la Josh, o caut pe Google pe Samantha. Știu că va trebui să 
dau dovadă de maturitate și să-i spun tot adevărul cât de 
curând. Mă tot gândesc la el și la Saskia, acasă, ea 
neînțelegând de ce el s-a schimbat. De ce căsnicia lor fericită, 
aproape perfectă, pare să fi luat o întorsătură negativă. Am 
încercat să mă conving că nu e ceva ce pot îndrepta la telefon, 
așa că i-am trimis un mesaj în care i-am scris că trebuie să ne 
întâlnim urgent. Mi-a răspuns peste câteva minute: 

Desigur. Când? X 

Încerc să nu mă gândesc la ce crede el că vreau. Să repetăm 
momentul. Crede poate că m-am răzgândit și o să mă arunc cu 
capul înainte într-o relație cu el? Crede că voi renunța la 
ascendentul moral? 

Plănuim să ne vedem mâine. Trebuie s-o forțez. El pretinde 
că are programul aglomerat (lucru de care nu mă-ndoiesc 
nicio clipă), iar eu îi răspund că mă pot întâlni cu el oriunde 
(numai la studio nu, desigur) la orice oră (scuze, Myra). 


Primesc câteva mesaje pline de îngrijorare — Totul e OK?? sau 
ceva de genul ăsta. Încerc să-l asigur că totul e în regulă, fără 
să intru în detalii. Pentru că, de bună seamă, nimic nu e în 
regulă. 

Ca să-mi iau mintea de la astea, mă hotărăsc să ies la o 
alergare. O alergare adevărată, nu una camuflată într-o goană 
după autobuz. Când îi anunț intenţiile mele lui Robert, 
îmbrăcată în noile mele haine mulate de sport, care absorb 
transpiraţia, observ cum mă măsoară din cap până-n picioare. 
Uitasem că nu m-a mai văzut niciodată așa. Aştept să-mi 
spună sarcastic: „Cine? Tu?” 

— Ai slăbit şi mai mult? zice el, fără niciun strop de 
sarcasm. 

N-are niciun sens să neg. 

— Cred că da. M-am străduit. 

— Chiar ai slăbit. Faci sport? 

Nu știu de ce, dar mi se pare stânjenitor să recunosc asta. 

— Oarecum. 

— Ptiu, drace! Ce anume? Alergi? 

— Mai mult merg pe jos. Greutăţi. Mă duc la o sală... 

— Ha! Ce ţi-a venit? 

Simt cum mă-nroşesc la față. 

— Mă gândeam să-mi reintru în formă, atâta tot. 

Sare în picioare. 

— Vin şi eu cu tine. N-am mai alergat de secole întregi. 

Știu că asta e de bine, că vrea să facem ceva împreună -— se 
spune că un cuplu care face sport împreună rămâne împreună, 
lucru pe care eu nu mi-l mai doresc, dar vreau să și-l dorească 
el, dacă-nţelegeţi ce vreau să spun — dar e ultima chestie de 
care am nevoie. Am nevoie de un pic de spaţiu să-mi 
limpezesc mintea și să mă gândesc cum o să-i explic totul lui 
Josh. 

— Nu prea alerg. Mai mult merg, uneori mai repede. O să 
te enervezi. 

— Te las în urmă, dacă e, și ne întâlnim acasă. Stai să mă 
schimb. 

Nu-l prea pot refuza. Îmi spun că trebuie să profit la 


maximum de ocazie, s-o folosesc ca exercițiu de consolidare a 
relației. Faptul că Robert nu mă-nșală cu cine credeam eu nu 
schimbă nimic. Trebuie să mă concentrez în continuare și să-l 
conving că tot pe mine mă iubește. Și acesta e un progres, n- 
are sens să neg. Un progres enorm. 

— Bine. Dar să nu te superi dacă o să clachez. 

Pentru prima oară în viaţa mea, încep să alerg chiar din 
faţa ușii și nu mă opresc până când nu ajung acasă din nou. În 
parte pentru că vreau să se termine mai repede, dar mai ales 
pentru că e o senzație plăcută. Mi se pare că am trupul 
puternic. E imposibil să te afunzi în gânduri negative când faci 
ceva atât de provocator din punct de vedere fizic, în ciuda 
faptului că Robert gâfâie lângă mine, uit tot ce se-ntâmplă și 
mă concentrez doar la alergare. După o vreme observ că 
Robert se chinuie să țină pasul cu mine. Încetinesc şi-l las să 
mă prindă din urmă. 

— Ce-ai făcut cu soția mea? spune el și se oprește să-și 
tragă sufletul. 

Izbucnesc în râs, în ciuda tuturor celor petrecute. 

— Haide. Fără oprire. 

Tocmai am ieșit din duș și stau în dormitor, cu laptopul în 
braţe. Euforia provocată de efortul fizic a dispărut și am 
revenit violent cu picioarele pe pământ. 

Căutarea „Samantha Smith” aduce un număr enorm de 
rezultate, dar mă duc direct la Wikipedia. E o postare scurtă, 
nu a fost în atenția publică de foarte mult timp. După câte se 
pare, Samantha e o bătrânică de 23 de ani, născută în Kent. 
Nu se menționează niciun partener de viață, nici de acum, nici 
din trecut. Fermierul Giles este primul ei serial profesionist. 

Mă uit la câteva fotografii doar ca să treacă vremea mai 
repede. Una dintre ele este o poză din serial, de anul trecut. 
Robert şi Samantha stau unul lângă altul. Ea pare proaspătă la 
față şi hotărâtă, noua senzaţie sexy. El pare un unchi 
protector, genial în rolul său. E imposibil să mi-i imaginez 
trăgându-și-o, fie în serial, fie în realitate. Saskia se află de 
cealaltă parte a Samanthei, îmbrăcată într-unul dintre 


costumele de călărie caracteristice lui Melody. Vinovăţia mă 
copleșește atât de mult, încât de-abia mai pot respira. Încât 
închid laptopul. Trebuie să găsesc o cale prin care să-ndrept 
lucrurile. 

— Ce porcărie nenorocită. 

A trebuit să-i spun Myrei povestea despre Samantha-nu- 
Saskia pentru că am auzit-o zicându-i unui client că are ea 
informaţii că Saskia Sherbourne e un pic târfă și nici nu se 
pricepe bine la asta. 

— Ce mama naibii, face ea când află toată tărășenia. M-am 
strofocat să anunţ pe toată lumea ce scorpie e. 

— Ei bine, nu e. Va trebui să le transmiți numai lucruri 
bune despre ea. 

— Nu-mi stă-n fire, spune Myra. Și ești sigură despre 
Samantha asta? N-am chef să-mi pierd preţiosul timp bârfind- 
o în stânga și-n dreapta, doar ca să aflu că, de fapt, e sora mai 
sfântă a Maicii Tereza. 

— Saskia a intrat peste ei. 

Myra face mutra unui copilaș care și-a dat seama că a fost 
păcălit să mănânce varză de Bruxelles. 

— Nașpa. Pare că nu era atât de rău când credeam că e 
vorba de Saskia. Măcar era mai potrivită ca vârstă. 

Slavă Cerului că n-am avut încredere în Myra sau în oricine 
altcineva ca să-i povestesc despre sentimentele pe care le am 
față de Josh. Nu cred c-aș suporta să fiu etichetată ca 
distrugătoare de cămine, după toate cele întâmplate. 

— Stai așa. Nu te-ai mozolit cu bărbatu-său? 

Rahat, am uitat. Ba i-am povestit, după câteva pahare de 
vin, într-o seară, iar ea a jurat să păstreze secretul. 

— $șșș! Ba da, dar numai pentru că am crezut că totul s-a 
sfârșit între el și Saskia. Mă simt oribil. 

Myra ridică din umeri. 

— A fost doar un sărut. Atât a fost, nu-i așa? 

— Desigur! Dar e suficient de grav. Imaginează-ţi cum s-ar 
simți... 

— Deci asta a fost între tine și el? S-a terminat. 


— Categoric s-a terminat. Nu c-ar fi început cu adevărat. 
Acum o să mă urască oricum. 

Am încercat să nu mă gândesc la Josh. În locul lui, m-aș 
detesta de moarte. Tot ce pot spera e că el şi Saskia o vor 
scoate la capăt și că, în cele din urmă, își va da seama că n-am 
făcut nimic din răutate. 

— Oricum, a fost prea curând. Trebuie să te aduni înainte 
de a începe o relaţie cu cineva. 

— Exact, zic eu și vorbesc serios. Trebuie să-mi amintesc ce 
trebuie să fac în situaţia asta. 

— Erai atât de convinsă că era Saskia. 

— Nu mai răsuci cuțitul în rană. Știu. 

— Ah, rahat. 

Se duce brusc spre un client, unul pe care l-am mai văzut 
pe acolo, dar al cărui nume nu-l cunosc. 

— Te superi dacă-mi dai și mie să mă uit? 

Practic îi smucește ziarul din mână înainte ca el să poată 
spune nu. Văd cu coada ochiului prima pagină. O fotografie 
foarte nereușită de-a Saskiei, părând nefericită şi îndopându- 
se cu o prăjitură lângă un camion de catering, acoperă cea mai 
mare parte din aceasta. Sunt distrasă preţ de o clipă de faptul 
că Josh e lângă ea, cu un pahar de carton în mână. Titlul urlă: 
„SADSKIA(18 SUPRADIMENSIONATĂ”. 

— Dă-mi-l încoace. 

Myra îmi întinde ziarul. Sunt promise mai multe amănunte 
pe pagina șapte, așa că întorc repede foile. 

Înăuntru e o altă fotografie granulată, de data aceasta 
făcută de jos, ca să-i accentueze conturul schimbat al 
obrajilor. Și o alta arătându-i burta un pic umflată care se 
ghicea sub tricou. 

Sub poze, se dezbate dacă e sau nu gravidă sau dacă nu 
cumva a mâncat un prânz mai sățios. 

În mod bizar, de-a lungul anilor, am apărut şi eu în 
tabloide, din întâmplare. E inevitabil când soţul tău e star de 
televiziune. La începutul serialului Farmer Giles, la brațul lui 
Robert sau altcumva, mai recent învârtindu-mă în fundalul 
unei poze paparazzi, trăgându-mi tricoul în jos. Desigur, nu 


apare niciun comentariu despre mine, în afară de „soţia lui de 
foarte mulți ani” sau „partenera lui de viață de foarte multă 
vreme”. Chestii care insinuează că n-aș fi fost genul de femeie 
pe care l-ar fi ales dacă ar fi fost celebru când m-a cunoscut. 
Urăsc chestia asta. 

De această dată însă, cineva din echipa de producţie care 
are un dinte împotriva Saskiei sau care avea nevoie de bani a 
anunțat, în mod evident, ziarele. Mă-ntreb dacă Saskia l-a 
văzut. Sunt sigură că oricine a făcut acest lucru s-a asigurat 
că-l vede. Cred c-o omoară chestia asta. Îi dau ziarul înapoi. 

— Mulţumesc. 

— Asta e chiar nasoală, spune Myra când mă duc lângă ea, 
la casa de marcat. Biata vacă. Deşi „Sadskia” e destul de 
inspirat. Întotdeauna am crezut c-ar trebui să mă angajez ca să 
scriu titluri pentru tabloide. 

Mă simt distrusă. Acum câteva zile, aș fi sărbătorit. Aş fi 
savurat supărarea Saskiei. 

— E numai vina mea. 

— Nu te tortura, nu are niciun sens. 

Suntem într-un restaurant ieftin din Acton. Aproape de 
studio, dar nu atât de aproape încât să fim văzuţi de vreun 
actor sau de vreun membru al echipei de producție ieșit în 
pauza de prânz. Se înclină să mă îmbrăţișeze, îngropându-și 
faţa în părul meu, când ajung și eu întârziată, după ce m-am 
rătăcit la metrou. Simt că-ncremenesc. Degajă o energie 
neliniștită, nervoasă. Presupun că asta e din cauză că e 
îngrijorat în privinţa celor ce am să-i spun atât de urgent, dar 
apoi scoate tabloidul din geantă și îl așază pe masă cu o 
reverență. 

— Ai văzut asta? 

O altă alarmă mititică începe să-mi sune în cap. 

— Da. E... ăăă... un pic cam dur. 

— E devastată, zice el, într-un fel în care nu pare a fi un 
lucru rău. 

Desigur. Cum de nu mi-am dat seama? După ce a făcut 
modificările pe Wikipedia. Trebuie să fie evident. 


— Tu ai...? 

El dă din cap. 

— Anonim, desigur. 

Se lasă pe spate și mă privește în așteptarea unei laude. 

— La naiba, Josh. 

— Ce? E perfect. I-am zdrobit încrederea în sine. În plus, o 
va privi cu alți ochi după asta. 

Încerc să scot odată vorbele din gură. Discursul meu 
pregătit cu atenție mi s-a șters din cap. Josh pune o mână 
peste mâna mea. 

— Întotdeauna am crezut că a te răzbuna e jalnic, că te face 
o persoană la fel de rea ca aceea pe care o pedepsești. Nu 
ştiam cât de cathartică e experienţa. Că te face să te simți că 
poți controla situația. 

E adevărat, pare mai fericit decât oricând. Îi strâng mâna în 
mâna mea. 

— Trebuie să-ți spun ceva. Nu e de bine. 

Pare atât de îngrijorat pentru mine, încât trebuie să mă uit 
în altă parte sau o să-mi pierd hotărârea. 

— Ce se-ntâmplă? 

— Nu pot să-ți spun asta fără să sune nasol. Am dat-o-n 
bară. Am dat-o-n bară rău de tot... 

— Paula...? 

Scutur din cap. 

— Lasă-mă să-ți spun. Și vreau să știi că îmi pare foarte, 
foarte rău. A fost, în mod clar, o greşeală enormă. O să... o să- 
ti spun, pur și simplu. Să nu mă urăști. 

Încă-l mai ţin de mână și i-o masez ca pe o minge de stres. 
Mi-e rău. Inspir adânc pentru a-mi calma stomacul. 

— Nu cu Saskia are Robert aventura. Ci cu Samantha. 

Pentru o clipă, pare empatic. Apoi își dă seama ce-nseamnă 
cuvintele mele pentru el. Îşi retrage mâna. 

— Glumești, nu-i așa? 

Simt cum lacrimile îmi înțeapă ochii și clipesc ca să le 
alung. 

— Nu. Nu glumesc. Am tras concluzia greșită. Îmi pare atât 
de rău, Josh. 


— M-ai convins că soția mea îmi e necredincioasă pentru că 
ai „tras concluzia greșită”? Ce mama dracului? 

Îşi pune coatele pe masă, își trece mâinile peste părul tuns 
scurt. 

— Îmi pare atât de rău, spun din nou. 

Nu știu ce altceva să spun. 

— A fost o greşeală enormă. Am adunat doi cu doi și mi-a 
dat cinci. 

Îi spun ce mi-a spus Saskia despre Samantha. Cum încerca 
doar să-mi fie o prietenă de nădejde. 

— O, Doamne! zice el și sunetul pe care-l scoate seamănă 
mai mult cu un urlet. 

Din fericire, cafeneaua e pe jumătate goală. Josh ia ziarul 
şi-l aruncă spre mine. 

— Asta. Asta e numai vina mea. 

— Ar fi comentat oricum la un moment dat. Nu te 
învinovăţi. 

— Nu mă învinovăţesc, spune el, pe un ton răutăcios, pe 
care nu i l-am auzit niciodată. Te învinovăţesc pe tine. 

— Nu te-am pus eu să le spui povestea ziariştilor. 

După ce spun asta îmi dau seama că mai bine tăceam. 

— Nu, tu doar m-ai rugat să te ajut să le distrug viața, ei și 
lui Robert. M-ai rugat să te ajut cu planul tău stupid ca să te 
simți tu mai bine. 

Știu că e numai vina mea, dar tot simt nevoia să mă apăr. 

— În fine, poate e un lucru bun pentru că, altfel, te-ai fi dus 
direct la Saskia și ai fi luat-o la întrebări. 

— Da, și atunci ea m-ar fi convins că vorbeai numai prostii 
şi eu m-aș fi simţit că un soţ prost și gelos, dar s-ar fi terminat 
așa. Nu mi-aş fi pus slujba în pericol și nici căsnicia — care s-a 
dovedit a fi fericită. Nu mi-aș fi făcut soţia să se simtă umilită 
și lipsită de încredere și bună de nimic. 

— Nu știu ce să zic. Îmi pare rău. Mă simt ca o scorpie 
afurisită, dacă asta ajută în vreun fel. 

Se ridică-n picioare și smulge ziarul de pe masă. 

— Nu ajută. 

Desigur, nu mai primesc nicio veste de la Josh și nici nu- 
ncerc să-l contactez. Cu toate acestea, mă trezesc gândindu-mă 
la el și la Saskia tot timpul, şi mă bucur când primesc un 
mesaj de la ea, în care mă-ntreabă dacă sunt OK. îmi ia câteva 
clipe să-mi reamintesc că ea crede că încerc să mă refac după 
şocul veştii despre aventura lui Robert. 

Sunt bine, multam. Tu ce faci, mai exact? 

Nu-mi răspunde o vreme, probabil pentru că e nevoie de ea 
pe platou. Apoi: 

Înseamnă c-ai văzut ziarele. 

Absolut de căcat, îi scriu eu. Nu pune la suflet. 

Prea târziu. 

Mă-ntreabă dacă ne vedem sâmbătă, ca de obicei, iar eu 
accept cu bucurie. Sunt disperată să aflu dacă s-a schimbat 
ceva după ce i-am dat vestea-bombă lui Josh. Într-un fel, mă- 
ntreb dacă i-o fi povestit tot, ca să-i explice de ce s-a purtat 
atât de rece cu ea, dar nu cred că Josh va vrea vreodată ca ea 
să afle despre planurile lui de răzbunare. Nu-mi imaginez că 
ea va ierta așa ceva cu ușurință. 

Ca să-mi țin mintea ocupată până atunci, ies la alergat în 
fiecare zi. Nu pot alerga foarte mult deocamdată, dar măresc 
distanța cu câte puţin de fiecare dată. Când ajung acasă, sunt 
toată numai pungi de gheață și comprese fierbinţi și ibuprofen 
pentru articulațiile mele dureroase. Chas, impresionat de 
angajamentul meu subit (îi enumăr realizările mele la fiecare 
şedinţă de antrenament, ca un copil care încearcă să-și 
impresioneze părinții cu ce-a făcut la școală), aduce iar 
cleștele şi declară că am mai scăzut cu 2,700 kilograme și 2 la 
sută grăsime. Surâd mândră, ca eleva preferată a profului. 

Saskia vrea să vorbim despre mine, când apare cu 
strălucirea ei de după ora de Bikram. Stau la locul nostru 
obișnuit, iar chelnerița, cu care sunt acum la per tu (Monika, 


învățătoare din Polonia, locuiește în Wembley, traumatizată 
de perspectiva Brexitului, vorbește engleza de două ori mai 
bine decât mine), mi-a adus deja un latte uriaș degresat, fără 
măcar să mă mai întrebe. Când apare Saskia, mai vine cu un 
latte și cu două meniuri. Nu sunt sigură că vreuna dintre noi 
are chef să mănânce. 

— M-am gândit la tine tot timpul de când te-am văzut 
ultima oară. Am presupus că nu i-ai spus nimic lui Robert 
pentru că el pare să se comporte la fel la muncă. Cum te 
descurci? Eşti distrusă? Cred că eşti... 

Așa face întotdeauna Saskia, întreabă ceva și apoi nu-ţi lasă 
timp să răspunzi. Chestia asta a început să mi se pară 
drăgălașă. Odihnitoare. Nu trebuie să mă gândesc cum să 
formulez un răspuns, o pot lăsa să se consume până rămâne 
fără idei. Dar nu cred că așa ceva se va-ntâmpla prea curând. 

— ...încă nu-mi dau seama dacă am făcut bine sau nu că ti- 
am spus. Dar nu puteam să mă uit la una dintre prietenele 
mele apropiate știind ceva rău despre ea, ceva ce ea nu știa... 

Sunt mișcată că m-a numit una dintre cele mai apropiate 
prietene de-ale sale. Nu mi-a trecut niciodată prin cap că mă 
vede așa, eram sigură că are un plan secret. Acum îmi dau 
seama că nu mi-a vorbit de fapt niciodată despre prietenele ei. 
Am senzaţia că, din cauza succesului, Saskia e foarte singură. 

Îi curm suferința. 

— Ai făcut bine. Categoric. 

— Deci ai hotărât ce-o să faci? 

Ridic din umeri. 

— Deocamdată nimic. 

Mă priveşte de parcă mi-aş fi pierdut mințile. 

— O să-l lași să scape basma curată? 

Deși am ajuns să-mi placă Saskia, n-o să-i spun planul meu 
de a-l pedepsi pe Robert. 

— Nu. Dar nici n-o să-l acuz direct. O să nege și atunci ce- 
ar mai fi de făcut? 

— Eu l-aș da pe ușă afară. De fapt, mai întâi i-aș tăia 
boașele, apoi l-aș da pe ușă afară. 

— Nu e uşor... e și Georgia la mijloc... 


— Care e femeie în toată firea... mă-ntrerupe ea. 

— Aproape, zic. Săptămâna asta e acasă și vreau să se 
bucure de perioada asta. E probabil ultima vară în care nu va 
avea nicio responsabilitate. Nu vreau să-și bată capul cu asta. 

— Nu pricep cum de te poți stăpâni așa de bine, spune 
Saskia. 

Nu-i spun că nu m-aș stăpâni atât de bine dacă n-aş fi decis 
deja că am terminat-o cu Robert. Că nu-mi mai pasă. 

— Nu e nicio grabă. Mi se pare mai logic să acţionez după 
ce gândesc, în orice caz. Cum e zicala aia? „Răzbunarea se 
servește mai bine rece”. 

— Doar n-o să-l lași să scape nepedepsit. Meriţi ceva mai 
bun. 

N-ar mai crede asta dacă ar ști ce-am făcut. Cum am 
complotat. Îmi suprim dorința de a-i mărturisi. 

— Mulţumesc. Îți mulțumesc pentru sfat, apropo. 

Saskia soarbe din latte. 

— Îţi amintești cât de palpitant era totul când erai de vârsta 
Georgiei? 

— Oarecum. Nu cred că atunci era la fel de stresant ca 
acum, totuși. Îți imaginezi cum ar fi fost ca toate greșelile tale 
să fie expuse pe rețelele sociale, ca să le vadă toată lumea? 

— Haha! Toate prietenele tale postând poze care vor fi 
acolo pentru totdeauna. Am avut aparat dentar, ochelari, 
acnee, tot ce vrei. Cel puţin ziarele sunt hârtia pentru cornete 
de mâine, presupun. Cartofii prăjiți încă se mai vând la 
cornet? Pare atât de neigienic. 

Râd din tot sufletul. Saskia se va referi mereu la aspectul 
exterior al lucrurilor. Nu se poate abtine. 

— Ziarele sunt toate online acum, nu-i așa? spune ea. 
Pozele acelea cu Sadskia vor sta pe net pentru tot restul vieţii 
mele. 

Rămânem tăcute un moment. Apoi nici eu nu mă pot 
abţine. 

— Cum e Samantha? 

Știu că n-ar trebui să-mi pese, dar cuvintele îmi ies pe gură 
înainte să-mi reamintesc asta. 


— Nu-ţi mai irosi energia gândindu-te la ea. 

— Adică, sigur e frumoasă... 

Saskia pufnește. 

— Are tinerețea de partea ei, asta-i tot. Va arată tot nasol 
când va ajunge de vârsta noastră, o să vezi. 

Brusc îmi aduc aminte de pagina de Wikipedia a Saskiei. 
Mă-ntreb dacă Josh a schimbat-o la loc, dacă Saskia a văzut 
enormitatea. 

— Mă-ndoiesc că el crede că va mai fi cu ea când ea va fi 
de vârsta noastră. Sau dacă va fi, va fi atât de bătrân, încât i 
se va părea că patruzeci e o vârstă superbă. Totuși, cum e ea 
ca persoană? 

Nu c-aș vrea să mă amestec cu Samantha - am învăţat din 
lecţia cu Saskia să stau la distanță — dar trebuie să aflu detalii. 
Și, oricum, orice informaţie poate fi utilă. Poate că Robert s-a 
îndrăgostit de ea pentru pasiunea ei față de croșetat şi pot face 
și eu un curs-fulger. 

Saskia se gândește. Îmi dau seama că n-o place pe 
Samantha, dar nu i-ar sta în fire să fie afurisită sută la sută. 
Deși, ca să fim sinceri, replica despre înfățișarea Samanthei 
care nu va rezista testului timpului a fost cam la limită. 

— E ambițioasă, spune ea. Și se crede invincibilă. Toate 
suntem așa la vârsta aceea, presupun. 

— Eu așa eram, cu siguranţă, zic. 

Sunt gata să mă lansez într-o tiradă despre presiunea la 
care sunt supuși tinerii de azi în drumul spre succes, când 
Monika, din fericire, mă salvează de mine însămi, întrebându- 
ne dacă ne-am hotărât ce vrem să mâncăm. 

— Salată de ton Nicoise, cu sosul pe margine, spune Saskia, 
iar eu mă-ntreb dacă nu cumva a uitat că trebuie să se 
îndoape cu calorii. 

— Nu trebuia să-ţi iei și niște cartofi prăjiți? spun eu după 
ce Monika dispare. 

Saskia îmi zâmbeşte larg. 

— Josh spune că mă pot opri. A zis că schimbă povestea 
puțin pentru că le e teamă că Melody va deveni un pic 
plictisitoare. Acum... 


Se uită-n jur să vadă dacă trage cineva cu urechea, așa cum 
lumea face deseori când sunt în oraș undeva cu ea sau cu 
Robert. 

— ...Desigur, e top secret. Nici măcar lui Robert să nu-i 
spui ceva, pentru că nu știu dacă i-au spus deocamdată. 

— Sigur că nu. 

Sunt curioasă să aud ce scamatorie a făcut Josh. 

— Ei bine, Melody e supărată pentru că nu-i poate da lui 
Hargreaves copiii pe care el şi-i dorește atât de mult bla bla și 
toată lumea crede că se-ngrașă pentru că e deprimată, dar... 

Face o pauză mare și dramatică, iar eu aud zgomotul 
tobelor în capul meu. 

—... apoi se dovedește că e însărcinată. Medicii au 
încurcat borcanele. Deci pot să port una dintre burţile false. 
Nu trebuie să mă mai îngraș! 

— Oau. Nu i-au spus categoric la finalul ultimei serii că nu 
poate avea copii? 

Saskia dă din mână cu lejeritate. 

— Detalii. 

— Atunci mă bucur pentru tine. Să se-nveţe minte ziarele. 

— Exact, râde ea. Haha! Știu că sunt superficială, dar 
încearcă tu să-ți arăţi bărbia dublă în serial, ca să aibă toată 
lumea de ce să râdă. 

— Povestea vieții mele, spun eu, zâmbind. 

— Termină. Arăţi superb. Mereu ai fost așa. 

— Mulţumesc. Drăguţ din partea ta că spui asta. 

Ea se sprijină pe coate şi se înclină înainte. 

— Deci, spune-mi cum o să-l pui la punct pe Robert. 

Saskia și Josh, după cât se pare, au scos-o la capăt 
nevătămați. Nu sunt sigură de asta, evident, dar așa par a sta 
lucrurile. Mă bucur. E puţin spus. Sunt încântată, ușurată și un 
pic tristă în acelaşi timp. Mă trezesc gândindu-mă la 
momentul când Josh m-a sărutat și, deşi sentimentul 
dominant e vinovăția, încă simt un impuls de plăcere când îmi 
amintesc acea fantezie. Și apoi apare senzaţia de regret că 
povestea aceea nu va merge niciodată mai departe. Nu doar 


asta, dar nici măcar nu mai putem fi prieteni. 

Dar Saskia, îmi spun, e cea care contează. Aproape i-am 
distrus viaţa. În mod deliberat. Nici nu mă pot gândi la asta. 
Deşi habar n-are, trebuie să fac totul ca să repar lucrurile, să 
mă asigur că e fericită. 

Trebuie să fiu o prietenă bună. 


PARTEA A DOUA 

Saskia 


Aprinde un chibrit. Dă foc fitilului. Fă un pas înapoi. 

Deși, ca să fim sinceri, sunt un pic dezamăgită că nu va da 
buzna și nu-l va confrunta imediat. Asta mă aşteptam să se- 
ntâmple. Asta speram. Cine-și imagina că va fi atât de 
calculată? Nu credeam că are forța asta în ea. 

Asta-i faza cu Paula. Are secrete adânci. Când am întâlnit-o 
prima oară era un pic pasivă, un pic alunecoasă. Mi s-a părut 
genul de femeie care ar aștepta răbdătoare cât soţul ei fute-n 
stânga și-n dreapta și apoi ar redeveni un preșuleț la 
picioarele lui, când el decide să se-ntoarcă acasă. 

Doar că, desigur, Robbie nu mai trebuia să se-ntoarcă 
acasă. Trebuia să se mute cu mine după ce scăpăm de povară. 
Și prin „povară” înțeleg Georgia, și prin „scăpăm” înţeleg că 
va pleca de-acasă și se va duce la colegiu sau unde s-o duce 
ea. Ştiţi ce vreau să spun. Nu m-am priceput niciodată la 
metafore. Sau asta e o comparaţie? În orice caz, ați priceput 
ideea. După ce Georgia urma să plece din cuib, neatinsă de 
drama părinților, Robert plănuia s-o părăsească pe Paula, eu 
plănuiam să-l părăsesc pe Josh și urma să ne facem un cămin 
împreună. 

Acesta era planul. 

Asta până când el mi-a spus că totul s-a terminat, acum 
câteva săptămâni. Uite-așa. Din senin. Chiar înainte de idioata 
aia de „vacanţă la domiciliu”, cum insista Paula să-i spună. În 
ziua dinaintea acesteia, de fapt. Eram la mine acasă. Lui 
Robbie i se părea întotdeauna palpitant să fie în patul lui 
Josh. Îl urăște pe Josh. Eu, în ciuda tuturor lucrurilor, nu-l 


urăsc. Joshie este un om decent până la os. E bun, e dulce, mă 
iubește. Arată bine, aici nu e nicio îndoială. Are succes, în 
felul lui. Doar că nu e foarte... incitant. Îmi oferă siguranță. 
Și, la un anumit moment din viața mea, am crezut că voiam 
ceva sigur. Acum mi-am schimbat părerea. 

Cum spuneam, Robbie şi cu mine zăceam în pat în miezul 
zilei. Recunosc că eram un pic neliniștită. Toată pălăvrăgeala 
aia a Paulei despre cât de atent era Robbie în ultima vreme. 
Toate indiciile că el nu-și putea lua mâinile de pe ea. Mă 
făceau să-mi vină să vomit, dar nu mă puteam opri s-o întreb 
despre aceste detalii. Trebuia să aflu ce era mai rău. 

Asta m-a făcut să mă împrietenesc cu ea de la bun început, 
ca să fiu cinstită. Chiar nu mă pasiona deloc să mă tot 
întâlnesc cu o femeie ciudată cu care vorbisem doar pentru că 
vărsase șampanie pe mine. Doar că mi-am dat seama că era o 
ocazie rară de a căpăta detalii din viaţa lui Robbie. Niciodată 
n-a fost prea generos cu dezvăluirea secretelor personale. 

Ca să revin la acel moment — eram întinși în pat. După sex, 
asta așa, ca să vă dați seama de situație. Observaţi că a mai 
tras o ultimă salvă de tun înainte de a mă părăsi, apropo, 
haha! Îl întrebam ceva, nu mai ţin minte ce anume. Dar știu 
că avea de-a face cu el și cu Paula — ceva stupid și umilitor ce 
ar fi trebuit să păstrez pentru mine, gen când s-a culcat ultima 
oară cu ea și cine a inițiat toată faza — când, brusc, el s-a 
ridicat în capul oaselor. M-a privit fix și am știut că e ceva în 
neregulă. 

— Sas, nu mai putem face asta. 

La început, chiar nu știam la ce anume se referă. La 
întâlnirile de la mine de-acasă? La trasul pe la spate? La 
bomboanele Ferrero Rocher? (Am uitat să menţționez că în 
acel moment mâneam Ferrero Rocher. Încerca să mă ajute cu 
îngrășatul, deşi știam că detestă ideea aceasta.) Cred că l-am 
întrebat „La ce te referi?” 

— La asta. La noi. 

Apoi mi-am dat seama. Trebuie să ai piele de rinocer ca să 
nu pricepi ce încerca să spună. Am simțit un val de 
adrenalină, dar am știut că trebuie să-mi păstrez calmul. 


Robbie urăște isteria sub orice formă. 

— Ce te face să spui asta? 

— Nu pot suporta faptul că n-ai încredere în mine. 

Mărturisesc. De când mi-a povestit Paula despre nou- 
descoperita lui pasiune, am început să ezit un pic. Și chiar 
dacă nu puteam să-i spun pe ce se bazează suspiciunile mele, 
începusem să-l bat la cap cu nevastă-sa și de ce n-a părăsit-o 
încă și, mai ales, de ce fusese de acord să petreacă două 
săptămâni exclusiv cu ea, când eram amândoi liberi şi ne-am 
fi putut vedea în fiecare zi. Chiar începusem să caut un 
apartament pe care să-l închiriem împreună la momentul 
potrivit. Doar până când am fi putut divorța și cumpăra o 
casă. 

— Nu înseamnă că n-am încredere în tine. Sigur că am. Am 
avut un moment, nimic mai mult. 

N-am putut dezvălui ce voiam, respectiv că știam de la 
sursă că el și Paula și-o trăgeau din nou până leșinau. 

Când te vezi cu cineva care are o soţie — sau un soţ, 
presupun -— trebuie să accepţi că uneori face sex cu partenerul. 
E o realitate și cine spune că nu e aşa minte. Dar e o diferență 
între „fac asta pentru că trebuie” și „fac asta pentru că-mi 
place la nebunie să i-o trag”. Iar Robbie mi-a dat întotdeauna 
de înțeles că la ei e cea dintâi variantă. 

În paranteză fie spus — Josh și cu mine încă facem dragoste 
într-un fel plăcut, dar oarecum plictisitor, cam o dată pe 
săptămână. Probabil că nu e rău deloc atunci când ești 
căsătorit de opt ani, dar nu mi-ar lipsi deloc dacă nu s-ar mai 
întâmpla de mâine. 

— M-ai tot bătut la cap cu asta. De parcă după tot ce-am 
trăit împreună crezi c-aș alege-o pe ea în detrimentul tău. 

Nu m-am mai putut abține. 

— Mă rog, îți petreci astea două săptămâni tâmpite cu ea. 

Muream să adaug: „Mi-a spus că a fost ideea ta, mi-a spus 
că erai disperat să petreci timp cu ea, doar voi doi”, dar nu 
puteam face asta, așa că trebuia să mă calmez, ca să nu par 
isterică și paranoică. 

— Pentru numele lui Dumnezeu. La asta mă refer. Ţi-am 


spus și ţi-am repetat că nu am cum să scap de ea. Sunt doar 
două săptămâni nenorocite. 

— Nu e doar asta, am zis, dar n-am putut explica de ce nu 
pot spune mai multe. 

— Atunci ce e? De ce anume mă acuzi, mai exact? 

Îmi dădeam seama că se enervează. Simţeam să-mi vine să 
plâng și am încercat să alung lacrimile, pentru că ştiam că n- 
or să mă ajute. 

— Nimic. Nu te acuz de nimic. Las-o baltă. 

— Nu ai voie să tot comentezi și apoi să spui „Las-o baltă, 
uită c-am spus asta”, a zis el și avea dreptate. 

Trebuie să recunosc că în ultima vreme făceam asta la greu. 

— Bine, atunci, am zis, încercând să par cât se poate de 
rațională. Mi-am făcut griji c-o s-o alegi pe ea și nu pe mine. 
Sunt proastă, știu. N-o să mai deschid niciodată subiectul, îți 
promit. Mai dă-mi o șansă. 

Doamne, nimănui nu-i plac cerșetorii. 

— Cred că ne-ar prinde bine o pauză, a zis el, dându-se jos 
din pat și adunându-și hainele. Nu spun despărțire, dar hai s-o 
lăsăm mai ușor o perioadă. 

Și atunci nu știu ce mi-a venit. Am văzut roșu în fața 
ochilor. Mereu am fost un pic monstrul acela cu ochi verzi 
care e gelozia. Deşi am ochi albaștri, haha! Înainte să-mi dau 
seama ce fac, am spus: 

— Ai pe altcineva, nu-i așa? 

Atunci şi-a tras tricoul peste cap, aproape rupându-i 
mâneca. 

— Nici măcar n-o să mă umilesc răspunzându-ți la asta. 
Acum plec, da? Hai să profităm de astea două săptămâni ca să 
ne gândim la diverse lucruri. Să nu mă suni, OK? Pe bune, 
Sas, vorbesc serios. Să nu mă suni. 

Un suspin zgomotos mi-a scăpat fără să-l pot opri. Robbie şi 
cu mine aproape că nu ne sunăm niciodată. A fost o hotărâre 
pe care am luat-o mai demult. Nu ne sunăm, nu ne dăm 
mesaje. Ne vedem aproape în fiecare zi la muncă, deci logica 
a fost că sunatul e doar pentru urgenţe. S-a înfuriat cumplit 
când am încălcat regulile și i-am trimis un mesaj atunci, după 


ce am răspuns la telefonul lui și era Paula. 

M-am panicat şi voiam să-l opresc din sunat, ca să nu-l 
audă vreun mesager. M-am gândit c-o să intre cineva și o să 
răspundă la el ca să fie de ajutor. Eu eram goală pe canapeaua 
lui, deci m-aș cam fi dat de gol. El era la duș. Stupid de 
riscant, știu. Pur și simplu, ne-a luat valul. De obicei suntem 
mult mai discreți. Amândoi am învăţat o lecţie importantă din 
asta, vă asigur. 

Am minţit totuși când i-am spus că nu m-am uitat cine 
sună. Sigur că m-am uitat. Ştiam exact cine e la telefon când 
am spus bună. Voiam doar să-i aud vocea, asta-i tot. N-aveam 
cum să mă dau de gol în ruptul capului, sunt o actriță mult 
prea bună ca să fac așa ceva. 

Când i-am trimis mesajul băusem un pahar mare de vin și 
eram plină de adrenalină gândindu-mă la ce s-ar fi putut 
întâmpla. Presupun că voiam doar să retrăiesc momentul cu 
el. Un pic de distracție. Ştiam că n-ar fi trebuit s-o fac din 
momentul în care am apăsat TRIMITE, iar răspunsul lui tăios 
mi-a confirmat asta. Deci, gata cu mesajele. Am scăpat cu fața 
curată după faza aia şi am căzut de acord că nu trebuie s-o 
repetăm. 

— Promite-mi, spune el acum. Nu vreau să-mi pierd vremea 
păzindu-mi telefonul de teamă să nu faci tu vreo tâmpenie. 

— N-o să fac, Doamne Dumnezeule! 

— Vorbim peste două săptămâni, OK? Te sun de la clubul 
de golf, când voi fi sigur că Josh e la serviciu. 

— Spune-mi doar că nu s-a terminat, am zis eu. 

Știu, știu. Demnă de milă. 

S-a înclinat și m-a sărutat pe frunte. Mi-am ridicat fața 
astfel ca buzele să ni se întâlnească și am știut, din felul în 
care el a acceptat acest sărut, că mai există speranţă. 

— Două săptămâni. Apoi stăm de vorbă. 


20. 


Acele două săptămâni au fost agonie pură. Nu numai că n- 
am putut vorbi cu Robbie, dar nici măcar nu m-am văzut cu 
Paula ca s-o interoghez despre ce se petrece. Am încercat însă 
să-i trimit mesaje de câteva ori. Chestii generice care să nu-l 
facă să suspecteze nimic și să intre în panică la vederea lor, 
chiar dacă s-ar fi întrebat de ce-i scriu ei mesaje - „Ie 
distrezi?” şi „Ce mai faci?” Ea a răspuns „Minunat” la prima și 
„Excepţional” la a doua, ceea ce mi-a alimentat paranoia, fără 
să-mi spună însă ceva concret. 

Deci trebuia să aștept să se termine. Speram că lui Robbie îi 
va fi dor de mine. Poate că el și Paula se-nțelegeau mai bine, 
dar nu era suficient. Nu se putea compara cu ce aveam noi, el 
și cu mine. 

O să fiu sinceră, kilogramele pe care trebuia să le pun nu 
mai erau o problemă în acest moment. Înţelegeam de ce se 
vorbește despre mâncatul la nervi. Josh îmi tot spunea cât de 
bine mă descurc. Cred că într-o altă viață a fost feedert”. 
Părea că se distrează de minune văzând cum mă îndop și, de 
câte ori mă urcam pe cântar şi aveam un kilogram în plus, 
zâmbea ca un părinte mândru că odrasla lui un pic retardată a 
primit premiul pentru prezență sau pentru că se joacă frumos 
cu ceilalți copii. N-o să vă ascund că mă călca pe nervi. 

Și am încercat să-l sun pe Robbie, deşi-mi ceruse să n-o fac 
- de pe mobilul coafezei mele, de la un telefon public (aveţi 
idee cât de greu e de găsit un telefon public zilele astea, mai 
ales unul care să fie conectat la rețea și să nu fie folosit drept 
cafenea sau bibliotecă gratuită comunitară?), o dată chiar de 
la sală, sub pretextul că mi-am pierdut telefonul și că era o 
urgență. Nu mi-a răspuns niciodată. Cred că s-a hotărât să nu 
răspundă la niciun apel de pe număr necunoscut, pentru că aș 
fi putut fi eu. 

În orice caz, ca să scurtez povestea, n-am așteptat să mă 


sune el după cele două săptămâni. L-am sunat în prima zi 
când am putut, când știam că Paula se va-ntoarce la serviciu. 
Am reușit să-l conving să se vadă cu mine - n-a vrut să vină 
acasă, aşa că mi-am dat seama că nu e de bine. Ne-am întâlnit 
în Richmond Park, într-un loc pe care-l consideram al nostru, 
unde e mereu liniște și unde poți sta cu orele fără să vezi altă 
ființă omenească. Burnița, așa că nu eram decât noi acolo. 
Imediat după ce a ajuns, mi-a spus că nu s-a gândit la nimic 
altceva în ultimele două săptămâni și că era sigur că tot ce 
făcea era spre binele tuturor. Ne urmam fiecare drumul lui. 
Fără așteptări. Fără ezitări. 

Am implorat, l-am rugat, am plâns. N-a fost deloc frumos, 
asta vă pot spune. Și, cum v-am mai spus deja, Robbie detestă 
plânsul. Deci asta nu m-a ajutat deloc. Urăște drama de orice 
fel, ceea ce e ironic, dacă vă gândiţi bine. M-am simțit 
neputincioasă, nu ştiam ce să fac. Singurul lucru la care mă 
puteam gândi e că se hotărâse s-o ia de la capăt cu Paula și să 
repare lucrurile. De ce, habar n-aveam. N-avusese de spus 
niciun cuvânt frumos despre ea de când îl cunoscusem. 

De fapt, asta nu-i adevărat. El n-o vorbește de rău. Dar nici 
ca și cum ar fi fost iubirea vieţii lui, nici măcar înainte să fim 
împreună. „Indiferent” este cuvântul pe care l-aș folosi. Ca 
mine cu Josh. 

Nu e ca şi cum i-ai urî. Sau nu ti-ar plăcea de ei. Pur și 
simplu, îți doreşti să nu te fi căsătorit cu ei pentru că preferi 
să fii cu altcineva. 

La un moment dat — și nu sunt mândră de asta — chiar am 
spus: 

— E pentru că m-am îngrăşat? 

Lui Robbie i-a plăcut întotdeauna corpul meu. Am știut 
mereu că, în laudele față de silueta mea zveltă și subțire, se 
ascundea o critică la adresa delăsării Paulei. 

— Nu fi caraghioasă, a spus el. Nici măcar eu nu sunt atât 
de superficial. 

Dar ceva se schimbase, în mod evident. Nu era Paula, mi-a 
zis el. Deși se înțelegeau mai bine, nu era vorba despre ei. 
Căsnicia lor era moartă și îngropată. Era vorba despre el. 


Nimic din ce i-am spus nu l-a convins. Se terminase. M-a 
rugat să-i respect decizia, să nu-i fac viaţa grea la muncă. Sau 
acasă. A trebuit să fiu de acord - ce altceva puteam să fac? 
Desigur, el nu avea idee că sunt prietenă cu nevastă-sa. C-o să 
aud toată povestea ultimelor două săptămâni dintr-o altă 
perspectivă. C-o să aflu că mă minte. 

Și atunci m-am hotărât că n-o să las să se întâmple așa 
ceva. Nu puteam să-l las să se întoarcă la căsnicia lui ca și 
cum eu n-aş fi existat. Ca și cum nimic nu s-ar fi întâmplat. 

Și apoi, când am văzut-o pe Paula cu nasul pe sus și 
strălucitoare pentru că-l recâștigase, chiar fără să știe că 
participase la o întrecere, mi-am dat seama. Dacă eu nu-l 
puteam avea, atunci nici ea nu putea. 

Faţa ei când i-am spus despre el și Samantha - inspirată, nu 
credeți? Având în vedere scenariul pe care trebuia să-l urmez, 
avea să petreacă ore întregi cu ea pe platou. Ce soție nu s-ar 
simţi amenințată? 

lar ea m-a crezut. Are încredere în mine. Suntem 
„prietene”. 

Și deşi acum ea își ia un răgaz, știu că totul s-a terminat 
între ei. Mă pot asigura că așa vor sta lucrurile. În cele din 
urmă îi va spune să-și facă bagajele şi să dispară. După ce va 
pleca Georgia de-acasă. Doamne, ce e cu ăștia doi și fiica lor 
cea prețioasă? Ai crede că nu e în stare să se hrănească și să se 
îmbrace singură, atât de mult o pupă amândoi în fund. Numai 
despre asta am auzit în ultimii doi ani — de atâta vreme mă 
văd cu Robbie pe ascuns. Doi ani — cum nimic nu trebuie s-o 
supere pe micuța Georgia până când pleacă la facultate și are 
viaţa ei, bla, bla, bla. De parcă o distanță de câteva mii de 
kilometri o s-o protejeze când dezastrul se va întâmpla. 

Și, când ea va pleca de acasă, el unde se va duce? ÎI cunosc 
pe Robbie. N-o să-și părăsească niciodată căminul fără să aibă 
altă casă în care să se instaleze. E unul dintre acei oameni care 
n-ar putea trăi singuri în ruptul capului. Și, între timp, o să-l 
anunț și eu pe Josh că s-a terminat (sunt puţin îngrijorată că s- 
ar putea să mă concedieze sau ceva de genul ăsta, dar sper să 
creadă că am un fel de criză a vârstei mijlocii și că n-o să mă 


combin cu altcineva și astfel să nu fie răzbunător. Oricum, nu 
e genul lui. Cum spuneam, e un bărbat extrem de decent. 
Plictisitor. Haha!), o să mă mut într-un mic apartament, într-o 
zonă drăguță (să nu uit: lui Robbie îi place la nebunie Maida 
Vale) și o să aştept. 

E planul perfect. 


21. 


Paula 


Tocmai am alergat cinci kilometri. Nici măcar nu glumesc. 
Fără să mă opresc deloc, cu excepţia trecerilor de pietoni, ici- 
colo. OK, poate că mi-am schimbat puţin traseul ca să aibă 
mai multe treceri de pietoni. Şi poate că m-am oprit la fiecare 
dintre ele, chiar dacă nu treceau mașini, uitându-mă-n stânga 
şi-n dreapta ca să mă asigur și ca să-mi recapăt suflul, dar am 
reușit. E o bornă. Îi trimit lui Chas un mesaj ca să-l anunţ. În 
mod clar, nu e cu niciun client, pentru că primesc imediat un 
răspuns caracteristic lui Chas. 

„Minunat!” 

Myra, pe de altă parte, îmi scrie: „Ciudato!”, urmat de 
„Trădătoareo”, urmat de „LOL”. 

Faptul că ştiu că Robert are o relație cu Samantha, nu cu 
Saskia, înseamnă că sunt mai bine și mai prost informată în 
același timp. Știu, de exemplu, că nu sunt împreună de mai 
mult de doi ani, pentru că atunci a intrat ea în serial. Dar nu 
ştiu nimic despre viața ei particulară sau dacă înșală pe 
cineva. Nu mă pot insinua în viaţa ei așa cum am făcut cu 
Saskia, în mare parte pentru că nu știu cum, dar și pentru că 
nu cred că pot s-o fac din nou. Nu am energia necesară. 

Am încercat să-mi amintesc dacă ea era sau nu la 
petrecerea lui Josh, dar nu eram atentă la ea, deci, dacă a fost, 
am uitat. Din câte-mi aduc aminte, n-am întâlnit-o niciodată. 
Spre deosebire de Saskia, Robert n-a bârfit-o niciodată. De 
fapt, n-a vorbit despre ea deloc. Întotdeauna am avut impresia 
că actorii mai tineri din serial sunt în gașcă, petrecându-și 
împreună serile, ca și cum haita le-ar fi sporit puterile. 

Desigur, am mai căutat pe Google detalii despre ea și am 
citit câteva scurte interviuri. Fiind personaj secundar, ea nu 
umple paginile ziarelor așa cum o face Saskia. lată ce am 


aflat, printre altele: a mers la școala de teatru din Londra de la 
treisprezece ani, e fata lui tata (asta înseamnă că are complex 
patern? Nu știu), are un căţel care pare că nu poate merge, 
pentru că în toate pozele stă într-o geantă, adoră chipsurile cu 
brânză și ceapă. Detalii de-a dreptul fascinante. 

l-am găsit pagina de Twitter. Poze cu cățelul. Poze 
Samantha și cățelul. Selfie-uri cu buzele țuguiate și bosumflate 
şi cu un decolteu mai mult decât generos. Pare să li se 
adreseze oamenilor cu „iubire”. Am simțit cum mă apucă 
toate prejudecățile și am decis să nu mai caut nimic. Dacă mă 
transform într-o cotoroanță nu va fi de ajutor pentru nimeni, 
cu atât mai puţin pentru mine. 

Hotărăsc că trebuie să abordez situația dintr-un unghi 
diferit. Ce primeşte de la ea şi nu poate primi de la mine? Da, 
da, ştiu. În afară de asta. Trebuie să mă pun la curent cu One 
Direction sau Geordie Shore!20*? Despre ce vorbește cu ea? Ce 
fac când nu sunt în pat? Trebuie să aibă și altceva în comun. 

— Crezi că are vagin de designer? spune Myra săritoare 
când îi cer o mână de ajutor. Se pare că ăsta e ultimul răcnet 
acum. 

Nu mă-nvrednicesc să-i dau vreun răspuns. 


* 


Georgia e acasă de câteva zile, bronzată tuci și plină de 
povestioare care-mi fac părul măciucă. Întotdeauna e mai 
simplu pentru Robert și pentru mine să comunicăm când fiica 
noastră e prin preajmă, dar cred că mă ajută să nu-mi mai 
pese ce face el când nu e lângă mine. În cele din urmă, i-am 
spus despre Chas și, în loc să fie indiferent sau să-și bată joc 
de mine, mi-a zis că i se pare grozav și că, evident, chestia 
asta funcționează, pentru că nu m-a văzut niciodată atât de 
sănătoasă și în formă. 

Preţ de o clipă înspăimântătoare, am crezut c-o să-mi 
propună să vină cu mine la sală, dar până la final n-a sugerat 
decât să alergăm mai des împreună, ceea ce am și început să 
facem. E-n regulă. Mă face să trag și mai tare. Și cât timp 
alergăm cot la cot gâfâind, nu trebuie să vorbim sau să-i 
demonstrez cât sunt de înțeleaptă. Tot ce trebuie să fac e să 


respir. 
Ah, 82 de kile pe muchie. În caz că vă întrebaţi. Robert, în 
schimb, a pus câteva kilograme. Mă-ntreb de ce. 


22. 


Saskia îmi spune că faza cu Robert şi Samantha provoacă o 
atmosferă nasoală în platou. Ceea ce, desigur, înseamnă că 
toată lumea știe despre ei. Încerc să alung senzaţia de 
umilință. 

— Deci acum nici măcar nu mai încearcă să se ascundă? 

— O, ba nu, se ascund, spune ea. 

Stăm în cafeneaua de la parterul clădirii Fortnum and 
Mason, iar ploaia bate în ferestre. Ea își mai toarnă niște ceai, 
cochetează cu zahărul, apoi decide să nu-și pună. 

— Dar asta înseamnă că e o tensiune aiurea. Au filmat 
scenele cu primul lor sărut săptămâna asta, știai? 

Scutur din cap. 

— În orice caz, una dintre fetele de la machiaj mi-a zis că a 
fost ciudat. Un pic cam intens. De obicei, oamenii glumesc 
când filmează astfel de scene. Nu că ea ar fi spus că se- 
ntâmplă ceva, era doar o observaţie. Nu vreau să-ți faci griji 
că ştie toată lumea. 

— Nu-mi fac. 

— Adică, nu știu de ce, cred că se văd de ceva vreme, deci 
nu e ca și cum nu s-ar putea controla sau ceva de genul ăsta... 

— Tu de cât timp ai aflat? 

Îmi dau seama că n-am întrebat niciodată asta. Ea se 
gândeşte o clipă. 

— Acum vreo șase luni. Desigur, nu știu când a început, dar 
aş spune că nu cu mult înainte. Nu și-ar fi asumat un astfel de 
risc. 

Deci nu de atât de mult timp pe cât credeam. Mă gândesc la 
ce se întâmpla acum șase luni. A existat vreo schimbare 
majoră în comportamentul lui Robert? Nimic de care să-mi 
amintesc. Eram deja distanți la acel moment. 

— Poate că era doar faptul că trebuiau s-o facă în fața 
celorlalți. Probabil supracompensau sau cam așa ceva. Nu 


cred că bârfește lumea despre ei cum sau ceva de genul ăsta... 
spune ea. 

Mi-ar fi plăcut să mai pot discuta cu Josh. Cineva care știa 
exact ce se-ntâmplă, care mi-ar fi oferit adevărul adevărat, 
știind că nu trebuie să facă eforturi să nu-mi rănească 
sentimentele. 

— Ce mai face Josh? zic eu, parţial ca să schimb subiectul, 
parţial ca să-mi satisfac curiozitatea. 

Încă-mi amintesc de sărutul nostru din pare — cel de-al 
doilea, pe care am dorit să-l primesc ca să păstrez amintirea — 
şi simt un val de căldură şi ameţeală o clipă, până când 
realitatea mă lovește. 

— E bine, spune ea. Cred că e ușurat că nu mai trebuie să 
mă îndoape, haha! 

— Trebuie să-i fie greu. Să știe lucrurile care se petrec în 
culisele serialului și să nu le poată discuta cu tine. 

Asta-i pedeapsa mea, să mă asigur că Saskia crede numai 
lucruri bune despre Josh. Să mă asigur că le e bine împreună. 

— Trebuie să-și facă treaba, înțeleg asta, spune ea, ridicând 
din umeri. 

Vina în privința lucrurilor pe care i le-am făcut Saskiei încă 
mă roade. Nu-i pot mărturisi așa ceva niciodată. Nu atât faza 
cu Josh, care n-a fost, la urma urmelor, decât un sărut, deși 
pentru mine înseamnă mult mai mult — și cred că și pentru el. 
Ci pentru că l-am făcut să simtă altceva pentru ea, chiar și 
pentru scurt timp. 

Vreau să-i ofer ceva care să cimenteze prietenia noastră. 
Vreau s-o fac să înțeleagă c-o preţuiesc. Și, ca să fiu sinceră, 
am și un interes personal. Dacă nu-i pot împărtăși gândurile 
mele lui Josh, măcar le pot împărtăși cu ea, ca să-i obțin 
perspectiva asupra lucrurilor. Cunoaște toate părțile implicate. 
Poate mă va ajuta să dinamitez relaţia lui Robert cu 
Samantha. Îmi fac puţin griji că mă va crede revanșardă și 
nesuferită, că-și va schimba părerea despre mine, dar cred că 
va fi impresionată. A fost atât de derutată, n-a înţeles de ce 
nu-l confrunt pe Robert, de ce nu-l dau afară și de ce nu-mi 
fac propria viață. Dacă mă gândesc mai bine, mă hotărăsc că 


merită să-i povestesc tot. 

Desigur, vor exista omisiuni flagrante în mărturisirea mea. 
Nu-i pot dezvălui niciodată că toată povestea a început pentru 
că am crezut că Robert mă-nșală chiar cu ea. 

— Pot să-ți spun ceva? întreb eu când ne vine comanda 
(file de biban de mare pentru mine, pește prăjit pentru ea). 

— Sigur, zice ea, intrigată. Orice, ştii bine asta. 


23. 


Saskia 


Deci micuța Paula are un plan. V-am spus eu că are 
profunzimi nebănuite. Nu e bine, totuși. În niciun caz pentru 
mine. 

Speram ca povestea mea despre el și Samantha o vor face: 

a) să-l dea afară din casă sau 

b) atât de paranoică și de suspicioasă, încât va pleca el, din 
proprie inițiativă. 

Căci știm cu toţii cât de mult apreciază el aceste trăsături, 
corect? 

Nu mi-am imaginat însă niciodată că va dori să-l recâștige. 

Dar să vedem cât va dura pasiunea lui reaprinsă când ea îl 
va tot întreba unde se duce şi la ce oră se va întoarce. Chiar 
dacă ea se va ţine de promisiune și nu-l va confrunta, nu se va 
putea preface non-stop că se iubesc la nebunie. Imaginaţi-vă 
justificata lui indignare când va crede că ea îl acuză de ceva, 
când de fapt, pentru prima oară în câţiva ani, stă și el 
cuminte! Mi-ar plăcea să fiu o muscă pe perete. 

Vestea bună - pentru mine -— e că totul s-a terminat între 
Robert și Paula, din punctul ei de vedere. La final de joc ea îl 
va părăsi. 

Vestea rea e că, până atunci, ea speră că el se va îndrăgosti 
din nou de ea cu înflăcărare. Și, dacă el face asta, cu mine 
cum rămâne? 

Vrea s-o ajut să-l despartă de Samantha, lucru genial, 
pentru că eu am inventat relația asta de la bun început. O pot 
ajuta cu siguranţă, haha! 

Între mine și Robbie lucrurile sunt foarte tensionate. 
Evident, avem grijă să nu se prindă nimeni - deși majoritatea 
angajaţilor cred că nu ne suportăm reciproc oricum, deci un 
strop de animozitate nu cred că ne-ar da de gol — dar e un 


chin. Nu pot accepta că s-a terminat atât de ușor. Doar pentru 
că m-am îndoit de el. 

De la Paula nu pot căpăta niciun strop de înţelegere. Din 
fericire, a încetat să mă mai bată la cap cu sexul fantastic pe 
care-l fac ei doi. Presupun că i-am servit povestea cu 
Samantha acum pentru că l-a îndepărtat. Îmi place să mi-l 
închipui derutat, crezând că totul mergea bine acasă, când 
deodată ea i-a întors spatele din nou. Întrebându-se dacă nu 
cumva a greşit când mi-a dat papucii. 

N-o să vă mint, e greu să îmbătrânești. Am doar treizeci și 
opt de ani (OK, patruzeci și trei când nu mă aude nimeni, deși 
practic am uitat și eu), dar pentru o femeie într-o televiziune 
înseamnă că ești preistorie. Nu că n-ar fi roluri. Sunt destule. 
E mai bine decât odinioară. Dar majoritatea sunt de mamă 
şleampătă, mătușă morocănoasă, profesoară plicticoasă. Nimic 
suculent. Și, Doamne ferește, niciunul în care să fii atracția 
principală. Mi-e dor de asta. Mi-e dor să fiu în centrul atenției. 

Puteţi să-mi spuneţi că sunt superficială („Eşti superficială, 
Saskia!”), dar ăsta e adevărul. Știu că nu sunt cea mai bună 
actriță din lume. Știu că am primit mereu roluri pentru că arăt 
bine. Nu m-a deranjat niciodată. Nu voiam să devin Judi 
Dench, n-am încercat să câștig premiul Oscar. Am încercat să 
mă bucur un pic de faimă și avere. Asta e o crimă? 

Știu că mi-am asumat un risc încurcându-mă cu Robbie, 
deşi Josh lucrează la același serial. Uneori mă-ntreb dacă nu 
cumva unul a fost reacția directă la celălalt. L-am propus pe 
Joshie pentru slujbă, el a primit-o, după care eu m-am simţit 
prinsă într-o cușcă. De parcă n-aş mai fi avut nimic care să fie 
doar al meu. Și o parte din mine s-a întrebat mereu dacă 
Robbie vede chestia asta ca pe un soi de concurenţă. Nu l-a 
plăcut pe Josh, a avut grijă să arate asta. Deci poate că a 
crezut că dacă mă seduce pe mine se răzbună pe el. Cel puţin 
la început. Îmi place să cred că apoi s-a îndrăgostit de mine. 
Că dacă a sugerat să ne clădim un cămin împreună (pentru c-a 
fost ideea lui, să ne înțelegem; eu nu i-am cerut să-și 
părăsească soția) însemna că vrea să-și petreacă restul vieţii 


cu mine. 

Am mizat pe faptul că atunci când totul se va duce de râpă 
eu voi fi mai indispensabilă serialului decât Josh. Sunt unul 
dintre personajele principale, am câștigat premiul pentru cea 
mai bună actriță în rol secundar, votată de public, după cel 
de-al doilea sezon. Cum poate concura cu mine un băiat din 
staff? Nu m-am gândit niciodată că poziția mea va fi 
ameninţată. 

Acum mă-ntreb dacă nu cumva am avut un noroc porcesc. 
În ierarhia personajelor din Fermierul Giles, Hargreaves vine 
clar pe locul al doilea, după fermier. Eu sunt probabil a patra 
ca importanță, după nevasta lui Giles. lar Marilyn urcă încet, 
îi simt răsuflarea în ceafă. Povestea asta cu Robbie o s-o 
împingă de la spate serios. Am început să mă-ntreb dacă nu 
cumva pot deveni vulnerabilă în cazul în care Robbie se va 
decide brusc că nu mă mai vrea prin preajmă. Dacă va exista o 
situație gen „ori plec eu, ori pleacă ea”. Atunci va rămâne 
numai Josh ca tampon între mine și șomaj. 

Deci trebuie să fiu un pic mai atentă. Nici nu-mi pot 
imagina ce va face Robbie dacă va afla că de la mine a pornit 
zvonul cu Samantha; că am intoxicat-o pe nevastă-sa tocmai 
când se înțelegeau atât de bine. Din fericire pentru mine, 
Paula a ţinut întotdeauna să nu-i spunem despre prietenia 
noastră. Dacă păstrăm acest secret între noi, o să fie bine 
pentru toată lumea. Și apoi, cât de curând, ea o să-l acuze din 
senin. Cine va fi paranoică atunci? O să par Miss Super- 
raționala. 

Va avea nevoie să se refugieze undeva și va trebui să mă 
asigur că se va întoarce în brațele mele. 


24. 


Paula 


Nu știu dacă s-a întâmplat ceva care să înlesnească filmările 
sau dacă personajul lui Robert nu mai e la fel de utilizat ca în 
trecut, dar zilele de filmare nebună par să se fi sfârșit, cel 
puțin deocamdată. Adică ar trebui să spun că nu mai ajunge 
târziu acasă. N-am crezut niciodată că filmările îl fac să 
întârzie câte două ore, de câteva ori pe săptămână. Poate se 
întâmplă așa pentru că e Georgia acasă — nu de-adevăratelea, 
dacă înțelegeţi ce vreau să spun -— iar el își dorește să stea cu 
ea cât mai mult timp cu putință. Oricum ar fi, e pe acasă la 
greu în fiecare seară. 

Georgia îşi face planuri pentru ziua ei. Vrea o petrecere, 
dar nu acasă. (Slavă Cerului; îmi făceam griji de câteva 
săptămâni cum să-mi înduplec vecinii, lăsând la o parte 
stresul c-ar fi trebuit să-i invit și pe ei.) Am cam lăsat-o pe 
ultima sută de metri, așa că acum dau telefoane în disperare, 
încercând să rezerv un loc care să fie cool, dar care să nu coste 
o avere. Robert e la duș. 

Am încercat la trei cluburi (degeaba), două puburi (nu e 
suficient spațiu) și patru restaurante (prea din scurt). Caut 
demoralizată pe laptop, când aud telefonul sunând. Știu că nu 
e al meu, pentru că acesta e în fața mea, negru şi mut. Deci nu 
poate fi decât al lui Robert, pentru că Georgia nu e acasă și, în 
orice caz, tonul ei de apel e întotdeauna o melodie - ultima 
oară era „Hotline Bling”. 

Sunetul vine dintr-un sacou agăţat de spătarul unui scaun 
din bucătărie. Ploua când a plecat la studio, dis-de-dimineaţă, 
aşa că și l-a luat peste tricou. Sunt atât de rare momentele în 
care-și lasă telefonul nesupravegheat, încât nu mă pot abţine. 
Bag mâna în buzunar de parcă aș fi un câine Jack Russell care 
intră într-o vizuină de șobolani. Mă uit cine sună. Sam S. 


Samantha. 

Pe bune? Îl sună când știe că e acasă? Sunt atât de furioasă 
pe nesimţirea absolută a gestului, pe faptul că nu dă doi bani 
că e acasă, cu nevasta și fiica, că răspund înainte de a-mi da 
seama ce fac. 

— Telefonul lui Robert, spun eu, pe un ton ostil. 

Inspir profund, încercând să mă calmez. Nu te da niciodată 
de gol în fața dușmanilor. 

— Ah, tu eşti Paula? 

Îi recunosc vocea după ce-am văzut-o în serial. E stupid de 
tânără și de obraznică. 

— Da, eu sunt. Robert e la duș, îmi pare rău. Pot să-i 
transmit vreun mesaj? 

Știu că par o secretară înțepată, dar e tot ce pot face în 
această clipă. 

— Eu sunt Sam Smith, spune ea, apoi izbucnește în râs. Nu 
acel Sam Smith:21}. Samantha. De la muncă. 

În vocea ei nu e niciun indiciu c-ar fi comis gafa supremă. 

— Voiam să vorbesc cu el despre scena aia tâmpită pe care 
o filmăm mâine. N-o înţeleg deloc. 

— Corect, zic eu. O să-i spun să te sune. 

Vreau doar să-nchid telefonul înainte de a spune un lucru 
pe care-l voi regreta, dar Samantha are chef de vorbă. 

— E scenariul ăsta ridicol. Ţi-a povestit despre el? 
Hargreaves și Marilyn? 

Mai avea puţin şi adăuga „bleah, vomit”. Asta nu pare 
deloc o femeie îndrăgostită de el. 

— Vreau să spun că diferența de vârstă e caraghioasă. E ca 
și cum ar ieși cu taică-său. Nu... nu vreau să spun că Robert e 
bătrân sau ceva de genul ăsta... sau că nu e atrăgător... oh, 
Doamne, scuze, a sunat cum nu se poate mai prost. Doar că... 
n-a existat niciun semn înainte că asta se va-ntâmpla și pare 
cam improbabil, ştii tu. Amândoi credem asta. 

Sunt mai mult decât derutată. 

— Ăsta-i Fermierul Giles. 

— Mie-mi spui. În orice caz, scuze, Paula, nu voiam să te 
deranjez... 


Îl aud pe Robert apropiindu-se. 

— E-n regulă, stai așa, că vine. 

— Mi-a făcut plăcere să discut cu tine, apropo, spune ea, iar 
eu îi întind telefonul lui Robert. 

Vreau să-i surprind reacția în cel mai mic detaliu. Îi văd o 
licărire în ochi când își dă seama că telefonul la care vorbesc e 
al lui. 

— E Samantha. 

Nimic? Dacă e să fiu absolut sinceră, dacă aș fi la tribunal și 
ar trebui să spun ce senzație m-a încercat când am rostit acel 
nume și i-am văzut reacţia lui Robert, aceea ar fi ușurarea. 

— Ah. Mulţumesc, spune el, luând mobilul. 

Aştept să iasă din încăpere, aştept cel mai mic semn de 
încordare în glasul lui, dar el se așază pe un scaun de bar, 
lângă mine. 

— Bună, Sam, spune el, pe un ton camaraderesc. Nu, nu, e- 
n regulă... 

Râde ca răspuns la vorbele ei. 

— Nu m-am uitat la scenariu. Stai puţin. 

Scotocește prin foile pe care le-a adus acasă de la studio. 
Găsește scena cu pricina, o studiază din priviri. 

— Iisuse. Înţeleg ce vrei să spui... 

Gândurile mele îmi abat atenţia de la conversaţia lor. Dac- 
aş fi intrat în cameră fără ca el să-și dea seama, nu m-aș fi 
îndoit nicio clipă că vorbeşte cu un prieten sau cu un coleg. E 
oare atât de bun? Dar ea? 

— E un copil de treabă, zice el când încheie conversaţia. 
Totuși, e o actriță execrabilă. 

Râde și râd și eu odată cu el. Dar asta îmi răspunde la 
întrebare? Samantha e oare incapabilă să mă convingă că nu a 
avut nicio intenție ascunsă când l-a sunat pe Robert? Sau pur 
şi simplu nu-i pasă? Sau poate e genul acela de persoană care 
nu se sperie când soția amantului răspunde la telefon pentru 
că o doare în cot de ea sau de căsnicia lor? 

Când prind un moment o sun pe Saskia. 

— Hei! 

— Bună. Ai o clipă? 


— E Amanda, o aud spunându-i persoanei care e cu ea în 
cameră. 

Presupun că e Josh. Mi-i imaginez acolo, bând un pahar cu 
vin. Stând poate în splendida lor grădină, acum că vremea s-a 
făcut din nou frumoasă. Sunt mișcată de faptul că-mi respectă 
în continuare dorința de a păstra prietenia noastră secretă. 
Dumnezeu știe ce-ar crede Josh dac-ar ști c-o sun acum. 

Urmează o pauză, apoi ea spune: 

— Bună, scuze, am urcat în dormitor. E totul OK? 

— S-a întâmplat ceva foarte ciudat. 

Îi povestesc toată tărășenia. Cât de deschisă și prietenoasă 
părea Samantha. Cât de naturală a părut discuţia lor. 

— Nu cumva te-ai înşelat tu? Adică, e clar că l-ai văzut cu 
cineva, dar nu e posibil să fi fost altă femeie? Cineva care 
seamănă cu ea, poate? 

— Îmi pare rău, Paula, era ea, fără doar şi poate. 

Poate că sunt eu naivă. 

— Părea atât de autentică. 

— Probabil a repetat. Adică... dacă tot a riscat și l-a sunat 
acasă... 

Acum mă simt ca o idioată. Mi-i imaginez pe Robert și pe 
Samantha râzând pentru că m-au păcălit. 

— Mă rog, cred că oricum n-are nicio importanță. Contează 
că se vede cu cineva, nu contează cine e persoana respectivă. 

— Așa te vreau. 

— De-abia aștept să se termine povestea asta mai repede. 
De-abia aştept să-mi încep viaţa cea nouă, pe puterile mele. 

— Atunci dă-l afară chiar acum, zice ea. 

— Ştii că nu pot. Dacă fac asta, el câștigă. 

— Atunci trebuie să ne dăm silința și să-i despărțim, zice 
Saskia, iar eu mă bucur că am o aliată. Cu cât o facem mai 
repede, cu atât te vei simți mai repede liberă pentru 
totdeauna. 

Când termin de vorbit cu ea mă simt mult mai bine. Pentru 
că Saskia a văzut cu ochii ei, nu e nicio îndoială că Robert are 
o aventură cu Samantha. Chiar dacă a părut atât de amabilă 
acum la telefon, știu că totul e o prefăcătorie. Aș minţi dacă n- 


aş recunoaște că m-a șocat cât de colegial și prietenesc a 
vorbit Robert cu ea. Mă face să cred că nu-l mustră deloc 
conștiința, în ciuda faptului că ne-am împăcat atât de bine în 
ultima vreme. Mă face să cred că am de purtat o luptă mult 
mai grea decât părea la început. 


25. 


Robert trebuie să plece pentru două nopți, ca să filmeze 
niște scene în Oxfordshire. Când nu e prin preajmă, îi răsfoiesc 
programul pentru săptămâna care urmează. În prima zi nu 
apare decât în două scene, una cu David, una cu Samantha. În 
restul timpului are de turnat doar scene cu două personaje, 
alături de David sau Saskia. Asta înseamnă că toți patru vor 
sta acolo peste noapte ca să fie gata în ziua filmării, cum se 
luminează. 

În ziua a doua filmează mai mult cu David, apoi sunt scene 
între alte personaje din serial, care nu mă interesează. Deci 
Robert și David vor rămâne acolo și a doua noapte, alături de 
câteva personaje secundare, iar Saskia și Samantha se vor 
întoarce acasă după terminarea primei zile de filmări. Dacă ar 
fi să ghicesc, Robert va ajunge acasă marți după-amiază. 

Îi scriu Saskiei şi-o întreb dacă vrea să treacă pe la mine 
luni seara, după ce se întoarce în Londra. Mă aștept să 
sugereze să mergem la ea acasă - presupun că Josh va fi 
plecat până a doua zi — sau undeva aproape de ea, dar, spre 
surpriza mea, acceptă să taie orașul de-a curmezișul ca să vină 
la mine, o dată-n viața ei. Georgia a plecat din nou -— lucrează 
în parcarea nu știu cărui festival cu Eliza, muncind 
douăsprezece ore în schimbul unei sume derizorii și al unor 
bilete gratuite pentru următoarele două zile — deci știu c-o să 
fim singure-singurele. 

Chas mă examinează cu atenție după slujbă. 

— Ia uită-te ce arme uriașe, strigă el când mă vede ridicând 
o pereche de greutăți deasupra capului. 

Mă uit în oglinda care acoperă întregul perete al sălii de 
sport — cea în care de obicei evit să mă privesc — și văd o mică 
urmă de mușchi sub toată carnea aia moale și fleşcăită. 

— Mai degrabă pistolete, spun eu, râzând de entuziasmul 
lui. Sau pistoale cu apă. În cel mai bun caz. 


— Există pistoale cu apă foarte mari. Fii mândră de 
chestiile astea, zice el când ridic din nou halterele. Le meriți 
pe bună dreptate. 

— Ţi-ai cumpărat un dicționar de clișee? Sau cartea Cum să 
spui lucruri pozitive în zece lecţii simple? 

— M-am născut optimist, spune el. Face parte din șarmul 
meu personal. 

Saskia sosește, aducând o sticlă cu vin. Pare obosită. Chiar 
dacă i s-a permis să slăbească din nou, sunt șocată să văd că e 
în continuare rotunjoară. A înlocuit hainele ei mulate 
obișnuite cu un tricou mai larg și cu o pereche de pantaloni 
până la genunchi. Arată superb. 

— Hei! 

Ne îmbrăţișăm, iar ea mă urmează înăuntru, uitându-se în 
jur. Mă bucur că am făcut ordine înainte să ajungă ea. 

— E minunat, spune ea, trăgând cu ochiul în living, în timp 
ce ne-ndreptăm spre bucătărie. 

— E un apartament mic, zic eu și apoi regret că-mi cer 
scuze. 

Mie-mi place la nebunie apartamentul nostru. E cam 
jerpelit, dar ni se potriveşte perfect. Sau, cel puţin, așa am 
crezut întotdeauna. N-am înţeles niciodată nevoia de a te 
muta într-un loc mai țipător doar pentru că poţi. Deja mă- 
ntreb cu îngrijorare dacă Robert mă va lăsa să stau aici după 
ce ne vom despărți, pentru că nu-mi imaginez c-aș putea locui 
în altă parte. 

— Stăm aici de multă vreme și nu ne-a trecut prin cap să ne 
extindem. Deși Robert crede c-ar fi trebuit să facem asta acum 
câţiva ani buni. 

— Nu vă extindeți, zice ea, râzând. Trebuie să fii 
prevăzătoare, sunt mai multe lucruri care se pot strica. Eu îmi 
petrec jumătate din viață așteptând diverși oameni care să 
repare diverse lucruri. 

— OK, o să-mi aduc aminte de asta când o să câștig la loto. 

Parcă-mi citește gândurile și spune: 

— O să rămâi aici când... știi tu? 


— Așa sper. Robert știe cât îmi place locul ăsta. A fost 
căminul Georgiei de când s-a născut. Și, oricum, mă-ndoiesc 
că Samantha va dori să se mute aici. Unde locuiește ea acum? 

Așez două pahare mari în fața Saskiei, iar ea se agită să 
deschidă sticla. 

— Ah. Nu sunt sigură. Nu știu de ce, dar cred că încă stă cu 
mama ei. 

lau unul dintre paharele de-acum pline și dau pe gât o 
înghițitură zdravănă. 

— Iisuse. Și nu-mi spune, mama ei e de vârsta mea. 

— Nu chiar. Nu c-aș fi întâlnit-o. 

Ne așezăm lângă ușile deschise care dau spre curtea 
interioară, cu vedere la mica grădină comună. 

— Deci, cum merg lucrurile? Ea a fost acolo noaptea 
trecută, nu-i așa? La hotel. 

— A fost. Ah, ghici ce? Am aflat ceva. 

Face pauză ca să-mi vadă reacţia. 

— Ce anume? Spune-mi. 

— Ne-am nimerit la machiaj în același timp, așa că am tras 
cu urechea la ce vorbea. Machieuzele sunt ca psihoterapeuţii, 
zău așa. Sau ca preoții. Oamenilor li se pare că le pot 
încredința cele mai întunecate secrete ale lor. Cred că din 
cauză că stai acolo ore-ntregi și trebuie să vorbeşti despre 
ceva... 

Mă abțin cu greu să-i zic să treacă mai repede la subiect. 
Știu deja că Saskia se mișcă-n propriul ei ritm când vine vorba 
de povestit. 

— ... în fine, vorbea despre iubitul ei — presupun că se 
referea la Robert. Cu siguranță n-am auzit-o pomenind de 
nimeni altcineva — și spunea că-și doreşte cu disperare un 
copil... 

Se lasă pe spate și se uită la mine triumfătoare. Mă lovește 
un val de greață. Nu mi-ar fi trecut niciodată prin cap că 
Robert şi-ar mai dori copii. Sigur că-și mai doreşte. E încă 
tânăr. Dar acum? Deja? Înainte să ne fi despărțit? 

— Rahat, e tot ce pot rosti. 

— Îmi pare rău. O, Doamne, chestia asta te-a supărat? Te-a 


supărat, nu-i așa? M-am gândit că va fi o armă bună oarecum. 
Adică, aș fi crezut că Robert n-o să mai vrea alți copii nici în 
ruptul capului. Nu în etapa asta. Iar ea spunea că el — iubitul 
ei — nu-și dorește prea tare. Părea ca și cum s-ar fi gândit să 
meargă mai departe și să lase chestia asta să se întâmple... 

— Doamne, pe bune? 

— Mă rog, m-am gândit că e o informaţie utilă. O să-l 
înspăimânte ideea, îmi imaginez. 

Are dreptate. Robert va detesta ideea că Samantha ar putea 
rămâne gravidă fără știrea lui. Totuşi nu știu cum aș putea 
folosi informaţia asta în avantajul meu. 

— M-am gândit să-i scap asta aşa, într-o discuţie, spune 
Saskia. Că am auzit-o pur și simplu pe Samantha spunând că 
are de gând să rămână însărcinată „întâmplător”. Asta i-ar 
activa îndoiala, cu siguranță. 

— E genial. Nu vreau să te rog să te amesteci, cu toate 
acestea... 

Ea ridică din umeri. 

— Ce-mi pasă mie? De fapt, va fi chiar distractiv să-i văd 
mutra. După tot ce ţi-a făcut... 

Ciocnim paharele. Aud melodia tematică din Coronation 
Street răsunând într-unul dintre celelalte apartamente. 

— De ce vă urâţi voi doi în halul ăsta? 

Mereu am crezut că-nțeleg de ce n-o suportă Robert pe 
Saskia — cu întârzierile şi comportamentul ei de divă — dar 
cine știe acum dacă e ceva adevărat în toate astea? Josh cu 
siguranţă n-a vorbit niciodată în felul ăsta despre ea. 

Îmi zâmbește sec. 

— A, nu cred că ne urâm. Doar că nu ne înțelegem foarte 
bine în mod special. E o diferenţă. În fine, numai dacă nu ţi-a 
spus el altceva. Poate că el mă urăște pe mine, haha! 

— Nu, nu, nu voiam să spun asta. Eram doar curioasă, asta- 
i tot. 

Se gândeşte un moment. 

— Două egouri uriașe care se luptă pentru atenţia celorlalți. 
Sau ceva de genul ăsta. 

— Are logică. 


— Cred că Robbie și cu mine adorăm să fim în centrul 
atenţiei. Deși, ca să fiu cinstită, toți actorii fac asta, după 
experiența mea. 

— Parcă ai fi Alice. Sora lui. Fa e singura care-i spune 
Robbie. 

— l-am spus Robbie? Nici măcar n-am observat. Asta 
pentru că am prieten, pe nume Robbie, care înnebunește dacă- 
i spune cineva Robert. Nu știu să-i fi spus vreodată Robert lui 
Robert al tău... 

Ridică paharul și ia o înghițitură. Stăm, în tăcere. Mă rog, 
tăcere și vocea lui Steve McDonald spintecând aerul. Simt că 
am vorbit destul despre mine și problemele mele. 

— Tu ce mai faci, apropo? 

— Minunat. Mă simt bine. Urăsc când oamenii spun „Sunt 
bine”. Nu prea are sens și sună atât de americănește, nu crezi? 
Apoi mă apuc și-ncep s-o spun eu însămi, haha! 

Și se pornește. O las să bată câmpii puţin. Sunt uluită că 
Samantha vrea să rămână gravidă deliberat, fără ca nici măcar 
să discute cu Robert. Că e gata să-l prindă într-o capcană în 
felul acesta. Mă cam face să-mi fie milă de el, deşi asta ar fi o 
cale ca să afle primejdiile unei relații cu o femeie îndeajuns de 
tânără, încât să creadă că e permis să te joci cu viețile altora. 
Când îmi dau seama că Saskia a tăcut, n-am nici cea mai vagă 
idee despre ce vorbea. 

— Scuze, ce-ai spus? 

— Îţi ziceam despre Josh. Vrea să mergem la Barcelona în 
weekend, e aniversarea noastră. Acolo am fost în prima 
noastră vacanță împreună. 

Dă ochii peste cap. 

— Păi şi ce ai cu Barcelona? Barcelona e minunată. 

— Nu asta-i ideea. Nu știu de ce vrea el să mergem undeva. 
Adică, sunt nouă ani, nu e nimic special. 

Mă gândesc cât de mult mi-ar fi plăcut odinioară ca Robert 
să fie genul de persoană care să mă răpească într-un weekend 
romantic. Ea spune, de parcă mi-ar citi gândurile: 

— Știu că par teribil de nerecunoscătoare. Sunt doar 
epuizată, asta-i tot. Aș prefera să ieșim la un prânz bun, dar el 


face mare tam-tam că vrea să mă răsfeţe. 

Sigur că vrea. E felul lui de a-i cere scuze. Nu că Saskia ar 
şti pentru ce anume își cere el scuze. 

Mă gândesc la ochii lui buni. La obiceiul de a-și trece mâna 
peste cap. La felul în care m-a privit înainte de a mă săruta. 

— Eu l-aş lăsa s-o facă, spun eu, întinzându-mă după sticla 
de vin. Dacă înseamnă atât de mult pentru el. 


26. 


Saskia 


Probabil că n-ar fi trebuit să-i spun nimic Paulei, dar 
adevărul e că Josh e ca un guguștiuc enervant de îndrăgostit 
în această perioadă. Nu chiar așa, dar mă-ntreabă din cinci în 
cinci minute dacă mă simt OK și-mi aduce cafeaua la pat când 
încerc să zac mai mult. Știu, ştiu. Cele mai multe femei ar 
omorî pe cineva ca să fie căsătorite cu cineva la fel de atent 
după opt — aproape nouă — ani, dar aș putea supraviețui și fără 
el. Mă calcă pe nervi. 

Așa se-ntâmplă când știi că e cineva care pur și simplu te 
adoră. Te face să-ți dorești să-i testezi sentimentele. Să-l dai 
afară pe ușă și să vezi cum reacționează. Care ar fi lucrul peste 
care n-ar putea trece? Mă rog, îmi imaginez că-n cazul lui 
Josh ar fi dacă ar afla de mine și de Robbie. Peste un mic flirt, 
o aventură trecătoare cu un bărbat pe care nu-l cunoaște, ar 
putea trece, probabil, cu timpul. Peste o poveste de dragoste 
matură cu cineva pe care nu-l poate suporta, mă-ndoiesc. 

Așadar, a fost tare ciudat să stau în casa lui Robbie — 
Doamne fereşte, i-am spus Robbie în fața Paulei! Saskia, 
idioată mai ești! — iar el să n-aibă habar c-am fost acolo. A fost 
pentru prima oară - nu s-a simţit niciodată bine să mă ducă 
acolo din cauza fiicei lui, bla bla. Amândoi ne asumam un risc 
cu partenerii noștri de viață, dar Georgia era un risc pe care el 
nici măcar nu s-a gândit să și-l asume. Așa c-am profitat de 
ocazie când m-a invitat Paula. De-abia aşteptam să le văd 
apartamentul. Chiar dacă de fapt nu-mi doream decât să-l am 
la dispoziția mea, măcar o dată-n viață. 

E mai mic decât îmi imaginam. Cu greu ţi-ai putea închipui 
că acolo locuiește o vedetă șmecheră de televiziune. Un bloc 
mare și vechi. Apartamentul lor e la etajul cinci (din fericire 
au lift, haha!), care dă, în spate, spre un fel de grădină 


comună. Probabil șase camere în total, dacă includem și baia. 
Luminos. Parchet ce pare original. 

Dar gata cu discursul ăsta de agent imobiliar. Întotdeauna 
mi se pare fascinant (şi uneori dezgustător) cât de diferit 
miros casele. De parcă fiecare cămin își creează propria 
aromă. La prima impresie, apartamentul lui Robbie și al 
Paulei mirosea a rufe spălate, produse de baie feminine, o 
urmă de usturoi de la ceva ce probabil a mâncat ea cu o seară 
înainte și un pic de umezeală în pereți. Una peste alta, nu e 
foarte rău. 

Nici nu pot descrie cât de ciudat a fost să-i văd lucrurile lui 
Robbie în contextul acesta. Obiecte care-mi sunt atât de 
cunoscute, stând mărturie unei cu totul alte existențe a lui, 
care pe mine nu mă include. Am reușit să arunc o privire în 
cele două ocazii în care am fost la toaletă, care e convenabil 
situată chiar lângă dormitorul lor. Pe pat era un teanc de 
haine proaspăt spălate (de aici mirosul de rufărie) și în acea 
harababură am recunoscut lucruri pe care le știam atât de 
bine. Patul mare, cu cadru de lemn închis la culoare, de lângă 
perete, așternuturile albe, acoperite cu o pătură cu un motiv 
vesel, cu maci. Garderobele în perete, de-o parte și de alta a 
patului. Era clar care e jumătatea de pat a fiecăruia. Ultimul 
roman al lui John le Carre era destul ca să-i dea de gol. Nu m- 
am putut abţine, am deschis ușa noptierei de pe partea lui de 
pat și m-am uitat rapid înăuntru. Obișnuita harababură de 
lucrușoare — medicamente de răceală, dopuri de urechi, 
monede. Nu știu de ce m-am întristat un pic. Era atât de 
banal. Ăsta e lucrul pe care Robbie şi cu mine n-am apucat 
niciodată să-l împărtăşim - banalitatea. Rămășițele zilnice 
care compun o viaţă. 

Când m-am dus a doua oară la toaletă, am făcut un raid 
prin dulăpiorul de la baie, dar n-am găsit nimic instructiv, în 
afara unei cutii de Just For Men!22. Ha! Și eu care credeam că 
e natural! 

Mi-a fost greu să mi-l imaginez acolo, n-am de gând să vă 
mint. Mi s-a părut cumva mai neînsemnat. Mi-am amintit de 
vremurile în care eram adolescentă și ieşeam cu un băiat de 


care eram îndrăgostită de câteva luni. Totul mergea perfect. 
Toate prietenele mele erau invidioase. Mi se părea că e cea 
mai tare ființă pe care o-ntâlnisem vreodată, până m-a invitat 
la el acasă pentru prima oară. O singură privire în camera lui 
cu tapet înflorat jerpelit, pe care părinţii lui nu-l lăsau să-l 
schimbe pe sub afișe, grămada de șosete și chiloți murdari, 
cremele antiacnee de pe biroul lui mic, și nu m-am mai putut 
uita niciodată la el cu aceiași ochi. Nu conta că în propriul 
meu dormitor încă era un poster cu Five Start? și papuci 
pufoşi cu personaje din desene animate vârâți sub vechea mea 
casă de păpuși. A scăzut în ochii mei. Din fericire, asta nu s-a 
întâmplat și cu Robbie. Am avut mai degrabă sentimentul 
copleșitor că trebuie să-l salvez de toate astea. 

Apoi, chestia cu copilul a fost chiar inspirată. Adică, pe 
bune. Acum pot să-i spun că, „din greșeală”, mi-a scăpat bârfa 
de față cu Robbie. Că mutra lui dezvăluia un milion de 
secrete. Că, brusc, ea avea ochii roșii și plini de lacrimi și că ei 
par să nu-și mai vorbească deloc. 

Și apoi Paula va simţi că-i poate da papucii când e doborât 
şi n-are unde să se refugieze. 

Doar că, desigur, va trebui să mă asigur că el va simţi că se 
poate refugia în brațele mele. 

Sper doar ca Paula să nu vrea să se răfuiască direct cu 
Samantha, pentru că atunci toată lumea va fi extrem de 
derutată. Mai ales Samantha. 


* 


Robbie a început să filmeze o scenă nouă, în care 
Hargreaves intră în afaceri cu un șmecher pe nume Smyth, 
gunoiul satului. Toate dramele de televiziune au aşa ceva. Ştiu 
că nu-i place deloc situația. E primul indiciu al dezvăluirii 
importante că Hargreaves a fost tot timpul un escroc, care-și 
prăda prietenii mai în vârstă, vânzându-le vechituri în 
schimbul economiilor lor de-o viață sau plătindu-le câțiva 
bănuți pe ceea ce el știe că e o antichitate valoroasă. 

Personal, cred că-i o mișcare inspirată, într-un fel clasic și 
telenovelistic. (Acum aud glasul lui Robbie în mintea mea: 
„Fermierul Giles nu e o telenovelă, Saskia. E o serie TV de 


lungă durată. Nu rulează decât jumătate de an, asta e marea 
diferență”. Majoritatea însă ştim că e o telenovelă, în afara 
numelui.) Ia personajul la care te aștepți cel mai puţin și 
pune-l să facă o prostie. Telespectatorii vor deveni dependenți, 
chiar dacă vor azvârli cu carnetele de pensie în el în plină 
stradă. 

L-am întrebat pe Josh dacă și-a băgat coada în scenariul 
acesta. N-a fost niciodată cel mai mare fan al lui Robbie și nici 
măcar nu știe povestea. Dac-aș fi în locul lui, aș vrea să le fac 
probleme tuturor actorilor care m-au scos din minți, vă spun 
sincer. El s-a supărat totuși și mi-a zis că nu ar permite 
niciodată sentimentelor să intervină în jobul lui. 

Cea mai mare problemă e că Jez, actorul care-l joacă pe 
Smyth, e un psihopat. A apărut în serial de-abia anul trecut — 
un fost luptător în cușcă care a trecut în premieră la actorie — 
și de atunci ne terorizează pe toți. Din fericire pentru 
majoritatea dintre noi, personajele nu prea au motiv să se 
întâlnească, în afara vreunei scene ocazionale de la cârciumă, 
unde suntem în siguranță pentru că suntem mulți. 

Robbie e îngrozit de el. De-a dreptul îngrozit. N-o să 
recunoască niciodată, dar l-am văzut făcând chestii exagerat 
de tovărășești când e cu Jez, care-nseamnă: „Sunt exact ca 
tine. Te rog, nu mă pocni”. A fost scandalizat când l-au băgat 
în serial, spunând că era o cascadorie și că va scădea 
credibilitatea show-ului (pe bune, nu știu totuși cum putea fi 
atât de serios). Cineva i-a spus, evident, lui Jez, pentru că a 
avut grijă să arate că nu-l suportă pe Robbie de la bun 
început. Şi e un tip masiv. Care nu se poate stăpâni. 

În orice caz, acum trebuie să petreacă zile întregi filmând 
împreună într-un decor care seamănă cu o alee ferită, unde 
cineva ar putea fi omorât şi nedescoperit zile întregi (unde e 
asta în sătucul nostru imaginar e foarte neclar. Tuturor a 
încetat să le mai pese de geografie cu multă vreme în urmă). 
În câteva dintre scene, Jez trebuie să-l lipească pe Robbie cu 
spatele de zid şi să-i urle în față. Una dintre fetele de la 
machiaj — nici ea nefiind vreun mare fan de-al lui Robbie, de 
când a urlat la ea o dată că pălăvrăgea în timpul repetițiilor — 


îmi spune că e o bucurie să-i privești. Teama lui Robbie e 
palpabilă. Între duble, Jez se pare că se plimbă prin platou, 
lătrând la toată lumea care se apropie de el, încercând să 
păstreze „momentul”, în vreme ce Robbie se adăposteşte în 
spatele regizoarei. 

Într-una dintre zilele în care ajung mai devreme, așteptând 
să filmez o scenă la coafor — una dintre scenele acelea 
enervante, de umplutură, despre care poți fi aproape sigur că 
vor fi scoase la montajul final - mă hotărăsc să mă plimb 
puţin prin studio, să văd care mai e treaba. Poate că Robbie 
mă va vedea ca pe un personaj prietenos, un adăpost pe vreme 
de furtună. 

Când ajung acolo, ei repetă o scenă nouă. Se ceartă pentru 
prețul unor mărfuri sau pe un știu ce proprietăți. La un 
moment dat Jez îl împinge cu toată forța și Robbie se 
împleticește în spate. Se uită la regizoare, cerşindu-i ajutorul. 

— Putem să... spune el agitat. Putem să păstrăm asta 
pentru dublă? 

Regula, după cum știe orice om normal, e că te abții să faci 
lucrurile incomode în timpul repetiţiilor, schițând ce ai de 
gând, dar fără să duci acțiunea la capăt. La fel e cu săruturile. 
Deși Robbie părea să uite de asta la început, când ne-am 
combinat, și, brusc, Hargreaves și Melody se pupăceau ca 
niște adolescenţi excitați de câte ori scenariul le cerea un sărut 
rapid. 

— Doar mimează că-l împingi, Jez, strigă regizoarea. 

Cred că și ei îi ei teamă de Jez. Tuturor regizorilor le e 
teamă de el. 

— Las-o mai moale. 

— Sigur, scuze, amice, zice Jez, pe un ton total nesincer. 

— De la început, strigă asistentul de platou. Liniște, toată 
lumea. Se repetă. 

Trec din nou scena în revistă. Același moment, aceeași 
îmbrânceală. E aproape comic. Nu, nu aproape, chiar e. 

Robbie se oprește din nou. 

— Pentru numele lui Dumnezeu... 

Dă cu ochii de mine și privirea pe care mi-o aruncă este cea 


pe care o preţuiesc. Nu poate ascunde faptul că e bucuros că 
mă vede. Își dă ochii peste cap. 

— Hai să trecem direct la dublă, strigă regizoarea. 

Îi e şi ei clar că lucrurile scapă de sub control. 

— Ocupaţi-vă poziţiile, strigă asistentul. Liniște! 

Toţi încremenesc ca niște statui, ca la începutul fiecărei 
scene. Jez joacă ridicol de prost. Se-ncurcă la o replică și 
sfârșește prin a spune ceva care nu are niciun sens. 

— OK, spune regizoarea când scena se poticnește, fiind 
evident că nu mai poate. Cred că am terminat cu asta. Hai să 
trecem mai departe. 

Asistentul strigă detaliile scenei următoare, care e tot cu 
Robbie și Jez. E o mică pauză în care se discută niște chestii 
tehnice și mă bucur când văd, cu coada ochiului, că Robbie se 
strecoară lângă mine. 

— Ai văzut asta? zice el înainte să-i spun bună dimineaţa. E 
nebun de legat. 

— E o glumă proastă, spun eu. Nu poate să joace și pace. 

— Mă gândeam să mă duc cu jalba-n proțap la Josh. Pe 
lângă toate celelalte, transformă serialul într-o farsă. 

— Nu e ca și cum ti-ar fi frică de el, zic eu, asumându-mi 
riscul să vadă partea amuzantă a replicii. 

Mă răsplătește cu un zâmbet și stomacul îmi flutură. 

— Sunt îngrozit! Dar Josh nu trebuie să afle asta. O să-l 
conving că e vorba despre integritate. 

— Pot să vorbesc eu cu el, dacă vrei. 

Deși mă bucur de disconfortul lui Robbie, știu c-aş putea 
câștiga destule puncte albe ajutându-l. 

— Faci tu asta? spune el, cu o voce plină de recunoștință. 

— Desigur. 

Chiar atunci, cineva îl cheamă să repete scena. Înainte de a 
se îndepărta, mă prinde de braț și spune: 

— Tu ce mai faci? Eşti OK? 

— Supravieţuiesc, zic eu. Cam așa ceva. 

E un mare progres. 


27. 


Paula 


77 de kilograme și tot 36 la sută grăsime. Pierderea mea în 
greutate a încetinit acum, trupul meu s-a obișnuit cu 
exercițiile fizice zilnice. Nici măcar nu-mi pasă. Mă simt - și 
arăt — mai bine decât m-am simţit într-o veșnicie. 

O pun pe Myra la curent cu veștile despre copil. Nu pot să- 
mi scot asta din cap. Cred că e unul dintre cele mai rele 
lucruri pe care o femeie le poate face unui bărbat. Ca să nu 
mai vorbim de viața nevinovată pe care o aduc pe lume. 

— Doamne! 

Îmi trântește în față o cană cu cafea. Stau la una dintre 
mese, după ora de sport cu Chas, pentru că deocamdată nu am 
chef să mă duc acasă. Robert are zi liberă şi nu mă mai pot 
gândi la ce putem face împreună, ca să treacă vremea. Deși 
sunt, practic vorbind, clientă în acest moment, tot sar să ajut 
din când în când, dacă așteaptă cineva să fie servit. 

— Ai grijă să-ţi termini divorțul înainte să se-ntâmple una 
ca asta, în caz că el se va hotărî să-și ia responsabilităţile 
părintești în serios. 

— Şşş! spun eu, privind în jur să văd dacă trage cineva cu 
urechea. Își ia deja în serios responsabilitățile părintești. 

— Iată! Nu vrei să ajungă să-ți spună că trebuie să vinzi 
apartamentul și să te muţi într-o cocioabă pentru că el mai are 
o gură de hrănit. 

— Nu cred... nu asta-i ideea, în orice caz. Dacă vrea să aibă 
o altă familie, e problema lui. Nasol e că ea face asta fără 
ştirea lui. 

— Mă rog, nu în întregime, rânjește Myra. 

— Ştii ce vreau să spun. Ce fel de fată face așa ceva? 

— Una afurisită și manipulatoare. Nu aș recomanda-o unui 
om mai bun. 


Iau șerveţelul și şterg masa unde ceașca mea a lăsat o urmă. 

— Se merită reciproc, presupun. 

— Deci Saskia o să i-o arunce în față? 

Dau din cap. 

— N-am rugat-o eu, s-a oferit voluntar. 

— Începe să-mi placă de Saskia. 

Se trânteşște pe scaunul de vizavi de mine și apoi se ridică 
din nou, când intră cineva. 

— E o mișcare inteligentă. 

— S-ar putea să funcționeze, strig eu după ea. 

Câteva zile aştept un semn de la Robert, că s-ar fi schimbat 
ceva. Mă port foarte frumos, ca atunci când Samantha va 
scădea în ochii lui să se uite la mine și să-şi spună: „Asta e 
femeia cu care vreau să-mi petrec tot restul vieții”. Sau, în 
orice caz, ceva de genul ăsta. 

Duminică seara, în timp ce discutăm despre notele 
excelente ale Georgiei, îl lovesc cu replica genială: „Îţi vine să 
crezi că au trecut optsprezece ani?” 

— Săptămâna viitoare, spune el, luând o trufă făcută-n casă 
(a lui, cu jumătate de kil de unt și cu foarte mult zahăr; a mea, 
cu ulei de cocos și îndulcitor. Aspect — identic. Îi măsor burta 
care i se ițeşte peste pijamaua Ralph Lauren și mă-ntreb cum 
inima lui poate face față acestui asalt). 

— O să-mi fie dor, ţie nu? Nu doar c-o să-mi fie dor de ea. 
Nici măcar nu mă pot gândi la asta. O să-mi lipsească toată 
treaba cu maternitatea. 

— Tot mama ei o să fii, spune el, bătându-mă uşor pe 
picior, de parc-aș fi un cal. 

Stăm gârboviţi pe canapea, unul lângă altul. Aproape, dar 
nu foarte aproape. 

— Ştiu. Şi nici n-aş vrea s-o iau de la început, sinceră să fiu. 
Nu acum. Nu bebeluși, nu anii de după bebelușie. 

— Doamne, nu! Îți poţi imagina? Nu cred c-am dormit vreo 
trei ani, nu-i așa? 

Îl recompensez cu un surâs. 

— Ceva de genul ăsta. Și închipuie-ţi cum ar fi să ai de-a 


face cu un adolescent, peste treisprezece ani. 

Se cutremură. 

— Încerci să-mi provoci coşmaruri? 

Îmi dau seama că am forțat destul nota. În mod clar, Robert 
nu e deloc disperat să devină din nou tată. Trebuie doar să 
aştept ca Saskia să-și pună magia în practică. 

— Spune drept, ești trist că s-a decis să nu dea nicio 
petrecere? 

În cele din urmă, George s-a enervat că n-a găsit un loc 
potrivit și a decis că, decât să-și piardă săptămâna viitoare 
stresându-se că petrecerea ei va fi o porcărie, mai bine n-o mai 
organizează. În schimb, a ales o cină elegantă, apoi un club cu 
opt dintre cei mai apropiaţi prieteni ai ei. Totul sponsorizat de 
noi, evident, dar suntem foarte fericiți s-o facem. În special 
pentru că asta înseamnă că noi nu trebuie să mergem și putem 
ieși la masă într-o altă seară, doar noi trei. 

— „Trist” nu e cuvântul potrivit, spune el. „Ușurat”, 
„bucuros” și „recunoscător” ar fi mult mai adecvate. 

— La fel și la mine. E îngrozitor din partea noastră? 

El ia o înghițitură din ceaiul de lemn-dulce. Avem o seară 
fără vin, într-o încercare de a ne păcăli ficatul că devenim 
abstinenți. Eu consum lămâie și ghimbir. 

— Oribil, zice el. Suntem niște părinți îngrozitori. 

Apoi se înclină și mă cuprinde cu un braţ, trăgându-mă mai 
aproape și sărutându-mă pe cap, lângă tâmplă. Nu e deloc 
erotic, dar e un gest neașteptat de afecțiune și, după părerea 
mea, e un progres. 

Stau ca pe coji de nucă așteptând ca Saskia să-mi spună ce 
se mai întâmplă. Marţi după-amiază, în cele din urmă, mă 
sună. 

— O, Dumnezeule, zice ea, înainte să apuc să spun ceva. 

Tocmai am venit de la serviciu și vreau să intru la duș. 

— Trebuia să fi fost aici. 

— I-ai spus! Spune-mi tot! 

Face o pauză teatrală. Încerc să-mi păstrez răbdarea. 

— OK. Va trebui să-ți spun versiunea scurtă, pentru c-or să 


mă cheme dintr-o clipă-n alta. Deci, trăncăneam între două 
scene. Se rearanjau reflectoarele, așa că aveam ceva timp de 
pierdut. Am așteptat să rămânem doar eu și cu el, evident, 
pentru că nu voiam să fugă cineva la Samantha și să-i 
povestească tot. În orice caz, într-un final am rămas noi doi și 
i-am spus, pur și simplu. Ca şi cum aș fi fost preocupată de 
bunăstarea lui... 

— Așa, din senin? 

Trebuie să recunosc că o admir din tot sufletul pe Saskia. 

— Oarecum, dar înainte de asta am zis altceva despre 
Samantha, ceva drăguţ, că s-a descurcat bine la un cadru sau o 
prostie de genul ăsta, nu-mi mai aduc aminte, și apoi am spus: 
„Ah, dar trebuie să-ţi spun ceva. Poate am înţeles eu greșit sau 
ceva de genul ăsta, de fapt sunt sigură că așa e... dar dacă aș 
fi în locul tău aș vrea să aflu...” 

= 

— Desigur, n-a rezistat și a mușcat momeala. Așa că i-am 
povestit ce am „auzit”. Mutra lui, Paula! Evident, încerca să 
nu se dea prea tare de gol, pentru că erau oameni în jurul 
nostru, chiar dacă nu ne auzeau, dar totul era clar, dacă știai 
după ce să te uiţi. 

— Genial. Și el ce-a zis? 

— M-a întrebat dacă asta a spus ea cu exactitate şi dacă eu 
cred că ea chiar face chestia asta să devină realitate sau a fost 
doar o aiureală. Făcea bancuri, ca și cum ar fi fost totul o 
mare glumă, dar îmi dădeam seama că voia mai multe detalii. 
Apoi am fost chemați din nou pe platou, așa că asta a fost tot. 
Dar era clar că l-am răscolit. I-a zburat toată concentrarea 
după asta. 

— Genial, spun eu. Îţi rămân datoare. De-abia aştept să 
sosească acasă, să văd dacă-mi dau seama de ceva. 

— l-am văzut în mulțime la prânz și ea nu părea prea 
fericită. Sper ca el să nu mă dea de gol la machieuză, dar, hei, 
ce poţi face? Am o misiune de îndeplinit, haha! 

— Mulţumesc, Saskia, mi-ai întrecut, sincer, orice 
aşteptare. 

— Mă rog, sper să meargă. 


— Chiar dacă nu-l va face să-ndrepte lucrurile imediat, le 
va bate cu siguranţă un alt cui în sicriu. 

— Dacă nu e, atunci chiar nu știu ce trebuie să mai facem, 
îi promit c-o pun la curent mai târziu cu starea de spirit a lui 
Robert. Apoi mă plimb în sus și-n jos, întrebându-mă ce am de 
făcut, până când îmi amintesc că trebuie să arăt cât se poate 
de atrăgătoare când el va veni acasă după — să sperăm - o 
ceartă. Așa că fac un duș, mă spăl pe cap și mă usuc. Mă dau 
cu cremă hidratantă peste tot, îmi pun o pereche nouă de 
jeans, care aştepta ocazia potrivită (măsura paisprezece, nici 
măcar nu glumesc. Îmi venea să plâng când i-am probat și am 
văzut că-mi vin) și bluza aceea diafană pe care am 
achiziționat-o în prima expediție de cumpărături. Apoi mă dau 
cu ojă pe unghiile de la picioare (asta-nseamnă că trebuie să- 
mi scot din nou jeanșii pentru că nu mă pot apleca în ei. Sunt 
diverse grade de a încăpea în ceva, dacă-nţelegeţi ce vreau să 
spun) și mă machiez cât să arăt bine, dar să nu pară că m-am 
aranjat pentru el. 

Toate astea îmi iau vreo oră, apoi încep iar să mă plimb în 
sus și-n jos. Nu știu niciodată la ce oră să-l aştept pe Robert în 
zilele de filmare. Uneori e numai în prima scenă, ca să 
termine pe la 9:30. Chiar mai devreme. Fermierul Giles se 
filmează repede. Azi, din câte-mi amintesc, e în majoritatea 
scenelor, deci probabil nu-l voi vedea până pe la 19:30, poate 
chiar mai târziu, dacă se hotărăşte să mai rămână și să se 
certe cu Samantha. E de-abia 17:00, așa că mai am câteva ore 
la dispoziţie ca să mă gătesc și să-l aştept. 

Îmi pierd vremea făcând câteva prăjituri. Brioşe pufoase, o 
tavă cu cremă de zahăr pe deasupra, una cu glazură făcută cu 
îndulcitor. E un pic granulată, dar tot e delicioasă. Pe ale mele 
le decorez cu un P din bombonele colorate fără zahăr (da! 
Există aşa ceva! Cine ar fi știut? Și cine-şi imagina că-mi va 
păsa de așa ceva până acum?) și pe ale lui Robert cu un R din 
bombonele pline de calorii și fără nimic sănătos în ele. Apoi le 
amestec pe o farfurie și le așez într-o parte, sub un clopot de 
sticlă. 

Nu am niciun semn de la el, până termin de curăţat așa că 


mă hotărăsc s-o sun pe Georgia, ca să-mi mai treacă vremea. 
Trebuie să se întoarcă peste câteva zile de la un alt festival, 
apoi va sta aici câteva săptămâni, inclusiv de ziua ei și când 
vor sosi rezultatele examenelor, așa că totul s-ar putea 
transforma într-o furtună sentimentală. Dacă furtuna va avea 
un singur prag sau mai multe, rămâne de văzut. 

E pe un câmp, îmi spune ea, când îmi răspunde. Zilele astea 
e mereu pe câte-un câmp, asta nu mă prea lămureşte. E în 
mijlocul unei ture de 36 de ore, indicând oamenilor unde să-și 
parcheze mașinile dacă vor să mai spere să și le mai găsească 
vreodată. 

— Pe bune, mamă, nu m-am certat atât de mult toată viaţa 
mea. Nimeni nu vrea să parcheze unde spun eu. 

— Şi ce-ţi pasă ție? Nu mai ești acolo când pleacă ei. Lasă-i 
să se blocheze unul pe altul. 

Ea râde. 

— Asta e una dintre lecţiile tale de viață? Nu-ţi pasă dacă-ţi 
faci bine treaba dacă nu mai ești apoi prin preajmă să suporţi 
consecinţele? 

— Doar de data asta. Oricum or să fie toți praf, probabil. 
Nici n-or să vadă mașini, ci niște broaște uriașe sau ceva de 
genul ăsta. 

O simt practic cum își dă ochii peste cap. 

— Aici nu e Woodstock. 

— Ca să ştii doar, eu nici nu eram măcar născută când a 
fost Woodstock. Şi era în America. Dar înţeleg că festivalurile 
nu mai sunt ce erau când aveam eu vârsta ta. 

— Voiam să spun că ăsta e un festival de carte. Sunt șapte 
corturi la care se servesc ceai și prăjituri. Și un pahar de vin 
costă 13 lire. Nu se face nimeni praf. 

— Deci când vii acasă? 

— Poimâine. Stai așa... 

O aud strigând nişte indicaţii spre cineva pe un ton pe care 
nu i l-am mai auzit niciodată. De parcă o versiune total 
diferită, mai matură, a fiicei mele e acolo undeva, în lumea 
largă. Ceea ce, probabil, chiar e. Ar trebui să fiu mândră. 
Înseamnă că mi-am îndeplinit misiunea. Apoi revine. 


— Scuze. A trebuit să-l opresc pe un idiot să blocheze o 
ieşire. 

— Poate ar trebui să te gândeşti să te faci gardian la 
închisoare. Sau arbitru de fotbal? 

— O să ignor chestia asta. Ar trebui să-nchid, pe bune, n-ar 
trebui să vorbim la telefon... 

— Bineînţeles. Te iubesc! 

Aud ușa de la intrare deschizându-se. 

— Ah, stai puţin, George. Tata tocmai a intrat. Lasă-l să te 
salute repede... 

Mă duc în hol, întinzându-i telefonul lui Robert. 

— E George. 

Chipul i se luminează, cum se-ntâmplă de câte ori are 
ocazia de a vorbi cu fiica noastră, așa că e greu de spus în ce 
dispoziţie se află. Arată la fel. De parcă nu și-ar fi petrecut 
jumătate din după-amiază certându-se cu iubirea vieţii lui. 

— Bună! Lasă-mă să ghicesc. Ești pe un câmp...? 

Îi las trăncănind veseli şi mă duc să desfac o sticlă de vin. 
Când revine are un surâs larg pe față. 

— Mi se pare că se distrează de minune. 

Nimic din înfățișarea lui nu spune că a avut câteva ore 
grele. Îi torn un pahar cu vin roşu. Îi place la nebunie. 

— Ai avut o zi bună? 

— De fapt, grozavă, da, zice şi pare că vorbește serios. 

— De ce așa de bună? Ceva special? 

— Nu, spune el. Doar o zi obişnuită, știi tu. 

Cineva să-i dea omului ăsta un trofeu BAFTA. 


28. 


Saskia 


Aleluia! 

Ştiam eu că încă mă dorește! Ştiam eu că nu va putea sta 
departe de mine la nesfârșit. 

Mă relaxam în cabina mea, la câteva zile după mica mea 
vizită pe platou. Era prima mea zi la filmări de la scurta 
conversaţie cu Robert, așa că nu apucasem încă să-mi fructific 
fărădelegile. Eram un pic în urmă și știam că scena mea nu se 
va filma decât după prânz. Ăsta e un lucru pe care oamenii 
nu-l conștientizează despre actorii de film și televiziune. 
Jumătate din viață ne-o petrecem pur și simplu așteptând. 
Chiar atunci când lucrurile merg bine, ai câteva ore în care 
stai degeaba. Timp mort. 

Oamenii îl gestionează în mod diferit. Unii au hobby-uri, 
așa că nu e nicio surpriză să intri peste cineva care tricotează 
sau brodează vreo oribilitate. Unii încearcă să-i implice și pe 
ceilalți în jocuri de poker sau canasta. Unii se apucă de băut 
(nu dăm nume, Jez, haha!). Poţi să te plictiseşti de moarte. 
Nici măcar n-ai voie să te duci la plimbare prin împrejurimi, 
în caz că se hotărăsc brusc să schimbe programul. Eu încerc să 
fac yoga sau să meditez. Ceva care să adauge valoare vieţii 
mele. Desigur, când Robert şi cu mine eram împreună, era cu 
totul altceva dacă aveam timp mort în același timp. 

Așadar, stăteam întinsă pe canapea, cu o mască pe ochi 
(castravete, ca să reducă umflăturile) când mi s-a părut că aud 
o bătaie în ușă. Am presupus că e unul dintre curieri care a 
venit să mă-ntrebe dacă vreau ceva de mâncare, așa că am 
strigat „Intră!” și nu m-am mișcat. 

Apoi i-am auzit vocea. 

— Foarte atrăgător. 

Inima aproape că-mi sare din piept. Îmi smulg masca de pe 


ochi și-l văd. Robert. Stând în fața ușii închise, uitându-se fix 
la mine. 

— Putem să vorbim? 

M-am ridicat în capul oaselor și mi-am trecut mâinile prin 
păr ca să-l aranjez. Din fericire, purtam un halat scurt, de 
mătase, direct peste lenjerie. Nu trebuia să-mi fac probleme 
dacă-i place sau nu ce vede. 

— Desigur. Ia loc. 

A dat la o parte un teanc de haine şi Dumnezeu mai știe ce 
era pe celălalt scaun din cameră. 

Am deschis gura să mai zic ceva și apoi m-am forțat s-o țin 
închisă. Trebuia să aştept să spună ce avea de spus. Mi s-a 
părut că a trecut o veșnicie până când a zis ceva. 

— Vreau doar să destind atmosfera, a spus. Nu vreau să fim 
dușmani. 

— Nu suntem, am zis eu. Nu vom fi niciodată. 

— Slavă Cerului. Nu mi-a plăcut deloc că n-am vorbit în 
ultimele săptămâni. 

M-am împotrivit dorinței de a spune: „A fost decizia ta. Eu 
nu voiam să ne despărțim”. Mi-am învăţat lecţia. Nu-l acuza 
de nimic, nu fi solicitantă; și, mai presus de orice, nu-l întreba 
cum merg lucrurile cu Paula. 

— Nici mie. 

— Ai fost OK? spune el și mă privește cu milă, așa cum 
numai el știe — cu capul ușor înclinat într-o parte și cu ochii 
puțin închiși. 

Mi-a venit oarecum să lăcrimez, n-am de gând să vă mint. 
Am simţit că s-a schimbat ceva, de parcă am fi avut șansa de a 
o lua de unde am lăsat-o. Nu voiam s-o ratez. 

— Mmmm hmmm, e tot ce-am reușit să îngân. 

— Nu eram... a-nceput el. Nici măcar nu voiam să se 
sfârșească. Trebuie să-nțelegi, am simţit pur și simplu că n-ai 
încredere în mine. De parcă nu puteam face nimic așa cum 
trebuie. 

Vă puteți imagina cât de frustrant a fost. Nu i-aș fi putut 
explica niciodată de ce am devenit dintr-odată geloasă. Nu 
pentru c-aș fi fost genul acela de persoană tot timpul și am 


ascuns-o cu grijă. Ci pentru că aveam dovezi. Aveam vorbele 
soției sale, care-mi povestea cât de minunate sunt lucrurile, 
cum brusc nu-și poate lua mâinile de pe ea, cum a dorit el să 
petreacă două săptămâni din preţioasa lui vacanță închis cu ea 
într-un fel de grădină a iubirii, gen John și Yoko. 

Desigur, n-am spus nimic din toate astea. Acum că am 
otrăvit bine de tot mintea Paulei împotriva lui, cred că iubirea 
s-a terminat. Chiar dacă el vrea sau nu vrea. 

Să nu mă-nțelegeţi greşit, știu cât de jalnică sunt. Îmi 
amintesc de o chestie pe care o spunea fostul meu soț (nu 
Josh, el nu e fostul meu soț deocamdată, haha! Ci Simon, cu 
care m-am măritat tânără și care mai apoi ne-a băut toate 
economiile. Am plecat într-o noapte când avea o aventură, 
doar cu ce-am putut lua după mine, și n-am privit niciodată 
înapoi. Cred că la acel moment păream demnă de milă, dar 
sunt puternică pe dinăuntru. Muncesc din greu ca să obțin ce- 
mi doresc). Oricum, să faci sex cu cineva care tocmai a făcut 
sex cu altcineva... am urât întotdeauna chestia asta. Imaginea 
care-mi vine în cap! Bleah! Dar aşa am fost mereu, în urma 
Paulei, mulțumită să fiu pe planul doi. Pentru că știam că, 
dacă-mi dă o şansă, l-aş putea recâștiga. L-aş putea face să uite 
din nou de ea. Dar, cum ziceam, n-am spus nimic din toate 
astea. 

— Știu şi-mi pare rău. Eu nu sunt aşa. Mă știi de suficient 
timp ca să crezi că nu sunt geloasă, paranoică sau ceva de 
genul ăsta. Am avut un moment de derută, atâta tot. 

A-nceput să se joace cu butonul cămășii. Era îmbrăcat în 
ținuta preferată a lui Hargreaves, o combinație între 
Lovejoy!2%, David Dickenson! și un tip din Essex. Îmi pot 
imagina prima întâlnire pentru costume. Ce poartă 
comercianții de antichități la televizor? Haine șic, dar 
excentrice, niţel pretențioase. Ajunge. N-are sens să fim 
originali. 

El a oftat. 

— N-o vreau pe Paula. N-am mai dorit-o de ani întregi. N-ai 
avut de ce să-ți faci griji niciodată. 

Păstrează-ți calmul. 


— Acum știu asta. 

A urmat o tăcere lungă. Niciunul dintre noi n-a mai spus 
nimic şi am început să-mi fac griji că vreun tâmpit de curier 
îmi va bate la ușă până la urmă, cu meniul de prânz. Dacă 
atmosfera s-ar fi stricat, ar fi trebuit să depun un efort enorm 
ca s-o reînsuflețesc. Am încercat să trimit vibrații. „Păstraţi 
distanța!” 

L-am privit și am observat că mă fixa cu atenție. M-am uitat 
în ochii lui și, înainte să-mi dau seama ce se-ntâmplă, era în 
faţa mea, îngenuncheat, iar gura lui o căuta pe a mea. 

După aceea am încuiat ușa. Cineva a bătut, în cele din 
urmă, dar am tăcut chitic până când a plecat. Apoi am început 
să chicotim ca niște şcolari și am știut că totul va fi OK. 


29. 


Paula 


Saskia pare veselă. O găsesc pe o bancă în Regent's Park, 
unde am stabilit că ne vedem, pentru că, din fericire, are o 
întâlnire în oraş. Radiază categoric, ca și cum ea ar fi 
însărcinată, nu personajul ei, Melody. Mă-ntreb pentru o clipă 
dacă nu cumva chiar e. Poate că modul lui Josh de a-i arăta 
că-i e devotat, că regretă că aproape și-a aruncat căsnicia pe 
fereastră dintr-o neînțelegere, a fost s-o lase gravidă. Deși nu 
cred că vreunul dintre ei își doreşte cu înfrigurare să aibă un 
copil. Iar ea are, desigur, 43 de ani, indiferent de ce declară, 
vârstă la care e cam forțat să faci primul copil, dar s-au 
întâmplat lucruri și mai ciudate. 

— Arăţi minunat! îi spun după ce ne îmbrățișăm. Nu știu ce 
faci, dar funcționează. 

— Nu mă face să vorbesc despre tine, zice ea. De-abia o 
mai recunosc pe femeia pe care întâlnit-o acum câteva luni. 

— OK, hai să fim de acord că suntem amândouă 
senzaţionale. 

Încă mă simt stingherită când vine vorba să accept 
complimente despre înfățișarea mea. Nu am această genă 
graţioasă. 

Ne cumpărăm cafea (în fine, eu îmi cumpăr cafea, iar 
Saskia își ia un ceai verde pentru că are o regulă potrivit 
căreia nu mai bea cafea după prânz) şi apoi ne plimbăm până 
la grădina cu trandafiri, deși florile s-au cam trecut. Ne 
povestim banalități, dar, sincer, mi-e cam greu să mă 
concentrez pentru că mor de nerăbdare să aud informaţiile 
complete despre Robert și Samantha. Când ea lasă o rară 
pauză de două secunde în povestea în care-mi spune că și-a 
invitat părinţii la masă, izbucnesc. 

— Deci trebuie să-mi spui ce se-ntâmplă cu Robert... 


— Cum? Ah... scuze. Eu pălăvrăgeam despre un știu ce 
prostie. OK, deci, i-am observat cu atenţie de când i-am dat 
vestea cea bună și aş putea spune că relaţiile dintre ei sunt de- 
a dreptul înghețate. 

Iau o gură de cafea. Îmi arde limba. 

— Au. Totuși acasă pare normal. Nu e ca și cum ar fi 
supărat sau ceva de genul ăsta. 

— Aşa pare și la muncă, să știi. Mă-ntreb dacă nu cumva 
crede că a scăpat ca prin urechile acului. 

— Chiar crezi că s-au despărțit? 

— Dumnezeu știe, zice ea, alungând o viespe hiperenergică. 
Dar cu siguranță nu se mai comportă ca niște îndrăgostiți. Am 
filmat o scenă întreagă la cârciumă ieri și el nici măcar nu s-a 
uitat la ea. În timp ce ea nu l-a slăbit din ochi nicio secundă. 
În plus, ea are ochii roșii şi încercănați. Una dintre machieuze 
mi-a spus că a văzut-o plângând. Le-a luat două ore să-i 
ascundă cearcănele. Există cuvântul „a dezîncercăna”? Dacă 
nu există, ar trebui inventat. 

— Și el nu ţi-a spus nimic? 

— Nu prea ne-am mai văzut de atunci. Ah, am trecut ieri 
pe lângă el pe coridor când plecam, l-am întrebat ce mai face, 
iar el a dat ochii peste cap. Dar erau oameni în jurul nostru, 
așa că nu prea puteam discuta. Însă sunt convinsă că-mi va 
povesti ce se-ntâmplă, pentru că nu are cu cine vorbi în rest. 
Chiar dacă nu mă place foarte mult, eu sunt tot ce are. 

E o chestie importantă, dar nu e suficientă. Trebuie să mă 
asigur că relaţia aceea s-a stins pentru totdeauna. 

— Oare ce mai pot face ca să mă asigur că nu-și vor relua 
aventura peste câteva zile? 

Saskia se gândește o clipă. Mă uit la o femeie micuță, 
scoasă la plimbare de câinele ei imens, care trage de lesă ca 
un bou turbat la plug. 

Apoi Saskia se-ntoarce spre mine cu o mutră triumfătoare. 

— Cred că, pur și simplu, trebuie să continui cu ce faci. Eu, 
pe de altă parte... 

— Ce vrei să spui? 

— Gândește-te. Robert știe că am aflat despre el și 


Samantha. Deci pot să-i spun orice. Aş putea inventa orice 
altceva ce-ar fi spus sau ar fi făcut ea ca să-l scot din minţi de- 
a binelea... 

— Trebuie să fie ceva care nu poate fi dovedit, zic eu. 

Vă mărturisesc că simt cum mă cuprinde un val de 
adrenalină numai gândindu-mă la asta. 

— Dacă simte că nu poate avea încredere în ea din cauza 
chestiei cu copilul, atunci chiar și cel mai mic detaliu îl poate 
enerva la culme. 

— O, Doamne, am priceput! 

Își trânteşte paharul pe bancă, iar ceaiul se revarsă peste 
margini. 

— O să-i spun c-am văzut-o flirtând cu Jez. Sau mai rău. 
Sărutându-l. E atât de îngrozit de Jez că nu l-ar înfrunta nici 
într-un milion de ani. O s-o întrebe pe ea. Ea va nega. El n-o 
va crede. Trebuie doar să găsesc o cale de a mă asigura că nu-i 
spune că a auzit de la mine. Ar trebui să fie destul de simplu, 
având în vedere că eu sunt deținătoarea marelui lui secret... 

— Doamne, Saskia, crezi c-ar trebui să facem asta? Nu e 
prea mult, să implicăm pe cineva care e total nevinovat? 

— Jez n-o să afle niciodată. 

— Ba da, va afla, pentru că Samantha probabil îi va spune. 
S-ar putea duce să-l roage să-i explice lui Robert că nu-i 
adevărat. Eu așa aș face, tu nu? 

— Ai dreptate. Trebuie să mă gândesc bine. O să-mi vină 
mie o idee. 

— Ştii cât de mult apreciez chestia asta, nu-i așa? 

— Mă poți răsplăti venind cu mine la o oră de Bikram, în 
weekend, haha! 

Îmi vine-n minte răspunsul meu standard: nu, mulțumesc, 
urmat de vreo remarcă denigratoare la adresa greutății mele și 
a lipsei formei fizice. Totuși replica mi se stinge pe limbă. 
Înainte să-mi dau seama ce fac, mă pomenesc că sunt de 
acord. 

— Pe bune? spune ea, ridicând din sprânceană, un lucru pe 
care mi-am dorit întotdeauna să-l pot face și eu. 

Obișnuiam să exersez ore-ntregi în fața oglinzii când eram 


adolescentă pentru că aveam senzaţia că-mi oferă un aer de 
mister sofisticat. Totuşi nu mi-a reuşit niciodată, nici măcar 
când mi-am lipit bandă adezivă peste sprânceana care trebuia 
să rămână neridicată. 

— Eram convinsă c-o să te opui mai mult de-atât. 

— M-am schimbat. 

— Sâmbăta asta? 

Acum c-am spus da, simt că-mi pierd rapid cumpătul. Dacă 
sunt una dintre persoanele acelea care leșină? E-n regulă să 
faci puţină yoga (zic eu, de parcă am habar ce e aia. Am 
încercat cu un DVD odată, pentru că mi se părea că e mai uşor 
şi mai nedureros decât sportul adevărat și a trebuit să renunţ 
după zece minute pentru că am făcut o întindere la coapsă. 
Asta e singura mea experiență directă), dar îmi dau seama că 
e cu totul altceva când o faci în timp ce te coci. 

— Nu sunt sigură. În weekendul ăsta e ziua Georgiei... 

— Fricoaso. Bine, când decizi că ţi-ai făcut destul curaj, 
anunță-mă din timp, pentru că trebuie să fac programare pe 
numele tău. Şi o să vorbesc cu Adrienne, instructoarea, să ştie 
că e o începătoare în sală. Dacă nu-i spun, o să-i dea bice și n- 
o să ai habar ce se-ntâmplă. 

Îmi spun că e momentul să fiu curajoasă. 

— Bine, la naiba, o s-o fac. Dar nu sâmbăta asta. 
Următoarea. 

Saskia bate din palme ca un copil mic şi entuziasmat. 

— Excelent. Ce fată bună. 

De-abia aștept să-i spun Myrei. Chestia asta s-ar putea s-o 
scoată din minți. 


30. 


Saskia 


E prea amuzant. Nu, chiar e. Paula o să participe la o oră 
de Bikram! Adică știu că a pierdut o grămadă de kilograme, 
dar tot e o femeie măricică. Ceea ce eu — dacă aș fi în locul ei 
- aş considera prea mare. Cred că trebuie s-o admirăm totuși, 
s-a descurcat bine. 

Credeam că sugestia mea cu falsa aventură dintre Samantha 
şi Jez a fost inspirată, dar are dreptate, desigur; dacă ar fi 
adevărat, Robert ar lua-o la întrebări pe Samantha, iar ea va 
da toată vina pe Jez. Trebuie să-mi tot reamintesc că, deși 
Robert și Samantha nu sunt combinaţi (sper să nu fie!), Paula 
trebuie să creadă cu tărie că ei fac tot ce inventez eu ca să fie 
veridic. Fără fisuri de logică. Pe bune, ar trebui să-l pun pe 
unul dintre scenariști să inventeze ceva pentru mine. Deși, 
dacă mă gândesc mai bine, lor nu pare să le pese prea mult 
dacă poveştile lor sunt credibile. 

Totuși, nu trebuie să fie ceva care s-o convingă pe Paula că 
Robert a părăsit-o pe Samantha pentru totdeauna (sau ea pe 
el, desigur, dar cred că așa ar fi mai ușor de crezut, dat fiind 
portretul pe care l-am făcut deja relaţiei lor). Se apropie 
momentul când va simți că trebuie să-l dea afară înainte s-o 
părăsească el pentru - crede ea - Samantha. Georgia trebuie 
să plece de-acasă peste câteva săptămâni. Când încep 
facultăţile? La sfârșitul lui septembrie? Deci peste vreo șase 
săptămâni. Am șase săptămâni la dispoziţie s-o conving că 
între ei totul s-a terminat şi că nu se va relua niciodată. Șase 
săptămâni ca să mă asigur că el va pleca din acel apartament 
şi va intra în cel pe care-l voi aranja pentru noi doi. 

Ah, asta-mi aduce aminte de ceva. Mi-am luat o zi liberă și 
am văzut câteva apartamente. Știu că e un pic prematur. 
Robbie și cu mine de-abia am făcut primii pași în tentativa de 


a ne reapropia (mă rog, nu chiar pași, mai mult am stat la 
orizontală, haha!). Așa că nu-i spun nimic despre asta, ca să 
nu se simtă presat. Dar trebuie să mă asigur că am pregătit 
cuibul perfect. Iar șase săptămâni înseamnă o perioadă scurtă. 
Când voi găsi locul perfect va trebui să trec de orice obstacole 
ca să fiu sigură că e al meu (presupunând că e deja liber. De 
fapt, trebuie să-i spun agentului imobiliar că nu e negociabil. 
N-am timp să-i aștept pe chiriașii dinainte să se adune și să se 
mute), să găsesc un decorator, să fac tot ce trebuie făcut, să 
cumpăr toate lucrușoarele necesare unui nou cămin... mă rog, 
hai să fim de acord că timpul e scurt. 

Așa că mă duc să vizionez patru apartamente. Toate în 
Marylebone. Nici eu nu știu de ce, în afara faptului că-mi 
place aici și mi se pare destul de departe atât de Josh în 
Richmond, cât și de Paula în Chalk Farm. Nu primești prea 
multe pentru ce plătești, așa că mi-am depășit bugetul, dar mă 
gândesc că, după ce Robert se va muta, vom împărți chiria și 
va fi numai o chestiune de timp până ne vom găsi o casă de 
vis pe care s-o cumpărăm. O să-i las casa lui Josh. Deşi mi se 
rupe inimă, la cât m-am străduit s-o fac să arate exact după 
sufletul meu. Mă rog, altcineva s-a străduit, dar tot m-a costat 
o avere, și nici măcar n-a fost terminată. Dar eu câștig mai 
mult decât el. Și având în vedere că va rămâne în curând fără 
slujbă, așa mi se pare corect. Ca să nu mai spun că toată 
povestea va fi devastatoare pentru el. Nu are nici cea mai 
vagă idee ce se-ntâmplă. Deci măcar atâta lucru pot să fac și 
eu. La fel, Robbie a spus mereu că nu va insista ca Paula să 
vândă apartamentul său. 

Trei cu două dormitoare, unul cu trei, deși acesta îmi 
depăşeşte cu mult bugetul. Toate cu parcare subterană, pentru 
că știu că Robbie s-ar stresa cu găsirea unui loc de câte ori ar 
pleca în oraș. Sunt aur curat într-o zonă ca asta. Va trebui să 
trag un pic de mine până vom găsi o casă unde să ne stabilim 
pe termen lung. Toate au un fel de balcon sau terasă pe 
acoperiș. Toate, trebuie să remarc, arată un pic mai bine decât 
apartamentul în care locuieşte el acum. 

De-ndată ce voi fi gata să mă mut o să-i spun lui Josh 


veștile nasoale. Nici măcar nu vreau să mă gândesc la asta 
acum. Știu că sunt o persoană îngrozitoare, știu că ceea ce fac 
e rece și calculat, dar nu mi-am dorit niciodată să-l rănesc. 
Aici nu e vorba despre el. E vorba despre mine. Și despre 
Robbie. 


Şi despre viitorul nostru împreună. 


31. 


Paula 


Georgia a împlinit optsprezece ani. Mie mi se pare că 
evenimentul ar trebui  aniversat printr-o paradă 
impresionantă, fiindcă e o zi foarte importantă pentru mine și 
pentru Robert, dar, fiind cea mai mică din clasa ei, George n-a 
făcut altceva decât să aniverseze majorate de câteva luni 
bune. Ziua ei de naştere o sâcâie. Totuși, ne lasă să ne agităm 
la micul dejun cu cocteiluri Bucks Fizz(25 (Georgia: „E vreun 
strop de alcool în chestia asta, că are gust doar de suc de 
portocale?”) şi ne suportă când ne apucăm să povestim despre 
ziua în care s-a născut — cum aproape c-a venit pe lume în 
autobuzul 24, pentru că nu aveam mașină și nu ne permiteam 
un taxi — fără să spună nici măcar o dată că a mai auzit istoria 
asta de o mie de ori. 

Îi plac la nebunie cadourile - atât chestiile raţionale și 
practice, cât și medalionul-inimioară de la Tiffany care are 
data nașterii ei gravată pe spate. Am rezervat pentru toți trei o 
masă pentru prânz la Oxo Tower, un loc unde și-a dorit 
întotdeauna să meargă, iar vremea se schimbă și, din 
umezeala și mohoreala zilelor trecute, devine însorită, fix ca 
să mâncăm afară. Robert și cu mine ne purtăm cum putem 
mai bine - el crezând că a scăpat, eu consolată de faptul că nu 
se va întâmpla așa ceva — și mă felicit în sinea mea că Georgia 
pare să nu resimtă tensiunea dintre noi. 

Deodată mă copleșește un gând. Oare chestia asta n-o să fie 
mai rea pentru ea, totuși? Am protejat-o în așa măsură că n- 
are nici cea mai vagă idee că e ceva aiurea între noi. Când o s- 
o anunțăm că va merge fiecare pe drumul său, nu cumva va fi 
de zece ori mai rău pentru ea fiindcă n-a avut șansa de a se 
pregăti? Ar putea începe să creadă că toată copilăria ei fericită 
a fost o minciună și o să pună totul la îndoială. Dar, pe de altă 


parte, i-am fi putut ruina viitorul dacă și-ar fi făcut griji 
pentru fericirea părinţilor ei în timpul examenelor de 
admitere. Ca să nu mai pomenesc că Robert și cu mine n-am 
discutat niciodată despre faptul că ar merge ceva rău în 
căsnicia noastră. El a făcut ce-a făcut, iar eu am aflat, asta e 
tot. N-avem oricum nimic concret de spus Georgiei. Ideea e că 
nu există o cale corectă sau greșită de a-i spune copilului — pe 
care-l consideri fericit — că părinții se despart. Tot ce putem 
face e să ne străduim să gestionăm situația cât mai bine cu 
putinţă. 

— Te simţi bine, mamă? zice ea acum, în timp ce ne 
așteptăm felul principal. Eşti departe cu gândul. 

— Mă gândeam la vacanţa în care ne-am dus în Devon, 
spun, apelând la o amintire fericită de familie, și tu te-ai 
împrietenit cu statuia unui heruvim din grădina hotelului. Nu 
mai voiai să pleci de lângă ea. 

— Aveam trei ani! 

Robert izbucnește în râs. 

— Ne-ai spus că-l cheamă Tinky. 

— Erai obsedată de Teletubbiest27). 

— E primul lucru de care-mi amintesc, zice Georgia. 
Vacanţa aia. 

— Dar când am fost în Scoţia mai ţii minte? spune Robert, 
apoi ne lăsăm purtați de un val de amintiri colective din 
copilăria ei. 

Orice s-ar întâmpla, nimic nu poate schimba momentele 
acestea. 


* 


— Vrei să ne uităm la serial? spune Robert, după ce George 
şi Eliza se urcă în taxi, îmbrăcate trăsnet pentru noaptea la 
club care le aşteaptă. 

Trebuie să-i admiri fațada. Încă e suficient de narcisist încât 
ideea lui de a petrece o seară distractivă înseamnă a se uita la 
el însuși (și la amanta lui, să nu uităm) la televizor. 

— Sigur, zic eu, nevasta de-a pururi ascultătoare. 

În plus, va fi interesant de observat chimia dintre el și 
Samantha, având în vedere că personajele lor se-ndreaptă spre 


o aventură. (îmi amintesc cu rușine că ideea aceasta a apărut 
pentru că Josh şi cu mine — sau poate doar eu? — am crezut că 
Saskia va uri să se vadă înfățișată ca o femeie mai în vârstă 
înlocuită cu una mai tânără şi mai strălucitoare. Mă-ntreb 
dacă nu cumva Josh a propus ideea ca personajul jucat de 
Saskia să se arunce în braţele unui bărbat mai tânăr, doar 
pentru a fi respinsă, înainte de a pune frână. Nu sunt deloc 
mândră de mine, ca să știți.) 

Ne așezăm fiecare pe câte un colț de canapea și tema 
muzicală cunoscută începe. Scene pastorale cu dealuri unduite 
şi drumuri de ţară întortocheate. Fermierul Giles și vacile lui, 
doamna Giles mergând cu cățelul border collie pe un câmp, 
Hargreaves stând mândru în fața magazinului său de 
antichități, Melody galopând pe un cal. Ideea că toată lumea 
primeşte o grămadă de bani pentru a pune în scenă nişte 
porcării răsuflate e uluitoare și cam deprimantă. Nici 
personajul Samanthei, nici cel al lui Jez nu sunt suficient de 
importante ca să apară pe generic, deşi s-ar putea ca în curând 
evoluţia lor să-i propulseze înspre culmi. 

— Saskia e de-a dreptul senzaţională, spun eu când ea 
apare pentru prima oară pe ecran. 

Simt că vreau să spun ceva drăguţ despre ea. Să mă 
revanșez față de ea. Și, ca să fim cinstiți, el nu m-ar crede 
niciodată dacă aş lăuda felul în care ea joacă. 

Robert mormăie, neconvins. 

— E greu de crezut că Hargreaves o poate înșela cu cineva, 
cu atât mai puţin cu Marilyn. 

— Ţi-am spus eu, zice el, punând pauză, pentru că detestă 
să rateze chiar și o secundă din acțiune. Am încercat să-i 
explic lui Josh, dar n-a fost dispus să accepte. 

Ca de obicei, aţipesc până la intriga săptămânii (ceva cu un 
tractor care lipsește și care e descoperit la o licitație locală, 
printre lucrurile scoase la vânzare de Jez), dar reușesc să văd 
prima scenă care anticipează ce se va întâmpla între 
Hargreaves şi Marilyn. Încerc să-mi dau seama dacă atracția 
reală a Samanthei pentru Robert se transpune pe ecran și 
constat că, de fapt, felul ei de a flirta e foarte convingător. 


— E chiar bună, nu-i așa? zice Robert, iar eu nu știu ce să-i 
răspund. 


32. 


Josh tocmai a intrat în cafenea. 

Lăsaţi-mă să mai spun asta o dată: Josh. Tocmai. A. Intrat. 
În Cafenea. 

E greu să vă explic cât de important e acest moment. Josh, 
care n-a mai vorbit cu mine de când a aflat că am acuzat-o 
aiurea pe soția lui că are o aventură, care trăiește în celălalt 
colț al Londrei, așadar, nu s-ar fi putut opri aici din 
întâmplare, se presupune că e în mijlocul unei zile de filmare 
în Acton, stă în prag, uitându-se în jur, ca și cum ar încerca să 
găsească pe cineva. Pe mine. 

Sunt gata să termin pentru azi. Am o ședință cu Chas în 20 
de minute, iar Chas nu tolerează întârzieri. De-abia așteptam 
să mă duc la el, de fapt, așa cum mi se-ntâmplă deseori zilele 
astea. Am deja hainele de sport pe sub uniforma de la 
„Myra's”. Bluza e una turcoaz, de la Lululemon, și-mi subțiază 
talia. Mai am câteva umflături pe ici, pe colo, dar mă simt 
încrezătoare când o port. Puternică. Îmi place că transmite: 
„Fac sport”, deși la fel de bine ar putea să spună: „Mi-am 
cumpărat haine de la Lululemon și le port la muncă pentru că 
sunt comode”. 

Tocmai îi povestesc Myrei despre weekendul cu aniversarea 
lui George (adică Georgia mai mult a mormăit și a spus că-i e 
rău în timp ce eu îi făceam pâine prăjită și o ștergeam pe 
frunte, n-o să vă plictisesc cu asta) când îl zăresc cu coada 
ochiului. Ceva la el, o familiaritate subconștientă, mă face să 
mă-ntorc să văd cine a intrat. Mă opresc brusc în mijlocul unei 
fraze. 

Josh ridică un braţ spre mine. O văd pe Myra cum se uită 
ba la el, ba la mine și înapoi. Mă adun și mă duc spre el. 

— Ce Dumnezeu cauţi aici? 

Mă așteaptă să mă apropii suficient, ca să nu fie nevoit să 
strige. 


— Trebuie să vorbesc cu tine. E important. Poţi acum? 

E puţin spus că sunt derutată. 

— Ăăă... sigur... adică, tocmai plecam să mă-ntâlnesc cu 
instructorul meu... 

— O, Doamne, îmi cer scuze, spune Josh, iar întregul lui 
limbaj corporal îmi spune că n-a venit să urle din nou la mine 
că-i distrug căsnicia. Nici măcar nu m-am gândit că te mai 
duci undeva. Îmi amintesc doar că mi-ai spus că termini la 
14:30. O să mă-ntorc. Sau te voi suna. E-n regulă. 

Nu m-am descurcat niciodată prea bine cu suspansul, 
întotdeauna îmi doresc să aflu ce se-ntâmplă. 

— Nu, e-n ordine. Lasă-mă doar să-l sun. Am telefonul în 
spate. 

Mi-e groază să-l las cu Myra pentru că ea s-a prins clar că 
se petrece ceva aici, dar nu am de ales. Nu-l pot lăsa pe Chas 
să aştepte aiurea. În camera din spate, mă cuprinde frica să-l 
sun direct pe mobil, așa că telefonez la sală. Nu mă simt în 
stare să mimez că mi-e rău (să capăt vocea aceea somnoroasă, 
drogată, așa cum făceam când aveam o slujbă pe care o uram, 
la un birou de asigurări, unde anunțam deseori că lipsesc 
pentru că sunt bolnavă), aşa că invoc o urgenţă în familie, iar 
Justine, recepționera, îmi promite că-l va anunţa imediat. Știu 
că voi plăti oricum această şedinţă, pentru că am sunat târziu, 
dar nu pot face nimic în privința asta. Îmi promit c-o să ies la 
o alergare mai târziu. 

Când mă-ntorc, îl găsesc pe Josh stând la o masă, cu o felie 
de tort de morcovi în față, luat la întrebări de Myra. Îmi 
închipui că a scos de la el că e Josh, producătorul serialului 
lui Robert, ceea ce-nseamnă că și-a dat seama că e soțul 
Saskiei și că-mi place puţin de el. Că ne-am plăcut oarecum 
reciproc, ca să fim sinceri. Simt cum mă-mbujorez când mă 
duc din nou înspre el. 

— Mergem la o plimbare? Poţi să-ţi iei prăjitura cu tine. 

Nu am de gând să-l las să spună ce are de spus în prezența 
altcuiva. 

Din fericire, Myra pricepe aluzia și trece la acțiune. 

— Ah, da, ţi-o dau la pachet. 


Îmi dau seama că ar vrea să spună nu, c-o lasă aici, dar e 
prea politicos. Sau prea speriat. Myra e foarte protectoare cu 
prăjiturile ei şi cred că el i-a observat apucăturile de 
Rottweiler. 

Plecăm. El își ţine punga cu prăjitura ca un copil de cinci 
ani care pleacă de la o petrecere, ea înalță sprâncenele la 
mine, iar eu ridic din umeri. 

— Ne vedem mâine. 

les din cafenea după Josh şi urcăm strada în pantă. Pare să 
ştie exact unde merge și nu spune deocamdată nimic. Mă 
hotărăsc să nu-l bat la cap şi, în plus, trebuie să respir ca să 
ţin pasul cu el. Cotește din strada principală și se oprește pe o 
bancă, lângă un petic triunghiular de verdeață. 

— E bine aici? spune el. 

— Sigur. 

Ne așezăm la vreo jumătate de metru distanță unul de 
celălalt. 

— Scuze că ai ratat programarea din cauza mea. 

— Este... Josh, spune-mi ce se-ntâmplă... 

Oftează și trebuie să mă abţin să nu ţip ca să scot ceva de la 
el. Un motan negru și gras trece pe lângă noi, privindu-mă 
acuzator. Presupun că asta, de obicei, e banca lui. 

În cele din urmă, Josh se hotărăște să vorbească. 

— Cred că, până la urmă, e Saskia. Persoana cu care te- 
nșală Robert. Cred că a fost ea întotdeauna și faza cu 
Samantha e o pistă falsă. 

— Poftim? De ce... 

Se freacă pe frunte și-şi trece mâna peste părul scurt. Azi e 
cam nebărbierit. În ciuda celor ce se-ntâmplă, mă trezesc 
gândindu-mă că-mi place. 

— OK, spune el. Nu sunt mândru de asta. 

— Să nu încep eu să enumăr lucrurile de care nu sunt 
mândră și pe care le-am făcut în ultima vreme. 

— Se purta ciudat. Nu ştiu... Nu cred că mi-aş fi dat seama 
de asta dacă nu s-ar fi petrecut ceva înainte... nu e nicio 
dovadă clară, dar am observat că, dacă Robert nu e pe-acolo, 
nici ea nu e, genul ăsta de lucruri. 


Încep să mă simt un pic rău. Observ că Josh încă are 
prăjitura cu morcov în mână. E aproape haios. 

— I-am tot urmărit, pe el și pe Samantha, de când mi-ai 
spus despre ei. Şi nu prea are cum să fie. În afara cazului în 
care sunt cei mai buni actori din lume, lucru care... să mă 
ieri... 

Fac o mutră care sper să-nsemne: nu te teme să-l faci praf 
doar pentru că sunt eu aici. 

— Nu există niciun strop de chimie între ei. Nici măcar în 
scenele lor de dragoste. Iar ea e o femeie foarte drăguță. 

Nu cred c-ar face așa ceva... Și apoi am început să mă 
gândesc de ce ai aflat tu de ei de la bun început și, desigur, a 
fost Saskia. Saskia ţi-a spus, nu-i așa? 

Dau din cap. Înţeleg de ce pare un pic incriminator. Rahat. 

— Da. E singura dovadă pe care o avem. Cuvântul Saskiei. 

Oare m-a minţit? M-am simțit atât de vinovată, încât mi-am 
permis să mă apropii de ea. O consider prietena mea. 

— Atunci am început să mă gândesc, de ce ar fi făcut una 
ca asta? Și am găsit o singură explicaţie valabilă. 

Mă uit în pământ, căutând cu disperare un alt motiv pentru 
care Saskia să fi inventat așa ceva. 

— Nu cred că putem presupune că ea minte doar pentru că 
Robert și Samantha își ascund urmele foarte bine. 

— Mai e ceva, zice el. 

Știam eu că e mai e ceva! Josh e prea raţional ca să 
traverseze întreaga Londră şi să-mi spună asta doar dintr-un 
capriciu. 

— Asta e partea de care nu sunt mândru. M-am dus la ei în 
cabine. O să fiu dat afară, sincer, dacă află cineva, dar am 
aşteptat într-o seară până ce a plecat toată lumea - sunt 
deseori ultimul care pleacă; mai există un set de chei de 
rezervă, încuiat în seiful din biroul principal, menite să fie 
folosite doar în cazuri de urgenţă. E strict interzis să mergi 
acolo fără permisiune, în afara unei chestiuni de viață și de 
moarte. Ca să nu mai spunem că e total lipsit de etică... 

— Nu aveţi paznici de noapte? 

Îmi amintesc că Robert mi-a spus odată că, la început, 


trebuia să meargă alături de un bărbat masiv la un perete 
unde erau pozele tuturor celor din distribuţie, ca să-i 
dovedească că nu era vreun hoț sau vreun dement, dacă se- 
ntorcea să recupereze ceva după ce plecase toată lumea. 

La vremea respectivă nu mi-am pus problema de ce stătea 
la muncă atât de târziu. 

Josh încuviinţează. 

— Ba da. Doi. Dar ei mă cunosc. Și știam că pot scorni o 
poveste credibilă, dacă mă descoperea cineva și mă-ntreba ce 
caut pe-acolo. Sunt producătorul serialului, la urma urmei. Și 
dacă nu pretindea nimeni că s-ar fi furat ceva, probabil că nu 
s-ar mai fi gândit nimeni la asta. După cum s-a dovedit, nu l- 
am văzut pe niciunul dintre ei. 

— Deci...? 

— Deci am căutat prima oară în cabina Saskiei. În coșul de 
gunoi, era un bilețel. Rupt în bucăţi, dar nu foarte greu de 
reconstituit. Uite-l. 

Scoate din buzunar niște bucățele de hârtie și mi le întinde. 
Sunt cinci și le pun cu ușurință cap la cap. 

—lLa ora 17:00? La mine? Așteaptă-mă dacă n-am 
terminat. 

Niciun nume, nicio inițială. Scrisul mi se pare categoric 
cunoscut. Am acea senzaţie care te izbeşte când derulezi pe 
repede lucrurile care s-au întâmplat. Nu din cauza lui Robert. 
Trădarea lui e de domeniul trecutului. Ci din cauza Saskiei. 

— Rahat. Tot nu e o dovadă. Poate că voiau să repete niște 
replici pentru astăzi. 

— Ei „se detestă”, amintește-ţi. Pare improbabil. Și, oricum, 
după ce-am cotrobăit prin lucrurile lui Sas, m-am dus și m-am 
uitat și prin cabina lui Robert. 

Știu că n-o să-mi convină ce-o să aud. 

— Spune... 

Mă răsplătește cu un surâs. 

— Care e cel mai mare clișeu la care te poți gândi? 
Imaginează-ți că a fost într-un episod din Fermierul Giles. 

E simplu. 

— O pereche de chiloți de-ai ei. 


— Bingo! 

Nu se poate. 

— Nu vorbeşti serios. Ai găsit chiloţii Saskiei în cabina lui 
Robert? 

Dă din cap. 

— E prea frumos ca să fie adevărat, nu-i așa? 

— Dar... adică... nu că m-aș îndoi de ce spui, dar sunt atât 
de multe firme... n-ar putea fi ai Samanthei? 

— Ce măsură crezi că poartă Saskia? 

— Nu ştiu. Ceva absurd, gen opt. 

— Exact. Şi... dacă ar fi să ghicești... ce măsuri are 
Samantha? 

Mă gândesc la silueta zveltă a Saskiei și la formele pline ale 
Samanthei. Fata aia are niște șolduri serioase. 

— OK, bună observaţie. Dar altcineva atunci? Cineva din 
echipă? De la curățenie? 

— Ea are unii exact ca aceia. De aceeași mărime. Și-a bătut 
joc de tine. De amândoi. 

Încerc să asimilez informaţiile. Pisica se freacă acum de 
picioarele mele, dar n-am chef de ea. 

— Ce târfă! Și eu care voiam să merg cu ea la ora ei idioată 
de yoga weekendul următor. 

Josh mă privește confuz. Desigur, nu are habar că Saskia și 
cu mine am păstrat legătura. De ce i-ar fi spus lui? Am 
presupus mereu că nu-i spun din respect față de dorința mea 
ca Robert să nu știe, dar acum îmi dau seama că avea propriul 
plan. 

— Suntem prietene acum, dacă-ţi vine să crezi. Mi-a părut 
rău pentru ce i-am făcut. Am ajuns s-o plac. 

— Încă vă întâlniți? 

Dau din cap că da. 

— Îmi pare rău. Nu-i nimic pervers. Doar o cafea când și 
când. Cum spuneam, credeam că suntem prietene. 

Josh oftează, și tăcerea lui spune totul. 

— Ah, zice el, după câteva clipe în care eu încerc să pricep 
ce se petrece. Am uitat la piece de resistance. 

— Ce poate să-ntreacă perechea de chiloți? Adică, pe 


bune... 

Îmi surâde trist. 

— Sas caută apartament de închiriat. 

— Pentru ei doi? 

— Așa cred. Am găsit tot felul de pliante la ea în cabină. 
Toate în Marylebone. 

— Lângă Westl Hot Yoga! Îi place la nebunie locul acela. 
Se poate duce acolo în fiecare dimineaţă, să transpire după 
pofta inimii. 

— Cred că e teritoriu neutru. Unul dintre ele avea o bifă 
mare pe el, așa că i-am făcut o fotografie. 

Scotocește prin servietă. Scoate un pliant al unei agenții 
imobiliare, cu o poză a unui living foarte elegant, cu ferestre 
imense, care dau într-un balcon mare. Ăsta e? Viitorul 
cuibușor de nebunii al lui Robert și al Saskiei? 

— E frumos, spun, întinzându-i-l înapoi. 

— E scump. 

Oftez. 

— Doamne, n-ar fi frumos să-i poți da afară pe amândoi? Să 
vedem cât ar rezista dacă ar locui într-o garsonieră. 

— Nu... 

— Fă-mi plăcerea măcar o clipă. Ar fi haios. 

— Ar fi. 

— Deci chiar au de gând s-o facă. 

— Așa se pare. 

— De ce n-aş suna să-ntreb de apartament? Să aflu dacă a 
fost închiriat. 

— N-are ce să strice, presupun, zice el, dându-mi din nou 
detaliile. 

— Dumnezeule, îmi pare rău, Josh. E de un milion de ori 
mai rău pentru tine decât pentru mine. În mod clar. 

Încerc să-l privesc în ochi. Nu ştiu dacă sunt mai îngrijorată 
decât crede el că vreau să par sau dacă chiar așa sunt. Așa că 
mă aplec şi mângâi pisica, care e încolăcită printre picioarele 
mele. 

— Nu ştiu, zice el. Lucrurile n-au mai fost la fel de când... 
știi tu... 


Serios? De când m-ai sărutat? 

— Nu vreau să spun că tu și cu mine... continuă el repede, 
în mod evident preocupat că mi-ar fi trecut așa ceva prin cap. 

Dar mi-a trecut. Preţ de o clipă. Daţi-mă în judecată. 

— Eu şi Sas. Am început s-o privesc cu alți ochi când am 
crezut că mă înșală și apoi, chiar dacă m-am simţit incredibil 
de vinovat că am înţeles totul atât de greșit... 

— Sau nu, din câte se pare... 

— Sau nu. Am încercat — chiar am încercat — să revin la 
relația de odinioară, dar tocmai îi văzusem toate defectele și 
nu le puteam da uitării. Cât e de egoistă. Cum se crede 
superioară în comparaţie cu ceilalți. Cât de urât se poartă 
uneori cu oamenii. Am început aproape să-mi doresc să mă fi 
înșelat ca să am o scuză s-o părăsesc. 

— De ce n-o părăsești oricum? 

Mă întreb dacă nu cumva e și el ca Robert, la urma 
urmelor. Incapabil să iasă dintr-o relație fără să aibă alta în 
care să se refugieze. 

— Pentru că i-am promis devotamentul meu. M-am ridicat 
în picioare și am spus toate acele lucruri precum „Până când 
moartea ne va despărți” și „La bine și la rău”. Nu poți să te 
căsătorești cu cineva şi apoi să decizi că vrei să pleci pentru că 
nu-ți mai place persoana respectivă, cum credeai că-ți plăcea 
la început. 

— Mi se pare un motiv destul de bun. 

— De-asta ai stat cu Robert atâţia ani? 

— A fost altceva. Noi o aveam pe George. 

— Nu vreau să fiu genul ăla de om, atâta tot. 

— Ceea ce e admirabil. Nu spun că nu e. 

— Cred că-ntr-un fel speram să ies din starea asta. Ca dintr- 
un fel de mahmureală după ce mă convinsesem că totul se 
sfârșise. 

— Totul e o mare porcărie, zic eu. 

E puţin spus. 

— În orice caz, a spus el, m-am gândit că vrei și tu să știi. 

Stăm o vreme într-o tăcere care pare să nu se mai 
sfârşească. În realitate sunt probabil vreo treizeci de secunde. 


Prietena mea felină a plecat, afectată că n-o bag în seamă, așa 
că privesc în gol, întrebându-mă ce-ar mai fi de zis. În cele din 
urmă, ceva mă loveşte. Un beculeț mi se aprinde în creier. 

— I-a spus Robbie! A acoperit gafa destul de bine, dar ar fi 
trebuit să-mi dau seama că se-ntâmplă ceva. Nimeni nu-i 
spune Robbie, în afară de Alice. N-a avut ocazia să audă că 
altcineva îi spune așa, pur și simplu i-a scăpat. Ăsta trebuie să 
fie numele lui de alint. 

El își dă ochii peste cap. 

— Mie îmi spune Joshie. 

— Ce noroc pe tine! Deci ce ai de gând să faci acum? 

Îmi zâmbeşte rechineşte. 

— Să te ajut, spune el. Să-i despărțim. Să-i dăm afară din 
casă. Nu mai sunt băiatul de treabă. 

— Vrei s-o dai afară din casă? 

Sunt surprinsă. Josh a susținut mereu că n-ar face așa ceva. 

— Doar la modul figurat. Când spun că nu mai sunt băiatul 
de treabă, înseamnă că am de gând să fiu doar mai puţin 
drăguţ decât eram până acum. Dar nu e același lucru. 

— Mereu vorbeşti în dodii, spun eu, râzând. Ca să le poți 
clarifica mai târziu. 

— După asta îmi ghidez viaţa. 

Mă bucur. Deși sunt încântată că se va proteja mai mult, ar 
fi fost păcat ca toată harababura asta să-l transforme într-un 
sadic cinic și răzbunător. Sunt fericită că rolul ăsta îmi revine 
mie. 

Când mă-ntorc la cafenea - în graba mea de a pleca de- 
acolo ca să aflu ce are Josh, mi-am lăsat cheile casei în camera 
din spate - Myra mă asaltează înainte să pot închide ușa în 
urma mea. 

— OK. Explică-te, zice ea, aranjând un teanc de farfurii 
curate. 

În cofetărie e liniște. E prea cald și prea multă umezeală 
pentru ceai și tort. 

— Ce căuta aici și de ce nu mi-ai aranjat o întâlnire cu el? 

Mă trântesc la o masă. Accept cu bucurie doza de Diet 


Pepsi, pe care ea mi-o așază în față. 

— A aflat că de fapt Robert se vede cu Saskia. 

Myra plonjează vizavi de mine, ignorând-o pe tânăra care 
tocmai a intrat, cu un copilaş în cărucior. 

— Îţi baţi joc de mine. 

— Nu prea. 

— Dar... 

Pentru prima oară în viața ei, nu are cuvinte. 

— Ai clienţi, spun eu, făcându-i cu mâna copilului, care 
zâmbește și-și flutură mânuţa spre mine. 

Mama mă priveşte cu recunoștință. Îmi amintesc când 
George era de vârsta aceasta și în cafenele oamenii mă 
priveau îngroziți de faptul că tipetele ei le-ar fi putut strica 
ziua. De ce ar crede cineva că dacă te uiţi strâmb la un copil 
mic, acesta va fi liniștit și cuminte, nu știu, dar aţi fi surprinși 
cât de des se întâmplă. 

Myra nu inițiază pălăvrăgeala ei obișnuită, în timp ce-i face 
mamei un ceai și-i întinde celui mic o cutie cu suc. De-abia 
aşteaptă să se-ntoarcă și să audă ce am de zis. O pun la curent 
cu toată situaţia, iar ea rămâne cu gura căscată. 

— Mă rog, acum înţeleg de ce ţi-a plăcut de el, zice ea, de 
parcă asta ar avea vreo legătură. 

— Poftim? Nu-mi place! Adică... mi-a plăcut... e irelevant 
în acest moment... 

— Poţi să-mi dai mie numărul lui de telefon. 

O ignor. 

— Îţi vine să crezi că şi-a bătut joc de mine în tot acest 
timp? 

— E cam de rahat că ţi-a spus că el şi-o trage cu altcineva, 
trebuie să recunosc. 

— A inventat toată povestea aia despre Samantha care- 
ncearcă să rămână însărcinată în secret! Puteam să mă fac de 
râs ca o cretină. Puteam s-o iau la întrebări... 

— Dar ea știa că n-o vei face, nu-i aşa? 

— Și-a asumat totuşi riscul. Doamne, câtă disperare! 

Beau ultima înghițitură de Diet Pepsi. Cred că am doborât 
recordul de viteză la consumat băuturi carbogazoase. 


— Şi acum? 

— Acum chiar eşti în avantaj, spune Myra. Acum tu știi 
totul, iar ea nu știe nimic. 

— Nu știu dacă mai am energie. 

— Sigur că ai. Interzice-le finalul fericit. O să te simți mai 
bine, îţi promit. 

O îmbrăţișez înainte să plec. 

— Ah, strigă ea când sunt pe punctul de a ieși. Pot să pun 
la loc pe perete poza cu „Sadskia”, acum că nu ne mai place 
de ea? 


33. 


Înainte să plece, Josh a promis că vom păstra legătura. 
Cred că am învăţat amândoi de data trecută că răutatea la 
întâmplare nu ni se potrivește. Nu vor mai fi răzbunări 
meschine cu scenarii dureroase și nici fotografii trimise 
anonim ziarelor. Avem un scop comun: să-i despărțim pe 
Robert și pe Saskia o dată pentru totdeauna și asta e tot. 

Pentru mine, are logică să păstrez aparenţa prieteniei cu 
Saskia. Nu vreau s-o alarmez că ar fi ceva în neregulă. În plus, 
încă există posibilitatea să aflu vreo informaţie interesantă 
care să-i scape. Așa că am de gând să mă duc la ora de Bikram 
— Saskia mi-a trimis deja mesaj ca să-mi spună că mi-a 
rezervat un loc — deşi nu mai sunt deloc pregătită să mă fac de 
râs în numele prieteniei. Descarc un video cu mișcări de yoga 
şi le exersez în fiecare dimineață și după-amiază. OK, n-o să 
fiu subțire și suplă în mai puţin de-o săptămână, dar măcar n- 
o să arăt ca o idioată desăvârșită. 

De asemenea, mă dau cu niște spray bronzant după ședința 
de miercuri cu Chas. Dacă tot va trebui să stau lângă Saskia 
îmbrăcată în Lycra, vreau să mă asigur că arăt cât de bine se 
poate. Nu vreau să fiu acolo doar ca să-i flatez egoul deja 
imens. 

Chas scoate şublerul. Declară că am 35 la sută grăsime și 
cântarul îmi spune c-am mai slăbit un kilogram și jumătate. 
Ca să sărbătoresc, mă duc la Sweaty Betty să-mi găsesc ținuta 
perfectă de yoga (adică pe cea în care arăt cel mai bine, 
nicidecum cea mai practică), și mă bucur enorm când văd că 
încap în haine măsura M. Colanţi trei sferturi și un maiou 
mulat care-mi pun în valoare mușchii la care am lucrat atât de 
mult alături de Chas. Când îi arăt hainele Georgiei, mă pune 
să le probez pentru ea. Pot spune, după expresia ei, că e foarte 
mândră de mine. 

— Arăţi al dracului de bine, mamă. 


— Limbajul, domnişoară, spun eu, dar mândria ei evidentă 
îmi ridică enorm moralul. 

I-am spus și ei, și lui Robert — c-o să încerc yoga pentru 
prima oară sâmbătă dimineață, dar nu le-am spus că e vorba 
de Bikram sau că va fi Saskia acolo, evident. Și, ca o 
practicantă devotată ce e, Georgia mi-a dat câteva ponturi. 

Ea pleacă la un alt festival în weekend - ca de obicei, 
jumătate muncă, jumătate distracţie — dar, deși niciunul dintre 
noi n-o spune cu glas tare, știm cu toții că mâine e ZIUA CEA 
MARE. Ziua de care se tem toți absolvenţii de liceu, dar pe 
care o așteaptă cu mare însuflețire. Mâine va afla dacă a luat 
cei trei A de care are nevoie ca să intre la Universitatea din 
Bristol. Nu m-am îndoit niciodată că-i va lua. A învăţat cât de 
mult a putut și a rămas și întreagă la cap. 

Totuși, joi sunt bucuroasă că lucrez, pentru că mi-ar fi greu 
să mă concentrez la altceva, în așteptarea apelului ei. Știu că 
ea și Eliza se duc la școală pe la 11:00 și trebuie să mă calmez 
și să nu mă mai uit la ceas din treizeci în treizeci de secunde. 
Myra încearcă să mă distragă punându-mă să servesc absolut 
toți clienții. Nu contează. Zâmbesc și fac conversaţie, dar tot 
ce-mi doresc e să sune telefonul. La 11:05, când servesc un 
client cu o felie de cheesecake în loc de prăjitură cu ciocolată, 
Myra mă conduce în camera din spate. 

— Sun-o, spune ea. Curmă-ți suferința. 

Sun de două ori până-mi intră căsuţa vocală. Sărbătoresc, 
îmi zic eu. Toate ţipă și chițăie așa cum numai adolescentele 
sunt în stare. Încerc din nou și mă bucur când sunetul de apel 
se oprește la jumătate. 

— Mama? 

Aveam dreptate cu sărbătoritul. De-abia o pot auzi din 
cauza isteriei din jurul ei. 

— Bună, draga mea. Nu mai aveam răbdare... 

Închid ochii. Aștept să-mi spună „Trei de A” sau chiar „Trei 
stele de categoria A”. În schimb mă loveşte un sunet care 
seamănă mai degrabă a suspin. 

— N-am luat A! 

— N-ai...? Cum adică? 


— Am luat un B şi doi C. 

La vremea mea, ar fi fost în regulă. Motiv de sărbătoare. 
Știu că lucrurile stau cu totul altfel acum. Toată lumea ia A. 
Se presupunea că Georgia va lua note mari cu mare ușurință. 
Nu pricep ce s-a întâmplat. 

— Poftim!? Iubito, eşti sigură că ai citit unde trebuie? 

— Știu că sunt proastă, mamă, dar nu chiar atât de proastă. 

— Nu ești proastă deloc. Vrei să vin să te iau? Ne dăm noi 
seama ce avem de făcut. 

— Nu, e OK. O să mergem la Tinseltown. 

— Trebuie să suni la universitate cât mai repede cu putință, 
nu-i așa? Să vedem dacă nu cumva totuși te acceptă? 

— N-or să mă accepte acum. Sunt departe cu notele astea, 
în afara cazului în care și restul candidaţilor a zbârcit-o. 

— Ar trebui totuși să-i sunăm. 

— Doamne, mamă! se răstește ea. Lasă-mă câteva ceasuri să 
înţeleg ce mi se întâmplă. 

Știu că am dreptate, că dacă are vreo speranță să 
depăşească acest obstacol trebuie să ne ocupăm cât mai 
repede de asta. Sute de părinţi din toată ţara se vor da peste 
cap să îndrepte situaţia. Să se asigure că odrasla lor nu-și 
ratează viitorul pe care-l visau. Dar la fel de bine știu că 
trebuie s-o las puţin în pace. Ce mai pot strica încă două ore, 
timp în care își va îneca necazul într-un milkshake, alături de 
prietenii ei? 

— Sigur. Poate voi pune niște întrebări preliminare. Apoi 
putem să discutăm cu ei mai târziu. Nu-ţi face griji. Totul va fi 
bine. 

Nu vreau să pară c-o verific, dar nu mă pot abține: 

— Eliza e cu tine? 

— Da, îşi trage ea nasul. A luat doi B şi un C. 

Eliza trebuia să plece la Leeds ca să studieze chimia. Nici 
asta nu se va-ntâmpla. Vreau să spun: „Trebuie să fie o 
greșeală. Te-ai uitat la lista greșită”. Sunt atât de derutată și 
nu pricep cum s-a putut întâmpla așa ceva. Au învățat 
împreună aproape în fiecare seară. Sau, cel puţin, așa mi-a zis 
Georgia. Rahat. 


— Să nu vii târziu, bine? Trebuie să discutăm, tu cu mine și 
cu tatăl tău. 

Desigur, îl sun imediat pe Robert. Nu răspunde și mi-l 
imaginez alături de Saskia, uitându-se la numele meu de pe 
ecran, gândindu-se cât de distractiv ar fi dacă mi-ar răspunde 
ea în locul lui. Deşi știu că, în realitate, probabil e în mijlocul 
unei filmări, furia mă copleșește teribil. Trebuie să vorbesc cu 
el, neîntârziat. 

Înghit în sec și sun la biroul de producţie. Îi spun tipului 
foarte prietenos care răspunde că trebuie să discut cu soțul 
meu cât mai curând cu putință. El îmi zice că-l vede pe Robert 
pe monitorul din birou, stând în bucătăria fermierului Giles, 
dar că vor avea pauză de prânz după ce scena se va termina 
de filmat. 

— Pot să-i transmit un mesaj atunci. 

— N-a murit nimeni, spun. Dar e tot o urgenţă. 

Myra vine sper mine când mă-ntorc, în cele din urmă, din 
camera din spate. 

— Rahat, zic eu când o văd. La naiba. 

Îi explic ce s-a întâmplat. Din fericire, nu-ncearcă să-mi 
spună că totul va fi bine până la urmă și nici nu face 
inventarul oamenilor care au devenit bogați sau realizați deși 
au avut note proaste la școală. 

— Aşadar, zice ea, făcându-mi semn să stau jos și turnându- 
mi o cafea. Îi suni și te milogeşti, nu-i așa? 

— În principiu, da. Dar ea e foarte supărată și toată lumea 
va face asta. 

— Şi atunci? Încercaţi la alte facultăţi? Alte materii? 

— Așa cred. Nu știu cum funcționează chestia asta, pentru 
că nu m-am străduit prea tare să aflu. 

— Mă rog, nu te-ai gândit la asta. 

— Crezi că m-a minţit în tot timpul acesta? Că ea și Eliza n- 
au învăţat, de fapt? Adică e cam mare coincidența, să ia 
amândouă note atât de slabe. 

Myra ridică din umeri. 

— De ce nu vorbeşti cu mama Elizei? 

— Nu prea o cunosc, spun eu. Dar da, o să vorbesc. Unde 


dracului e Robert? 

O doamnă în vârstă care-și savurează ceaiul și eclerul 
întoarce brusc capul să afle care e drama. 

— Scuze, îi strigă Myra. O urgenţă de familie. 

Apoi șopteşte: 

— Liliac bătrân și băgăcios. 

— Trebuie să-i spun lui George că nu poate pleca mâine la 
festivalul ăla, îmi amintesc eu dintr-odată. Trebuie să rămână 
ca să lămurim lucrurile. 

— Poţi să-i spui diseară. Las-o câteva ore să se liniștească. 

Robert mă sună, în cele din urmă, când sunt în drum spre 
casă, gâfâind în timp ce urc dealul și lovindu-mă de orice om 
care-mi iese în cale. 

— Unde mama dracului ai fost? e primul lucru care-mi iese 
din gură. 

— De-abia am primit mesajul tău, spune el. Mi-au lăsat un 
bilet la mine-n cabină, dar eu n-am intrat acolo. 

Nu, erai prea ocupat s-o rezolvi pe Saskia în cabina ei, mă 
gândesc. 

— Ce s-a întâmplat? George e OK? 

— A picat examenele. Note mici. B și doi C. 

— lisuse, Paula, credeam c-a avut un accident sau ceva de 
genul ăsta. 

— Le-am zis să-ţi spună că n-a murit nimeni. 

— Sărăcuţa. Se simte bine? 

— Da. Așa cred. E cu prietenii ei. Crezi că ne-a mințit în 
toată perioada asta, spunându-ne că învață din greu? Crezi 
oare că ea și Eliza au ieșit în oraș în fiecare seară? 

Robert oftează. 

— Probabil. Sunt adolescente... 

— Și ce, asta înseamnă că e în regulă? 

— Nu. Sigur că nu. Doar că nu e o persoană rea. Toţi 
adolescenții mint... 

Nu mă pot abține și-l întrerup. 

— Mă-ntreb cu cine seamănă... 

Chiar dacă pricepe ce vreau să spun, se preface că nu- 


nțelege. 

— Acum cel mai important e s-o ajutăm să-și revină. Nu s-o 
condamnăm pentru asta. Dacă s-a fofilat de la învăţat, atunci 
aș spune că și-a primit lecţia. Și-a bătut joc de viitorul ei. 

Are dreptate, știu asta. 

— La ce oră ajunge acasă? 

— Nu știu exact. Probabil nu vrea să dea ochii cu noi. 

— O să vorbesc cu Josh. Să văd dacă pot inversa niște 
scene, ca să scap mai devreme. 

— E-n regulă. Cred că va veni peste câteva ceasuri. 
Mulţumesc, totuși. 

Când Georgia sosește acasă — un pic înlăcrimată și foarte 
spăşită — furia mea deja s-a topit. Robert are dreptate. Viitorul 
ei e în joc aici. Orice prostii ar fi făcut, e mult mai rău pentru 
ea decât pentru noi. 

— Vino-ncoace, îi spun când intră și o îmbrăţișez. 

Ea suspină pe umărul meu. 

— Îmi pare sincer rău, mamă. 

— E-n regulă. Poţi să-mi spui ce s-a întâmplat în ultima 
vreme. Hai să facem mai întâi un plan. 

— N-am cum să mai intru la Medicină acum, spune ea și 
arată atât de dărâmată, încât mi se rupe inima. 

— Nu, probabil că nu. Așa că ai două variante. Să dai din 
nou examenele la anul sau să încerci să intri la altă materie 
care nu e atât de solicitantă. 

— Nu vreau să fac altceva. 

Chiar dacă mi-e milă de ea, cu greu mă opresc să-i spun: 
„Trebuia să te gândeşti la asta înainte”. 

— Ce crezi că s-a întâmplat? 

N-am de gând s-o acuz. Din câte știu, ea și Eliza au petrecut 
ore întregi învățând, pur şi simplu poate nu sunt atât de 
silitoare pe cât credea toată lumea. Și vreau să-mi spună ea 
adevărul, nu vreau s-o forțez. Trebuie să-nveţe că e cel bine să 
fii sincer. Cel puţin, în ceea ce mă priveşte. 

— Nu știu... ne-au pus să învăţăm materia greșită sau ceva 
de genul ăsta. 


— Sigur. Doamne, toţi au luat note mici la materiile astea 
trei? 

Aştept. O văd că se chinuie să spună adevărul. Cântărește 
probabil ce răspuns i-ar aduce mai multe necazuri. Trebuie să 
fac eforturi ca să n-o las să-mi scape. 

— Nu... mamă, cred c-am dat-o în bară... 

Mi se ia o povară de pe inimă. Pot accepta note mici, însă 
nu și gândul că n-are suficientă încredere în mine pentru a fi 
sinceră. 

— Ce s-a întâmplat? E OK. 

— N-am învăţat. Mă rog, am învăţat, dar nu atât de mult pe 
cât credeai tu. 

— Şi toate serile acelea în care mergeai la Eliza? Ce 
făceați? Vă uitaţi la televizor? leşeați în oraș? Nu sunt 
supărată, vreau doar să pricep... 

— Munceam. 

George și Eliza lucrau din când în când, seara și în 
weekend, la un restaurant din Camden. Și când spun „din 
când în când”, asta înseamnă o seară pe săptămână. 

— La restaurant? 

Ea dă din cap. 

— Credeam c-ar trebui să strângem mai mulți bani înainte 
să plecăm de-acasă. Acum pare o tâmpenie. 

Mă rog, măcar nu s-au îmbătat și nici nu s-au drogat, 
presupun. 

— Cât de des? 

— De patru sau cinci ori pe săptămână. De câte ori credeai 
tu că sunt la Eliza. 

— Și mama Elizei a fost de acord? 

Lasă privirea în jos. 

— Ea credea că suntem aici. 

Un gând mă cutremură. 

— Atunci cine te aducea acasă seara? 

— Luam autobuzul. 

— Doamne, Dumnezeule, Georgia! Dacă ţi s-ar fi întâmplat 
ceva, nici măcar nu aveam habar unde ești. 

— Îmi pare rău. Îmi pare sincer rău. 


Mă-ntind peste masă și-i iau mâna. 

— E-n regulă. Îți mulțumesc că mi-ai spus adevărul. Acum 
trebuie să găsim o soluţie și să vedem ce trebuie să facem. 

— Nu-i spune tatei, zice ea. 

Ţine atât de mult la taică-său, încât cel mai rău lucru ar fi 
să-l dezamăgească. 

— I-am spus deja. A reacționat mai bine decât crezi. 

O conving să sune oricum la Bristol, deși știu că va fi în 
zadar. Şi chiar e. Sunt foarte amabili și-i spun c-or s-o pună pe 
o listă, dar probabil că sunt alții care au picat examenele și 
pentru care e mai probabil să se facă o excepție. Nici măcar 
nu-i sugerează un alt curs la care să se înscrie, cam așa o 
resping în acest moment. 

— Deci ce faci, alegi altceva sau dai din nou examenele? 

Niciuna dintre noi nu e foarte bucuroasă cu varianta altei 
universități. Georgia spune că nici nu vrea altă universitate 
care ar accepta-o la Medicină cu note atât de proaste. 

— Imaginează-ţi cât de slabe sunt cursurile dacă sunt atât 
de disperaţi să mă accepte, spune ea, iar eu mă bucur s-o văd 
râzând. 

— Vrei să-ncerci la altceva? Ce te mai interesează? 

Nici măcar nu se gândește la asta. Și-a dorit să devină 
medic de când avea opt ani. 

— O să dau din nou examenele. O, Doamne, ce umilitor. 

— Nu fi prostuţă, o grămadă de oameni fac asta. Eliza ce 
are de gând? 

Oricât de mult aş plăcea-o pe Eliza, nu sunt sigură că ideea 
de a da din nou examenele împreună e cea mai bună dintre 
toate, având în vedere ce s-a întâmplat. Nu știu cine a 
influenţat pe cine, dar în mod categoric n-aş vrea să se repete 
povestea asta. 

Georgia ridică din umeri. 

— Nu știe încă. 

Abia când eu gătesc cina, iar Georgia și Robert discută 
situația la masa de la bucătărie îmi dau seama că nu va mai 
pleca de-acasă peste câteva săptămâni. Evident, într-un fel 
sunt încântată. Cuibul nu va rămâne gol, cel puţin încă un an. 


Nu mai am acea senzaţie că un capitol întreg și important din 
viața mea se încheie. Dar știu că asta suspendă oarecum 
situația în privința mea și a lui Robert. Oare el va pleca să-și 
facă alt cămin, alături de Saskia, în octombrie, așa cum cred 
că plănuiește? Oare pot să-l dau afară din casă acum, cu ea 
încă locuind aici? 

Și mă loveşte revelaţia că, exact așa cum eu mă aştept ca ea 
să se poarte ca un adult și să-și asume responsabilitatea pentru 
viitorul ei, trebuie s-o tratez și eu la fel. Să n-o mai menajez, 
ascunzându-i faptul că mariajul părinţilor ei nu e unul perfect. 
Îi datorez să-i povestesc faptele acestea - după ce voi fi gata 
să-i mărturisesc lui Robert că știu totul — și s-o las să 
reacționeze în felul ei. O să-ncerc să fiu cât mai blândă cu 
putință și să n-o rănesc prea tare, desigur — n-o să-i cer 
niciodată să țină partea cuiva și nici n-o să-i dictez cu cine să 
locuiască — dar o să fiu cât se poate de sinceră. Așa e corect. 


34. 


Saskia 


În mod enervant, Paula arată destul de drăguţ în costumul 
ei de yoga. Şi sigură pe ea. Când am întâlnit-o prima oară își 
petrecea timpul trăgându-și tricoul peste burtă, dar acum nu 
mai e cazul. Mă-ntreb dacă Robbie o fi observat schimbările. 
Probabil că nu. Dacă vezi pe cineva în fiecare zi, nu te mai uiţi 
la persoana respectivă cu atenţie. Devine banală ca tapetul. 
Zgomot de fundal. 

Trebuie să mă asigur că nouă așa ceva nu ni se va întâmpla. 

Apropo, am găsit un cămin! Un apartament, așa scrie în 
broșură, pentru că am impresia că agentul încerca să pară 
newyorkez. Și asta-mi aminteşte de New York. Numai 
contururi clare, ferestre mari și parchet închis la culoare. E la 
etajul al șaptelea, așa că priveliștea înspre Regent's Park e 
fantastică. 

E nelocuit și nemobilat, ceea ce e perfect. Am comandat 
chestiile de bază - prin asta înțelegând obiectele care sunt 
necesare traiului (canapea, pat), nu le-am cumpărat la 
reduceri de la DFS sau de la Furniture Village. Am petrecut 
ore întregi la Heals întrebându-mă la nesfârșit dacă o canapea 
cu șezlong se potriveşte mai bine decât un aranjament cu 
colțar (se potriveşte mai bine, într-adevăr). Cardul meu Amex 
a fost jumulit crunt. Din fericire, Joshie și cu mine ne-am ținut 
întotdeauna finanţele separat. Adică împărțim totul, dar în 
fiecare lună punem o sumă egală în conturile noastre, ca să nu 
fim nevoiţi să purtăm o discuţie de fiecare dată când unul 
dintre noi vrea să-și cumpere o pereche de pantofi. De-asta 
eşuează multe căsnicii, după părerea mea. Cearta meschină și 
nesfârşită, întrebarea dacă e corect ca ea să dea două sute de 
lire pe o jachetă când el și-a cumpărat una doar cu cincizeci. 
Desigur, căsnicia mea cu Josh e pe punctul de a se spulbera 


oricum, în ciuda contabilităţii noastre inteligente. Sau, mă 
rog, poate nici n-ar fi rezistat atât de mult fără această iluzie a 
independenței financiare. Cine știe? 

Oricum, ideea e că el nu-mi poate vedea raportul 
tranzacţiilor de pe card pentru că banii vin din contul meu 
personal. 

O să fie distractiv să aleg împreună cu Robbie restul 
mobilierului. Știu că lui îi plac antichităţile, la fel şi mie. 
Putem s-o facem pe îndelete. Să alegem piesa perfectă pentru 
fiecare colțişor. O s-o facem cu pasiune. 

Între timp, l-am întrebat pe proprietarul apartamentului 
dacă pot vopsi nişte pereţi pentru a le conferi personalitate. 
Am pierdut ore-ntregi la Farrow and Ball, încercând să fac 
diferența între nuanțele de vopsea şi apoi alte ore pictând de 
probă niște pătrăţele pe perete ca să-mi dau seama cum va 
arăta culoarea în diverse intensități luminoase. Fac totul 
singură, vă vine să credeți? Vreau să las ceva din mine în locul 
acesta. Ceva spre care pot arăta și spune: „Eu am făcut asta”. 
În cea mai mare parte mi-a făcu plăcere. Îmbrăcată în nişte 
jeanși vechi și o cămașă largă, cu o eșarfă legată peste păr, 
gen Norma Desmond!28. Cu radioul deschis. 

A trebuit să închiriez pe o perioadă de un an. Anulabil (ăsta 
chiar e un cuvânt?) cu preaviz de trei luni, dar fără returnarea 
garanţei (enorme) înapoi. E chiar amuzant să stau (pe podea!) 
în locul ăsta mare și frumos, care va deveni căminul nostru, 
dar despre care Robbie nu știe nimic deocamdată. Plănuiesc 
să-l aduc aici peste vreo săptămână - după ce sosesc lucrurile 
de bază și găsesc un electrician care să monteze televizorul pe 
perete şi să-l conecteze la cablu. O să îmbrac paturile în 
aşternuturi albe și apretate (cine și-ar fi închipuit că bumbacul 
costă atât de mult!), o să pun o sticlă de șampanie în frigider 
şi o să-i fac o surpriză. 

De-abia aştept! 

De obicei îmi place să-mi așez covorașul în fața clasei. Mai 
puține lucruri care să mă distragă, plus Adrienne care vede 
mai ușor ce fac şi mă poate corecta în punctele esențiale. Dar 


astăzi o să renunţ la locul meu și o să trec în spatele acestor 
funduri îmbrăcate în Lycra, pentru că e prima oră a Paulei și e 
important să-i poată urmări pe ceilalți. Zona din față e pentru 
aceia dintre noi care se pot mișca fără eforturi de la o postură 
la alta. E aproape un spectacol. 

Iubesc la nebunie entuziasmul pe care-l resimt când intru în 
camera încălzită. Senzaţia instantanee de relaxare, ca și cum 
ai intra într-o saună sau într-una dintre serele de la Kew. 
Sudoarea care te acoperă aproape instantaneu. 
(„Transpiraţia”, o aud pe mama în mintea mea „Doamnele nu 
asudă”.) Îmi place să ajung cu câteva minute mai devreme și 
să mă-ntind pur și simplu pe salteluță, ca să-mi destind un pic 
gândurile. Să-ncere să alung tot stresul și necazurile 
săptămânii. Văd cam aceleași fețe la fiecare curs, dar de obicei 
sunt și câțiva nou-veniți care-și lungesc gâturile ca să se 
zgâiască la mine. Îmi dau seama întotdeauna. Surprinderea 
subtilă când își dau seama cine sunt. Privirile pe furiș care 
urmează. Încerc să nu le dau atenţie. Odată cineva s-a întors 
la vestiare și și-a luat telefonul - chestie, bineînţeles, strict 
interzisă — şi a încercat să-mi facă o poză pe ascuns. Adrienne 
a dat-o afară pe persoana respectivă. N-a mai lăsat-o să se 
întoarcă niciodată. M-am prefăcut şocată de severitatea 
pedepsei, dar apoi i-am mulțumit din suflet. 

Chiar nu am chef să joc rolul asistentei instructoarei, încerc 
să-mi amintesc de ce mi s-a părut o idee bună să insist ca 
Paula să vină aici. Poate am crezut că va fi amuzant. Că se va 
face de râs, iar eu mă voi simţi superioară. E trist, nu-i aşa, că 
viața e făcută din astfel de mici victorii meschine? Eu m-aș 
putea simţi fabulos în echipamentul extramulat pe corp (chiar 
şi în ciuda celor câteva kilograme ale „sarcinii” pe care am 
fost nevoită să le pun pe mine), iar ea s-ar simţi, desigur, 
stingheră și rușinată. E o chestie legată de putere, îmi dau 
seama de asta, mulțumesc foarte mult. Cel mai puternic 
supraviețuiește. Literalmente, haha! 

Și după aceea, la gustarea noastră obișnuită, pot bârfi 
despre Robbie şi Samantha (Robert. Trebuie să-mi amintesc 
să-i spun Robert. Doamne, era s-o fac de oaie zilele trecute). 


Astfel le mai bat un cui în coșciug. 

Aşa că sunt megaatentă. Îi zâmbesc încurajator când am 
ocazia. Îi șoptesc chestii utile ori de câte ori pot. Pare că-i 
place, în ciuda efortului depus, deci presupun că asta 
înseamnă o bilă albă pentru mine. O aştept la unele mișcări pe 
care le face mai greu, ca majoritatea începătorilor, dar se 
descurcă de minune. E mai în formă decât îmi imaginam 
vreodată şi, trebuie să recunosc, e foarte hotărâtă. La sfârșitul 
celor 90 de minute observ că e deja dependentă. Nu mi-a 
trecut prin minte că s-ar putea decide să vină la curs în mod 
regulat şi mă cam indispune gândul ăsta. E chestia mea, 
spaţiul meu. Nu vreau să le-mpart cu ea. În plus, ar putea 
deveni cam ciudat din octombrie, haha! Mă-ntreb cât de subtil 
pot spune: „Va trebui să-ți găsești un alt club sau măcar să te 
înscrii la un alt curs”, şi-mi dau seama că nu pot. La naiba! 


35. 


Paula 


Saskia vorbește numai despre Robert și Samantha. Robert şi 
Samantha fac asta. Robert și Samantha fac ailaltă. Îmi spune 
că are alt plan ca să mă ajute să-i despărțim, în care vrea să-i 
spună în continuare lui Robert că a văzut-o pe Samantha cu 
Jez. Numai că de data asta vrea să adauge că nu e sigură de 
ceea ce-a văzut şi că se oferă să scoată adevărul din gura 
Samanthei, dacă Robert se va abţine s-o ia la întrebări 
deocamdată. Vă sună cunoscut? 

— Genial, zic eu, cu tot entuziasmul de care pot da dovadă. 

Mi-e greu să mă concentrez. Am în cap o listă de școli 
locale și, în timp ce ea trăncănește, eu mă gândesc la 
avantajele și dezavantajele fiecăreia. George a spus cu 
vehemență că ea nu vrea înapoi cu coada între picioare la cea 
pe care tocmai a părăsit-o. 

— Apoi pot alimenta această poveste, oferindu-i câteva 
detalii când şi când, dar nu cât să-l fac s-o ia la întrebări. Așa 
că nu va trebui să ne facem griji că Samantha se va duce 
direct la Jez ca să-l facă să spună că totul e o mare minciună. 
O să-l răscolească, atâta tot. Crezi că va pica în plasă? 

În realitate, nici într-un milion de ani. Robert s-ar duce 
direct la Samantha și ar întreba-o ce se-ntâmplă, indiferent de 
ce l-ar ruga Saskia. Dar cum știu că toată povestea e o mare 
minciună, sigur, de ce nu? 

— Desigur, zic eu. Doar spune-i că nu vrea să se facă de râs 
acuzând-o aiurea. Robert nu suportă să se facă de râs. Și că 
femeile preţuiesc încrederea mai mult decât orice altceva, așa 
că, dacă-i arată Samanthei că nu are încredere în ea fără 
niciun motiv, asta le va afecta relaţia. Un rahat de genul ăsta. 

— Ar trebui să iau notițe, zice ea și, desigur, adaugă 
„haha”, ca să fie mai convingătoare. 


E ciudat că m-am obișnuit cu chestia asta, chiar a ajuns să 
mi se pară haioasă, dar acum mă scoate din minţi din nou. 

Suntem în cafeneaua noastră obișnuită - plouă mocănește 
şi nu putem sta afară, chiar dacă e cald. Saskia a făcut duș, 
miroase a Molton Brown? și are părul ud. Eu, pe de altă 
parte, arăt ca și cum m-aș fi luptat cu furtunul de grădină și el 
ar fi câștigat. Ideea de a mă dezbrăca de tot în fața amantei 
soțului meu, care are prejudecăți enorme despre imaginea 
trupului omenesc, era cam mult pentru mine, așa că am decis 
să mă spăl acasă. Știu că miros și nu e vreo aromă fină. 

Apropo, mi-a plăcut ora de hot yoga. Mi-a plăcut ritmul 
lent, vocea blândă a instructoarei care murmura indicaţiile ca 
şi cum ar fi rostit același lucru de o mie de ori - ceea ce 
aproape a făcut - până când acesta și-ar fi pierdut 
semnificaţia, senzaţia că trupul meu se transformase într-o 
bucată de elastic, şiroaiele de transpiraţie care-mi curgeau pe 
spate după numai câteva minute. Înţeleg de ce dă dependenţă. 
N-am fost bună de nimic, evident (Adrienne: „Yoga nu e o 
întrecere. Nu poţi fi bun la ea sau nepriceput. E o călătorie 
personală”), dar asta nu părea să aibă mare importanță. Două 
persoane au renunţat la jumătate și s-au întins pe saltele ca și 
cum ar fi fost la saună și nimeni nici măcar n-a clipit. Eu, una, 
sunt totuși mândră c-am rezistat până la sfârșit. Sunt mândră 
că sunt suficient de puternică. 

Saskia ciugulește dintr-o chiflă cu dinţii ei placați, mici și 
perfecţi ca un șir de perle strălucitoare. N-am înţeles niciodată 
dinții placați. Oameni cu dinţi sănătoși, dar un pic asimetrici, 
îi înlocuiau cu niște chestii care seamănă cu placa falsă a 
străbunicii, care însă o poartă pentru că dinţii i-au căzut de 
bătrâneţe. 

Arată exact la fel ca ultima oară când am văzut-o, doar că 
acum știu că e o nemernică mult mai mare decât îmi 
imaginam. Hoaţa de soți vanitoasă și necugetată pe care o 
credeam pare acum o sfântă în comparaţie cu diavolul care e 
acum în ochii mei. 

Știu acum că apartamentul e deja al ei. I-am sunat pe 
agenţii imobiliari, susținând că sunt asistenta ei (ce se poate 


întâmpla, în cel mai rău caz? Să-mi spună că habar n-au 
despre ce vorbesc, că n-au avut niciodată de-a face cu Saskia 
şi să-mi spună că am greșit adresa? Că Saskia a închiriat, de 
fapt, alt apartament și că impresia lor e că sunt incompetentă? 
Ce-mi pasă mie?) și am întrebat dacă-mi pot reaminti data la 
care expiră contractul de închiriere. Le-am spus adresa cu 
deplină încredere, am menţionat numele Saskiei, iar tipa cu 
care am vorbit era toată numai zâmbete. 

— Sigur, contractul are douăsprezece luni calendaristice 
începând de pe 15 august, deci expiră pe 15 august anul 
viitor, a zis ea. 

l-am mulțumit și am închis telefonul cât am putut de 
repede. Trecuse mai mult de o săptămână de când Saskia îl 
închiriase. Nu prea știam cum să folosesc această informaţie, 
în afara faptului că trebuia să-l sun pe Josh și să-l anunţ. 

— Verifică dulapurile și vezi dacă nu cumva lipsește 
serviciul ei preferat de tacâmuri. 

M-am bucurat să-l aud râzând. 

— N-are decât. E hidos. Poate ar trebui să mă apuc să pun 
deoparte o grămadă de lucruri pe care aş prefera să nu le mai 
văd niciodată. 

Îi povestesc totul despre Georgia și despre cum s-a schimbat 
totul, acum, că ea nu va mai pleca de-acasă. 

— Nu mai are nicio importanță dacă-l dau afară în 
octombrie sau săptămâna viitoare. Cred că și Robert simte la 
fel. Ar putea să mă anunţe că pleacă în orice moment. Mai 
ales că acum au şi un apartament în care să se ducă. Dacă 
vrem să facem ceva ca să le punem beţe-n roate, va trebui să 
ne mișcăm repede. 

— Încă mai ai chef s-o faci? a spus el, iar eu a trebuit să mă 
gândesc o clipă la ce voia să zică. 

— Nu știu. Pare meschin, nu-i așa? Poate ar trebui să-i 
lăsăm în plata Domnului? 

— Nici vorbă, spune el. Nu vreau să comit nicio cruzime, 
doar că-mi doresc să nu le fie atât de ușor. 

— Așa simțeam și eu la început. Așa simt și acum, cred. Nu 
mai știu... nu mai pare atât de important, în schema generală 


a lucrurilor. 

— Georgia va fi bine, zice el, lovind exact unde mă doare 
cel mai tare. Va fi una dintre experienţele alea despre care, 
peste un an, o să spui: „O, slavă Cerului că a picat prima 
oară...” 

Nu pot să nu râd. E o încercare atât de dulce de a mă face 
să mă simt mai bine. 

— Să sperăm. 

Picăm de acord să ne întâlnim duminică seară, când Robert 
și Saskia vor fi la Oxford, pentru filmarea de luni. În mod 
obișnuit, Josh ar trebui să fie și el acolo, dar mi-a spus că nu e 
ieșit din comun să lase filmările în mâinile scenariștilor, dacă 
are altceva de făcut la Londra. Îmi dau seama că de-abia 
aştept întâlnirea. Nu pentru că mi-aş închipui că între noi se 
petrece ceva. Asta a fost o reacție impulsivă la faptul că 
fusesem respinsă. Dar nu mi-ar strica să-mi petrec seara în 
compania unui bărbat atrăgător. 

— E drăguţ aici, nu-i așa? îi spun Saskiei în timp ce ne 
mâncăm salatele. 

A ei are din nou sosul pe margine, desigur. Eu, convinsă de 
Chas că un strop de ulei de măsline și oţet balsamic or să-mi 
facă mai mult bine decât rău, mi le-am pus deasupra salatei. 
Chas pune accentul pe a te hrăni corect, nu (neapărat) pe a 
mânca mai puţin. Metoda Saskiei de a se înfometa ca să nu se 
îngrașe îl umple de groază. Și cine sunt eu să-l contrazic, 
pentru că, până acum, am slăbit cam 18 kilograme. Și - mai 
important — o scădere cu zece la sută a grăsimii corporale. La 
acest punct, dacă Chas mi-a zis că pot adăuga ulei de măsline 
şi oţet balsamic în fiecare dimineaţă la micul dejun, înseamnă 
că probabil pot s-o fac fără griji. Doar că el n-ar face asta 
niciodată, deoarece Chas, mai presus de orice, nu crede în 
compromisuri. 

— Da, zice ea, uitându-se în jur. Îmi place la nebunie. 

Ne aflăm la trei minute distanță de „cuibușorul de nebunii”, 
aşa cum am început să-i spunem Josh și cu mine. Sigur că-i 
place la nebunie. 


— Mi-ar plăcea să locuiesc pe-aici. 

— Şi mie! 

Fața ei supernetedă i se luminează (deși nu vrea să 
recunoască, fruntea îi e plină de Botox). Fără îndoială că râde 
în sinea ei pentru că are senzaţia că mi-a luat-o înainte. 

— E un cartier plin de viaţă, care pare totuși a fi o 
adevărată comunitate! 

Uneori mă gândesc că, dacă ar fi existat o cantitate limitată 
de semne de exclamare pe lume, Saskia le-ar fi folosit pe toate 
până acum. M-am cam plictisit. Nu aflu nimic nou despre ea și 
Robert și dintr-odată compania ei mi se pare obositoare. Mi-e 
dificil să nu-i spun ce ştiu, doar ca să văd cum i se prăbușește 
faţada. De-abia aștept ca toată povestea asta să se termine 
odată! 


36. 


— Am o idee senzațională. 

Josh e la mine-n bucătărie. Asta e o propoziţie pe care nu 
credeam c-o voi rosti vreodată. Robert a plecat acum câteva 
ore, sărutându-mă pe obraz și spunându-mi că-i va fi dor de 
mine, așa cum face întotdeauna. Chestia asta și-a pierdut orice 
fel de însemnătate cu ani în urmă. Georgia, care a ocupat un 
loc la un alt colegiu pentru a da din nou examenele (fosta 
şcoală a fost considerată prea umilitoare, cine-o poate 
condamna?), a plecat totuși ieri la Wiltshire, la festival. Nu i- 
am spus că n-ar trebui. E adult deja și, în plus, nu mai avea ce 
să facă aici. Când va începe noul trimestru sunt convinsă că se 
va ţine de treabă. Deci era logic ca Josh să vină la mine acasă, 
dar tot mi se pare ciudat. De parcă facem ceva ilegal. Ceea ce 
și facem. Dar nu cum credeţi voi. 

Îi întind un pahar cu vin şi ne așezăm față-n faţă la masa 
din bucătărie. 

— Continuă. 

Arată bine. Mai fericit. Mai sănătos. Mai relaxat. Are un 
tricou și o pereche de jeans. Bronzat. Pe deasupra un hanorac 
moale, gri închis, pentru că s-a făcut mai frig. Trebuie să 
recunosc că mi-e greu să rezist unui bărbat în hanorac. Nu un 
vagabond oarecare, care stă în parc cu gluga trasă pe cap și cu 
o doză de bere în mână, desigur. Dar un hanorac moale (cred 
că al lui Josh e din cașmir) pe un bărbat care arată bine - mai 
ales dacă e un pic bronzat — îmi provoacă senzaţii imposibil de 
povestit. E o chestie mișto, OK? 

Dar și eu arăt bine, să știți. Port rochia mea retro în carouri. 
Cu picioarele goale. Cu picioarele goale şi tonifiate, aş dori să 
subliniez. Picioare goale, tonifiate și bronzate. Fără pantofi, 
dar cu o ojă verzuie pe unghii. Cu părul prins în creștetul 
capului cu un cleşte mare. Nu c-ar conta cum arăt. Nu despre 
asta e vorba. 


— Planul de-a-l face să se îndrăgostească din nou de tine e 
clar că nu merge. 

Izbucnesc în râs. 

— Mulţumesc. 

— N-a sunat bine deloc. Dar ştii ce voiam să spun. 

— Ai dreptate, nu-i așa? Ne înțelegem mult mai bine decât 
în anii trecuți. 

— Deci n-avem timp să lăsăm asta la voia întâmplării. 

Dau din cap. 

— Câteva săptămâni, cred. Cel mult. 

— Avem două variante. Ori vedem ce se petrece, îi lăsăm 
pe ei să hotărască ce urmează și să trăiască fericiți până la 
adânci bătrâneți... 

— ...crezând că și-au bătut joc de noi... 

Ăsta e un lucru care-mi revine în cap de câte ori mă 
gândesc să dau înapoi şi să las lucrurile să se-ntâmple. Ideea 
că vor crede că ne-au păcălit. C-o să le fie milă de noi. Și, fără- 
ndoială, vor râde gândindu-se la cât eram noi de neștiutori, în 
același timp. Nu suport să râdă cineva de mine. 

— Exact. Ori forțăm evenimentele de pe acum. Facem ceva 
ca să-i deconspirăm și vedem ce urmări are acest fapt. 

— Cum ar fi...? 

El se lasă pe spate, îmi zâmbeşte și-și trece mâna prin păr. 

— Le spunem că avem o aventură. 

Îmi ia o clipă ca să pricep ce a zis, atât de aiurea mi se 
pare. Nu știu ce să spun, așa că nu spun nimic, ci-l aștept pe el 
să-mi explice. 

— Suntem foarte sinceri. Ne așezăm și mărturisim, ca și 
cum ne-am simţi oribil, dar nu ne mai putem ignora iubirea 
sau ceva de genul ăsta. O spunem de parcă durează de secole- 
ntregi. 

Sunt confuză. 

— Dar n-or să spună: „Minunat, asta ne dă libertatea să 
facem ce vrem?” 

— Poate. Dar o să-i dezumfle. N-or să mai simtă că ne-au 
tras-o. Și, nu știi niciodată, dar uneori oamenii încep să-și 
dorească un lucru pentru care-şi pierduseră interesul doar 


pentru că-l vrea altcineva... 

Rumeg chestia asta preţ de-o clipă. 

— Dar n-o să pară că noi suntem personajele negative? În 
ochii altora, vreau să zic. Robert și Saskia ar putea susține că 
s-au combinat pentru c-au aflat despre noi. 

Josh se scarpină-n bărbie. Se gândeşte. 

— Nu, pentru că vom mărturisi tuturor imediat după ce le 
spunem lor. Ori vor pretinde că sunt devastaţi — cum le putem 
face așa ceva când ei ne iubesc atât de mult? Și apoi le 
spunem că știm adevărul și-i facem să pară niște mari ipocriți 
- ori vor mărturisi ce-au făcut și vor crede că nouă ne pasă 
fiindcă am făcut la fel, zicând: „De fapt noi mințim. Voiam 
doar să vă obligăm pe voi să ne spuneţi adevărul”. Toată 
lumea câștigă. Noi cu siguranță. Obţinem ce ne dorim, iar ei 
nu mai simt că ne-au păcălit și au scăpat nepedepsiți. 

Ridic paharul și-l ciocnesc de-al lui Josh. 

— Ar putea fi o mișcare genială. 

— Oricum nu avem altceva la îndemână deocamdată. 

Vorbim despre asta și hotărâm că e cel mai bine să-i 
convocăm și să le „mărturisim”. Dacă înscenăm să fim prinși 
asupra faptului multe lucruri ar putea merge greșit. Văd cu 
ochii minţii o întreagă farsă în desfășurare. Eu şi Josh 
alergând în sus şi-n jos în chiloți, în vreme ce Robert și Saskia 
ne urmăresc. 

După cel de-al doilea pahar de vin, Josh ridică din 
sprânceană. 

— Desigur, va trebui să exersăm. 

— Ce vrei să spui? 

Știu ce vrea să spună. Adică aşa cred. Așa sper. 

— Trebuie să-i facem să ne creadă, așa că e musai să fim 
foarte convingători. Ca și cum nu ne putem ține mâinile 
departe unul de altul. 

OK, cred. Aproape c-o spun cu voce tare. 

Josh râde. 

— Glumesc. Ce mutră ai făcut! 

Sigur că glumeşte! Sigur că glumește. O imit pe Saskia. 

— Haha! 


— Cu toate că, știi tu... 

— Taci, Josh. 

Ca să fiu sinceră, atmosfera dintre noi se relaxează un pic. 
Ca și cum ne-am fi întrebat amândoi dacă s-ar putea întâmpla 
ceva și asta ne împiedica să ne destindem. Simt cum dispoziția 
ni se schimbă. 

— Când ne-am combinat? întreb. 

Trebuie să ne punem poveștile cap la cap dacă vrem să 
facem asta. 

— După ce-ai venit la petrecerea noastră? Sau e prea 
recent? 

— Îmi place oarecum ideea ca ei să creadă că eram deja un 
cuplu atunci, pentru că e singura ocazie în care ne-au văzut în 
acelaşi loc. Îi va face să retrăiască întreaga seară ca să se 
întrebe dacă au primit vreun indiciu. 

Se apleacă şi smulge o frunză moartă de la una dintre 
mușcatele mele. 

— Drăguţ. 

— E seara în care am vărsat băutura pe ea. 

— Ha! Da. Crezi că vor fi convinși că eram cuplaţi înainte 
de asta? 

— E un pic exagerat, mai ales că, din câte știu ei, noi nu ne 
întâlniserăm niciodată. Atâta vreme cât n-o facem să pară o 
coincidenţă, totul va fi OK. 

— Deci o să pretind că te-am abordat altundeva - la 
Selfridges Food Hall — şi am spus: „Nu cumva ești soția lui 
Robert Westmore?” pentru că te-am recunoscut din niște poze 
făcute de paparazzi, alături de Robert, sau ceva de genul ăsta? 

— Probabil putem scăpa cu asta. Toată povestea va fi 
oricum șocantă pentru ei, așa că nu se vor obosi să analizele 
detaliile. 

— Și am început să vorbim și apoi, ce să vezi... de cât timp 
ne vedem? 

— Şase luni? Nu, e prea exact. De șapte luni. Deci din 
ianuarie — îmi place la nebunie, pentru că atunci eram cea mai 
grasă. Nimic n-o va deruta mai mult pe Saskia decât că te-ai 
îndrăgostit de grasa de mine, când o aveai pe ea acasă. Valabil 


şi pentru Robert, de altfel. 

— Ah, te rog. Erai şi atunci sexy de tot. Îmi amintesc că m- 
am gândit la asta la petrecere. 

Mă-nroșesc din cap până-n picioare. 

— Și, în orice caz, continuă el repede. Cine spune că eu m- 
am dat la tine? Poate că tu te-ai aruncat în brațele mele, iar eu 
nu ţi-am putut rezista. 

— Pentru că eram atât de masivă. Te-am blocat cu braţul. 

— OK, va trebui să încetezi cu comentariile despre grase, 
spune Josh, înclinându-se în față și umplând din nou paharele. 

Îmi place că e atât de relaxat în bucătăria mea. Îmi 
amintesc brusc că n-am mâncat nimic și mă-ntreb dacă el a 
mâncat. Mă ridic și deschid ușile balconului. Am nevoie de un 
strop de aer curat. 

Deci așa ne-am cunoscut, zic eu, ca să reluăm conversaţia. 
Și motivul pentru care nu le-am spus este că ne-am început 
relația imediat. Acum spuneai: „Eşti soţia lui Robert 
Westmore?”, peste un minut eram... unde? Într-o cameră de 
hotel? Cred că ar fi ţinut minte dacă n-am fi venit într-o 
noapte acasă, nici tu, nici eu. 

El cugetă puţin. 

— N-am sărit direct în pat, dar a existat clar atracţie între 
noi. Una de-a dreptul copleșitoare. Așa că am aranjat să ne 
întâlnim din nou într-o după-amiază. 

— OK, bine. Intenţionăm să-i părăsim pe Saskia și pe 
Robert ca să fim împreună? 

— Categoric. De-asta le și dăm vestea. 

— Nu vreau să-i spun că poate păstra apartamentul. S-ar 
putea să-i dea idei. Nu că și l-ar dori. 

— Îmi place locul ăsta, zice Josh, privind în jurul lui. Are 
multă personalitate. 

— Nu e suficient de luxos, zic eu, iar el îşi dă ochii peste 
cap. De ani întregi încearcă să mă convingă să vindem și să 
cumpărăm ceva mai impunător. 

— Putem spune că nu am pus la punct toate detaliile. 

— Te alint Joshie? 

El mijește ochii la mine. 


— Categoric nu. 

— Joshykins? lepuraş? Pufuleţ? 

la meniul de pe masă și-l aruncă spre mine. 

— Așa îl răsfeți tu pe Robert? 

— Lui Robert îi spun Robert. I se potrivește. Apropo, zic eu, 
ridicând meniul de pe podea. Ar trebui să mănânc ceva. Nu 
porcăriile astea, totuși. 

— Hai să ieşim în oraș, zice el, ridicându-se în picioare. 

— Și dacă ne vede cineva? 

— Și mai bine. Avem o aventură, amintește-ți. 

Ne plimbăm în sus pe deal și trecem podul de la calea 
ferată, ajungând pe Regent's Park Road. Din fericire, găsim o 
masă liberă la Lemonia, o raritate, aşa că nu trebuie să 
umblăm din loc în loc și să fim izgoniți de peste tot. Eu 
comand o sticlă mare de apă, pentru că m-am ameţit din 
cauza vinului și a planului măreț. Înainte ca ospătarul să lase 
jos farfuria cu măsline, iau trei și le vâr în gură. 

— Scuze, zic eu, zâmbindu-i. Muream de foame. 

După felul în care Josh ia cu asalt farfuria cu ridichi și felii 
de morcov îmi dau seama că și el resimte efectele vinului. 
Asta mă calmează. Suntem amândoi cam obosiţi. Nu sunt 
singura în pericol de a mă face de rușine. Mă uit în meniu, 
încercând să aleg ceva sănătos de mâncare. Mă decid la kebab 
de pește-spadă cu spanac. Josh comandă mixul de peşte, cu o 
porție de cartofi prăjiți. 

— Vin? 

Spune nu. Rămâi la apă. 

— Sigur că da. 

Josh, ca şi mine, preferă vinul roșu, chiar dacă o să 
mâncăm pește, iar acesta, potrivit lui Robert, e un păcat 
capital. Comandăm o sticlă de Merlot. („Numai două pahare 
de fiecare, n-are cum să ne strice.”) La naiba. 

O oră mai târziu ne îndreptăm împleticindu-ne spre Chalk 
Farm Road, pentru că Josh insistă să mă conducă acasă. Nu 
prea ne-am oprit din trăncăneală de când ne-am așezat la 
masă -— lucru de care e parțial responsabil vinul, dar și din 


cauză că se poate discuta atât de ușor cu Josh. E lipsit de 
prejudecăţi și atât de entuziasmat în unele privințe. Robert e 
mereu disprețuitor și cinic, ceea ce poate fi uneori amuzant, 
dar în cele din urmă devine obositor. Îţi e și frică să-ți exprimi 
o părere, despre orice. Uneori vreau pur și simplu să vorbesc 
despre cât de mult îmi place ceva, fără să-mi fie teamă dacă e 
corect să-mi placă lucrul respectiv. 

Josh, știu acum, a crescut în Brighton cu părinții lui și cele 
două surori mai mari. S-a mutat la Londra când avea 18 ani ca 
să studieze engleza la facultate (e foarte empatic în ceea ce o 
privește pe Georgia. Crede că face ceea ce trebuie, așteptând 
rezultate mai bune și încercând să-și urmeze pasiunea) şi a 
obținut o slujbă de curier la birourile unei companii de 
producţie de televiziune. O slujbă prost plătită, dar aflată la 
baza unei piramide căutate de foarte multă lume. 

Mi-a fost ușor să-i povestesc despre planurile mele 
zădărnicite de a juca, despre cum mi-am ratat orice şansă 
când am devenit o mamă casnică și despre cum m-am asigurat 
că Robert primeşte tot sprijinul meu și-și poate construi o 
carieră de succes. El izbucnește în râs când îi povestesc despre 
promisiunea lui Robert — „o să avem grijă de cariera mea mai 
întâi și apoi, când o să am stabilitatea necesară pentru a lua o 
pauză, o să ne ocupăm și de a ta”. 

— Când a funcţionat vreodată așa ceva? 

— Ştiu, ştiu. 

— Totuși, probabil că ai rămas mai sănătoasă la cap decât 
dacă ai fi devenit actriță. Ar fi trebuit să concurezi pentru 
fiecare rolișor. Așa, nu trebuie să-ți faci griji permanent că ești 
prea în vârstă sau că nu ești destul de drăguță. Actriţelor le e 
foarte greu. Totul se reduce la cât de bine arată, indiferent de 
ce spun unii şi alții. Nu-i de mirare că Sas e atât de obsedată 
să fie slabă și să nu aibă riduri. Toate sunt obsedate. 

— De aici ideea cu Sadskia. 

— N-ar fi trebuit să fac chestia aia. Oricât de urât s-ar fi 
comportat, a fost o lovitură sub centură. 

— A fost o reacţie directă la o veste care te-a șocat. Nu-ţi 
face procese de conștiință. 


— Știu. Nu mai pot face nimic în privinţa asta, oricum, a 
zis el, fugărind un cartof în farfurie. 

— Mi-ar fi plăcut să-ncerc faza cu actoria, măcar o dată, m- 
am trezit eu vorbind, deşi nu mai recunoscusem chestia asta 
de ani întregi, nici măcar față de mine însămi. 

Nu știu de unde venise. 

— Nu cred c-aș fi dorit s-o fac toată viaţa mea, dar măcar 
să fi putut spune că am încercat. Oricum... 

I-am povestit toată tărășenia despre Alice. L-am făcut să 
râdă cu istoriile despre jalnicele ei tentative de a ne convinge 
pe toţi că a avut o carieră strălucitoare. 

Când s-a ivit o pauză în conversaţie, vinul s-a terminat și 
noi am cerut încă o sticlă. 

Acasă, mă urmează pe scări până la etajul al cincilea. Sper 
să se-ntâmple ceva și, în același timp, mi-e teamă de asta. Știu 
că n-ar trebui să facem nimic. Mai ales la mine în apartament, 
în timp ce soţul și fiica mea sunt plecaţi. Dar îmi doresc atât 
de mult, încât cu greu mă opresc să nu-l bag cu forța în casă și 
să-ncui ușa în urma lui. 

Intru în apartament și-l aștept să mă urmeze. 

— Vrei o cafea sau ceva de genul ăsta? 

Rămâne în prag. 

— Mai bine nu. 

Visul meu se duce naibii. Nu e interesat. Sigur că nu e, de 
ce ar fi? Ne-om fi sărutat noi de câteva ori mai demult, dar pe 
atunci nu știa exact ce face, era supărat din cauza Saskiei. Ne 
continuăm planurile, dar asta nu înseamnă că mă consideră 
ceva mai mult decât o prietenă. 

— Nu. În fine, mulțumesc că ai venit şi că m-ai condus 
acasă... 

— Te sun mâine când nu e niciunul dintre ei prin 
preajmă... 

Josh pleacă spre Oxford la prima oră a dimineţii. 

— ...doar să verific dacă ne mai convine ideea când suntem 
treji. Mulţumesc pentru seara asta frumoasă. 

— Mulţumesc și eu. M-am distrat. 

Aștept să se întoarcă și să plece înainte să-nchid ușa, doar 


ca să fiu politicoasă. El zăboveşte o clipă. 

— Am o rugăminte, zice el, încă stând acolo. 

Zâmbeșşte timid, dintr-un singur colț al gurii. Încep să-mi 
tremure puţin genunchii. 

— Sigur... 

El expiră zgomotos. Mă-ntreb ce va urma. 

— Pot să te sărut de noapte bună? Știu că amândoi suntem 
de părere că trebuie să ne păstrăm moralitatea, dar mă 
gândesc că am mai făcut asta și, dacă n-o s-o facem din nou, 
cred c-o să înnebunesc... 

Trec de la ușurare la bucurie și apoi la dorinţă fizică, toate 
într-o milisecundă. Zâmbesc larg, fără să mă pot stăpâni. Nu 
mai pot face pe șmechera, pe marea actriță extraordinară. 

— Categoric. 

— Doar un sărut, aici în pragul ușii, apoi va trebui să mă 
dai afară. Chiar dacă te implor în genunchi. Ceea ce probabil 
voi face, îți spun de pe-acum. 

— Așa fac. 

Se apleacă în față și buzele lui se lipesc de ale mele. Simt 
cum mă aprind, ca un aparat de pinball. Cu greu mă stăpânesc 
să nu-l trag înăuntru și să-nchid ușa. 

După câteva secunde de extaz mă desprind de el. 

— OK. Acum trebuie să ne oprim. 

Îmi zâmbeşte strâmb. Mă face să mă simt ciudat. 

— Deja? 

— Deja. 

— Strici tot cheful oamenilor. Vorbim mâine. 

ÎI urmăresc cu privirea în timp ce coboară treptele, 
împleticindu-se ușor, cu o mână ridicată pentru a-și lua rămas- 
bun. 

— A fost o seară minunată, strigă el de la două etaje mai 
jos. 

Izbucnesc în râs. 

— Și pentru mine la fel. 

Aștept să aud zgomotul ușii de la stradă, apoi mă duc la 
mine-n pat, întrebându-mă de ce mama dracului am atâtea 
principii. 


37. 


— Aş urma orice materie doar ca să ajung la universitate. 
De ce să mai aștept un an ca să-ncep să mă distrez? Și s-ar 
putea să ajungi tot la Bristol. Au un curs extraordinar de 
dramă. Deși probabil e greu să te înscrii la el atât de târziu. Ai 
putea să studiezi Engleza sau ceva și să te transferi... 

Ghici cine vorbeşte? 

Am uitat că, în strădania mea de a deveni cea mai bună 
soție a anului, îi spusesem lui Alice să vină într-una dintre 
serile de weekend ca să luăm împreună o cină de rămas-bun 
cu Georgia. Nu aveam chef să fie în ultimul weekend înainte 
ca George să plece, pentru c-o voiam doar pentru mine, iar 
Georgia își făcuse planuri pentru cele două dinainte. Iar când 
s-a dovedit că Georgia n-avea să plece totuși nicăieri, am uitat 
să anulez. 

Robert este, desigur, încântat. Ascultă cu îngăduință 
imbecilitățile soră-sii, cu un zâmbet pe față. Aştept să 
intervină și să apere alegerea lui George, dar el stă pur și 
simplu acolo şi dă din cap. 

— E-n regulă, mătușică Alice, zice Georgia, exact când sunt 
pe punctul să explodez. Merită să mai aştept un an ca să fac 
ce-mi doresc cu adevărat. 

Stăm la masa de la bucătărie. Alice, în jeanșii ei prespălați 
şi sfâșiați, cu balerini și o ie fluidă, cu părul răvășit și rimelul 
împrăștiat, trage ca o șerpoaică din ţigara electronică. Pe masă 
sunt două sticle de vin — roșu pentru mine și Robert, alb 
pentru Alice și Georgia. Ce are Tesco mai bun. 

Am depăşit deja faza cugetărilor lui Alice despre slăbitul 
meu. Ea: „Arăţi senzațional! Dacă o ţii tot așa o să fii slabă 
imediat”. Eu: „De fapt, sunt fericită așa cum sunt acum. Nu 
vreau să slăbesc mai mult. Doar să mă tonifiez”. Ea (uitându- 
se la mine cu privirea pe care i-o arunci unui şcolar malnutrit 
şi plăpând, care-ţi spune că vrea să devină jucător în ofensivă 


la rugby): „Desigur. Bravo ţie”. 

Acum trece mai departe la un alt subiect favorit, certându-l 
pe Robert că nu-i pune o vorbă bună pe lângă directorul de 
casting al Fermierului Giles. N-o mai ascult, mă gândesc la Josh 
şi la planul pe care avem de gând să-l punem în aplicare. 

Trebuie să ne gândim la o cale de a ne strânge toți patru — 
eu și Robert, Josh și Saskia — în același loc, pentru ca Josh și 
cu mine să facem marele anunț. Ne tot frământăm, 
întrebându-ne dacă e mai bine să le spunem împreună sau 
dacă ar trebui să ne anunțăm fiecare partenerul, în particular. 
Una peste alta, credem c-ar fi bine să facem front comun, să 
ne vadă împreună, că suntem clar un cuplu. Pare mai definit, 
mai șocant. Și scopul nostru e să-i șocăm. 

Așa că am decis ca Josh să mai dea o petrecere. La care mă 
voi autoinvita. Cândva în timpul serii (asta-i partea la care 
suntem un pic derutaţi) o să-i luăm în biroul lui Josh și o să le 
dăm vestea cea mare. 

Avem încredere că timpul e de partea noastră. Josh a tras 
cu ochiul la cel mai recent extras de cont de pe Amex-ul 
Saskiei şi a descoperit că a comandat niște chestii foarte 
scumpe de la Heals. Așa că am scos de la naftalină din nou 
vocea „asistentei Saskiei Sherbourne” și am dat un telefon, ca 
să verific data livrării. Mi s-a spus că măsuţa de cafea și 
canapeaua urmau să fie livrate peste o săptămână, dar patul 
nu ajungea decât peste două săptămâni și jumătate. Josh și cu 
mine am tras concluzia că Robert și Saskia nu se puteau muta 
în cuibușor fără pat. Desigur, dacă erau atât de disperaţi să 
scape de noi doi, îşi puteau lua o cameră la hotel, dar, ne-am 
gândit noi, dacă au așteptat atât, ce mai contează câteva 
săptămâni? 

Așa că Josh va organiza petrecerea peste două weekenduri. 
Astfel Saskia nu se întreba de ce vrem să ne întâlnim laolaltă 
așa de urgent. Și, uite ce noroc, e și ziua ei peste câteva 
săptămâni, așa că asta o să-i ofere lui Josh pretextul de care 
are nevoie. 

— Face 44 de ani? zic eu când îmi spune. 

Vorbim la telefon. Nu ne-am mai văzut din seara în care am 


ieșit în oraș, dar amintirea acelui sărut încă îmi stăruie în 
minte. 

— Doamne, nu! face el, prefăcându-se îngrozit. 42. Sau 43. 
Sau poate 41. Am pierdut șirul. 

— E foarte trist că-și închipuie că niște ani înseamnă vreo 
mare diferență. 

— Nu cred că-și închipuie asta. Dar nu mai poate da înapoi, 
e-n jocul ăsta de prea multă vreme. 

Josh și cu mine facem mari eforturi să fim generoși când 
vorbim despre partenerii noștri. Încercăm din răsputeri să fim 
personajele pozitive. 

Alice are un nou iubit pe care vrea să ni-l prezinte. Ah, ce 
bucurie. De-a lungul anilor, am reușit să evit să-i întâlnesc pe 
majoritatea, pentru că veneau și plecau foarte repede şi, de 
obicei, îl trimiteam doar pe Robert, dacă era cazul. Îmi 
amintesc de unul care trebuia să fie un fel de afacerist 
milionar, dar care a dispărut la toaletă când a venit nota de 
plată și de un altul care era, în mod evident, bogat, dar nu ne 
putea explica de ce. Cred că acesta din urmă a sfârșit, de 
altfel, la închisoare 

Alice pare că nu se poate abține să nu-şi aducă toți 
partenerii în pragul nebuniei. Obsesia față de propria 
persoană, paranoia, propria importanță exagerată. Refuzul ei 
de a mânca orice chestie care are câteva calorii în plus. Deci 
faptul că acesta a rezistat, din câte se pare, trei luni e o veste 
de mare impact. Dar tot n-am chef să-l cunosc. Deloc. 

Desigur, nu pot spune asta, așa că mă pomenesc că sunt de 
acord cu o cină joi seara. Alice ne spune că el — Ivan -— va 
putea să ne obțină o rezervare la City Social, chiar dacă era 
așa din scurt, pentru că are niște relații nemaipomenite. Se 
aşteaptă ca noi să fim impresionați. Eu nu prea reușesc, dar 
Robert îi face pe plac şi scoate tot felul de sunete admirative. 

O-ntreb cu ce se ocupă el și-mi spune că e producător de 
film. Enumeră o listă cu filme la care a lucrat și el. De unele 
chiar am auzit, pentru că majoritatea au un miliard de 
producători şi jumătate dintre ei au contribuit doar cu bani pe 
care speră să-i recupereze cu vârf şi îndesat, nu e neapărat o 


slujbă în adevăratul sens al cuvântului. 

E foarte entuziasmată de mersul relației. 

— Chiar cred că el poate fi alesul, spune ea visătoare. 

În mintea mea, le mai dau o lună. 

Mai târziu îi scriu un mesaj lui Josh. 

„Putem devansa an pic planul? Trebuie să-l întâlnesc joi pe 
iubitul lui Alice și aș face orice ca să scap”. 

Mă răsplăteşte cu o față zâmbăreață pe care aș găsi-o 
enervantă dacă ar veni de la oricine altcineva, dar — exact ca 
Alice cu noul ei iubit, îmi dau seama -— sunt în faza în care 
sunt oarbă la greșelile lui. Poate că are senzaţia că o expresie 
tăcută a unui hohot de râs poate contracara toate „haha!”- 
urile la care a fost supus de-a lungul anilor. 


38. 


Saskia 


În fine, n-a mers deloc așa cum speram. 

Robbie se plimbă-n sus și-n jos prin apartamentul care arată 
spectaculos, cu accente proaspăt pictate şi curățat până la 
perfecțiune de către moi — ca un motan care a fost închis toată 
ziua în casă și care se uită pe geam cum rivalii îi iau teritoriul 
în stăpânire. 

În cele din urmă, n-am mai putut aștepta sosirea mobilei. 
Eram atât de entuziasmată! Am stabilit să ne-ntâlnim la 
cafeneaua din colț. Era țâfnos, asta ca să fiu indulgentă, și n- 
avea niciun chef să vină în oraş și ar fi trebuit să-mi dau 
seama că poate nu era cel mai potrivit moment. Se trezise 
devreme - eu eram liberă și-mi petrecusem timpul făcând 
ultimele ajustări în noul apartament. Beţișoare parfumate și 
vaze cu flori pe pervaz. M-am dus la magazinul John Lewis și 
am ales materialul pentru noile perdele și draperii. Am 
cumpărat pahare de vin și câteva sticle cu șampanie și le-am 
băgat în frigider — dar el era obosit și un pic irascibil. Ar fi 
trebuit să-i propun să mergem la cârciuma de vizavi și să bem 
câteva pahare de vin. Poate că l-ar mai fi relaxat. Dar știa că 
pun ceva la cale și mă tot întreba ce e, aşa că nici măcar n-am 
apucat să comandăm o cafea. L-am dus direct la clădirea de 
apartamente și l-am întrebat ce părere are. 

Și-a dat seama imediat ce am ajuns acolo. Deloc 
surprinzător, pentru că administratorul de la biroul de la 
parter (de la 9 la 6, de luni până vineri; prin părțile astea nu li 
se mai spune portari) m-a salutat, spunându-mi: „Bună ziua 
din nou, domnişoară Sherbourne” când am intrat în hol. 

— O, nu, l-am auzit pe Robbie mormăind în barbă. Ce-ai 
făcut? 

l-am zâmbit încurajator, în timp ce ușile liftului se 


închideau. Desigur, când a intrat în acel loc, am început să 
observ fiecare zgârietură și fiecare dâră de vopsea. Florile de 
plastic de pe măsuța de la ușa apartamentului 7B mi s-au 
părut deodată mai degrabă triste decât fermecătoare. 

— Închide ochii, i-am zis când am ajuns la ușă. 

Încă eram convinsă c-o să-i placă la nebunie, deși nu-mi 
mai adresase nicio vorbă de la acel prim comentariu. 

— Saskia... 

— Închide-i! 

A făcut cum i-am zis și am intrat — deși mi s-a blocat cheia 
în broască și a durat mai mult decât speram. L-am prins de 
mâini și l-am tras înăuntru, în urma mea. L-am întors cu fața 
la încăpere. Soarele încă strălucea, deja începuse să apună, iar 
locul acela arăta senzaţional. 

— OK. Deschide-i. 

I-am aşteptat reacţia. S-a uitat în jur. A clipit. 

— Nu l-ai luat deocamdată, nu-i așa? 

— Sigur că l-am luat. Doar pentru un an. O să ne ofere timp 
să decidem unde vrem să fim cu adevărat. 

— Cu siguranță eu nu vreau să fiu în West End. 

— Marylebone nu e în West End. Nu chiar. Și ai parcul la o 
aruncătură de băț. 

Flutur mâna în direcţia ferestrei. 

— Nu ţi se pare adorabil? 

— Este. E un apartament minunat. Dar credeam c-o să 
facem chestia asta împreună. Să găsim o zonă care să ne 
convină amândurora. Chiswick sau Hampstead... 

— Cafeneaua unde lucrează Paula nu e cumva în 
Hampstead? 

— Atunci nu în Hampstead. Dar undeva de genul ăsta. 
Dulwich. Maida Vale. 

— Aici e o zonă senzaţțională. 

Ştiam că sunt enervantă, dar nu mă puteam abține. 
Pusesem atât de mult suflet în locul acesta. Îmi plăcea la 
nebunie. Îmi place la nebunie. 

— E zgomotos și nici n-avem parcare... 

— E un loc de parcare la subsol doar pentru noi. 


— Numai unul? 

— E numai pentru douăsprezece luni. Adică, prima lună 
practic s-a dus deja. 

— Nu poţi să le spui că ai o urgență în familie? Că-ţi 
trebuie banii înapoi? 

— Nu merge așa. În plus, toată mobila soseşte săptămâna 
viitoare. 

— Ah, pentru numele lui Dumnezeu, Saskia. Trebuia să 
facem asta împreună. Asta înseamnă să luăm decizii 
împreună. Să alegem mobila împreună. 

M-am dus apăsat spre bucătărie. Am deschis frigiderul și 
am scos șampania. El a început să se plimbe în sus şi-n jos, 
ceea ce ne aduce în prezent. 

— Nu credeam că vrei să-ți iroseşti timpul căutând măsuța 
perfectă de cafea. 

— Ei bine, ba da. Pentru că ar fi masa noastră perfectă de 
cafea. A amândurora. 

Trebuie să recunosc, chestia asta mă dezarmează. Ce lucru 
drăguţ a spus! 

— Ah, Doamne, îmi pare rău. Am dat-o-n bară, nu-i așa? 

Încerc să scot sârma de la dopul sticlei de șampanie, dar nu 
reușesc decât să-l strâng și mai tare. O lacrimă îmi izvorăşte 
din ochi, se rostogolește pe obraz și cade pe blat înainte s-o 
pot şterge. Nu așa-mi imaginam că vor merge lucrurile în 
această seară. 

Robert vine lângă mine într-o clipă. 

— Nu plânge. 

Mă trage lângă el și încep să suspin pe umărul său. 

— Am exagerat. Am fost un pic surprins, asta-i tot, și știi 
cum reacționez eu la surprize, spune el. 

E adevărat. Urăşte surprizele. De ce nu m-am gândit la asta 
înainte? 

— Mi-am pierdut ore întregi vopsind... spun eu - mai 
degrabă jalnic, recunosc, pentru că am investit atâta vreme și 
efort încercând să fac apartamentul să arate perfect. 

Dar şi pentru că simt că se înmoaie și lucrurile ar putea să 
iasă cum vreau eu, dacă-mi joc cărțile așa cum trebuie. 


— E un apartament foarte frumos, spune el, cu gura în 
părul meu. Și ai dreptate, va fi perfect pentru noi, în cele 
câteva luni până ne punem pe picioare. Eşti foarte isteață. 

N-am nicio îndoială că tocmai am câștigat cea mai 
importantă bătălie. După ce va trece prin zbuciumul 
emoțional de a-i spune Paulei și de a se muta aici, cu greu va 
mai dori să se mute imediat în altă parte. Și, dacă o va face, 
mă voi certa cu el. Voi pune piciorul în prag. 

— Mulţumesc, spun, întinzându-i sticla de șampanie. 

Sunt deja două scaune pe balcon - din fericire, John Lewis 
le-a livrat ieri — și am de gând să ieşim acolo cu paharele și să 
privim asfințitul înainte de a ne duce acasă la partenerii noștri 
de viață. Dacă patul ar fi fost aici am fi făcut amor ca să 
pecetluim înțelegerea, dar suntem amândoi cam bătrâni ca să 
ne prostim pe podea. Cu spatele meu și cu genunchii lui 
defecți, am fi avut nevoie de o ambulanţă, haha! 

Toarnă șampanie în cele două pahare, iar eu îl ridic pe al 
meu și ciocnesc. 

— Pentru viitorul nostru. 

Ciocnește și el. 

— Împreună. 


* 


— Încă două săptămâni, îi spun când plecăm. 

Ne-am făcut planuri. După ce restul mobilei va sosi, asta e. 
Şovăie puțin pentru că, desigur, blestemata de Georgia a dat-o 
în bară cu examenele și acum mai stă acasă un an — de ce nu 
poate să dea din nou testele peste câteva luni și să plece în 
călătorie sau să facă altceva? Dar el îmi spune că notele ei au 
fost atât de departe de ceea ce avea nevoie, încât au decis că 
mai are nevoie de un an la școală ca să recupereze — iar eu nu 
l-am contrazis. Suna ceva gen acum sau niciodată -— nici n-am 
devenit furioasă sau răzbunătoare. l-am spus că urma să-l 
părăsesc pe Josh peste două săptămâni, orice ar fi, și apoi 
urma să fiu tânără, liberă și nemăritată, trăind cum îmi doresc 
în apartamentul meu fitos din Marylebone. Să merg la 
Chiltern Firehouse!%0 în fiecare seară, să pierd vremea cu 
naiba știe cine. Nu-i zic că totul se va termina între noi dacă 


n-o părăsește pe Paula în același timp, dar amenințarea 
plutește în aer. La final, a fost şi el de acord că ar fi ridicol să 
mai aștepte încă un an. Georgia are optsprezece ani. Poate sta 
pe picioarele ei. Și dacă va face o criză, mai bine acum decât 
peste câteva luni, când trebuie să dea din nou examenele. 

Mă îmbrățișează strâns, se înclină spre mine și mă sărută. 

— Două săptămâni. 

Înainte de asta, trebuie să suport petrecerea asta imbecilă 
pe care o pune Joshie la cale. Dumnezeu să-l binecuvânteze, 
vrea să-mi sărbătoresc ziua de naștere cu mare clasă, astfel c-a 
invitat pe toată lumea la noi și a angajat o companie de 
catering, ca să nu fiu nevoită să mă ocup de nimic. Mă simt 
oribil că va face toate eforturile și cheltuiala asta chiar înainte 
să... știți voi... dar am de ales? Nu pot să-i spun în față că-și 
irosește timpul și banii. Așa că va trebui să zâmbesc și să par 
recunoscătoare. Să-ncerc să nu mă gândesc cât de umilit se va 
simți când va trebui să le explice tuturor oaspeţilor, câteva 
zile mai târziu, că l-am părăsit. 

Cred că totuși va dori să-și dea demisia imediat după ce mă 
voi despărți de el, măcar va ști că nu va mai fi obligat să dea 
ochii niciodată cu unii dintre ei. 

Dragul de el. 


39. 


Paula 


Desigur, Alice şi noul ei drăguţ întârzie. N-ar putea rata 
nicio ocazie de a-şi face o intrare spectaculoasă. Lui Robert și 
mie ni se oferă fie un loc la bar, fie varianta de a ocupa direct 
masa, iar noi o alegem pe aceasta din urmă. Nu e ca și cum 
am fi la o întâlnire și am vrea să prelungim seara mai mult 
decât e cazul. 

— Ce frumos e aici, zic eu, privind în jur. 

E singura mea încercare de a face conversație. 

— Mmm. Chiar este. 

Chelnerul apare, iar noi comandăm vin și apă minerală. 

— Doamne, sper că nu e un imbecil. Sper că nu-și petrece 
întreaga seară povestindu-ne cât e el de bogat. 

Robert râde. 

— Ba asta va face, cu siguranţă. 

— Crezi că le cere raportul de activitate bancară înainte să 
fie de acord să iasă cu ei? 

— Nu, pentru că majoritatea sunt escroci, din câte-mi dau 
eu seama. E prea credulă. 

— Biata Alice. De ce e atât de disperată să iasă cu bărbați 
bogaţi? Nu pricep. 

Nu e adevărat, înțeleg. O face pentru că nu are nicio sursă 
de venit și nici vreo intenţie de a-și lua vreodată vreo slujbă, 
asta dacă ar angaja-o cineva. Dar n-o să-i spun asta lui Robert, 
încerc să fiu amabilă. 

— Cred că pur şi simplu ăsta e genul de bărbaţi pe care-l 
întâlneşte, spune el, întotdeauna dornic s-o scoată basma 
curată pe soră-sa. 

— Câţi ani are ăsta? 

El se cutremură, amintindu-și-l cu siguranță pe tipul 
aproape octogenar (foarte bogat) pe care Alice i l-a prezentat 


odată. Avusese tupeul să moară fără să-i treacă prin cap să-și 
schimbe testamentul în favoarea ei. 

— Dumnezeu mai știe. 

Luăm fiecare câte un meniu și-l citim. Îmi doresc ca seara 
asta să se termine mai repede. Mai trec câteva minute (în 
tăcere) şi suntem salutați mă rog, Robert e salutat — cu un 
strigăt, „Robbie!”, și iat-o pe Alice, îmbrăcată într-o rochie 
largă vintage, care-i ascunde silueta slăbănoagă. Totul în rest 
e la fel — părul răvășit, ochii rimelați în exces, eșarfa diafană. 
În spatele ei se află un tip prezentabil, până în — aş spune eu — 
cincizeci de ani. Poate cincizeci și ceva, dacă are gene bune și 
un chirurg și mai bun. Mă aşteptam să fie ori un Adonis, ori 
un bătrânel ridat, cu banii sărindu-i din portofel. Ivan nu e 
niciuna, nici alta. Arată plăcut. Nu-ţi sare-n ochi. 

Alice îl împinge în față de parcă e câștigătorul vreunui 
premiu. 

— El e Ivan. 

Ivan, trebuie să vă zic, pare un tip de treabă. Îl simpatizez, 
pentru că Alice îl tot laudă, iar el îi tot contrazice laudele. 

— Ivan e producător de film, spune ea cu mândrie. 

— Lucrez în domeniul construcţiilor, de fapt, spune Ivan, 
zâmbindu-i cu îngăduinţă. Fac case și le vând, genul ăsta de 
treabă. De câteva ori am băgat o mică sumă într-un film, pur 
și simplu ca investiție. Dar știu oare ceva despre industria 
filmului? Nu. 

— Ivan locuiește într-o casă impresionantă pe Wildwood 
Road, spune ea, pomenind numele unei străzi nu departe de 
noi, unde toate casele sunt imense. 

— Uau, zic. Superb. 

Ivan dă un pic ochii peste cap. 

— E cel mai recent proiect al meu. Stau în ea în timp ce-o 
renovez. 

— Ah, muncești chiar tu? spune Robert cu voce tare ce-mi 
trecea mie prin cap. 

Mi-l imaginasem pe Ivan stând într-un birou șmecher și 
spunându-le altora ce să facă. 

— În mare parte, da. Nu totul, desigur, nu mă pricep la 


toate. Dar lucrările de bază, da. Doar așa se fac banii, serios. 
Trebuie să fii implicat. 

— Şi ce faci dacă ai mai multe case de amenajat în același 
timp? 

Mi-e teamă că va crede că suntem la interogatoriu, dar eu 
sunt interesată de-adevăratelea. 

— Nu am mai multe în același timp. Lucrez doar la una. 
Proiecte mari. Tot eu realizez proiectele. 

Alice pare cam tuflită. În loc să se prezinte drept Harvey 
Weinstein, iubitul ei ne lasă impresia că e Constructorul Bob. 
Eu, pe de altă parte, sunt de-a dreptul impresionată și simt că 
la fel e şi Robert. 

Lui Robert i-a surâs mereu ideea de a cumpăra case, de a le 
renova şi de a le revinde, pentru o sumă mai mare. Spunea că 
asta ar face dacă treaba cu actoria s-ar sfârși, la un moment 
dat. Desigur, în realitate nu ştie nimic despre asta, nici măcar 
nu poate monta o priză. Cred că s-a imaginat plutind toată 
ziua printre găleți de vopsea şi mese de lucru din granit. 

Vesel, îl întreabă pe Ivan despre secretele meseriei sale, iar 
acesta pare fericit să-i răspundă. Mă-ntore spre Alice și 
şoptesc: „E drăguţ” și, deși e enervată că el nu ţine la fațada 
de Hollywood player, îmi dau seama că e încântată pentru că 
ne place de el. 

— Mă duc la toaletă, anunță ea când e o pauză în 
conversaţie. Paula, vino cu mine. 

Alice n-a făcut niciodată așa ceva. N-a încercat să discute 
separat cu mine, ca-ntre fete, ca și cum am fi fost cele mai 
bune prietene, nu doar două persoane care se-ntâlneau graţie 
relațiilor cu „Robbie”. Sunt intrigată. O urmez la toaletă. Din 
fericire, nu se așteaptă să intru în cabină cu ea, ar fi cam mult. 
După ce uşa se închide, mă prinde de braţ. 

— Îţi place de el? E adorabil, nu-i aşa? Ţi-am zis eu. 

Pare megaentuziasmată. 

— Pare foarte drăguţ. Nu mă aşteptam la așa ceva. 

— Nu vrea să se dea mare cu filmul, evident... 

— Cred că are o meserie remarcabilă, spun eu, întrerupând- 
o. 


— Mă rog, ar fi mai bine să aibă propria lui casă decât un 
proiect la care să lucreze, dar a făcut asta doar de când a 
divorțat, spune că are logică. 

— Are copii? 

Încerc să dibui vreun cusur pentru că, ştiind gusturile lui 
Alice în privinţa bărbaţilor, trebuie să existe și așa ceva. 

— Nu. Nu... Paula, nu poți sufla un cuvințel, nici măcar lui 
Robbie deocamdată... 

Mă prinde de ambele mâini. Știu ce urmează. 

— Sunt însărcinată. 

Fac ce face toată lumea în astfel de circumstanțe. Nu mă 
pot abţine să nu arunc o privire spre abdomenul ei. Nimic. 
Practic, e concav. 

— Uau. Alice... €... eşti încântată? 

— Sigur că da! A fost, desigur, un accident, dar, 
imaginează-ţi, o să am un copil! Ivan va trebui să-și găsească o 
casă permanentă mai devreme decât credea, desigur... 

— Ce părere are despre asta? 

— Nu i-am spus încă. Nu sunt nici două luni... 

— Dar o să-i spui, nu-i așa? 

— Desigur! Aştept doar să trec peste perioada nesigură. 

— Şi cum crezi că va primi vestea? 

Nu mă pot abţine. O cunosc pe Alice de prea multă vreme. 
Caut problema, capcana. Deşi entuziasmul ei pare autentic. În 
plus, dacă ar fi avut de gând să folosească un bebeluș pentru a 
consolida o relaţie, n-ar fi făcut deja asta cu unul dintre 
bărbaţii care-ar fi putut s-o ţină în lux? 

— Va fi un șoc pentru că suntem împreună de foarte puţin 
timp, dar, sincer, cred că va fi fericit. Și-a dorit dintotdeauna 
copii. Fosta lui soție nu putea... au făcut o mie de inseminări 
in vitro, tot ce vrei. 

— Și ea unde e acum? 

Care-i faza? Încă e însurat cu ea? Au vreo înţelegere? 

— În Devon. S-a recăsătorit. Am cunoscut-o. A venit la 
nunta nepoatei lui, cu actualul ei soț. Pare drăguță, un pic 
prostuţă. E secretară. 

— Corect. 


— N-ai de gând să mă feliciți? spune ea brusc, un pic 
înlăcrimată. 

— Desigur! Felicitări! Scuze, a fost un șoc... 

— Sunt atât de fericită, Paula, serios! 

O îmbrățișez. Îi simt trupul, numai piele şi oase. 

— Nu vreau să te bat la cap, dar va trebui să-ncepi să 
mănânci mai bine. Gata cu dietele şi cu mofturile la mâncare, 
tu crezi că noi nu vedem că-ți alergi mâncarea prin farfurie? 

— Ba nu fac asta! 

Ridic din sprânceană. 

— Nu glumesc. Dacă vrei să ai copilul ăsta, trebuie să fii 
sănătoasă. 

— OK. O să mănânc. Promit. 

— Să nu crezi că nu te verific. Și termină cu ţigara 
electronică. Vorbesc serios. Dumnezeu mai știe ce e în 
chestiile astea. 

Dă din cap ca un copil ascultător și mă gândesc că, poate, 
noua dinamică dintre noi chiar funcționează. Eu fac pe șefa și 
ea îmi permite. Îmi place asta. 

— Vrei să vin cu tine la medic la următoarea programare? 

Chipul i se luminează și arată cu zece ani mai tânără. 

— Vrei să vii? O, Doamne, Paula, ţi-aş fi foarte 
recunoscătoare. Niciuna dintre prietenele mele nu locuiește 
prin apropiere. 

Mă abţin să-i spun: „Care prietene?” Știu că le-a îndepărtat 
pe toate de-a lungul anilor cu aerul ei de superioritate și cu 
felul în care se foloseşte de oameni. Îmi dau seama brusc că 
totul e foarte trist. Alice. Întreaga ei viață. Poate că toată 
povestea asta o va împlini. 

— Îmi place de el, spune Robert în taxi, în drum spre casă. 
Pare un tip de treabă. 

— Îmi place de el foarte mult. Mă bucur pentru Alice. Poate 
ăsta e bărbatul cu care se potriveşte. 

— S-au întâmplat și lucruri mai ciudate, zice el, dar eu nu 
mă pot gândi la prea multe exemple. 


40. 


Ne uităm la episodul în care Melody îl anunță pe 
Hargreaves că e, în sfârșit, însărcinată. Robert e nejustificat de 
plin de sine. Îmi dau seama că el crede că interpretarea lui — 
şocul, neîncrederea și apoi bucuria — e demnă de un premiu. 
Saskia își recită replicile cu subtilitatea unui cal de tracțiune 
la balet, făcând niște feţe care -— şi aici nu pot decât să-mi 
folosesc imaginația — implică ușurare și fericire. 

De dimineață am mai transpirat o tură cu ea din nou. Mă 
gândesc că, după ce se termină tot bâlciul, ar trebui să mă duc 
în continuare la curs. Să mă duc cu perseverență ca să simtă 
că ea e cea care trebuie să plece. Poate să-i șoptesc: „Orașul 
ăsta nu-i destul de mare pentru amândouă”, când încearcă să 
fie zen. Știu c-ar putea să se ducă la ora de mai devreme sau 
la cea de mai târziu, ori se poate merge în cu totul altă parte, 
dar ar fi o mică victorie. Știu cât de mult îi place programul ei 
din weekend. 

Am știut că am parte de o delicatesă pentru că mi-a scris 
ieri: „I-am spus lui R despre S și J!!! Scoate fum pe nas! Le-am 
băgat mortu-n casă haha!!!” M-am abținut să nu-i dau vreo 
cinci replici caustice diferite și i-am scris și eu: „Haha!!! 
Senzaţional!!! De-abia aștept să văd în ce toane va fi diseară 
haha!!!” M-am gândit să mai adaug câteva semne ale 
exclamării sau chiar un alt „haha!”, dar m-am stăpânit, în caz 
că şi-ar fi dat seama că fac mişto de ea. 

N-am apucat s-o chestionez prea mult înainte de cursul de 
yoga, dar, după ce mi s-a alăturat la cafenea (după duș), eram 
toată numai întrebări. Ce i-a spus lui Robert, mai exact? A fost 
devastat? A fost de acord să nu se ducă direct la Samantha și 
să-i spună ce știe el acum? 

Desigur, avusese timp să-și pună toate răspunsurile la 
punct. 

— M-am dus la el în cabină, a zis ea, cu ochii mari și cu un 


fals entuziasm în glas. Ceea ce, îți imaginezi, a fost un șoc 
pentru el! Nu mă duc prea des pe-acolo! 

Nu, Saskia. Sigur că nu te duci. 

— Samantha nu era la studio, deci știam că n-aveam nicio 
şansă să-i iau prin surprindere... știi tu... 

A aşteptat să încuviințez că știu. 

— l-am spus că, înainte cu o zi, trecusem pe la fereastra 
cabinei ei — care e la parter — și am văzut-o îmbrăţișându-se cu 
Jez. Să fi văzut ce față a făcut! l-am zis că am crezut că 
trebuie să afle, având în vedere că-și riscă mariajul pentru ea. 

Am făcut o mutră încântată. 

— Și el ce-a zis? 

Saskia se șterge la gură cu șerveţelul, apoi și-l aşază la loc 
în poală. 

— Mă rog, a înjurat, asta pot să-ți spun. A înjurat la greu. Îl 
tot făcea pe Jez nemernic la nesfârșit, așa că i-am zis: „Dar el 
nu ştie despre tine şi despre Samantha, presupun. Adică nu 
cred că ea i-a spus ceva”. 

— Eşti un geniu. 

Ea zâmbește. A mușcat momeala. 

— Așa am zis şi eu. În orice caz, scotea fum pe nas. A luat 
telefonul de parcă voia s-o sune iute, așa că a trebuit să mă 
milogesc de el. 

Adoptă o postură rugătoare, cu mâinile împreunate, și-și 
maimuţărește vocea: 

— „Te rog, Robert, nu-i spune nimic. Or să-și dea seama că 
eu ţi-am zis” — ah, am uitat, i-am povestit că m-au văzut. 
Samantha s-a uitat pe fereastră și privirile ni s-au întâlnit preţ 
de-o clipă. Am spus că i-am zâmbit și i-am făcut cu mâna ca și 
cum nimic nu s-ar fi întâmplat, dar dacă cineva i-ar fi povestit 
lui Robbie... Robert... ar fi aflat că eu am fost... 

— Şi te-a crezut? 

— La început, nu. A trebuit să bat câmpii despre cum simt 
deja că jumătate din distribuție mă urăște și că n-aș suporta să 
dau cuiva un motiv justificat pentru asta... 

Aţi crede că am izbucnit în râs la faza asta, nu-i așa? Sunt 
mândră de mine c-am reușit să mă abțin. Am luat o înghițitură 


mare din suc. Am ascultat mai departe. 

— ...în orice caz, ca să nu mai lungesc povestea, am zis că 
poate ar fi mai bine să aflu dacă e ceva adevărat înainte să se 
apuce să arunce acuzaţii în dreapta și-n stânga. Ah, și apoi, 
doar ca să fiu sigură, am spus: „Doar nu vrei să te cerți cu Jez, 
nu-i așa? Trebuie să afli toate detaliile înainte să spui ceva”. 
Mă rog, a pălit la faza asta, îţi poți închipui. 

Râd cu o crudă încântare. 

— Pariez că așa a făcut. 

— Și apoi, desigur, a fost de acord că nu e cazul să facă 
vreo prostie din grabă. I-am promis să țin ochii deschişi și 
urechile ciulite și să-i povestesc ce aflu. Ba chiar i-am zis că 
voi încerca să discut cu Samantha despre Jez, fără ca ea să 
suspecteze nimic, doar ca să văd ce spune despre el. Povestea 
ei pare să se clatine un pic. Sunt scăpări în ea, atât de mari c- 
ar putea trece și un camion prin ele. Mă-ntreb dacă asta se- 
ntâmplă pentru că n-a exersat pe cât de mult consideram eu că 
este necesar sau pentru că mă crede atât de imbecilă, încât îmi 
poate spune orice tâmpenii, pentru că eu le voi crede oricum. 

— Dar ea ştie că tu știi, nu-i aşa? Sau, cel puţin, așa crede 
Robert. Dacă-ncepi să discuţi cu ea despre Jez, n-o să-și dea 
seama unde baţi? 

Pare tulburată o fracțiune de secundă, dar îşi revine repede. 

— Ba da, desigur, dar cred că el nu va acționa raţional. 
Cred că mă vede drept colacul lui de salvare și se agaţă de 
mine. 

O recompensez cu un surâs larg. Vreau să creadă că a 
câștigat. 

— Așa face, din câte se pare. Doamne, bravo ţie. 

— A fost o interpretare magistrală, spune ea. Sunt foarte 
mândră de mine. 

— Şi acum ce urmează? 

— Încerc să mă gândesc. Am nevoie de ajutorul tău — eşti 
mult mai deşteaptă decât mine. În mod clar, vrem ca această 
fază să continue, dar nu vrem s-o forțăm și s-o ia cumva la 
întrebări. 

Mă prefac că mă gândesc. 


— Deși vrem să-l facem să se despartă de ea. 

— Da, dar fără ca ea să creadă că e din cauză că i-am văzut 
eu. Adică, nu prea-mi pasă ce părere are despre mine, dar nu 
vreau să devin ţinta furiei lui Jez, cum nici Robert nu-și 
dorește. 

— Deci... 

Îmi iau latte-ul, sorb prelung din el doar ca s-o las să 
aştepte. Întotdeauna îmi comand o cafea și un suc de 
portocale la prânz. Nu-i de mirare că am mereu nevoie la 
toaletă, în drum spre casă. 

— ...Avem două variante. Ori îi spui că ai vorbit cu 
Samantha și că faza cu Jez a fost o scăpare, s-a terminat 
înainte de a începe. Dar asta ar însemna s-o ierte și să 
continue de unde au lăsat-o. Ori... dacă vrem să-i sădim 
îndoiala în minte, trebuie să găsim o cale de a merge mai 
departe, fără să forțăm lucrurile, ca nu cumva s-o ia la 
întrebări pe Samantha. Nu până când nu vrem noi s-o facă, în 
orice caz. 

— Exact, zice ea. Încă nu ştiu cum să facem asta. 

— Deocamdată, spune-i că nu ai apucat încă să vorbești cu 
ea, amăgește-l un pic și apoi poate îi arunci ceva, gen că ai 
auzit-o întrebând pe cineva unde e Jez sau spunând că se duce 
la el în cabină să repete rolul. Doar cât să-i întreţii paranoia. O 
să-nceapă să fie enervant și bănuitor și, în cele din urmă, o va 
scoate din minți. Mai ales că nu știm că ea nu face nimic 
greșit. Mă rog, în afară de ceea ce e evident. 

— OK. O să fac tot ce pot. Chestia asta e palpitantă, haha! 

— Îţi sunt recunoscătoare, ştii asta. 

— Ah, e un fleac, zice ea mărinimoasă. Orice te poate ajuta. 
N-ar trebui să scape cu obrazul curat. Cum te descurci? 

Îmi cobor privirea. 

— Eh, știi tu. Sunt rănită, dezamăgită. Furioasă. Mai ales 
furioasă. 

— E bine că ești furioasă. 

— De-abia aştept să se termine. Ca să fiu sinceră, vreau să 
iasă din viaţa mea - mă rog, cât se poate, pentru că avem o 
fată împreună. Nu mai am niciun sentiment pentru el. Nimic. 


— Nu mă surprinde. Cum a fost vineri seară? S-a purtat ca 
un om care tocmai a aflat că amanta lui mai are pe cineva? 

— De fapt, era într-o dispoziţie tare ciudată. M-am întrebat 
dacă nu e din cauza a ce i-ai spus tu. 

Ah, te rog. E enervant să mă prefac că sunt atât de credulă, 
asta ca să fiu delicată. O văd cum zâmbește cu îngâmfare. 

— Haha! Vezi, l-am pus pe jar! L-am scos din minţi! 

Îi zâmbesc şi eu. Da, Saskia. Desigur, asta trebuie să se fi 
întâmplat. 


41. 


Saskia 


Şut şi gol. Serios, ar trebui să primesc un trofeu pentru 
interpretarea mea. Paula îmi mănâncă pur și simplu din 
palmă, crezând fiecare cuvinţel pe care i-l spun. Sunt de-a 
dreptul mândră de mine. Doar că-mi doresc pe cineva cu care 
să-mi pot împărtăși succesul. Nu e mare lucru când ești 
singurul om care știe despre asta. 

Cred c-am făcut destule. Nu mai trebuie să torn gaz pe foc. 
E pe punctul de a-l da afară din casă. Când ea o va face, el va 
avea un adăpost, un loc unde se să refugieze. Toate se vor lega 
așa cum trebuie. 

Am tot încercat să-l conving că n-ar trebui să vină la 
petrecere. Cred că asta i-ar turna sare pe rană lui Joshie — deși 
el va afla de chestia asta mai târziu, în orice caz. Dar mi se 
pare o cruzime nenecesară. Robbie îmi spune că Paula insistă 
să vină amândoi. Desigur, asta pentru că ea speră să-l vadă pe 
el și pe Samantha în acțiune. Nu pricepe de ce dintr-odată 
Paula vrea să facă parte din viaţa lui socială. Am încercat să-i 
spun Paulei că va fi plictisitor ca naiba și că Samantha 
probabil nici nu va veni, dar cum ar putea să reziste în fața 
unei astfel de ocazii? 

Slavă Cerului că Paula nu e genul care s-o confrunte direct 
pe Samantha. Cum ar fi asta? Toată povestea explodându-mi 
în față! Robbie aflând ce am vorbit! Ar trebui să neg tot. Dar 
sunt o actriță destul de bună. M-ar crede. 

Nici nu voiam s-o invit pe Samantha. Nici pe Robbie, ca să 
fiu cinstită. Am încercat să-i spun lui Joshie că poate ar trebui 
să chemăm doar prietenii apropiaţi la o petrecere discretă, dar 
el nici nu vrea să audă. A invitat practic pe toată lumea pe 
care o cunosc. O să fie ca un episod din This Is Your Life. 

Totuși, trebuie doar să rezistăm acestei petreceri. După ce 


se termină, numărătoarea inversă va începe. 


42. 


Paula 


Nu l-am mai văzut pe Josh din seara aceea. Nu s-a mai ivit 
ocazia și, în plus, e prea periculos. Am mintea plină de 
fantezii cu noi doi împreună și ce-aș vrea să-i fac. Și el mie. Și 
chiar vreau să aştept. Vreau să-i pot privi pe Robert şi pe 
Saskia în ochi și să spun: „Eu n-aş fi făcut niciodată ce ați 
făcut voi”. Și vreau să fie adevărat. 

Am vorbit în fiecare zi. Ne-am pus la punct marele plan. 
Ne-am pus poveștile în ordine. Acum că știm că au deja 
cuibușorul de nebunii, Josh nu trebuie să se panicheze că 
trebuie să se mute imediat din casă. Insistă c-o s-o vândă și-o 
să-i dea Saskiei jumătate din bani, dar eu îi tot spun să 
aștepte. Să nu se pripească. 

Ah... și cea mai bună veste dintre toate: se pare că Josh și-a 
găsit altă slujbă. Compania de producţie care face Fermierul 
Giles are alt serial în plan și vrea un om capabil care să se 
ocupe de el. A avut o discuţie neoficială cu şefa de producţie — 
o persoană pe care o cunoaște bine — și crede că a convins-o 
că Fermierul Giles poate fi condus de oricine în acest moment 
(sunt sigură că n-a pus problema chiar așa, dar ăsta era 
mesajul subînțeles, am impresia) şi că One Night — un thriller 
în şase părți, care tocmai a primit undă verde de la Channel 4 
— are nevoie de o abordare atentă. Pare o tipă deschisă la 
minte, din câte-mi spune el. Mai rămâne doar să găsească pe 
cineva dornic să preia conducerea la Fermierul Giles într-un 
timp atât de scurt. 

N-am discutat ce se va-ntâmpla între noi când se va termina 
totul. Dacă se va întâmpla ceva. 

Petrecerea e într-o vineri seară, după filmări. Din fericire 
pentru mine, Robert are zi liberă și îi spun că putem merge 
împreună până acolo, n-o să mai fiu nevoită să atârn pe la 


porțile studioului ca o fană disperată. Robert nu pricepe de ce 
vreau să merg. Tot încearcă să mă convingă c-ar prefera să 
petreacă seara relaxându-se pe canapea. 

— Tu vrei întotdeauna să mergi la petreceri, îi zic când 
deschide subiectul pentru cea de-a treia oară, spunându-mi în 
gândul meu: „Sau cel puţin voiai să mergi înainte să-ncep eu 
să mă autoinvit”. 

El oftează. 

— Pur şi simplu n-am chef. Îi văd destul pe oamenii ăia la 
muncă. 

Mergem pe jos — propunerea mea, pe care el o acceptă cu 
bucurie. Plimbarea prin grădină, cu oprire la cafenea, nu mai 
e suficient de lungă pentru mine, așa că am luat-o spre sud, pe 
la Primrose Hill și apoi prin Regent's Park. E o zi frumoasă. 
Însorită, dar cu un parfum discret de toamnă în aer. Parcă 
anunţă un nou început. 

— Dar eu nu-i văd. Te rog, putem să mergem? Simt că eu 
nu prea ies în lume... 

— Nu vrei să ieşim numai noi doi la cină? 

— Putem ieși în oricare altă seară. Petrecerile nu sunt în 
fiecare săptămână. Chiar mi-a plăcut ultima la care am fost. 

E adevărat că nu-mi dă replica: „Am stat acolo doar cinci 
minute și tu i-ai vărsat Saskiei o băutură pe bluză”. Doamne, 
mi se pare că asta s-a întâmplat acum multă vreme. Acum o 
veșnicie. 

— OK, spune el. Dar luăm mașina. Stăm o oră maximum și 
apoi fugim. 

— Sigur, zic eu. Cum vrei tu. Hai să cumpărăm de mâncare 
de la Villandry și să ne-ntoarcem s-o mâncăm în parc. 

Se uită la mine de parc-aș fi nebună. 

— E posibil să plouă. 

— N-o să plouă. Haide, trăiește periculos. 

Robert izbucnește în râs, iar eu mă bucur. S-ar putea să fie 
ultima noastră zi frumoasă împreună. 

Myra mă ajută să mă hotărăsc cu ce să mă-mbrac. Prima ei 
sugestie: 


— Cu nimic. Demonstrează-le cât de bine arăţi. 

— Fii serioasă. 

— Nu ştiu, zice ea, aranjând un teanc de farfurii. 

Școlile au început din nou și în fiecare dimineaţă e iureș la 
noi, după ce părinţii îşi lasă odraslele. Ne-a mers buhw pe 
plan local că suntem foarte toleranți cu bebeluşii și 
preșcolarii, așa că mămicile epuizate intră deseori la noi după 
ce-și lasă copiii mai mari la porțile școlii. 

— Ce ai prin dulap? 

— Ei, nu pot să-ți descriu toată garderoba. Așa, din ce 
zonă? 

— Ceva mulat, dar nu vulgar. Nu vrei să arăţi ca o târfă pe 
care tocmai a agățat-o. 

— Serios? Pentru că eu exact așa voiam să arăt. 

Își dă ochii peste cap. 

— Ştii bine ce vreau să spun. Trebuie să te-mbraci ca și 
când știi că arăţi bine, dar nu vrei să te dai mare cu asta. 

— Citeşti prea multe reviste de doi bani, îi zic, ștergând 
masa de sub farfurii, când ea le ia și le pune în altă parte. O să 
fie cald în weekend? 

— Ce sunt eu? Internetul? 

— Cred c-o să vină un mic val de căldură. Asta o să-mi 
influenţeze ținuta. 

Ne salvează trei clienți, care intră-n cafenea şi se așază la 
mese diferite. 

— Te ţin la curent, zic eu, îndreptându-mă spre masa cea 
mai apropiată de ușă. 

— Aşa să faci! spune ea. N-o să mă mai pot gândi la nimic 
altceva. 

— Haha! fac eu, fără să mă pot abţine. 

Și atunci îmi dau seama cât e de simplu. Într-o bună zi râzi 
de cineva care are un obicei enervant și a doua zi te trezești că 
l-ai căpătat și tu. 

În cele din urmă, ziua de vineri se dovedește frumoasă, 
caldă, fără nori. Încerc să-mi controlez emoţiile care amenință 
să mă copleșească. Îl sun pe Josh când sunt pe drum spre 


muncă, iar el răspunde, așa că trag concluzia că Saskia nu e pe 
acolo. 

— Totul e OK? vrea el să știe. 

Fiecare se teme că celălalt s-ar putea retrage în ultimul 
moment. 

— Da. Mă rog, nu, mi-e rău, sunt îngrozită și mă gândesc să 
fug și să nu mă mai întorc niciodată, dar o să-mi treacă. Tu? 

— La fel. În plus, sunt foarte nerăbdător. 

Trece în revistă planul încă o dată — poţi să fii sigur că e 
producător -— și încercăm să preîntâmpinăm toate posibilele 
obstacole și să ne dăm seama ce-ar fi de făcut în fiecare caz — 
întreruperi întâmplătoare, Saskia sau Robert refuză să vină în 
cameră din capul locului, încăperea aleasă (biroul lui Josh, 
aflat la parter, cu două canapele, destul de departe de forfota 
din living / bucătărie ca să nu fim auziţi) e ocupată de vreun 
alt invitat de la petrecere. Prin cap îmi trec un milion de 
posibilități. 

Desigur, sunt și câteva scenarii în care nu avem ce să facem 
- de pildă, unul dintre ei se îmbolnăvește și vrea să plece 
acasă sau, după caz, vrea să se-ntindă în pat — ceea ce-ar 
însemna că trebuie să renunțăm. Asta mi se pare cea mai rea 
eventualitate dintre toate. Acum, că am decis c-o s-o facem, 
vreau să se termine totul mai repede. Vreau să-mi văd mai 
departe de viața mea. 

Dimineaţă am luat micul dejun cu George, care se bucură 
azi de ultima distracţie înainte ca Eliza să plece la facultate în 
weekendul care urmează (a ales reconversia și va urma Știința 
Discursului Public la Cardiff). Din cauza asta s-a trezit atât de 
devreme, pentru că trebuie să se ducă până la Leeds cu 
autobuzul. Nu vor lucra deloc în acest weekend, doar se vor 
distra. Trebuie să mă potolesc cu gândurile isterice de genul: 
„Poate că ăsta e ultimul weekend al inocenței ei”. Nu se- 
ntoarce decât luni noapte și, orice s-ar întâmpla diseară, sunt 
sigură că până atunci Robert și cu mine vom găsi cea mai 
bună cale de a-i da vestea când va reveni. Va afla că povestea 
cu mine şi cu Josh a fost o minciună și că amândoi știam 
despre el și Saskia de luni întregi. N-o să aibă niciun motiv să 


facă o scenă. 

Încerc să compensez toată povestea gătindu-i un mic dejun 
consistent, format din ouă, fasole şi pâine prăjită. 

— O, Doamne, mamă, drăguţ din partea ta, dar nu pot, a 
zis ea, trântindu-se la masă. 

— O să-ți prindă bine dacă nu e mâncare în autocar. 

— N-o să fie niciun fel de mâncare în autocar. Costă zece 
lire biletul - mai mult ca sigur n-or să ne dea și mâncare. Să 
zicem merci dacă o să găsim o toaletă funcțională. Ne luăm 
sandvișuri la pachet, nu mai știi? 

— Atunci e și mai bine. Mănâncă asta și nu vei fi tentată să 
dai gata toate sandvișurile în prima jumătate de oră. 

— O să mănânc ouăle, a zis ea și apoi a înghiţit totul pe 
nemestecate, ca un lup. 

Am privit-o cu mândrie, de parcă ar urca pe o scenă să 
primească un trofeu. 

— Vezi, am spus când ea și-a trântit furculița în farfuria 
goală. 

Georgia a mârâit. 

— O să fie vina ta dacă mi se face rău în autocar. 

M-am înclinat spre ea și am îmbrăţișat-o cu drag, iar era 
prea sătulă ca să se opună. 

— Distracţie plăcută. Să nu faci ceva... mă rog, știi 
discursul. 

— Îi ştiu. N-o să fac. Nu știu ce exact, dar n-o să fac. Când 
se trezeşte tata? 

— N-am idee. Dar trezește-l tu înainte să pleci. Cred c-ar 
vrea să-și ia la revedere. 

— Mă-ntorc luni, a spus ea, pe un ton care spunea: „Nu mă 
mai bate la cap!” 

— Știu. Sună-ne la un moment dat. Doar să știm că ești OK. 

Când plec de la serviciu, Myra mă încurajează cu un discurs 
în care spune practic că toți ceilalți oameni sunt niște 
nemernici mincinoși și manipulatori și că trebuie să-mi 
amintesc asta și să mă protejez. În afară de Josh, desigur, care 
pare OK, și pe care mi l-ar lua fericită de pe cap dacă eu mă 


voi decide că nu mi-l doresc. 

— Mulţumesc, îi zic. O să ţin minte asta. 

Când ajung acasă mă schimb, îmi pun pantalonii de trening 
şi ies la o alergare. Mersul pe jos de la cafenea - plimbarea pe 
care n-o puteam face dintr-o bucată acum câteva luni, când m- 
am apucat - acum pare încălzirea dinaintea evenimentului 
principal. Alerg spre parc, încercând să-mi limpezesc mintea, 
să mă concentrez la zgomotul scos de picioarele mele care 
ating asfaltul, la ritmul respirației mele. Nu reușesc. Creierul 
meu pare prăjit, un amestec de teamă și entuziasm. 

La un moment dat intru în panică şi mă hotărăsc să-l sun pe 
Josh și să contramandez totul. Chiar mă așez pe o bancă și 
scot mobilul din buzunar. Mă oprește însă un mesaj de la 
Saskia. 


„De-abia aştept să te văd diseară!! Am o grămadă să-ți 
povestesc despre R și S!! Trebuie să ne găsim cinci minute între 
patru ochi și te pun la curent cu tot!!! xx”. 


Îmi bag telefonul la loc în buzunarul cu fermoar și încep 
din nou să alerg. 

Când revin de la o tură prin magazine, Robert face cafeaua. 

— Vrei şi tu? spune el, când apar roșie la faţă și transpirată 
în pragul bucătăriei. 

— Într-un minut. Să fac un duș mai întâi. 

— Până unde te-ai dus? întreabă el când mă-ntorc, cu părul 
înfăşurat într-un prosop. 

Porneşte filtrul, iar acesta cârâie și mârâie în timp ce face 
cafeaua. Robert n-a putut niciodată să-și bage în cap că eu 
prefer cafeaua instant. Cred că-și imaginează că e un moft de- 
al meu. 

— Doar până la capătul Regent's Park și înapoi. 

— „Doar”? 

Izbucneşte în râs. Ştiu ce vrea să spună. Întotdeauna am 
avut obiceiul de a-mi subestima realizările personale. 


— OK, nu „doar”. Până la capătul Regent's Park şi înapoi. 

— Așa-i mai bine. 

Ridică din sprânceană ca să-mi arate că mă tachinează, nu 
că e superior, așa, doar ca să știți. E un obicei vechi de-al 
nostru, care a început pentru că el era de părere că eu nu 
preţuiesc suficient ceea ce fac. Și avea dreptate. 

E bine că ne-nțelegem, că mergem la petrecere ca un cuplu 
fericit, așa cum părem a fi zilele astea. 

Îmi acord un răgaz generos ca să mă pregătesc. Vreau să 
mă simt cât mai bine posibil în pielea mea. În cele din urmă, 
mă-mbrac cu rochia mea de vară până la genunchi, cu partea 
de sus mulată și cu fusta cloș. Știu că trebuie să-mi iau un 
pulover pentru că se va face răcoare mai târziu, dar, cât timp 
pot, am de gând să-mi arăt braţele tonifiate oricui se uită la 
mine. Îmi usuc părul cu fâhnul și-l perii până luceşte. Am 
adăugat și al doilea strat de rimel. M-am încălțat cu sandalele 
cu toc, de culoarea pielii, pe care le-am cumpărat special 
pentru această ocazie. 

Când sunt gata, mă privesc în oglinda cea mare. Aceeași 
oglindă pe care am dat-o jos de pe perete și-n care m-am uitat 
în seara în care Alice a fost aici. Sunt impresionată de 
transformare, dar, din fericire, îmi dau seama că dacă încep să 
plâng trebuie să-mi refac tot machiajul și n-am timp de așa 
ceva, așa că mă adun exact la timp. O să-mi permit să mă simt 
mândră de mine. Merit asta. 

— Arăţi grozav, spune Robert când mă vede. 

Tocmai a ieșit din duș, dar știu că va fi gata în zece minute. 
Trebuie doar să-și usuce părul și să-şi dea cu pudra aceea 
maronie ca să pară mai des. Mă-ntreb dacă nu cumva Saskia 
rămâne cu el pe mâini în focurile pasiunii. Trebuie să-mi 
potolesc râsul. 

— Mulţumesc. 

De-abia aștept să beau un pahar cu vin. Am nevoie de tot 
curajul pe care mi-l pot face. Mă abtin, totuşi. E necesar ca în 
seara asta, dintre toate serile posibile, să-mi păstrez capul 
limpede. 


te 
x 


Josh a agăţat luminițe în copacul din fața casei. Sau, cel 
puțin, presupun că Josh a fost acela. Nu mi-o pot imagina pe 
Saskia sus pe o scară. Când ne apropiem, locul pare magic, îmi 
dau seama că au venit deja câţiva oameni, după șirul de 
mașini de afară. Găsim un loc liber pe stradă și mergem puțin 
înapoi. Încă simt mirosul caprifoiului, chiar dacă e aproape 
toamnă. Inima îmi bate ca un ciocan într-un cui foarte 
încăpățânat. Simt că, dacă m-aș uita în jos, aș vedea-o bătând 
cu putere și încercând să evadeze din piept. Inspir și expir 
încet, încercând să mă calmez. 

Josh şi Saskia sunt la ușa de la intrare, ca niște hostese de 
club. Desigur, trebuie să țin minte că Robert habar n-are că 
Saskia și cu mine suntem prietene, iar ea crede că nici Josh nu 
ştie despre asta. Am discutat asta cu ea ultima oară când ne- 
am întâlnit. Ne purtăm amical, am ieșit o dată la o cafea, dar 
nu suntem prietene. Nu ne-am mai văzut de-atunci. 

Cu Josh m-am întâlnit o singură dată, la petrecerea 
anterioară. Prefer să adopt o atitudine politicoasă, dar 
prietenoasă. Niciun gest de efuziune, nicio îmbrăţișare 
exagerată. Doar „Mulţumesc pentru invitaţie, mă bucur mult 
să fiu aici”. Pare că am scăpat cu toții cu faţa curată. Îmi dă 
prin cap că Robert e singurul neștiutor. În propriul lui fel plin 
de naivitate, crede că are o aventură cu femeia în rochie roșie, 
cu bretele, şi că va scăpa neatins. Aprobe că mi se face milă de 
el. 

Saskia îmi face cu ochiul când intru în hol. Un chelner — de 
fapt îmi mărturisește chinuit că e unul dintre curierii 
serialului care-și întregește salariul jalnic cu nişte de ore de 
muncă în plus — îmi oferă un pahar cu ceva efervescent în el, 
iar eu îl iau înainte să-mi treacă prin cap c-ar trebui să refuz. 
Îmi amintesc că Josh a spus că va aduce mâncarea și chelnerii, 
la prima vedere ca s-o convingă pe Saskia că petrecerea asta 
nu-i va da bătăi de cap. De fapt astfel se poate concentra 
asupra lucrurilor pe care le avem de făcut, iar oaspeţii nu vor 
duce lipsă de nimic. 

Planul, bun sau rău, e următorul. Începe petrecerea, iar 


Saskia şi Robert beau câteva pahare. Am ajuns la concluzia că 
e mai bine ca rațiunea lor să fie un pic înceţoşată. Când toată 
lumea se distrează și după ce Josh își salută oaspeţii, noi — 
fiecare separat - ne convingem cumva partenerii să ne 
însoţească în birou. Mi-a descris în detaliu unde se află acesta 
— mi-e groază că n-o să pot găsi camera corectă și o să stric 
toată faza — dar mi-a mai promis că va încerca să obțină o 
clipă pentru noi doi, departe de ceilalți, înaintea înfăptuirii 
planului. 

Josh crede că va fi uşor s-o atragă pe Saskia, cu 
promisiunea unei surprize de ziua ei. În privinţa lui Robert nu 
sunt atât de sigură. Dacă va fi în mijlocul unei povestiri care 
să captiveze atenţia publicului când primesc semnalul de la 
Josh (un foarte sofisticat ghiont în spate) că acum e 
momentul, atunci n-am idee cum îl pot convinge să părăsească 
luminile rampei ca să vină cu mine. Cred că voi inventa o 
situație de urgență. Să-l fac să creadă că voi face un fel de 
scenă dacă nu vine. Să-l fac cumva de râs. 

După ce-i chemăm în cameră (lucrurile care pot deja să 
meargă prost până aici se apropie de ordinul infinitului), Josh 
şi cu mine ne vom așeza unul lângă celălalt pe canapea, ne 
vom prinde de mână și el (el, din fericire, pentru că eu nu aș 
putea să fac asta) va spune: „Staţi jos, Paula și cu mine avem 
ceva să vă spunem...” 

Habar nu avem, desigur, cum vor reacționa. Dacă unul 
dintre ei va zice: „De fapt, și noi doi suntem un cuplu, ce 
părere aveţi?” sau — mai probabil în cazul lui Robert — „Cum 
ați putut? Sunt devastat”. Am luat în considerare și 
posibilitatea ca unul dintre ei să se năpustească și să le dea 
vestea invitaţilor, dar, pe de altă parte, știm amândoi că sunt 
prea mândri și ar prefera să fie văzuți drept cei care înșală, 
nicidecum drept cei care sunt înșelați. Amândoi vor ca 
oamenii să creadă că ei sunt cei doriți, nu cei care au fost 
părăsiți pentru un fotomodel mai sexy. 

Dacă își recunosc aventura, planul nostru e să spunem: „V- 
am prins! Am știut de la bun început și doar ne-am prefăcut ca 
să vă forțăm să mărturisiți”. Dacă neagă, lucrurile devin un 


pic mai complicate. Poate că le vom strica cheful, dar asta nu 
înseamnă că i-am făcut să recunoască. Dacă se întâmplă așa le 
vom da răgaz o noapte să se gândească la asta (şi, poate, să se 
simtă un pic așa cum ne-am simţit noi; nu că mai credem că le 
pasă că ne pierd, e prea târziu pentru așa ceva, dar poate se 
vor simți penibili, batjocoriți, umiliți). Apoi, a doua zi, dacă 
niciunul dintre ei nu recunoaște, le spunem că a fost un mic 
spectacol. Că știm. Că știam de o veșnicie. Misiune îndeplinită. 

Oricum ar fi, până când se vor întoarce luni la filmări și 
Georgia va fi din nou acasă, vom lămuri ideea că Josh și cu 
mine nu suntem cei care i-au înșelat, iar Robert şi Saskia vor fi 
nevoiţi să recunoască. Cum vor gestiona apoi situaţia depinde 
numai de ei. 

Suntem aici de doar cinci minute — eu trăncănesc cu o 
femeie pe nume Clare, care lucrează la costume, Saskia și 
Robert sunt într-un grup din apropiere, format aproape numai 
din membri ai distribuţiei, din câte-mi dau seama - când intră 
Samantha. Mă uit la Saskia, iar ea se uită la mine, ridicând din 
sprâncene. Samantha salută pe toată lumea - inclusiv pe 
Robert, de ce nu l-ar saluta? — cu un sărut entuziast pe obraz. 
Și cu toții — inclusiv Robert — sunt de-a dreptul încântați s-o 
vadă. E evident că e o persoană simpatizată. Îmi amintesc că 
Saskia a pretins că mai are niște bârfe şi mă hotărăsc să le aflu 
înainte de marea dezvăluire. Vreau să văd cât de departe e 
gata să meargă. Vreau să-și sape singură groapa. 

Se uită din nou la mine, așa că fac un gest care vrea să- 
nsemne: „Hai să ne retragem un pic”. Îi spun lui Clare că 
trebuie să mă duc la toaletă și plec, sperând că Saskia mă va 
urma imediat. Când ajung la baie, e chiar în spatele meu. 

— Hai să mergem în grădină, spune ea. O să pară ciudat 
dacă ne văd oamenii ieșind de-aici împreună. 

Are dreptate. O urmez prin bucătărie spre ușa din spate. E 
în continuare o seară caldă, așa că oamenii se plimbă prin 
curtea superbă. Și aici sunt luminiţe și niște mici boxe prin 
care se aude muzică, la un volum redus. 

— O, Doamne! chițăie ea, când suntem destul de departe ca 


să ne poată auzi cineva. Ai văzut cum l-a sărutat? 

— Ca să fim cinstiţi, a sărutat pe toată lumea. 

— Știu, spune Saskia, făcând semn unui băiat cu o tavă de 
băuturi care s-a aventurat afară. 

Nu e același cu care am vorbit mai devreme, dar presupun 
că e alt curier de la studio. Luăm câte un pahar, punându-le 
pe cele goale pe tavă. 

— Mulţumesc, zic eu. 

Saskia nici măcar nu se uită la el. 

— Dar parcă pe Robert l-a sărutat oarecum diferit, nu 
crezi? 

— Presupun că i-ar fi fost greu să sărute pe toată lumea și 
pe el nu. Ar fi părut tare ciudat. 

Observ cum Saskia se enervează din cauza mea. Vrea să-i 
cred bârfa. 

— Mă rog, în fine... zice ea, ușor țâfnoasă. 

Încerc să-i cânt în strună. 

— Deci, ce ai să-mi spui? 

— Ah, chestia aia, spune ea, nemaidorind să se joace. 
Probabil n-a fost nimic. 

— Ah, haide, nu poți să mă lași așa. Spune-mi! 

Se mai domolește. 

— A cerut să-i fie mutată cabina. La primul etaj. Unde e și a 
lui Robert, după cum știi. 

Știu de ani întregi că toate cabinele de la primul etaj sunt 
considerate mult superioare celor de la parter. Sunt mai mari 
şi mai intime, pentru că nu au ferestre pe care să se poată 
holba oricine trece pe-acolo. Mai devreme sau mai târziu, 
potrivit spuselor lui Robert, toți membrii noi ai distribuţiei fac 
o criză de nervi și cer să fie mutaţi la etaj. Dar nu trebuie s-o 
las pe Saskia să priceapă că știu toate lucrurile astea. 

— Uau. 

— Știu! Și uite-așa, desigur, i-am spus lui Robert că asta s-a 
întâmplat pentru că ştie că am văzut-o cu Jez și vrea mai 
multă intimitate. Îți imaginezi reacția lui. 

Îmi trag masca de om uimit. 

— Genial. Acum o să fie cu adevărat tulburat. 


— Cred că s-a săturat oricum de ea. Între noi două fie spus. 
În fine, clar că între noi două, haha! Pentru că nu mai ştie 
nimeni altcineva, nu-i așa? 

— Serios, de ce? 

— Am impresia că e destul de pretențioasă. Un pic cam 
divă. 

Mă gândesc la femeia deschisă și prietenoasă care i-a 
salutat pe toți de parcă s-ar fi bucurat sincer că-i vede. 

— Îmi pot imagina. 

— Și pentru că e atât de tânără, știi... crede că-ncepe să i se 
pară enervantă. 

— Ţi-a zis el asta? 

— Nu în cuvintele astea. Dar i se citește pe față când 
vorbește despre ea. 

— Deci poate că faza asta cu Jez o să-l scoată din minți. 

— Exact. Cred c-o va părăsi în maximum o săptămână. Și 
atunci poţi face mișcarea decisivă, să-l arunci în stradă, încă ai 
de gând s-o faci, nu-i aşa? Chiar dacă Georgia e încă acasă? 

Nu sunt sigură că i-am povestit vreodată despre rezultatele 
Georgiei, dar trec cu vederea. 

— Categoric. Are 18 ani. Mai are câteva luni până când dă 
din nou examenele. Va putea gestiona situația. Mai ales dacă 
el nu va alerga imediat în brațele altcuiva. 

— Bravo ţie. Femeile la putere, haha! 

— Haha! fac şi eu. 

Haha, chiar așa. Hahaha, mai bine zis. Hahahaha! 


43, 


Saskia 


Petrecerea asta e un câmp minat. Joshie nici nu visează! 
Asta e evident! 

Încerc să-mi amintesc ce am spus cui (căruia?) despre ce 
anume. Cu cine sunt prietenă. (Cu care sunt prietenă? Nu, 
Saskia, n-are cum să fie corect.) Cel mai bun lucru pe care-l 
pot face e să zâmbesc și să vorbesc despre vreme. 

Joshie a făcut o treabă minunată, trebuie să recunosc. Casa 
arată superb. O să-mi lipsească — nici măcar nu vă pot spune 
cât. Am pus atâta dragoste în locul acesta. Josh a angajat o 
firmă de catering care a făcut niște apetitive delicioase. La noi 
în bucătărie! Se pare că vin cu ingredientele lor, prepară toată 
mâncarea asta grozavă și fac și curăţenie. Sunt sigură că au 
costat o avere. 

I-a adus pe trei dintre curierii de la Fermierul Giles — le tot 
uit numele, doi băieți și o fată. Cu toţii prea blegi ca să 
supraviețuiască în industria filmului, după părerea mea - să 
fie chelneri, să umble pe aici cu tăvi cu șampanie și apă 
minerală. De parcă bea cineva apă, haha! Petrecerile noastre 
sunt celebre pentru cantitățile de alcool. Ziua următoare e 
întotdeauna una lungă, în care oamenii vin să-și ia mașinile 
pentru că erau prea beţi să conducă până acasă. De obicei, mă 
ascund pur și simplu la etaj și mă prefac că nu mă mai văd cu 
ei pentru că nu arăt prea strălucit când sunt mahmură. 

lar mahmurelile sunt mult mai rele când ai patruzeci de 
ani, bla, bla, dați-mi voie să vă spun. Doamne, câți ani mai am 
oare acum? 43? 44 peste câteva zile. Nici nu suport să mă 
gândesc la asta. Și chiar încerc să nu mă gândesc, ca să nu mă 
dau singură de gol. Joshie ştie, desigur. Robbie nu m-a 
întrebat niciodată, așa că tac din gură. Ai vârsta pe care o 
simţi. Sau, cel puţin, vârsta pe care cred alţii că o ai. Deși am 


început de curând să-mi doresc să fi scăzut doar doi ani din 
cifra reală, nu cinci. Aș prefera ca oamenii să creadă că arăt 
bine pentru vârsta mea decât că sunt cam nasoală la 38 de 
ani. Totuși, nu mai pot face nimic acum. Imaginaţi-vă ce 
vânătoare ar începe dacă aş mărturisi! 

Îl evit pe Robbie cât pot de mult, fără să pară că sunt 
nepoliticoasă. Așa fac mereu la evenimentele de genul ăsta — 
şi el se comportă la fel — pentru că toată lumea știe că nu ne 
putem suferi. Mi se pare palpitant, totuși, să-l știu la mine 
acasă. Viaţa noastră sexuală se îmbunătățește considerabil 
după ce participăm amândoi la adunări ca asta. Nu c-ar avea 
nevoie de îmbunătăţiri, înţelegeţi voi, dar un pic de sare și 
piper n-a stricat niciodată nimănui, nu-i așa? Lui Robbie îi 
place să-mi spună că nu și-a putut lua ochii de la mine, cât de 
mult ar fi dorit să mi-o tragă chiar acolo, în ciuda 
consecințelor. 

Îi servesc Paulei un pic de bârfă despre Robbie și Samantha. 
M-a crezut când i-am spus că s-a plictisit de ea și mă-ntreb 
pentru o clipă dacă nu cumva se gândeşte să pretindă că 
povestea asta nu s-a întâmplat niciodată. Dacă nu cumva se 
gândeşte să-l ierte, deși el nici măcar nu știe c-a fost prins cu 
mâţa-n sac. Cred totuşi că e mai puternică. Vrea să-și 
clădească o viață nouă. 

Jez n-a fost invitat, apropo. E un gest dintre cele mai urâte, 
în cazul oricărui show TV -— dar mai ales când vine vorba de 
un serial care rulează de mult timp, cu distribuţie stabilă — să 
inviți toţi actorii și să-l lași pe unul singur pe dinafară. De 
parcă noi, restul, am fi semnat vreun pact secret. Nimeni nu i- 
a pomenit nimic despre petrecere și nimeni nu va vorbi despre 
asta în fața lui luni dimineaţă. Ca și cum nu s-ar fi întâmplat 
niciodată. E prea dement. Ar putea să înceapă scandalul la 
mănăstire (deşi, ca să fim sinceri, unele dintre călugărițe pot fi 
niște bătăușe în toată regula, haha!) și nu voiam să-mi strice 
nimeni seara. 

E fabulos de-a dreptul. Toţi prietenii mei adunaţi sub un 
singur acoperiș ca să-mi sărbătorească ziua de naştere. Atâta 
dragoste. Și va fi pentru ultima oară, știu asta. Sunt sigură că 


Robbie și cu mine vom organiza petreceri spectaculoase în 
apartament, nu mă-nțelegeți greșit. Vreau să-l transform în cel 
mai fierbinte loc, unde toată lumea își doreşte să ajungă. Dar 
nu vom avea nici spaţiul acesta generos, nici grădina. Cel 
puțin pentru o vreme. Nu va fi la fel. 

Aşa că trebuie să savurez această ultimă ocazie. Înainte ca 
lumea tuturor să se destrame. 

Sunt încă în grădină, pălăvrăgind cu Grace, soţia lui David 
(Fermierul Giles în persoană), despre gătit — un subiect despre 
care nu știu nimic şi despre care n-am nicio părere, dar pe 
care pare să-l găsească fascinant — când aud un strigăt venind 
dinăuntru, urmat de un amestec de râsete și oftaturi. 
Atmosfera s-a schimbat vizibil și ştiu, pur și simplu știu, că s-a 
întâmplat ceva. 

— Stai să mă duc și să văd ce se petrece, îi zic lui Grace, 
bucurându-mă că am scăpat de tirada ei. 

Nu ştiu ce mă aştept să găsesc. Toată lumea se-ntoarce spre 
mine când intru. Totul parcă se desfășoară cu încetinitorul. Ca 
într-un western unde muzicantul coboară capacul pianului și 
toată lumea se răsucește ca să-l vadă pe străinul care tocmai a 
intrat. 

Instinctiv, îl caut pe Robbie în mulțime. Stă în ușa biroului 
lui Joshie, cu o mutră şocată și furioasă. 

Pășesc în cameră, îmi croiesc loc prin mulțimea adunată, ca 
să văd mai bine ce se întâmplă. 


44. 


Paula 


Să-mi fut una, rahat. 

Asta nu trebuia să se întâmple. 

După micuța mea conversaţie din grădină, cu Saskia, m-am 
dus înăuntru și am încercat să găsesc biroul lui Josh. Voiam să 
fiu cât se poate de pregătită. În partea cealaltă a încăperii, 1l- 
am zărit pe Robert adâncit într-o discuţie cu un bărbat pe care 
nu-l cunoșteam. Dacă mă observase sau nu când m-am furișat 
ca să vorbesc cu ea, nu știu, pentru că nu se dădea de gol cu 
nimic. 

Mi-am făcut loc printre grupurile de oameni din living, am 
deschis prima ușă care mi-a apărut în faţa ochilor, dar s-a 
dovedit a fi un dulap. Următoarea m-a condus spre niște scări. 
Când mă-ndreptam spre cea de-a treia ușă, gândindu-mă că 
aia trebuia să fie, m-am trezit cu Josh lângă mine. 

— E fix pe-aici, a mormăit el. 

A trecut pe sub o boltă pătrăţoasă, iar eu l-am urmat, 
uitându-mă rapid în jur ca să mă asigur că nu ne-a văzut 
nimeni. La dreapta era o ușă, dincolo de care-mi amintesc că 
era baia unde am avut prima conversaţie cu Saskia. Josh a 
deschis uşa din faţă și a intrat. Încrezătoare că nu m-a văzut 
nimeni în acea nișă, l-am urmat. Am închis ușa în urma 
noastră. 

Era o cameră mică, dar frumoasă, cu rafturi de cărți, din 
lemn închis la culoare, mărginind pereţii. Un birou ocupa 
spaţiul de lângă fereastra care dădea spre o grădină mică și 
spre drum, iar pe el erau un computer şi un teanc de scenarii. 
De partea cealaltă a șemineului (adevărat) erau două canapele 
mici de piele, pe fiecare dintre ele încăpând cu greu două 
persoane. 

— Acum e acum, a zis el. Deci, noi ne așezăm aici - a 


arătat spre una dintre canapele — unul lângă altul. 

— OK, am spus. 

Inima începuse să-mi bată din nou cu putere la gândul că 
eram gata să ne punem planul în aplicare. 

— Te simţi pregătită? 

Am dat din cap. 

— Pe cât posibil. Facem ceea ce trebuie, nu-i așa? 

— Mă rog, nu sunt foarte sigur, dar e ceva care-o să ne facă 
să ne simțim mai bine. Deci trebuie să fie o idee bună. 

— Presupun. 

Și-a pus mâinile pe umerii mei. 

— Ascultă, Paula, putem să renunțăm în orice clipă. Dacă 
unul dintre noi nu vrea s-o facă, o lăsăm pur și simplu baltă și 
așteptăm să ne spună adevărul când or avea ei chef. 

— O, Doamne. Părea un plan atât de bun, dar acum mi se 
pare doar că suntem răzbunători. 

— Hai să ne amintim că nu am început noi chestia asta... 

— Știu. Dar oare vrem să coborâm la nivelul lor? 

Și-a lăsat mâinile jos. 

— Nu știu. La naiba, poate că e o idee imbecilă. Vrei s-o 
lăsăm baltă? Decizia îți aparţine. 

— Nu ştiu. Nu ştiu ce-i de făcut. 

— Nici eu. 

— Ce mama dracului. Putem renunţa și gata. 

O clipă, Josh părea că s-a gândit c-ar putea fi o idee bună. 

— Trebuie să fim sută la sută siguri ca să mergem mai 
departe. Dacă avem cea mai mică îndoială ar trebui s-o lăsăm 
baltă. 

N-am ezitat deloc. 

— Atunci hai s-o lăsăm baltă. La naiba. 

El a izbucnit în râs. 

— Ce pereche de idioţi. 

— Mă rog, măcar Saskia s-a ales cu o petrecere drăguță de 
ziua ei. 

— Dacă va fi atât de recunoscătoare, încât se va decide să 
nu mă mai părăsească? 

Nu m-am mai putut abţine. Am început să râd și nu mă mai 


puteam opri. Cred că amândoi am avut un atac uşor de isterie, 
adus de uşurare. 

— Am făcut-o să se îndrăgostească din nou de tine! Am 
avut nevoie doar de câteva antreuri și o jumătate de pahar cu 
șampanie. 

— La naiba! Ce-am făcut? 

M-am sprijinit de birou, un pic ameţită. 

— Ar trebui să devenim consilieri de cuplu. 

— Soţia are o aventură? Îmbracă un curier în uniformă de 
chelner - o s-o facă să-și dorească să reînnoiască imediat 
jurămintele de căsnicie. 

— Termină, am zis. O să fac un atac de acord. 

— Vă e teamă că soțul vă înșală? Oferă-i un pic de brânză 
de capră cu roșii pe un beţigaș. 

Una peste alta, am râs de ne-am prăpădit. Mă simţeam mult 
mai bine. Ca și cum aș fi deschis o supapă și aș fi eliberat 
presiunea. 

— OK, a spus Josh, în cele din urmă. Trebuie să ne- 
ntoarcem acolo. Altfel, or să se-ntrebe unde suntem. 

— Eşti sigur? 

— Sigur. 

Și aici era să se termine totul. Eram aproape liberi. Dar apoi 
Josh m-a prins de mână când am dat să trec pe lângă el și să 
ies pe ușă — stabiliserăm c-ar trebui să plec eu mai întâi, iar el 
să apară peste câteva minute, pentru orice eventualitate. 

— Totuşi, serios vorbesc, de-abia aştept să se termine toată 
povestea asta, a spus el. 

Am simţit un nod în stomac. 

— Și eu la fel. 

— Îmi pierd minţile. 

Aș fi putut să-mi retrag mâna. Aș fi putut să înaintez spre 
ușă. În schimb, l-am privit fix, iar el m-a țintuit cu ochii lui 
căprui, atât de frumoși și intenși. Auzeam muzica de dincolo și 
murmurul glasurilor. 

El m-a prins de bărbie. Nu știu care dintre noi a făcut prima 
mișcare, cine a sărutat pe cine, dar în secunda imediat 
următoarea eram îmbrăţișați de parcă am fi fost pe o insulă 


pustie și niciunul dintre noi nu mai văzuse pe cineva de sex 
opus de o veșnicie. 

Mai ţineţi minte când erați adolescenţi și un sărut putea 
dura şi douăzeci de minute de extaz pur? Când limitele 
autoimpuse însemnau că transpirai şi te excitai tot, dar 
hainele îți rămâneau intacte? 

Exact așa. 

Nu știu cât de mult a durat, de fapt. Dar ştiu că a fost o 
senzație incredibilă. Știu că s-a ridicat la înălțimea fiecărei 
fantezii în care mi-am permis să mă scald de când Josh a 
intrat în cafenea și mi-a spus c-a terminat-o cu Saskia. 
Undeva, în mintea mea, un glas pisălog îmi tot spunea că nu e 
nici momentul, nici locul potrivit, că n-ar trebui să ne asumăm 
un asemenea risc. Dar eu l-am ignorat. 

Apoi s-a auzit un chițăit. Un sunet care spunea că o 
persoană văzuse ceva ce nu trebuia să vadă. Și un hohot de 
râs. Cineva a spus: Uau! cu voce foarte tare. 

— Ah, Dumnezeule, scuze! a zis o voce de femeie. 

Totul s-a petrecut atât de repede. Josh și cu mine ne-am 
desprins unul de celălalt, îndreptându-ne hainele, dar era prea 
târziu. În prag era deja un grup format din doi bărbaţi și o 
femeie, dintre care nu cunoșteam pe niciunul, ceea ce, 
presupun, era într-un fel o uşurare. În spatele lor, alertați de 
chițăit şi de strigăt, mai erau vreo opt sau nouă oameni, 
inclusiv David şi Grace. Și, în urma acelui mic grup, cu chipul 
cuprins de șoc şi dezgust, Robert. 

— Nu e ceea ce pare a fi, am spus eu, deși nu știam ce 
altceva poate fi. 

L-am zărit pe Robert întorcându-se și plecând și primul meu 
instinct a fost să merg după el și să-i dau explicaţii. Am rămas 
neclintită, pentru că nu-mi imaginam cum o să-mi croiesc 
drum prin mulțimea care chicotea. 

— Prezintă-ne-o pe amica ta, Josh, a zis un cretin pe care l- 
am recunoscut pentru că juca rolul unui filfizon nesimţit din 
serial. 

Mai mulţi oameni au izbucnit în râs. 

L-am auzit pe David încercând să-i împrăștie pe curioși și 


am fost recunoscătoare când am văzut că majoritatea au făcut 
aşa cum au fost rugați. În cele din urmă am reușit să mă uit la 
Josh. 

— OK, distracţia s-a terminat, le-a spus el celor întârziați, 
ca și cum de-abia atunci își dăduse seama ce se întâmplă. 
Haideţi cu toții să mai bem ceva. 

L-am zărit căutând-o pe Saskia din priviri în mulțime, aşa 
cum făceam și eu. Apoi am văzut o mulțime și, în mijlocul ei, 
un cap blond. Chiar în acel moment s-a uitat spre mine și mi-a 
prins privirea. Nu mi-a făcut niciun semn, doar s-a întors şi le- 
a permis în continuare celor din jurul ei s-o „consoleze”. 

— Te simţi bine? mi-a spus Josh, cu voce joasă. 

— Nu prea. Tu? 

M-a prins de mână, departe de privirile celor care mai 
rămăseseră în preajmă, și m-a strâns ușor. Asta, mai mult 
decât orice altceva, mi-a insuflat curaj. Cel puţin eu nu mai 
eram nevoită să-i văd pe oamenii ăștia niciodată. Josh trebuia 
să lucreze cu ei în fiecare zi — trebuia să le păstreze respectul, 
fiind şeful lor - cât timp mai era producătorul serialului 
Fermierul Giles. Nici măcar nu-mi puteam imagina cât de dificil 
trebuia să-i fie. 

— Trebuie să mă duc să... a zis el, arătând spre grupul în 
centrul căruia stătea Saskia. 

O armată de mâini o mângâia, compătimitoare. 

— Şi eu. 

Am lăsat capul în jos şi m-am aventurat în cealaltă cameră. 
Am auzit pe cineva spunând: „Cine e tipa, în orice caz?” şi m- 
am bucurat pentru Robert că nu toată lumea pusese 
informaţiile cap la cap. 

Nici picior de Robert. M-am îndreptat spre bucătărie 
evitându-i pe Saskia și pe prietenii ei. 

— Cum ai putut? am auzit-o țipând și mi-am dat seama că 
Josh ajunsese la ea. 

Toată lumea a tăcut din nou, un public captivat. Saskia, de 
bună seamă, n-avea de gând să rateze ocazia de a juca rolul 
femeii înșelate. Chiar dacă-mi părea rău pentru ea — nu poate 
fi prea plăcut ca toţi colegii să vadă cum soţul tău se prosteşte 


cu altă femeie, oricare ar fi statusul căsniciei tale — am realizat 
totuși că îi convenea de minune situația. Josh putea fi 
personajul negativ, ea putea fi nevasta credincioasă, cu inima 
zdrobită. Toată lumea va înțelege de ce l-a dat afară și, dacă s- 
ar cupla cu Robert peste câteva săptămâni, cine n-ar fi 
indulgent? Cine n-ar plânge pe umărul unui vechi prieten în 
momente de criză? 

Știam că, desigur, Josh era mult prea bine educat ca să se- 
ntoarcă în fața tuturor acelor oameni și să-i spună ce știa el. 
Păstra asta pentru mai târziu. O lăsa să-şi savureze momentul 
din miezul tragediei. 

Robert nu era de găsit pe nicăieri și, când am ieșit pe uşa 
din față, neștiind unde să-l mai caut, am observat că mașina 
dispăruse. Minunat. 

Nu prea aveam tupeu să merg acasă și să suport acuzațiile 
care m-ar fi așteptat, dar nu știam ce să fac. Așa că m-am 
așezat pe trepte şi am chemat un Uber. Desigur, nu era nimic 
disponibil în zonă, așa că am așteptat o jumătate de oră, 
tremurând în rochita mea de vară, pe măsură ce se lăsa 
răcoarea. Dar nu aveam cum să intru în casă pentru a-mi 
recupera puloverul. În plus, din câte-mi dădeam seama, 
personajul cu inima zdrobită creat de Saskia ar fi putut avea 
tendințe criminale. 

Mai mulți oameni au plecat în timp ce eu stăteam acolo. Un 
cuplu mi-a urat seară bună, dar majoritatea pur și simplu m- 
au ignorat sau au chicotit răutăcioși. Ironic, singura persoană 
care m-a băgat în seamă a fost Samantha. 

—De ce stai aici, păpușă? O să îngheţi, a zis ea, 
îndreptându-se spre taxiul ei, în mod evident precomandat. 

— Îmi aştept Uberul. Sunt OK. Mulţumesc. 

— Vrei să aştept cu tine? Nu cred c-ar trebui să stai aici, de 
una singură. 

— Nu. E foarte frumos din partea ta, dar totul e-n regulă. 

— Sau vrei să te las undeva — eu mă duc spre Clapham, 
dacă te ajută cu ceva... 

— Direcţia opusă. Pe bune, sunt în regulă. 

În cele din urmă, a plecat. Mi-a trecut prin cap să-ncere să-i 


explic ei cum stăteau, de fapt, lucrurile. În special, despre 
felul în care Saskia se folosise de numele său în poveştile ei 
manipulatoare, dar până și mie mi se părea o nebunie. Poate 
altă dată. 

Exact când a venit mașina mea, telefonul mi-a bipăit și a 
apărut un mesaj de la Gail, adică Josh. 

„Unde ești? Eşti OK?” 

„Pe drum spre casă”, am răspuns. 

„lisuse, ce harababură cumplită. Te sun de dimineață, începe 
circul aici xx”. 

N-am știut ce să mai spun, așa că am trimis și eu înapoi 
„XX”. 

Mi-am imaginat că niciunul dintre noi nu poate avea o 
seară prea plăcută. 


45. 


Saskia 


Orice-am fi făcut Robbie și cu mine, am făcut în particular. 
Am depus eforturi supraomenești ca să nu umilim pe nimeni. 
Și astea sunt mulțumirile pe care le primim? 

Paula! Paula, dintre toți oamenii de pe pământ. Cred că 
Josh era beat. Sau că ea a început. Vreo tentativă disperată 
de-a ei de a-și dovedi că e atrăgătoare. Iar el s-a lăsat dus de 
val. Dar să fie prinşi! În propria mea casă! La petrecerea mea! 
E ca scenariul unei farse. 

Clocoteam de mânie, atât vă spun. Toţi oamenii aceia care 
l-au văzut pe soțul meu cu mâna pe sub rochia unei femei. Cel 
puțin așa mi-au povestit. I-am făcut pe Geri și pe Federico de 
la machiaj să-mi dea toate detaliile scârboase. Ei au ajuns 
acolo primii. Ei și Sharon, una dintre asistentele de platou. Au 
zis că încercau să găsească ieşirea spre grădină, dar au fost 
aici de mai multe ori, așa că nu-i adevărat. Probabil voiau să 
tragă câteva linii de cocaină fără să-i deranjeze nimeni. Mă 
bucur că nu-mi spun asta. Petrecerile noastre sunt scăldate în 
alcool, dar niciodată în droguri. Urăsc chestiile astea. 

Deci, după cum continuă povestea, erau în mijlocul unui 
sărut pătimaş - Joshie și Paula, nu Geri, Federico și Sharon, 
haha! El își ținea mâna pe sânul ei. Ea avea mâna pe —- mă rog, 
vă puteți imagina. Pe dinafara jeanșilor, nu pe interior, slavă 
Cerului. 

Federico spune că n-au știut cum să reacționeze, atât de 
şocați au rămas. Așa că au stat acolo un minut, din care 
jumătate au văzut și restul oamenilor din încăpere. Din ce-mi 
povestesc alte persoane, au atras atenţia asupra celor ce se 
petreceau acolo chicotind și chițăind în toate direcţiile. Și, 
chiar dacă n-ar fi procedat așa, sunt cei mai mari bârfitori din 
lume, așa că vestea s-ar fi răspândit în foarte scurt timp. 


Desigur, prima grijă a tuturor s-a îndreptat spre mine. Au 
fost o grămadă de oameni care se tot învârteau în jurul meu, 
„ca să se asigure că sunt OK”. Dar le simțeam și entuziasmul, 
dacă acesta e cuvântul potrivit. Ca și cum voiau să fie 
implicaţi în telenovela asta, dar, de fapt, de-abia așteptau să 
plece ca să poată vorbi despre cele întâmplate. Să râdă pe la 
spatele meu. Nu sunt atât de naivă, încât să cred că toți 
oamenii aceia îmi doresc binele. Voiau doar să se poată lăuda 
că au avut un loc în primul rând la spectacol. 

Și, în tot acest timp, mă întrebam doar: „Unde e Robbie? El 
a văzut? I-a păsat?” M-a lovit temerea absolută c-ar fi putut fi 
zdrobit și că și-ar fi dat seama că o iubise, de fapt, în tot acest 
timp. M-am tot uitat prin cameră după el, dar nu era de găsit. 
Oare era cu ea? 

În cele din urmă, am auzit pe cineva spunând: „Unde e 
Robert?” și pe altcineva răspunzând: „A plecat, cred”. Iar apoi 
m-am trezit cu Joshie lângă mine. 

— Cum ai putut? am spus eu, cât am putut de zgomotos. 

E posibil să fi exagerat. 

Mulțimea din jurul meu a amuţit, evident sperând să- 
nceapă și actul al doilea. Josh a-ncercat să mă scoată de-acolo, 
dar eu n-am acceptat așa ceva. 

— Unde s-a dus ea? 

— Nu ştiu, a zis. După Robert, probabil. 

M-am adunat. Am luat cea mai neclintită expresie și am 
spus: 

— Nu am nimic să-ţi spun. 

Cu asta l-am pus la punct. 

Acum o să rămânem doar noi doi. Ultimii doi invitaţi îşi iau 
la revedere în grabă. Josh i-a cam dat afară pe toţi, spunându- 
le că se vor revedea luni. Atât de cordial, de parcă nimic nu s- 
ar fi întâmplat. Deci o să fim doar el și cu mine. 

În timp ce-i conduce la ușă, eu îmi găsesc mobilul și îl sun 
pe Robbie. La naiba cu protocolul. Îmi răspunde aproape 
imediat. 

— Ce mama dracului? 


— Eşti OK? spun eu serioasă. Chestia asta nu te-a făcut să 
te răzgândești, nu-i așa? 

— Ştiai ceva? se răsteşte el. 

— Doamne, nu! Nimic. 

— În faţa tuturor prietenilor noştri! 

— Unde eşti acum? întreb. 

Îl aud pe Joshie luându-și la revedere de la oaspeţi. 

— La volan, în drum spre casă. 

— Unde e Paula? 

— N-am idee, zice el. Dă-o naibii, m-a umilit în halul ăsta. 

— Sau te sun eu, bine? Și condu cu grijă. 

— Așa o să fac, spune el un pic mai calm. Ştii că te iubesc, 
nu-i așa? 

Mi s-a luat o povară de pe suflet. 

— Și eu pe tine. Și, ascultă, zic eu în şoaptă. Nu-i spune 
nimic. Putem ieși din asta nevinovaţi. 

Chiar izbucnește în râs. 

— S-ar putea să ai dreptate. Ei vor fi partenerii infideli. De 
noi le va fi tuturor milă. Genial. 

— Urăsc să-i fie cuiva milă de mine, zic eu. 

E adevărat, nu-mi place deloc. Nu suport să le fie oamenilor 
milă de mine. 

— Dar în acest caz voi face o excepţie. 

Închei convorbirea chiar când ușa casei se închide şi Josh 
intră-n bucătărie, cu o mutră rușinată. 

Mă ridic în picioare, privindu-l. 

— De-abia aştept să aud ce ai de spus. 


46. 


Paula 


Când ajung acasă îl găsesc pe Robert stând la masa din 
bucătărie, cu un pahar imens cu vin roșu în față. 

— Deci, spune el, fără să mă privească. Vrei să-mi explici și 
mie? 

— Nu prea, zic. Nu trebuia să se întâmple, nu avem o 
aventură. 

— Asta-i tot ce ai de spus? Că nu trebuia să se întâmple? 
Cum? Ai fost răpită de extratereștri câteva minute și n-aveai 
idee ce faci? 

— Sigur că nu. 

— Atunci nu-mi servi prostii. De cât timp durează povestea 
asta? 

— Nu e nicio poveste. Ne-am mai sărutat de două ori 
înainte. Mă rog, practic, de trei ori. Asta e tot. N-am făcut sex. 

Robert mă privește de parcă n-ar crede nicio vorbă. Ei bine, 
bravo lui. Acum o să știe și el cum mă simt. 

— Și asta înseamnă că-i OK? N-aţi făcut sex, doar v-aţi 
pipăit ca doi adolescenţi? 

— Asta e prima oară când ne pipăim. 

Îmi dau seama că se zbate să priceapă de ce sunt atât de 
războinică. De ce nu-i implor iertarea. 

— Minunat. Că faci și glume pe tema asta. 

— Chiar nu fac, spun eu, așezându-mă vizavi de el. 

Mă aplec să-mi scot încălțările, căci mă omoară durerea de 
picioare. 

— Încerc să fiu sinceră. Cred că toată lumea merită asta. 

— Nici măcar nu-ți pare rău. M-ai umilit în fața tuturor 
prietenilor și colegilor... 

— Pentru asta-mi pare rău. Sincer. Nu voiam să se întâmpla 
aşa ceva niciodată. 


— Cum mama naibii mă mai duc eu luni la filmări? 

Cum trebuia să apară și Josh în faţa prietenilor și colegilor, 
după ce aceștia ar fi aflat de tine şi de Saskia, aș vrea să-i 
spun, dar n-o fac. Nu încă. 

— E nasol. Îmi pare rău. 

Dar el nici nu mă ascultă. 

— Şi cum adică, l-ai mai sărutat și înainte? Unde? Când? 

Nu vreau să mă dau prea mult de gol deocamdată, dar nici 
nu vreau să-l mint, așa că pur și simplu, evit problema. 

— Nu e ceva de care să fiu mândră. Dar e adevărat că nu 
avem o relație. Ne-am întâlnit de câteva ori și pur și simplu s- 
a întâmplat. 

Își face de lucru cu solnița de pe masă - un porcușor de 
porțelan pe care-l avem de când era George mică și care și-a 
pierdut de mult fratele cu piper — şi mi se face teamă c-o să-i 
rupă codița din greșeală. 

— Cum v-aţi întâlnit? Nici măcar nu-l cunoșteai. 

— A fost o greșeală. Nu-ncerc să justific ce-am făcut, dar tu 
nu ai greşit niciodată? 

Își umflă pieptul ca o broască râioasă. Se dă lupul moralist. 

— Am cumpărat becuri de 100 de wati în loc de 40, dacă la 
asta te referi. Am coborât o dată din metrou la Mornington 
Crescent în loc de Camden. M-am furişat ca să mă întâlnesc cu 
şefa ta și să mă pup cu ea ca un adolescent? Nu, știu că e 
haios, dar n-am făcut-o. 

Autosuficiența lui e incandescentă. Încerc să rămân calmă, 
rațională. Mă-ntreb cum se descurcă Josh cu Saskia. Imaginea 
lui mărturisindu-i c-o iubeşte și cerându-i iertare mă 
copleșește. O alung cât mai departe. 

— Nu cu șefa mea, de bună seamă... 

Trebuia să-mi amintesc să-i spun Myrei acest detaliu, cred. 
Când totul se va sfârși. Va fi oripilată la gândul că lui Robert i- 
a trecut așa ceva prin cap. 

— ...dar cu nimeni? Niciodată? 

El nici măcar nu tresare. 

— Nu, pentru că am crezut că suntem o familie. Credeam 
că aşa merg lucrurile. Pentru numele lui Dumnezeu, cum ai 


putut să-i faci așa ceva lui George? 

Pe bune? 

— Georgia nu trebuie să afle despre asta. 

— Să sperăm că niciunuia dintre nemernicii ăia nu le trece 
prin cap să anunţe tabloidele. 

Rahat, nici măcar nu m-am gândit la asta. Mereu apar în 
presă chestii care nu se pot scurge decât de la actori sau de la 
personal. E foarte posibil ca unul dintre invitaţii la petrecere 
să câștige niște bani sau niște favoruri dând ziarelor pontul că 
soția lui Robert Westmore are o aventură cu soțul Saskiei 
Sherbourne. Mă-nroșesc toată la gândul acesta. Pentru o clipă, 
mă pierd cu firea. 

— Doamne, sper să nu. Nu cred că vor face așa ceva. 
Ziarele n-ar putea publica așa ceva, nu-i așa? Nu fără 
confirmare. 

El ridică din umeri. Nu mă lasă să scap așa cu una, cu două. 

— OK, bine, să presupunem că nu se-ntâmplă una ca asta. 
Tot n-ar exista niciun motiv ca George să afle vreodată. 

Mă privește fix în ochi. Vreau să mă uit în altă parte, dar 
parcă nu sunt în stare. 

— Să sperăm că nu. Ar fi devastată. Să afle că mama ei se 
prostește cu alt tip... cum ai putut? 

OK. Gata. M-am săturat. Îmi pregătesc atacul. 

— Ce-ar fi mai rău? zic eu. După părerea ta. Să săruți pe 
cineva de patru ori în total și să nu mergi mai departe de-atât 
sau să ai o relație completă vreme de ani întregi - nu știu 
exact câţi — dar o relație completă și secretă? 

Îi zâmbesc forţat și, probabil, sinistru. 

— Întreb pentru o prietenă. 

— Ce mama naibii tot zici acolo? Vrei să te felicit că tu și 
Josh n-aţi făcut încă sex? 

— Știu, despre tine şi Saskia spun, fiind eu cea care-l 
privește fix în ochi, de data aceasta. 


47. 


Saskia 


Aşadar, Joshie ştie totul despre mine și despre Robbie. A 
aşteptat, din fericire, până când am rămas singuri ca să-mi 
spună asta, după ce și ultimul musafir a fost nevoit să-și 
părăsească locul din stal. M-a lăsat să-l acuz și să-i fac 
reproșuri în fața tuturor și nu a spus nimic. 

După ce și ultimul invitat a plecat și exact când mă 
pregăteam să-i fac o mare scenă, el a zis: 

— Gata cu actoria, Sas. 

Am încercat să protestez, sigur c-am încercat. Nu mai 
accepta nimic. Și, sincer vorbind, nu mai aveam chef să mă 
cert. Voiam să le spunem oricum peste vreo săptămână sau 
ceva de genul ăsta — de ce să-l mai supun acestei agonii al 
unui scandal dacă oricum avea să afle adevărul? Am rezistat 
puțin — voiam să-l pedepsesc pentru că m-a umilit în public — 
dar apoi a pomenit de apartament și mi-am dat seama că 
trebuie să renunţ, de dragul lui. Îi datoram măcar atât. 

M-am așezat pe o canapea înainte să mi se taie picioarele. 
În tot acest timp, crezusem că noi suntem în avantaj, iar ei 
deja știau. Și, dintr-odată, m-am simţit foarte crudă. 

— Îmi pare rău, a zis el, în cele din urmă. 

S-a așezat și el, în fața mea, pe canapea. 

— O să-ți povestesc totul. 

— Cred că în mare știu, a spus el. 

Nici măcar n-a ţipat la mine. Nu mi-a îngreunat deloc 
situaţia. Și asta aproape c-a fost mai rău. 

— Voiam doar să-mi mărturisești. Voiam să nu mă mai 
tratezi ca pe un idiot. 

— Nu pricep care-i treaba cu tine și cu Paula, am zis eu, de 
parc-aș fi avut vreun drept să știu adevărul, după ce mă 
purtasem cum mă purtasem. 


Eram oarbă de gelozie, n-am de gând să vă mint. Imaginea 
lui Joshie cu mâinile pe o altă femeie, cu buzele lipite de ale 
ei, mă ucidea. Ipocrită? Moi? 

Mi-a povestit de la un cap la altul despre relația lor - mai 
degrabă castă, m-am bucurat să aflu. Și, în ciuda celor ce-ar fi 
spus invitații de la petrecere, l-am crezut. Nu aveau o 
aventură. Nu-mi dădeam seama de ce mă simt atât de ușurată. 

— Îmi pare rău dacă te-ai simțit stânjenită. N-a fost 
niciodată intenţia noastră. 

Nu mi-a plăcut cum a sunat cuvântul „noastră”. 

— O să supraviețuiesc, am spus. 

Părea nefericit. Îmi dădeam seama că vinovăția îl chinuia. 
M-am întins și l-am luat de mână. Iar el m-a lăsat. 

L-am privit. M-am uitat la fața lui bună și frumoasă. 

— Oare vei putea să mă ierți vreodată? 


48. 


Paula 


— Despre ce mama dracului vorbești? Eu și Saskia? 

Aproape că urmează un moment comic, în care el clipeşte 
de vreo patru ori. 

Dau încet din cap. Vreau să savurez această clipă. 

— Știu de luni întregi. Și Josh știe. 

De data asta păleşte la față. 

— Nu știu despre ce vorbești acolo, dar nu există nimic 
între mine și Saskia. Adică, pe bune, așa ai de gând să scapi 
basma curată cu ceea ce-ai făcut? Cu ceea ce am văzut cu 
ochii mei? 

Mă aşteptam să nege. Mărturisirile sincere n-au fost 
niciodată punctul forte al lui Robert. În plus, de ce-ar spune 
adevărul acum, când Josh și cu mine tocmai i-am dat motivul 
să n-o facă? 

— Ştiu despre inimioara pe care ţi-a dat-o, și despre chiloţii 
ei din cabina ta și despre faptul că-ți spune Robbie. 

E clar că bat câmpii. Încerc să aduc discuţia la amănuntele 
cu adevărat importante. 

— Știu că plănuiești să pleci. Știu despre apartament. 

Asta îl uimește. Văd cum îi tremură mâna. Trântește sticla 
cu vin pe masă. 

N-am terminat. 

— Deci nu vorbi tocmai tu despre Georgia. Vrei să pleci și 
să te muţi cu Saskia în Chiltern Mansions, fără să te gândești 
niciun strop la Georgia. Două dormitoare, balcon, vedere la 
parc. Știu totul despre asta. Deci nu mă mai minţi, Robert. 

N-o mai poate ascunde. Văd asta pe fața lui. L-am prins. 

Își așază mâinile pe masă, împingându-se și ridicându-se în 
picioare. 

— Habar n-am ce tot spui acolo. E târziu. Mă duc la 


culcare. 

Rămân acolo, uluită. Asta e. Nu mai am gloanțe. Fără o 
mărturisire nu avem nimic, zero barat. Sunt uimită de faptul 
c-o să nege totul cu nerușinare. O să atribuie eșecul căsniciei 
noastre faptului că eu am avut o aventură cu Josh. Are 
martori. Eu am apartamentul, dar asta nu dovedește nimic, 
pentru că totul e pe numele Saskiei. În afară de asta, am o 
inimioară cioplită și un zvon circumstanţial despre o pereche 
pierdută de chiloți. 

Stau acolo, pur şi simplu înfrântă. 

Telefonul îmi bipăie, semn că am un mesaj. De la Josh. 

„Doamne Dumnezeule, ce mai seară. Sper să ești OK. Sas mi-a 
spus tot. Vorbim mâine. Xxx”. 

Aleluia! 


49. 


Saskia 


E ciudat cât de bine mă simt în timp ce mărturisesc totul. 
Cu cât îi povestesc mai multe, cu atât mi se pare că povara de 
pe umerii mei se ridică. Desigur, mă ajută și faptul că el ştie 
deja totul. Fără surprize oribile, deşi-mi închipui că atunci 
când le-a descoperit așa au fost pentru el. 

Imediat după ce-mi recunosc aventura, trebuie să mă abțin 
să-l dojenesc în legătură cu ce a făcut el cu Paula. Totuși mă 
roade. Ce s-a întâmplat acolo? El mi-a spus că s-au sărutat de 
câteva ori și, evident, asta înseamnă ceva foarte puţin grav 
față de dezastrul creat de mine și Robbie. Dezastru major, 
haha! Și îl cred. La modul absolut. Asta-i faza cu Joshie, e plin 
de principii. 

Dar, chiar și-așa, vreau să aflu detaliile. Cum a început. De 
ce? A fost doar o reacție de moment când au aflat despre mine 
şi Robbie? Voia să se răzbune și ea s-a întâmplat să fie acolo? 
Și probabil de-abia aștepta. Credea că își ia revanșa în fața 
mea, seducându-mi soțul? Ei bine, dacă vrea să facem concurs, 
eu mă bag. O să vedem cine crede el că e premiul cel mare. 

Gândul că toată lumea a râs de mine e îngrozitor, nu vreau 
să vă mint. O să fiu obiectul batjocurii lor săptămâni întregi. 
Soţul meu a fost prins cu mâna pe sânul unei grase. Josh zice 
că trebuie să-i înfrunt și gata. O să le spună oamenilor că totul 
a fost o mare greşeală. Prea multe pahare de șampanie. Totul 
se va stinge, a zis el. Se va estompa. 

Aș fi ipocrită dacă mi-aș face griji, după tot ce-am făcut eu 
cu Robbie, dar, după cum spuneam, noi am fost întotdeauna 
discreţi. Mă rog, se pare că nu atât de discreţi, încât Josh și 
Paula să nu-și dea seama, dar înțelegeți voi ce vreau să spun. 
N-am fost prinși niciodată cu mâţa-n sac. 

Deși mă simt stânjenită și nedreptățită, îl implor pe Joshie 


să mă ierte. Şi sunt sinceră. Vreau să mă ierte. N-aș suporta să 
mă urască. Caraghios, nu-i așa? Dar e un om atât de bun. Prin 
definiție, el nu gândește rău despre ceilalți; nu vreau să fiu eu 
excepţia. 

Îmi spune că m-a iertat. Că-mi dorește numai bine. Mie şi 
lui Robbie. Sunt derutată. Credeam că el va fi cel care va 
implora. 

— Nu știu... mă trezesc spunând. Totul s-a schimbat acum, 
nu-i așa? 

Simt brusc o panică oarbă la gândul că l-aș putea pierde. 

— În ce sens? spune el, cu un glas total lipsit de emoție. 

— Acum totul e dat în vileag. Putem îndrepta ce a mers 
rău. De ce naiba am făcut ce-am făcut... 

— Asta e faza, Sas, zice el, eu nu credeam că merge nimic 
rău. Credeam că suntem fericiți când am aflat. 

— Eram! 

El mă privește sceptic. 

— M-a luat un pic valul, asta e tot. 

— Voiai să mă părăsești peste câteva săptămâni, nu-i așa? 
Voiai să te muţi cu el, să mă pui în imposibilitatea de a-mi 
face meseria. E greu de crezut că te-a luat un pic valul. 

E supărat pe mine. Mă aşteptam la asta. O merit. Dar mă 
enervează că nu pare supărat. Pare resemnat. Prea rațional, 
prea calm. De parcă nu i-ar păsa prea mult. 

— Toate astea... Nu știu ce-am avut în cap. Nu m-am 
gândit. Te rog, Joshie... 

— E-n regulă, zice el și, măcar un pic, îmi permit să sper. 

Pentru că știu exact ce-mi doresc acum. Acum, după 
explozie, acum, că totul e real, îmi vreau pur și simplu 
bărbatul. Îmi dau seama că nu m-am gândit deloc cum merg 
lucrurile la Robbie și Paula. 

— Te rog, Josh. Suntem puternici. Putem trece peste asta. 
Te iubesc. N-am încetat niciodată să te iubesc și ăsta-i 
adevărul, fie că mă crezi, fie că nu. 

Se înclină și mă prinde de mână, strângându-mă ușor. 

— Ar trebui să mergem la culcare, spune el. Mai vedem 
mâine. 


Mă dezbrac și doar atunci îmi verific telefonul. Cinci 
apeluri pierdute de la Robbie. Un mesaj. 

„Nu te lăsa xxx”. 

Nici măcar nu-i răspund. 


50. 


Paula 


— Tu şi Saskia trebuie să vă puneţi poveștile la punct, zic 
eu. 

Ridic mobilul și-i arăt mesajul de la Josh. Pentru prima 
oară pare uluit. 

— Are tupeu să-ți trimită mesaje când știe că ești cu mine. 

— Ce crezi că-nseamnă asta? „Saskia mi-a spus tot?” 

Se albește la față. Își scarpină barba. 

— Dumnezeu știe. Ştie ce divă poate fi. Probabil a inventat 
o poveste ca să se răzbune pe el. Ochi pentru ochi. 

— Robert. Știu. Doar spune-mi adevărul. Hai să lămurim 
lucrurile înainte să se-ntoarcă George. 

— Mă duc la culcare, spune el din nou și pornește îmbufnat 
pe coridor, cu o aură pioasă în urma lui. 

— Și apropo, strig eu după el, e adevărat că eu și Josh nu 
ne-o tragem. Dar acum o să ne-o tragem. De-abia aştept. 

Îi aud pașii bufnind înapoi spre mine. Își vâră capul pe ușă, 
furios. 

— De data asta ai ajuns foarte jos. Asta vrei să creadă 
oamenii despre tine? George? 

Nici măcar nu-i răspund. Aștept până dispare din nou 
furtunos. Iau telefonul și-l sun pe Josh. Ascult cum sună și nu 
răspunde. Nu-i las niciun mesaj. 


51. 


Saskia 


De dimineață m-am trezit devreme și am făcut micul dejun. 
Ăsta-i un eveniment, ca să vă spun drept! Nu sunt genul de 
gospodină. De obicei, micul dejun înseamnă un castron cu 
granola fără zahăr și până și ăla e pregătit de Josh. 

Totuși, azi găsesc niște avocado copt în frigider şi-l amestec 
cu puțin ulei de măsline și chimion, așa cum am văzut zilele 
trecute la televizor. Întind amestecul pe pâine prăjită și 
trântesc un ou ochi pe deasupra. Ouăle mele ochi sunt un 
dezastru, n-am de gând să vă mint. Arată ca un creier 
împrăștiat şi curge apă din ele, așa că pâinea prăjită se îmbibă 
în scurt timp. Dar gestul contează. 

Pun cele două farfurii pe o tavă, alături de cafetieră, două 
căni, lapte, sare și piper. De-abia pot ridica blestemăţia asta, 
dar reuşesc să ajung cu ea la etaj, cu pagube minime. Josh 
încă doarme, așa că-l înghiontesc ușor, trezindu-l și 
prezentându-i ofranda mea. 

Cred că niciunul dintre noi n-a dormit prea mult azi- 
noapte. Am simţit că a stat treaz cât am stat și eu și, la un 
moment dat, am riscat și m-am cuibărit în spatele lui, lăsându- 
mi un braţ peste trupul lui cald. N-a reacţionat. Dar nici nu m- 
a dat la o parte, ceea ce înseamnă ceva. Era atâta siguranță 
acolo. I-am şoptit în păr că-mi pare rău, dar el n-a răspuns, așa 
că, la urma urmelor, poate chiar dormea. 

— Nu prea mi-e foame, zice el acum. 

Pare epuizat. Cearcăne negre sub ochii lui superbi. Probabil 
că nici eu nu arăt mai bine. 

— Pare destul de necomestibil, nu-i așa? 

Mă strecor înapoi sub cearșafuri lângă el. 

— Știu că nu te-ai însurat cu mine pentru talentul meu 
culinar, haha! 


Îmi zâmbeşte pe jumătate şi stomacul meu face o tumbă. În 
mintea mea încerc să calculez câți bani aş pierde dacă aș 
anula înțelegerea de închiriere a apartamentului. Trei luni, 
cred că e perioada de preaviz. Sau poate că vom subînchiria. 

— Frumos din partea ta, spune el. Dar o să beau doar 
cafeaua. 

Îi torn în ceașcă și mâinile-mi tremură. 

— O să fie totul în regulă. O să mă revanșez față de tine. Și 
o să trec cu vederea faza cu tine și cu Paula. O să le spunem 
tuturor că ai amestecat antibioticele cu alcool sau ceva de 
genul ăsta. Că habar n-aveai ce faci. O să fim uniţi și o să 
râdem despre asta. 

El mă privește. Ochii lui căprui îmi susțin privirea. Vreau 
să-mi întind mâna și să-i mângâi barba țepoasă, dar știu că 
trebuie să-l las pe el să facă prima mișcare. 

Așa că aştept. 


52. 


Paula 


Mă trezesc în camera lui George, fără să ştiu unde mă aflu. 
Zac acolo un moment, privind la obiectele ei familiare. 
Rafturile pline cu cărți, o tonă de machiaj, Stuffy, ursul pe 
care i l-am dăruit când a împlinit doi ani, valiza Cath Kidston 
pe care i-am cumpărat-o înainte să afle că nu va pleca 
deocamdată de acasă. Îmi las un scurt răgaz să le privesc pe 
toate și apoi mă ridic, asigurându-mă că nu las niciun semn c- 
aş fi dormit aici. 

Robert nu e pe nicăieri. Ușa dormitorului nostru e închisă, 
aşa că presupun că e mahmur și doarme. Îl las să doarmă. 

Nu mai am niciun mesaj de la Josh. Niciun apel pierdut. 
Îmi trag pantalonii de trening pe mine, îmi pun un hanorace 
peste bluza de pijama și ies în stradă. Nu-mi iau mobilul cu 
mine în mod deliberat. Vreau să-mi limpezesc mintea și 
alergarea e cel mai bun mod de-a face asta. Desigur, am uitat 
că nu am sutien pe mine, așa că trebuie să alerg cu o mână 
strânsă peste sâni. Dar reușesc oricum să parcurg vreo cinci 
kilometri. 

Când ajung acasă capul îmi vâjâie totuși în continuare. 
Georgia se întoarce mâine și, orice s-ar mai întâmpla, trebuie 
să mă asigur că Robert n-o va întâmpina spunându-i: „Așadar, 
mama ta s-a frecat cu cineva la petrecere în fața tuturor...” 

Trebuie să discut cu Josh ca să aflu ce se-ntâmplă. Dacă 
Saskia i-a povestit totul, atunci și Robert va trebui să-mi spună 
adevărul, până la urmă. Trebuie însă ca acest lucru să se 
întâmple mai repede. 

Când intru în bucătărie îl găsesc așezat la masă, ca un urs 
supărat. Deși sper că trezirea și somnul bun l-au adus la 
realitate, îmi dau seama că mă-nșel când spune: 

— Deci. Ce-ai de spus în apărarea ta în dimineaţa asta? lau 


telefonul mobil. Nu-mi pasă deloc c-o să-l sun pe Josh chiar în 
faţa lui. 

— Las-o baltă, Robert. 

Formez numărul lui Josh. Sună la nesfârșit și, în cele din 
urmă, intră mesageria vocală. 

— Nu răspunde? spune Robert, cu o mutră îngâmfată. 
Probabil c-o imploră chiar acum pe Saskia să-l primească 
înapoi. 

— De parcă asta se va-ntâmpla, zic eu. 

Dar nu mă mai simt atât de încrezătoare ca mai înainte. 

— Eşti ridicol. 

— Ai spus niște lucruri foarte jignitoare aseară. Robert își 
mai toarnă niște cafea. Nu-mi oferă şi mie. 

— Doamne, Dumnezeule, Robert. Calmează-te. 

— Nu putem trece peste asta, știi bine. Peste tine și el. 

— Las-o baltă cu mine şi cu Josh. Nu există eu și Josh. Dar 
da, s-a sfârşit. Asta-mi doresc, asta-ți dorești și tu. S-a 
terminat. Tu și Saskia puteţi dispărea la asfințit de-acum. Nu- 
mi mai pasă. Nu-mi mai pasă de câteva luni, ca să-ți spun 
adevărul. Trebuie doar să gestionăm situaţia asta ca niște 
oameni în toată firea, de dragul lui George. 

Mă priveşte inexpresiv. 

— Trebuia să te gândești la asta aseară. 

— N-am nici cea mai vagă intenţie să-i spun despre tine și 
Saskia, dacă de asta îţi faci griji. Putem să-i zicem pur și 
simplu că am hotărât să ne despărțim pentru o vreme și să 
vedem ce se mai întâmplă. N-aș vrea niciodată să aibă o 
impresie proastă despre tine, orice s-ar fi întâmplat. Trebuie să 
știi asta. 

Tot nu cedează. Și-a asumat poziția superioară şi și-o 
păstrează. 

— Asta pentru că n-ar fi nimic de povestit. Totuşi nu știu 
ce-ar crede despre faptul că mama ei și-a făcut de cap cu un 
tip la întâmplare, dând un adevărat spectacol în fața unei 
camere pline de oameni. 

Mă abțin din răsputeri să nu-l pocnesc. E atât de încântat 
de el însuși, atât de plin de sine. 


Îl sun din nou pe Josh. Nimic. Unde mama dracului este? 
Mă gândesc la toate acele ocazii în care Robert a mormăit că 
Josh e slab, ineficient. Știu cât de convingătoare poate fi 
Saskia. Știu ce preţ pune Josh pe jurămintele lui de la 
cununie, deși sentimentele pentru ea i s-au schimbat. Ar fi 
ceva normal ca Saskia să-l convingă să rămână împreună, 
numai ca să-mi facă mie în ciudă. 

Habar n-am ce să fac. 

Și exact atunci sună cineva la ușă. 


53. 


Paula 


Deschid ușa și mă trezesc cu ei în pragul meu - Josh și 
Saskia. 

Robert și cu mine ne-am petrecut dimineața în camere 
diferite. Eu sunt un ghem de furie și frustrare; el își joacă rolul 
de soț dezamăgit de nevasta infidelă. N-am nici cea mai vagă 
idee cât poate s-o ţină aşa. Nu vreau decât să-mi spună 
adevărul, ca apoi să putem trece mai departe. 

Privirea mi se oprește mai întâi asupra lui Josh. Vreau să 
mă liniștească. El zâmbește, dar ochii îi rămân trişti. Pun o 
mână pe cadrul ușii ca să mă sprijin. Saskia se uită oriunde, 
dar numai la mine nu. 

— Ar fi mai bine să intrați. 

Îi conduc spre living, unde este acum Robert. Orice 
bănuială conform căreia Saskia l-ar fi anunţat de vizita lor mi 
se evaporă când îi văd mutra. Se ridică și-i întâmpină cu capul 
sus. 

Desigur, își păstrează conduita - adică își amintește că 
trebuie să fie mânios pe Josh, nicidecum să se așeze copleșit 
de vinovăţie sau chiar de iubire la vederea Saskiei. 

— Ce e cu asta? se răstește Robert la Josh. 

— Credeam că trebuie să discutăm cu toţii. 

— Nu cred că am ceva să-ți spun, zice Robert. 

Mă-ntreb dacă nu cumva ar trebui să le fac musafirilor un 
ceai. Nu știu dacă există vreo regulă de etichetă în aceste 
circumstanţe. Îmi dau seama că nu e o idee bună să plec din 
cameră. 

— Ei bine, noi avem foarte multe să-ți spunem, nu-i așa, 
Sas? 

Ea îl priveşte, așa cum un câine de la adăpost se uită la 
persoana care, în sfârşit, îl ia acasă. Iar el îi aruncă un zâmbet 


liniștitor. Asta a fost, îmi trece prin cap. Asta e privirea care- 
mi spune că au decis să-și salveze căsnicia. 

Încerc să mă concentrez pe ceea ce e important. Când am 
început chestia asta, Josh nu făcea parte din plan. Trebuie 
doar să smulg adevărul de la Robert. Trebuie doar să-l 
împiedic s-o anunțe pe fiica noastră că eu sunt cea 
responsabilă pentru destrămarea căsniciei noastre. 

— Luaţi loc, reușesc eu să spun, într-un final. 

Se așază unul lângă altul pe canapea. Saskia se-ntinde şi-l ia 
de mână pe Josh. Pentru prima oară, ea se uită la mine. 
Crezusem că poate se va simți vinovată, dar expresia ei e una 
de pură sfidare. Robert se lasă din nou pe fotoliul lui și nu 
poate ascunde faptul că a observat și el asta. Masca îi alunecă 
preț de o clipă și se vede că, de dinăuntru, e șocat și rănit. 
Presupun că și asta e ceva. 

Josh o încurajează pe Saskia cu o mică mișcare a capului. 
Ea zâmbește cu fragilitate. 

— Noi... adică Joshie și cu mine... ne-am gândit că ar 
trebui să rezolvăm situaţia asta ca nişte oameni maturi... 

Râd zgomotos. Nu mă pot abţine. Saskia mă ignoră. 

— ...şi să limpezim lucrurile. La urma urmelor, unii dintre 
noi trebuie să lucreze împreună. 

Robert vorbeşte, de parcă ar urma în continuare vechiul 
scenariu, neştiind că noi, restul, avem scenariile noastre. 

— Sincer, o să fie cam greu după ce-am văzut că s-a 
întâmplat între voi aseară. 

Saskia e, evident, luată prin surprindere. E clar că a 
presupus că el mi-a mărturisit până acum adevărul. 

— Și după ce-am făcut noi, Robbie. Tu și cu mine. 

El izbucnește: 

— Despre ce vorbeşti? 

— I-am spus. Despre noi. Despre apartament. Totul. 

Ea se-ntoarce spre mine, punându-și cea mai expresivă 
mască vinovată. 

— Asta o să mă doară la fel de mult cât o să te doară și pe 
tine. 

În mod evident, Josh n-a pus-o la curent în totalitate. 


— Îmi pare rău că trebuie să-ți spun asta, Paula, dar Robbie 
şi cu mine avem o relație. 

Ea îmi așteaptă marea reacție. În schimb, eu izbucnesc în 
râs. 

— Știu. Știam asta de când te-am cunoscut pe tine. „Joshie” 
nu ţi-a zis și asta? 

— Nu fi caraghioasă. 

Robert se uită urât la ea, dorindu-și să-și țină gura. 

— Nu vreau să știu ce joc faci, Saskia, dar suntem aici ca să 
discutăm despre Josh și Paula. 

— De fapt, Robert, nu de-aia suntem aici, zice Josh. Suntem 
aici ca să discutăm despre tine și Saskia. 

— Nu există eu și Saskia! De câte ori să vă spun? 

— Robbie, i-am spus totul. N-are niciun sens să mai negăm. 

— Uite, mi-a arătat astea. 

Josh scoate din buzunar o grămadă de bucățele de hârtie. 
Ridică una dintre ele. 

— „Mâine după-amiază? I-am spus lui P că mă duc la golf. La 
hotel? Sau acasă la tine dacă J e la muncă? R xx”. 

— Tu, bătrân romantic ce ești, spun eu. 

Faţa i s-a făcut purpurie. Josh începe să citească altă 
hârtiuță. 

— „Dragă S...” 

— Uuu, zic eu. Și mai bine. 

— „... O mie de scuze pentru ieri. Sunt atât de gelos când te 
văd...” 

— OK. Destul, se răstește Robert. 

— Stai, că mai am. 

Josh ţine restul bucățelelor de hârtie în sus. Pentru prima 
oară observ că acolo sunt și câteva felicitări. 

— Multe altele, după cum poţi vedea. 

Îl surprind pe Robert uitându-se la Saskia. Ea nu-l priveşte 
în ochi. Urmează un moment de tăcere, apoi Robert spune: 

— Cel puţin noi am încercat să vă protejăm de adevăr. 

E prea mult pentru mine. 

— De când e chestia asta un lucru bun? 

— În plus, zice Josh, presupun că am fi observat când v-aţi 


fi mutat împreună. 

Robert îl ignoră. 

— Îmi pare rău, Paula. N-am intenţionat niciodată să te 
rănesc. Pur și simplu s-a întâmplat. 

— Ai înghițit cumva un dicţionar cu clișee? Ce mai 
urmează? „E vina mea, nu a ta?” „Te iubesc, dar nu mai sunt 
îndrăgostit de tine”? 

Josh râde scurt. 

— Deci, de cât timp? 

— Credeam că Saskia ţi-a spus toate detaliile, se răstește 
Robert. 

— Aş vrea să le aud de la tine, zic eu. 

Atunci el îmi spune, în cele din urmă, toate detaliile pe care 
eu le cunosc deja și unele în plus care nu-mi plac: unde se 
duceau dacă nu puteau merge acasă la Saskia și la Josh (într- 
un mic, dar discret hotel din Bayswater) și când s-a întâmplat 
prima oară (după o filmare epuizantă în deplasare, când s-au 
hotărât să se trateze cu câteva pahare la barul din hotel). 
Ascult totul în tăcere. Nu prea-mi pasă, dar am interesul unui 
specialist criminalist. Ce mă deranjează cu adevărat e ceea ce 
se petrece între Saskia și Josh. 

În cele din urmă, Robert rămâne fără combustibil. 

— Deci, da, o iubesc pe Saskia, zice el. 

Se uită la ea, dar ea tot nu-l privește. 

— Și, da, ne-am găsit un apartament și ne mutăm 
împreună. 

— Vezi? îi spun. N-a fost atât de greu, nu-i așa? 

Mârâie ca un copil îmbufnat. 

— Deci, continui eu și acum mă adresez lui și numai lui. 
Trebuie să hotărâm ce facem în privința lui George. Orice e 
asta, trebuie să-i prezentăm o singură poveste. Fără să 
aruncăm cu acuzaţii. Fără să-i spunem despre aventura mea 
nonexistentă cu Josh care m-ar face pe mine să par personajul 
negativ... 

— N-o să fac aşa ceva, spune el și are, în sfârșit, bunul-simţ 
de a părea un pic rușinat. 

— O să fie un şoc destul de mare pentru ea că tu ţi-ai găsit 


o amantă, darămite c-o să vă mutați împreună, deci trebuie 
să-i limităm pe cât putem suferința. De acord? 

— De acord. 

— Hai să ne purtăm cu toții ca niște adulți și să rezolvăm 
situația asta fără a mai răni şi pe altcineva, OK? De exemplu, 
ar fi o idee bună dacă te-ai muta temporar în altă parte, în loc 
să te muţi direct în apartament. Las-o să se obișnuiască încet 
cu ideea că ești cu Saskia. Măcar de dragul aparenţelor — nu 
că mai încurajez și alte minciuni. 

— Putem face așa, spune Robert. 

O privește pe Saskia pentru susținere. Ea își privește 
unghiile. Nu știu dacă Robert și-a dat seama că e ceva în 
neregulă, dar eu mi-am dat cu siguranță. 

— Bine, zic eu. E un început. 

Robert zâmbeşte, de parcă acum am fi prieteni. În cele din 
urmă, îşi poate lua prăjitura și o poate mânca. N-o să pretind 
că nu mă irită, dar îmi reamintesc că numai rezultatul final 
are importanţă. 

El își umflă pieptul. 

— Trebuie să recunosc, Paula, ești foarte rezonabilă în 
privința asta şi vreau să-ți spun că-ți sunt recunoscător. Și lui 
Josh. Să sperăm că vom rămâne prieteni. 

Chiar a spus asta. Mă uit la Josh, în speranța că vom râde 
un pic amândoi, dar și el pare să se zgâiască tot la unghiile 
Saskiei. Brusc, ea spune: 

— De fapt, Robbie, lucrurile s-au schimbat. Eu nu... nu 
cred că eu mă voi mai muta în apartament, la urma urmelor. 

Se-ntoarce spre Josh și-i zâmbește larg. Mă-mpotrivesc cu 
greu senzației de vomă. 

— Joshie și cu mine am hotărât să ne mai dăm o șansă. El 
m-a iertat... mă rog, o să-ncerce... şi eu l-am iertat pe el 
pentru, știi tu... 

Îmi aruncă o privire în acest moment. Îmi închipui că nu 
poate rezista dorinţei de a vedea șocul de pe fața mea. Încerc 
să rămân impasibilă. Am presimțit-o. Ştiam c-o să urmeze 
ceva de genul ăsta. 

Desigur, adevărata dramă se citește în expresia lui Robert. 


A rămas cu gura căscată. Cu ochii larg deschiși. E aproape 
comic. Sau ar fi dacă nu m-aș simţi atât de obosită. 

— Îmi pare atât de rău, spune Saskia. Mi-a luat o vreme să- 
mi dau seama ce-mi doresc cu adevărat. 

Eu, mie, pe mine. Ca de obicei, Saskia își justifică orice 
derapaj spunând că așa își doreşte ea. Și dacă Saskia vrea 
ceva, trebuie să obțină. 

— Bravo vouă! spun eu, încercând să par cât pot de 
cordială. 

Mă uit la Josh când zic asta. Nu-i acord lui Saskia niciun 
strop de atenţie. 

— Sper c-o s-o scoateţi la capăt. 

— Ah, o s-o scoatem, zice ea, cu un zâmbet superior. 

Robert s-a colorat într-o nuanță de purpuriu-închis. 

— Dar... izbucnește el. Ce tot spui acolo? Căsnicia voastră e 
terminată, așa mi-ai zis de un milion de ori. 

— Nu gândeam cum trebuie. 

— Vreme de doi ani întregi? ridică el vocea. Am riscat totul 
de dragul tău! 

— Și eu am făcut același lucru pentru tine, zice Saskia. 

Se ține cu putere de mâna lui Josh acum. Degetele i se fac 
albe. 

— Dar lucrurile s-au schimbat. Se-ntâmplă. Nu încerc să te 
rănesc. 

— Mă rog, te pricepi de minune la asta. 

— Robbie, te rog... 

— Deci, asta e? După toate prin câte am trecut, după toate 
sacrificiile pe care le-am făcut pentru tine... 

Aproape că-mi vine să râd — ideea că Robert ar fi capabil să 
facă vreun sacrificiu, pentru oricine. Dar asta-l face să-și iasă 
din minți. 

— ...vrei să-mi spui c-o să rămâi cu... el? 

Scuipă ultimul cuvânt de parcă ar fi otravă. 

— Da. Îmi pare rău. 

— Nu mai spune că-ți pare rău. Nu-ţi pare rău deloc, altfel 
n-ai face una ca asta. 

Mă uit ba la unul, ba la celălalt. Josh face la fel. Parcă 


suntem în lojă la Wimbledon. 

Pentru prima oară în viaţa ei, Saskia își ţine gura. Dar 
Robert n-a terminat. 

— Deci, ca să știu, vrei să spui că nu mă mai iubești? 

Vorbele lui plutesc în încăpere. Ai putea auzi cum cade pe 
podea un fir de păr. Toţi ochii noștri sunt aţintiți asupra 
Saskiei. Îmi vine să spun că dacă oricare dintre ei şi-ar putea 
canaliza jumătate din emoția aceea pe ecran, Fermierul Giles ar 
fi un serial cu totul diferit, dar, desigur, n-o spun. Nu vreau să 
stric acest moment. La urma urmelor, nu la asta am muncit în 
tot timpul acesta? La distrugerea Saskiei? Chiar dacă 
începusem să-mi doresc ca acest lucru să se întâmple în 
circumstanţe diferite. Saskia oftează scurt. 

— Nu. Adică da, nu cred că te mai iubesc. Concluzia finală 
e că mi-am dat seama că-l iubesc tot pe Josh. 

Robert seamănă cu o jucărie pentru căţei, scuturată 
zdravăn de un Rottweiler. Parcă i-a ieşit tot plușul dinăuntru. 
Se prăbușește. 

— Incredibil. 

— Îmi pare foarte rău, Robbie, dar s-a terminat, adaugă 
Saskia, în caz că n-a prins mesajul. 

— Deci... nu mai pot să spun nimic... zice Robert şi e atât 
de jalnic încât aproape că mi se face milă de el. 

Saskia se uită din nou la Josh, strângându-l ușor de mână. 
El îi zâmbeșşte încurajator. 

— Nimic. 

Nici nu-mi mai vine să mă uit la ei, visul dragostei trecute. 
Nu-mi vine să cred că relaţia lor nu se va termina totuși în 
lacrimi, puţin mai târziu. Saskia e mult prea narcisistă ca să-și 
petreacă tot restul vieţii cu un singur bărbat. Sau poate că el o 
va lăsa să alunece și să-și facă mendrele, așteptând-o răbdător 
până când ea se va decide să vină acasă. 

Presupun că aici se despart drumurile noastre. Saskia și 
Josh dispar romantic în asfinţit, iar eu rămân cu pleava 
numită Robert. Cred că Saskia îmi citește gândurile, pentru că 
se-ntoarce spre Josh, îi mai zâmbește încă o dată bolnăvicios 
şi zice: 


— Mergem acasă? 

Mă ridic pe jumătate, de-abia așteptând să-i văd plecaţi — 
deşi n-am niciun chef să rămân singură cu Robert — când ceva 
mă oprește-n loc. 

Josh se uită ţintă la mine și, nu știu dacă nu cumva 
imaginaţia îmi joacă feste, dar cred că mi-a făcut, discret, cu 
ochiul. 

Apoi ia mâna Saskiei și o așază, ostentativ, la ea în poală. 

— În fine, zice el. Slavă Cerului că s-a terminat. 


PARTEA A TREIA 


54. 


Trei luni mai târziu 
Paula 


O recunosc cu greu când o zăresc. Părul îi e la fel. Răvășit și 
blond, cerând cu disperare să fie periat. Și rimelul. Dar în rest 
e schimbată. 

Sarcina îi prieşte. Cel puţin, a făcut-o să aibă mai multă 
grijă de ea şi asta e bine. Nu mai are înfățișarea aceea de 
artistă bântuită. Pentru prima oară de când o cunosc, Alice 
pare fericită. 

Mă îmbrățișează cu drag când mă vede, râzând de burta ei 
remarcabilă care ne stă în cale. Mai degrabă ţocăie „Muah! 
Muah!” în urechea mea, în loc să mă pupe pe obraz, dar simt 
că o face cu afecțiune. O cercetez din priviri. 

— Arăţi fantastic. 

— Arăt gravidă, zice ea, dându-și ochii peste cap. 

— Asta cu siguranţă. 

Am venit împreună la ecografie. Am ratat-o pe cea dinainte 
pentru că, după despărțirea de Robert, am simţit c-ar trebui să 
stau deoparte. Am presupus că-i va ţine partea lui Robert — 
Dumnezeu ştie ce versiune a poveștii i-o fi prezentat el — și că 
nu va mai vrea să aibă de-a face cu mine, din solidaritate. 
Adevărul e că m-am simțit mai degrabă ușurată că nu mai 
trebuia să mă-ntâlnesc cu ea. 

Apoi, acum câteva săptămâni, m-a sunat. I-a fost dor mine, 
așa a zis. (Pe bune?) Voia în continuare să fiu mătușica 
bebelușului ei. (De ce?) Într-un final, am fost de acord să mă- 
ntâlnesc cu ea pentru că n-am prea știut cum să o refuz. 

— OK, hai să trecem întâi peste chestiile stânjenitoare, a 


spus ea, în timp ce aşteptam liftul. Sunt foarte supărată pe 
Robbie și i-am zis și lui asta. Felul în care s-a purtat cu tine... 

Asta venind din gura lui Alice. Alice care practic și-a făcut 
o carieră din a avea relații cu bărbaţi însuraţi. 

— Mulţumesc, dar nu e cazul să te scuzi în numele lui. 

— Zic doar că i-am spus că e un cretin. Ar fi trebuit să 
aprecieze ce avea la momentul potrivit. 

— Ce mai face Ivan? o-ntreb, ca să schimbăm subiectul. 

Ea surâde larg. 

— Face bine. Minunat, de fapt. 

— Să-nțeleg că se bucură pentru copil? 

— E în delir. 

Bunul și dragul de Ivan. Pot doar să presupun că tot el e în 
spatele sentimentelor bune față de mine. Fie direct, fie, mai 
probabil, indirect. În cele din urmă, a cunoscut un tip de 
treabă și i-a trecut și ei prin cap c-ar fi drăguţ dac-ar fi cu toții 
așa. 

— Ne cumpărăm împreună un apartament. Al meu nu e 
suficient de mare pentru trei persoane, așa că-l vând, iar el a 
locuit în vila aceea pe care o renova... 

— E minunat, zic. Unde? 

— În Southgate. E mult mai ieftin decât în Islington și va fi 
mai drăguţ pentru copilaș... 

Alice, mutându-se de bunăvoie în suburbii. Mă rog, într-un 
fel. Se gândește la costuri și la locuri potrivite pentru creșterea 
unui copil și nu la imaginea personală. 

— Va fi, îi zic eu, încurajator. Şi aveţi și metrou. 

— Să vii în vizită. După ce ne mutăm. 

— O să vin, spun şi vorbesc serios. N-o să poţi să mă ţii 
departe de copil. 

— O să fii întotdeauna mătuşica lui, zice ea. Pentru că 
Georgia va fi întotdeauna verișoara lui. Nu-mi place că nu știu 
ce e, fată sau băiat. De-abia aştept să aflu. 

Liftul ne lasă la etajul al șaselea. 

— Încerc să ţin minte totul, zice Alice în timp ce ne- 
ndreptăm spre recepție. Cum mă simt, cum stau, cum merg. În 
caz că pe viitor o să obţin rolul unei femei însărcinate. 


— Orice experiență e de aur, zic eu, citându-l pe unul 
dintre foștii mei profesori. 

Într-un fel ciudat mă bucur că vechea Alice încă mai e pe 
undeva, pe-acolo. Fără părțile nasoale, să sperăm. 

— Exact! Ah... ţi-am zis că am fost la o audiţie...? 

Nu ajung acasă decât pe la 18: 00. Chiar și așa, mă schimb 
şi mă duc să alerg, după ce am verificat — cât de subtil am 
putut - dacă George stă acasă în seara asta. Și când zic 
„Ssubtil”, înseamnă c-am întrebat-o direct: „Stai acasă în seara 
asta?” 

Deocamdată, pare să-și respecte promisiunea de a ieşi în 
oraş numai în weekenduri. Ea a propus asta, apropo. N-am 
insistat. Eliza a plecat, iar ea și-a făcut un nou grup de 
prieteni, care par destul de simpatici. Eu am depus efortul de 
a le cunoaște pe mamele acestora, în cazul în care pe viitor 
vom fi nevoite să comparăm poveștile. 

— Cum se simte mătușica Alice? întreabă ea în timp ce eu 
îmi pun pantalonii de trening. 

— Bine. E tot ea, doar că mai amabilă. E fericită, cred. 

— I-ai spus că mă duc la audiție la o piesă de amatori? 

Asta-i o noutate pentru mine. 

— Te duci? De unde până unde? 

Ea ridică din umeri. 

— M-am gândit să fac și eu o încercare. 

— Doamne, zic eu. Mă rog. 

— N-o să-mi ia din timpul de învăţat, spune ea, pe un ton 
defensiv. 

— Nu, doar că... nu ştiam că te interesează actoria. 

— Nici eu nu știu dacă mă interesează, nu-i așa? Până nu 
încerc. 

— Dacă te face pe tine fericită... zic eu. 

În sinea mea mă rog să decidă că actoria nu e pentru ea. Nu 
sunt sigură c-aș mai putea suporta încă un actor în familie. 

— Tata spune c-o să mă ajute să mă pregătesc. 

Georgia se vede tot timpul cu tatăl ei. El locuiește într-un 
apartament închiriat în Maida Vale, căutând în acest timp să 


cumpere o casă. În apropiere, pentru ca George să-l poată 
vizita cu ușurință. Dar nu prea aproape, ca să nu mă-mpiedic 
de el de câte ori ies în oraș. L-am mai lăsat să stea la noi în 
apartament câteva săptămâni, timp în care și-a căutat altceva 
şi în care am chibzuit cum e mai bine să-i spunem fiicei 
noastre că ne despărțim. Ea a primit vestea surprinzător de 
bine, după ce-am convins-o că vom rămâne prieteni (apropo, 
n-am rămas, dar ne purtăm destul de civilizat ca ea să creadă 
că suntem prieteni) și că niciunul dintre noi n-a fugit în lume 
cu altcineva. Ea nu trebuie să afle niciodată despre Saskia. 

— Slavă Cerului că s-a terminat. 

Saskia și-a privit mâna, acum aflată din nou la ea în poală. 
Josh s-a retras, lăsând un spațiu generos între ei. 

— Joshie? 

Puteam simți schimbarea din atmosferă. Saskia se uita la 
Josh ca un cățeluș rătăcit. Robert se tot întorcea spre mine de 
parcă cu știam răspunsul, dar n-aveam nici cea mai vagă idee 
ce se-ntâmpla. 

— Sigur că nu mai încercăm încă o dată, a zis Josh brusc și 
doar atunci mi-a zâmbit larg. 

Am simţit fluturi în stomac. 

— Sigur că Saskia și cu mine nu rămânem împreună. S-a 
terminat. Voiam doar ca adevărul să iasă la suprafață. Voiam 
ca Robert să te vadă exact așa cum ești, Sas. Cum renunți la 
oricine fără regrete, dacă asta-ţi convine ţie. 

Saskiei îi cade faţa. În afara părţilor în care are Botox și 
care au rămas, sfidătoare, la locul lor. S-a răsucit spre Robert. 

— M-a implorat să rămân cu el. Mi-a fost milă de el, asta-i 
tot. Nimic între noi nu s-a schimbat. 

— Ha! a făcut Robert, izbucnind într-un hohot de râs. 

Și atunci am ştiut că ne-am îndeplinit misiunea. Îi 
despărțiserăm pentru totdeauna. 

— Ca să ştii, a zis Josh, uitându-se la mine, n-am implorat- 
o. Cred însă, Sas, că pentru tine totul e o competiție. Nu voiai 
să rămâi cu mine pentru că mă doreai, voiai să rămâi cu mine 
ca să demonstrezi că te-am ales pe tine în locul Paulei. Ei 


bine, nu te-am ales, OK? 

Nu m-am putut uita atunci la ea. Simțeam cum mă 
săgetează din priviri. Am încercat să-mi suprim zâmbetul care 
încerca să mi se întindă pe toată fața. 

— Deci acum chiar ai de gând să fii cu ea? 

A rostit cuvântul „ea” de parcă s-ar fi referit la ceva oribil, 
găsit pe fundul unei băltoace urât mirositoare. 

Josh mi-a zâmbit. 

— Nu știu. Dacă mă vrea, atunci da, aș vrea să fac o 
încercare. 

Surâsul a învins, luându-mi chipul în stăpânire, vrând- 
nevrând. 

— Să luăm lucrurile ușor, m-am forțat să spun, deși nu 
vorbeam serios. 

— Exact, a zis Josh. De data asta s-o facem așa cum trebuie. 

Robert s-a ridicat în picioare. 

— Cred că acum amândoi ar trebui să plecați. 

— Desigur. Te conduc acasă, a spus Josh, ridicându-se și 
privind în jos la Saskia, care se smiorcăia pe canapea. 

Dintr-odată părea mai bătrână. 

— Poţi rămâne acolo, iar eu o să-mi iau câteva lucruri și 
mă mut în apartament. Deocamdată. Până găsesc altceva. 

— Vrei să mă mut? m-a întrebat Robert încet. 

— Da. Dar nu azi. Trebuie să facem un scenariu pentru 
George. S-o anunțăm cu blândeţe. S-o facem să creadă că nu 
va fi prea nasol. 

— Mulţumesc, a zis el cu recunoștință. 

Saskia a ieșit fără să se uite nici la mine, nici la Robert. 
Călătorie sprâncenată! Nu mai exista niciun motiv ca 
drumurile noastre să se mai întâlnească vreodată. 

Înainte de a o urma, Josh m-a îmbrățișat. M-am pierdut în 
braţele lui, fără să-mi pese de prezenţa lui Robert. 

— Îmi pare rău că te-am făcut să treci prin așa ceva, mi-a 
spus el la ureche. Nici n-aș mai fi putut să te privesc în ochi 
dacă n-aș fi reușit. 

— Frumos lucrat, am zis. Bună intrigă. 


e 
x 


Iată, pe repede înainte, ce s-a întâmplat de-atunci. Robert, 
ca să-l laud şi pe el pentru ceva, a fost de acord că trebuie să 
discutăm cu Georgia calm și rațional, când se va întoarce. Îi 
vom spune că ne-am îndepărtat. Fără vreo mare dramă. El va- 
ncepe să-și caute imediat o locuință de închiriat. Ea și cu mine 
vom rămâne aici, în casa pe care eu o ador. După cum am 
spus, ea a reacționat extrem de bine. Poate că observase niște 
semne de câțiva ani buni, dar a simţit că nu poate spune 
nimic. Cine știe, poate că, într-un fel, a fost și pentru ea o 
eliberare? Oricum ar fi, nu ştie că am fost încurcaţi cu 
altcineva și ne vom asigura că lucrurile vor rămâne așa. 

Îmi imaginez că lucrurile au fost cam ciudate chez Fermierul 
Giles în acea zi de luni. Josh mi-a spus că şi-a făcut un scop 
din a se duce la oamenii care ne văzuseră la petrecere și a-i 
lămuri. Băuserăm prea multă șampanie. Fusese o chestie 
idioată, de moment și amândoi ne simțeam ca ultimii idioţi. I- 
a rugat să nu răspândească bârfa, de dragul lui Robert și al 
Saskiei, și, deși sunt convinsă că toată lumea a râs de fază în 
culise, informaţia nu s-a scurs la ziare, din câte ştiu eu. Nici 
măcar atunci când presa a aflat că atât Robert Westmore, cât 
şi Saskia Sherbourne s-au despărțit de partenerii lor de viață 
la câteva săptămâni distanţă. 

Nimeni din presă n-a făcut legătura dintre ei. În special, 
cred, pentru că n-au fost niciodată văzuți împreună, dar și 
pentru că se ştia că nu se suportă reciproc. 

Și apoi, desigur, mai erau și fotografiile din tabloide cu ea 
şi Jez stând pe terasa unui restaurant, deși era începutul lui 
noiembrie, sprijinindu-se unul de celălalt și ţinându-se de 
mână. Nici nu-mi pot închipui cum s-a simţit Robert când a 
văzut pozele alea. 

Am început să lucrez cu normă întreagă la Myra's. Îmi 
place. Mă ţine ocupată și aşa-mi plătesc facturile. În viitorul 
apropiat o să mă gândesc ce vreau să fac și cu restul vieţii 
mele. Chas mi-a tot dat de înțeles că, datorită devotamentului 
meu, aș putea obține calificările necesare pentru a deveni eu 
însămi instructoare. Mi-aş putea inspira clienții cu povestea 
reinventării mele. Nu sunt sigură, totuși, că sunt gata să devin 


un model de urmat. Nu cât timp mai am de slăbit. 

Josh şi cu mine am stabilit că avem nevoie de o perioadă 
de trei luni în care să ne lămurim situația de familie și să ne 
dăm seama dacă există, într-adevăr, o scânteie între noi. A fost 
sugestia mea. Nu voiam să ne tot furișăm, sperând ca George 
sau vreun reporter să nu ne prindă. Și nici nu voiam să intrăm 
într-o altă relaţie și apoi să ne dăm seama că am făcut-o 
pentru că ne era prea frică de singurătate sau pentru că voiam 
să le facem în ciudă partenerilor noștri infideli. 

Am vorbit tot timpul la telefon, să nu mă-nţelegeţi greșit. 
Am fost prima persoană pe care a sunat-o când a aflat că a 
obținut slujba de la One Night. El a fost cel pe care l-am sunat 
când Myra mi-a spus că a avut o aventură de o noapte cu Chas 
şi nu știam dacă-i mai pot privi în ochi, pe oricare dintre ei. 
(Doar ca să știți, el a devenit cam melancolic, şi-a dorit 
revanșa; ei i s-a părut doar o distracţie cu un tip [mult mai] 
tânăr şi foarte arătos și nu mai voia să continue. M-am simțit 
oribil că le-am făcut cunoștință și a trebuit să îndur câteva 
şedinţe de fitness în care m-a tot bătut la cap că e îndrăgostit 
de ea, după care, din fericire, și-a revenit la realitate.) 

Perioada aceea de trei luni expiră astăzi. leșim la prima 
noastră întâlnire oficială. Adică mă duc la apartamentul din 
Marylebone (în câteva săptămâni va fi gata noua sa casă. În 
aceeași zonă. Îi place mult) şi, deşi am stabilit să mergem în 
oraş să mâncăm, știm amândoi că asta nu se va întâmpla. Nu 
ne-am mai văzut de douăsprezece săptămâni. Cred că 
mâncarea e ultima noastră grijă. 

I-am spus lui George că am o întâlnire romantică și i-am 
mărturisit sincer cine e Josh. Încă nu i-am spus că avem deja 
un trecut. 

— Să nu faci nimic din ce n-aş vrea să aflu, zice ea zâmbind 
larg, în timp ce aştept Uberul. 

Josh stă în ușa apartamentului când ies din lift. Îmi 
zâmbește. Oftez ușurată în sinea mea pentru că încă seamănă 
cu acel Josh pe care-l aveam în minte. 

„Dacă ne vom uita unul la celălalt și vom spune în gând 


«Bleah»??” scrisesem eu într-un e-mail, zilele trecute. „Poate 
că eram atrași unul de altul doar ca reacţie la ce se întâmpla”. 

„Nu cred că se va întâmpla așa ceva”, a răspuns el. „Și, ca 
să fiu cinstit, m-aș băga oricum. A trecut cam mult timp, zic și 
eu”. 

„Haha!” am scris, după care am șters și am pus: „Foarte 
amuzant”. 

E prima oară când intru în cuibușorul de nebunii și mi se 
pare superironic. Suntem înconjurați de lucrurile alese cu 
atâta grijă de Saskia, dar de care n-a apucat să se bucure 
niciodată. Canapeaua elegantă albă, masa scumpă de cafea, 
din lemn închis la culoare. Patul. 

— Bei ceva? spune el. 

— Categoric. 

— Nu, adică, ce vrei să bei? 

— Ah! Vin roșu. Scuze. Am emoții. 

— Şi eu. 

— Nu mai am antrenament... la astfel de lucruri... 

El izbucnește în râs. 

— Şi ce, ţi se pare că eu am? 

Îmi întinde un pahar și iau o gură zdravănă de vin. 

— Hai să terminăm odată cu chestia asta, vrei? 

— Asta, zice Josh, cred că e cea mai romantică replică pe 
care am auzit-o vreodată. 

— Eram sinceră, atâta tot, spun eu, apoi îl iau de mână și-l 
duc direct în dormitor. 

t London Academy of Music and Dramatic Art (N. t.). 

{2 The Royal Academy of Dramatic Art (N. t.). 

{3 The Swan Fine Art Auction - casă londoneză de licitaţii (N. tr.). 
{2 Atletă britanică, specialistă pe distanțe medii și maraton (N. tr.). 
15) Stil de hot yoga, care se practică în camere încălzite la peste 40 de grade (N. 
tr.). 

16» Espresso cu spumă de lapte (N. tr.). 

1? Salată de pește, specialitate grecească (N. tr.). 

{8 Hampstead Heath, vechi parc din Londra (N. tr.). 

{19 Serial extrem de longeviv, difuzat de BBC (N. tr.). 

(10) Piesă scrisă de dramaturgul englez Michael Frayn (N. tr.). 


D Trupă engleză de rock din Manchester, care și-a întrerupt activitatea în 1996, 
dar și-a reluat-o în 2011 (N. tr.). 


02 Personaj feminin din serialul Just William, fiica răsfăţată a unui milionar (N. 
tr.). 
13 Titlul unui cântec al lui Rod Stewart (N. tr.). 


a4 Actor englez de comedie (N. tr.). 


“15 Tot un soi de ceai verde (N. tr.). 
{16} Magazin universal britanic (N. tr.). 


a7 Joc cu beţigașe pe care jucătorii trebuiau să le extragă pe rând din grămadă, 
fără să le atingă pe celelalte. Echivalentul jocului Marocco (N. tr.). 


8 Joc de cuvinte, traductibil prin Saskia cea tristă (N. tr.). 


19) Feeder — om care obține satisfacţii sexuale din atracția către oameni grași sau 


obezi. Pentru a-i menţine în această formă, uneori practică hrănirea, forțată sau nu 
(N. tr.). 


120) Serial britanic pentru adolescenţi, difuzat de MTV (N. tr.). 

21 Sam Smith este și numele unui cântăreț britanic (N. tr.). 

122) Vopsea de păr, mustăţi și barbă (N. tr.). 

{23 Trupă muzicală londoneză (N. tr.). 

{24 Personaj care dă numele unui serial de televiziune din anii '80-'90 (N. tr.). 
1425) Vedetă TV și expert în antichități (N. tr.). 

{26} Cocteil cu două treimi șampanie și o treime suc de portocale (N. tr.). 

{27 Serial britanic de televiziune, pentru copii, difuzat de BBC (N. tr.). 

{28} Personaj din Sunset Boulevard (N. tr.). 

429 Firmă de produse cosmetice de lux (N. tr.). 


130 Restaurant de cinci stele din Londra. (N. tr.). 


